
Era trecut de ora două dimineaţa când trăsura de poștă ajunse pe Hill 
Street. Era o noapte frumoasă, după cum striga cu o voce monotonă 
paznicul de noapte, făcându-și rondul în Berkeley Square. Luna plină, 
care strălucea pe un cer fără nori, făcea să pălească luminile felinarelor 
de pe stradă și asta chiar în Pall Mall, unde gazul înlocuise lămpile cu 
petrol. Agitaţia trăsurilor și lumina care se vedea printr-o ușă deschisă pe 
latura de est a parcului indicau că nu toate persoanele din înalta societate 
părăsiseră Londra; dar, la sfârșitul lunii iunie "sezonul" se încheia și 
călătorul nu fu deloc surprins să găsească Hill Street pustie. N-ar fi fost 
mirat să constate că ciocanul cu care se bătea în ușa în fața căreia tocmai 
se oprise, fusese scos. Dar o scurtă privire, îl linişti: reședința contelui de 
Denville nu fusese încă inchisă pentru vară. Călătorul, un bărbat tânăr 
înfășurat într-un pardesiu reiat, în stil polonez, și pe cap cu o pălărie din 
păr de castor, sări jos din vehicul, își luă geanta de călătorie bine umflată 
şi-şi scoase portmoneul. După ce plăti vizitiului, își ridică bagajul, urcă 
treptele de la intrare și trase cu putere lanțul clopoțelului. 

Chiar înainte ca acesta să inceteze să bată, trăsura dispăruse. Dar 
nimeni nu veni să deschidă. Călătorul sună din nou, fără mai mult succes. 
După mai multe minute de așteptare, trebui să constate că eșuase în 
tentativa de a trezi pe vreunul dintre servitorii Înălțimii Sale. 

Se gândi. Nu era imposibil, deși puţin verosimil, ca toată lumea din 
casă să fi părăsit Londra, uitând să scoată ciocanul de la ușă și să închidă 
obloanele. Pentru a se asigura, se întoarse pe trotuar și examină faţada. 
Constată nu numai că obloanele nu erau închise, dar că partea de sus a 
unei ferestre glisante de la parter era întredeschisă. Ştia că aceasta dădea 
în sufragerie. Pentru un bărbat tânăr îndrăzneţ și hotărât, nu era nici o 
greutate să ajungă la ea. Scoţându-și pardesiul și rugându-se ca paznicul 
de noapte să nu apară, începu să-i demonstreze lunii, căreia se părea că 
putin îi păsa de asta, că nu considera faptul de a se cocoţa pe pervazul 
ferestrei în chestiune o ispravă primejdioasă, sau grea. O dată ajuns 
acolo, nu avu nici o greutate să ridice panoul inferior și să intre în 
încăpere. Câteva clipe mai târziu, pătrundea în holul unde, pe o consolă 
de marmură, era așezată o lampă mică arzând alături de un sfeșnic de 
argint, cu toartă. Privind cele două obiecte cu un ochi abil, domnul 
Fancot trase concluzia că nobilul proprietar le spusese servitorilor să 
nu-i aștepte întoarcerea. Faptul că ușa de la intrare nu era zăvorâtă, îi 
confirmă părerea. Deschizând-o pentru a-și recupera bagajele, își spuse 
râzând în sinea sa, că atunci când Înălțimea Sa se va întoarce acasă, îşi va 
găsi patul ocupat de un vizitator neașteptat și își va spune, fără îndoială, 
că era mai ametit de băutură decât credea. 

Zâmbind la acest gând, domnul Fancot aprinse lumânarea și se 
îndreptă spre scară. 

Urcă fără zgomot, ţinând sfeșnicul într-o mână, geanta de călătorie în 
cealaltă și pardesiul aruncat pe umăr. Nici o treaptă nu trosni sub 

picioarele sale, dar când porni pe al doilea șir de trepte, după palierul 
scării, la etajul superior se deschise o ușă și o voce neliniștită strigă: 

— Evelyn? 

Domnul Fancot ridică ochii şi zări, la lumina unei lumânări ţinută de 
o mână delicată, o siluetă feminină acoperită de un nor de dantele 
susţinut de funde din satin de un verde foarte deschis. O mulţime de 
cârlionți de culoarea grâului copt scăpaseră dintr-o încântătoare bonetă 
de noapte. Domnul care urca scara exclamă: 

— Ce bonetă adorabilă! 

Apariţia căreia i se adresă scoase un oftat de ușurare și răspunse 
râzând: 

— Prostule! Oh! Evelyn, sunt atât de fericită că ești în sfârșit aici, dar 
de ce ai întârziat atât de mult? Eram bolnavă de îngrijorare. 

— Haide, haide, mamă. 

— Este foarte drăguţ să-mi spui: "Haide, haide, mamă!", răspunse ea, 
dar mi-ai promis să te întorci înainte... 

Se întrerupse și-l măsură cu un aer uluit. 

Lăsându-și geanta și pardesiul să alunece, bărbatul își scoase pălăria și 
urcă scările în mare grabă, reluând pe un ton și mai supărat: 

— Mamă! Cum poti să fii atât de aspră cu fiul tău? 

— Kit? exclamă acea mamă lipsită de sentimente. Oh! dragul meu, fiul 
meu preferat! 

Domnul Fancot își luă cu afecţiune mama în braţe și spuse râzând: 

— Ce moft! Nu sunt fiul tău preferat! 

Lăsând să curgă ceara lumânării pe mâneca hainei sale, lady Denville 
se ridică pe vârfurile picioarelor pentru a-l săruta și-i răspunse cu 
demnitate că nu făcuse niciodată nici cea mai mică diferență între fiii ei 
gemeni. 

— Cum ai fi putut, când nu ești în stare să ne deosebești unul de altul? 
replică domnul Fancot, în timp ce-i lua prudent lumânarea din mână. 

— Sunt întru totul în stare s-o fac, declară mama sa. Te-aș fi recunoscut 
imediat dacă m-aș fi așteptat să te văd. Dar te credeam la Viena. 

— Ei bine nu, sunt aici, reluă domnul Fancot cu un zâmbet afectuos. 
Steward mi-a acordat un concediu. Ești mulţumită? 

— Oh! nu, deloc, deloc, făcu ea luându-l de braț și trăgându-l în 
camera sa. Lasă-mă să te privesc, pramatie. Oh! nu reușesc să te văd cum 
trebuie, aprinde toate lumânările, dragul meu și ne vom simţi bine. Câţi 
bani care se pot cheltui pe lumânări în această casă!.... N-aș fi crezut 
vreodată posibil, dacă Dinting nu mi-ar fi arătat nota fabricantului. De 
altfel, îmi pare rău că a făcut-o! La ce poate folosi să cunoști prețul 
lumânărilor, nu găsești, Kit? În definitiv, nu te poti lipsi de ele și chiar tatăl 
tău n-a vrut vreodată să mă târguiesc la lumânări. 

— Fără îndoială s-ar putea arde mai puţine, remarcă fiul său, în timp 
ce le aprindea pe cele care ornamentau cele două sfeșnice de pe masa de 
toaletă. 

— Nu, nu! Nimic nu este atât de lugubru ca o încăpere prost luminată! 
Aprinde-le și pe cele care sunt pe șemineu. Iată, este mult mai bine. 
Acum, vino să-mi vorbești despre tine. 

Între timp, se îndreptase spre o canapea elegantă, ale cărei perne le 
bătu cu palma, dar Kit nu se supuse imediat invitaţiei. Aruncă o privire în 
jur, asupra decorului pe care tocmai îl luminase. 

— Ia te uită! Ce s-a întâmplat, mamă? Aveai obiceiul să trăieşti în 
mijlocul trandafirilor și acum, te-ai crede pe fundul mării. 

Cum exact asta era impresia pe care intenţionase s-o dea când pusese 
să i se retapiseze camera cu bani grei, în diferite tonuri de verde, mama 
fu încântată: 

— Mă întreb cum am putut suporta atât de mult timp acei trandafiri 
vulgari, mai ales când mă gândesc că sărmanul domn Brummel mi-a 
spus, acum câţiva ani, că eram una dintre rarele femei cărora verdele li se 
potriveşte mai bine decât oricare altă culoare. 

— Este adevărat, încuviință Kit. 

Privind patul, remarcă perdelele mari, din material subțire, și se 
încruntă. 

— Foarte elegant! Dar nu foarte convenabil... 

Mama sa izbucni într-un râs fericit. 

— Ce prost ești! Găsești camera mea frumoasă? 

Kit veni să se așeze lângă ea, îi luă mâna și-i sărută palma. 

— Da. Este după imaginea ta: la fel de frumoasă pe cât de absurdă. 

— Şi de asemenea după imaginea ta, replică ea. 

Kit lăsă să cadă mâna mamei sale și-i spuse cu indignare justificată: 

— Dumnezeule! Nu, mamă! 

— În tot cazul, să spunem absurdă, reluă ea, gândindu-se că era 
imposibil să descopere doi bărbaţi mai frumoși decât fiii săi. 

"Lumea bine crescută” cărora aparțineau, ar fi spus mai ponderat că 
gemenii Fancot erau băieți frumoși, dar de departe mai puţin seducători 
decât fusese tatăl lor. Nici unul, nici celălalt nu moștenise regularitatea 
clasică a trăsăturilor sale; semănau mai mult cu mama lor. Evident, 
aceasta era o frumuseţe recunoscută, dar era considerată mai mult 
fermecătoare și încântătoare, decât frumoasă. Admiratorii săi de o 
oarecare vârstă o comparau cu prima soţie a celui de-al cincilea duce de 
Devonshire. Aveau și alte puncte comune: amândouă își adorau copiii și 
erau foarte extravagante. 

În vârstă de douăzeci şi patru de ani, Kit Fancot era de talie ușor 
superioară celei medii. Avea umeri laţi și picioarele făcute pentru 

modelul actual de pantaloni colanți. Părul, mai închis decât al mamei, 
bătea spre șaten și gura îi era mai fermă. Dar ochii erau la fel: 
albaștri-cenușii, foarte vii şi râzători. Moştenise zâmbetul său fermecător 
și purtarea firească și simplă care atrăgeau simpatie. Fraţii semănau ca 
două picături de apă și numai cine-i cunoștea foarte de aproape îi 
distingea. Nu se observa ce-i deosebea decât când erau unul lângă altul. 
Atunci se vedea că tânărul Kit era puţin mai înalt decât Evelyn și că părul 
acestuia era puțin mai arămiu. Dar trebuia să fii un foarte bun observator 
pentru a le remarca adevăratele și foarte subtilele deosebiri. Erau doar 
niște nuanţe: ochii lui Kit arătau mai multă bunătate, cei ai lui Evelyn 
aveau mai multă strălucire. Şi unul și celălalt erau predispuși mai mult la 
râs, decât să se încrunte, dar în privirea lui Kit trecea uneori o umbră de 
seriozitate pe care Evelyn n-o putea înțelege. La acesta, veselia și 
dezamăgirea alternau într-o manieră absolut ciudată pentru Kit, al cărui 
caracter era mai egal. Copii, se certaseră pentru fleacuri, făcând front 
comun împotriva tuturor intrușilor care ar fi încercat să se amestece în 
certurile lor. La școală, Evelyn fusese la originea celor mai rele pozne și 
Kit cel care făcuse în așa fel încât să diminueze consecinţele. Deveniti 
adulţi, împrejurările îi despărțiseră pentru lungi perioade, dar nici 
depărtarea, nici modul lor diferit de a înțelege lucrurile nu slăbise 
legătura care-i unea. Nu erau deloc nefericiti că se aflau departe unul de 
celălalt, având fiecare viaţa sa, dar, când se regăseau după mai multe luni, 
aveau impresia că de-abia se despărţiseră. 

De când ieşiseră de la Oxford, se văzuseră putin. În familie, tradiţia 
voia ca mezinul să imbrăţișeze o carieră politică și Kit intră în diplomaţie 
sub auspiciile unchiului său Henri Fancot, ale cărui servicii în acest 
domeniu tocmai fuseseră recompensate prin acordarea unui titlu de 
baron. 

Fu numit mai întâi atașat al ambasadei la Constantinopol. Dar în acea 
perioadă, în Turcia totul era foarte calm și Kit nu întârzie să regrete că nu 
încercase să-şi convingă tatăl să-i ofere un brevet de ofițer. În Europa se 
petreceau evenimente senzaţionale și unui bărbat tânăr i se părea de 
neconceput să fie condamnat la inactivitate, când era plin de înflăcărare 
și ardea de dorința de a-și servi patria. Spre marea lui fericire, fusese 
transferat la Saint Petersburg, înainte ca monotonia primei sale slujbe 
să-l îndemne la revoltă. 

Tatălui său îi datora a doua destinaţie. Lordul Denville se preocupare 
foarte puţin de politică de mulţi ani, dar își păstrase totuși prieteni buni 
în administraţie. La sfârșitul anului 1813, Kit fusese trimis pe lângă 
generalul lord Cathcart și nu mai avu când să dorească să se plângă de 
lipsa de interes a vieţii sale. Cathcart era nu numai ambasador pe lângă 
tar, ci și înalt comisar britanic pe lângă armata rusă și în umbra sa, Kit 
asistă la o mare parte din strălucita campanie din 1814. 

Cathcart îl întâmpinase pe Kit fără entuziasm, dar sfârși prin a-l 
remarca. Îl considera plăcut, inteligent și cu bune maniere; exact tânărul 
bine crescut de care avea nevoie un ambasador de o anumită vârstă, 
surmenat și ţinând să primească mult. Avea tact, era abil și instinctiv 
discret, în ciuda aparenţei de neseriozitate. Când Înălțimea Sa se duse la 
un congres la Viena, îl luă cu el. Și el rămăsese acolo. Lordul Castlereagh, 
voise să-i demonstreze interes în amintirea unchiului său și-l prezentă 
ambasadorului care se întâmpla să-i fie frate vitreg. Acesta, lordul 
Steward, se atașă de el. Kit se feri să-și trâmbiţeze părerea pe care o avea 
despre Steward, pe care necuvincioșii din congres îl porecliseră lord 
Pempernickel. Dacă regreta că se despărțise de lordul Cathcart, Kit era 
fericit că nu fusese trimis înapoi în Rusia, acum când războiul se 
terminase. Luase la Viena parte atât de activă la intrigile Congresului de 

pace, încât Saint Petersburgul i se păru de atunci la fel de îndepărtat ca și 
Constantinopolul de actualitatea politică. 

În timpul ultimilor doi ani îl întâlnise de două ori pe Evelyn în 
străinătate, dar nu se întorsese decât o dată în Anglia, pentru a participa 
la funeraliile tatălui său. 

Lordul Denville murise brusc la începutul primăverii anului 1816. Și 
de la acea dată, adică de cincisprezece luni aproximativ, lady Denville 
nu-și văzuse mezinul. Mai întâi crezuse că nu se schimbase deloc și i-o 
spuse. Apoi, se corectă și adăugă: 

— Nu, sunt o proastă. Ai îmbătrânit. Bineînţeles, ai îmbătrânit. Îmi 
amintesc cum erai înainte să pleci, sau cel puţin încerc. Dar înţelegi, 
Evelyn a îmbătrânit în același timp, dar cu asta m-am obișnuit. I-ai 
semănat întotdeauna leit. Dragul meu, aș vrea să-mi explici cum se face 
Că ai sosit așa, pe neașteptate. Ai adus vreo corespondență? Aduci depeșe 
cum fac ofițerii? 

— Nu, răspunse Kit cu seriozitate. Asta este treaba mesagerilor regelui. 
Sunt aici pentru... a mă ocupa de afaceri personale urgente. 

— Dumnezeule, Kit! După câte știu, n-ai avut niciodată așa ceva. Oare 
îti baţi joc de mine? Și de ce? 

— Dar este totuși adevărat: am de rezolvat niște afaceri personale 
urgente! protestă el. Ar trebui să știi, mamă. Am devenit un bărbat 
înstărit, ai putea spune cu adevărat burghez! 

— N-aș folosi niciodată o expresie atât de vulgară! De altfel, nu este 
exact. 

— Cum poţi să spui asta, când nașul a avut bunătatea să-mi lase averea 
sa? 

— Despre asta vrei să vorbeşti? Dar nu este o avere, Kit. De altfel, îmi 
pare atât de rău și trebuie să-ţi mărturisesc că mă aşteptam la mai mult. 

Bembridge a trăit întotdeauna confortabil și până la urmă nu era decât 
independent financiar, pentru a folosi limbajul execrabil al lui Adlestrop. 
Bietul om! Dar nu este vina lui și nu trebuie să-i reproșezi. 

— Dar nu-i reproșez, și a avut totuși independenţă financiară destul de 
largă, mamă! 

— Nimic nu este prea larg în acest domeniu, replică Înălțimea Sa cu 
convingere. Vorbești ca Adlestrop și nu-mi place asta. 

Kit știa bine că mama sa nu-i iubise niciodată pe bărbaţii de afaceri din 
familia sa, dar aceste observaţii cu o nuanță de amărăciune îi păreau că 
trebuie să merite o explicaţie. 

— Cu te-a jignit Adlestrop, mamă? o întrebă. 

— Adlestrop este un.... Oh! să nu vorbim despre asta! Zgârcitul ăla 
bătrân, rău intenţionat! Nu știu de ce am vorbit despre el, numai că mi-a 
spus când a murit Bembridge, că nu este cazul să vii, sau ceva de care 
trebuie să te ocupi tu însuţi. Nimic decât acele titluri detestabile, care nici 
măcar nu știu ce sunt și a căror natură te rog să nu încerci să mi-o explici, 
deoarece pentru mine ar fi chinezește! Înţeleg foarte bine că trebuie să 
fie considerate ca sfinte și că nu trebuie atinse cu nici un preţ, dar în ce 
mă privește, nu mi-aş investi vreodată banii în ceva atât de stupid. 

— Desigur, încuviință Kit. N-ai putea să-i păstrezi vreodată destul de 
mult timp pentru a-i investi în ceva. 

Înălțimea sa se gândi îndelung și oftă. 

— Nu. Este adevărat. Ce constatare deprimantă! Am încercat deseori 
să fac economii, dar se pare că nu sunt înzestrată pentru asta. Familia 
Cliffe n-a fost niciodată. Și ceea ce este teribil, Kit, este că atunci când 
încerc, asta duce la risipă. 

Kit nu se putu stăpâni să izbucnească în râs, dar mama sa reluă foarte 
serios: 

— Dar ăsta este adevărul! O dată am cumpărat o rochie pe un preț de 
nimic, pentru că tata îi făcuse o scenă Celestei referitor la cheltuielile 
casei, dar era atât de oribilă încât a trebuit să i-o dau lui Rimpton, fără 
s-o fi îmbrăcat vreodată. Și când comandam mese economice, tata se 
ridica de la masă şi se ducea direct la "Clarendon", care era unul dintre 
cele mai scumpe restaurante din Londra. Da, poti să râzi, dar n-ai nici o 
experiență în domeniu. Te asigur că începând din clipa în care începi să 
faci economii, vei observa că asta duce până la urmă la cheltuieli în plus. 

— Serios? Poate ar trebui să vând titlurile imediat și să încep să 
cheltuiesc totul. 

— Prostule! Știu foarte bine că n-ai venit pentru asta. Așa că, de ce 
te-ai întors, dragul meu? Sunt sigură că nu pentru a te ocupa de afacerile 
tale prodigioase. Nu încerca să-mi spui baliverne. 

— În nici un caz, este adevărat, recunoscu Kit. 

— Ca să spun adevărul, mi-a venit în minte o idee... stupidă probabil, 
dar de care nu pot să scap... Mă gândeam că Evelyn are probleme, sau că 
poate pur și simplu avea nevoie de mine. Așa că, am invocat pretextul 
unor afaceri urgente pentru a cere un concediu. Iar acum, dacă te 
gândești că am prea multă imaginaţie, spune-mi-o, aș fi încântat! 

Dar dimpotrivă, mama sa răspunse cu un aer surprins. 

— Așadar, continuaţi să aveţi unul pentru celălalt acele reacții 
subconștiente? Ca și când nu v-ar fi suficiente propriile griji! 

— Înţeleg: n-am prea multă imaginație. Presentimentul nu m-a înșelat. 
Ce nu este în regulă, mamă? 

— Oh, nimic, Kit. Adică nimic ce ai putea rezolva tu și chiar absolut 
nimic dacă Evelyn nu se va întoarce mâine. 

— Să se întoarcă? Dar oare unde este? 

— Nu știu, mărturisi Înălțimea Sa. Nimeni nu știe. 

Mai întâi umit și în același timp neîncrezător, Kit își aminti că atunci 
când îl văzuse pe scară, mama sa Îl luase drept Evelyn și păruse ciudat de 
ușurată. Nu fusese niciodată o mamă îngrijorată. Chiar când Evelyn și cu 
el erau copii, escapadele lor nu-i tulburaseră niciodată seninătatea. Mai 
târziu, când nu dormeau acasă, prefera mai degrabă să se facă să creadă 
că uitase de planurile lor, decât să-și imagineze că li se întâmplase ceva. 

Spuse, pe un ton liniștitor: 

— A plecat fără îndoială să se distreze. De ce te agiti atât de mult, 
mamă? Îl cunoşti pe Evelyn! 

— Da și în alte împrejurări nici măcar nu i-aș fi observat absența. Dar 
când a plecat din Londra, m-a asigurat că se întoarce într-o săptămână și 
acum sunt zece zile de când a plecat... 

— Fi și? 

— Nu înţelegi, Kit! Totul depinde de întoarcerea sa. Mâine trebuie să 
cineze pe Mount Street, pentru a fi prezentat bătrânei lady Stavely, care 
a venit special din Berkshire pentru a-l cunoaște. Îţi imaginezi ce se va 
întâmpla dacă nu va fi acolo? Vom fi într-o situație imposibilă. Este 
îngrozitor de rigidă și Stavely mi-a spus ceva care mă face să mă gândesc 
că este doar pe jumătate mulțumită. 

— Pe jumătate mulțumită de ce? o întrerupse Kit năucit. Cine este 
persoana și de ce naiba vrea să-l cunoască pe Evelyn? 

— Oh! Dumnezeule! Evelyn nu ţi-a spus? Nu, evident, corespondența 
n-a avut timp să ajungă. Ceea ce se întâmplă, este că i-a cerut mâna 
domnișoarei Stavely. Stavely a fost foarte mulțumit și Cressy nu pare 
ostilă acestei idei, dar totul depinde de bătrâna lady Stavely. Trebuie să 
ştii că-l îngrozește pe Stavely și că el va renunţa la această căsătorie la 
simpla încruntare a mamei sale. Tremură că ea îi va lăsa averea fratelui 
său, dacă o ofensează. Să n-am avere mă face aproape fericită: oare cum 

aș putea suporta ideea ca fiii mei iubiţi să tremure în fața mea? 

Asta îl făcu să zâmbească putin. 

— Nu cred că ar fi cazul. 

Dar cum se face că Evelyn nu mi-a făcut vreodată o cât de mică aluzie 
la această cerere în căsătorie? Nu-mi amintesc să fi menţionat în scrisorile 
sale numele domnișoarei Stavely. 

Nici tu, mamă. Probabil s-a petrecut foarte neașteptat. Aș putea să jur 
că Evelyn nu se gândea la căsătorie ultima dată când mi-a scris, și nu este 
o lună de atunci. 

Oare domnișoara Stavely este foarte frumoasă? A fost o dragoste 
fulgerătoare? 

— Nu, nu. Vreau să spun... o cunoaște de.... Oh!.... foarte mult timp. 
De cel puţin trei ani. 

— Și nu i-a venit ideea decât acum? Nu i se potrivește. De fiecare dată 
când s-a îndrăgostit, a fost întotdeauna dragoste fulgerătoare. Așa că nu 
încerca să-mi spui că i-au trebuit trei ani să se atașeze de această tânără 
persoană. 

N-ai să reușești, draga mea. ÎL cunosc prea bine! 

— Nu, bineînţeles că nu. Nu întelegi, Kit! De data aceasta nu este vorba 
de o dragoste trecătoare. 

ÎL văzu gata să izbucnească în râs, se strădui să rămână serios, dar eṣuă 
lamentabil. Atunci mama sa reluă cu prefăcută seninătate: 

— A trecut de vârsta acestor... ștrengării. 

— Oh! Serios? spuse politicos domnul Fancot. 

— Da. În tot cazul, are intenţia să-și schimbe modul de viată. Şi acum, 
când este capul familiei, probabil înţelegi că trebuie să se gândească și la 
succesiune. 

— Da bineînţeles! exclamă domnul Fancot, luând un aer copleșit. 

Ce neghiob sunt! Evident, dacă i s-ar întâmpla un accident fatal, eu 
i-aş succeda! Și vrea să facă tot posibilul pentru a mă împiedica! Oare cum 
nu m-am gândit mai devreme? 

— Oh! Kit, este groaznic. Știi foarte bine... 

— Desigur, mamă. Și acum, dacă mi-ai spune adevărul? 


Capitolul 2 


Un timp, se lăsă tăcerea. Înălțimea Sa ridică ochii spre el și oftă 
profund. 

— Totul este din vina unchiului tău Henry, declară ea. Și a tatălui tău. 

Se întrerupse și adăugă cu tristeţe: 

— Şi de asemenea a mea, nu pot să neg, Kit! Evident, mă gândeam că, 
atunci când tatăl tău va muri, voi putea să-mi plătesc o parte din datorii 
şi să trăiesc confortabil. În acea perioadă, nu știam ce înseamnă să fii 
văduvă. Ştii oare că este o adevărată înșelătorie, dragul meu? Nu, desigur, 
cum ai putea să știi? Dar acesta este adevărul. Şi pe deasupra, adăugă cu 
vehemență, creditorii o ştiu! Ceea ce le dă posibilitatea să pretindă, să 
înceapă să mă hărțuiască, acum, când sunt văduvă, cu mai multă 
înverșunare decât când trăia tatăl tău. Mi se pare o prostie... și în plus, 
atât de nemilos. 

De când ajunsese la vârsta de bărbat, Kit nu petrecuse decât puţini ani 
în casa părinţilor săi, dar această mărturisire nu-l surprinse. 
Dintotdeauna, dificultăţile materiale ale bietei lor mame fuseseră motiv 

de griji pentru ei. Evitaseră perioade penibile care o descumpăniseră pe 
lady Denville și o făcuseră să adopte o atitudine nesinceră, care alterase 
şi răciseră relaţiile de familie. 

Bărbat cu principii rigide, lordul Denville era lipsit de căldură umană, 
ca și de înţelegere și fantezie. Avea cu cincisprezece ani mai mult decât 
soţia sa și aparţinea, atât prin temperament cât și prin vârstă, unei 
generaţii mult mai rigide. Nu se lăsase învins de sentimente decât o 
singură dată, când cedase farmecului încântătoarei lady Anabel Cliffe, 
devenită idolul înaltei societăţi încă de la ieșirea din pension. O ceruse în 
căsătorie tatălui său, contele Baverstock care, în fruntea unui domeniu 
destul de şubrezit și a mulți urmași, acceptase cu recunoștință. Dar 
calitățile care-l fascinaseră la tânăra fată, îi părură insuportabile la o soţie 
și începu s-o remodeleze. Eforturile îi fură zadarnice și nu avură ca 
rezultat decât să-i inspire ladyei Denville groaza de a-i displăcea. Rămase 
aceeași femeie, tandră și aiurită, dar își dărui dragostea fiilor săi gemeni, 
făcând tot ce putea pentru a-i ascunde soțului inconsecvenţele sale. 

Gemenii o adorau. Incapabili să discearnă afecțiunea adevărată pe 
care o ascundea rigiditatea tatălui lor, deveniră foarte repede aliaţii 
mamei. 

Ea se juca, râdea, plângea cu ei, le ierta greșelile și le înțelegea 
problemele — iar ei nu-i găseau nici un defect. 

Așa că, domnul Fancot nu fu surprins, nici scandalizat să afle că mama 
sa era din nou îndatorată. 

O întrebă simplu: 

— Eşti lefteră, draga mea? Și în ce măsură? 

— Nu știu. Haide, comoara mea, oare cum mi-aș putea aminti tot ce 
am împrumutat de ani și ani de zile? 

Kit era totuși puţin surprins. 


20 GEORGETTE HEYER 


— Ani și ani? Dar mamă, acum trei ani, când ai fost obligată să-i 
mărturisești tatei în ce încurcătură te aflai, nu te-a întrebat suma totală pe 
care o datorai și nu ţi-a promis că va fi totul plătit? 

— Da, este adevărat, răspunse ea, dar nu i-am spus. Nu știam. Oh! nu 
caut să mă disculp și recunosc că oricum nu i-aș fi mărturisit. Nu pot 
să-ți explic, Kit, și nu începe să-mi spui că am greșit sau că am fost lașă, 
pentru că-mi dau seama de asta și-mi este rușine. Cel puţin când 
Adlestrop a început să noteze tot ce spuneam... 

— Ce? exclamă Kit. Era prezent? 

— Da, oh da! După cum știi, tatăl tău avea deplină încredere în el și 
întotdeauna el a administrat totul, așa că... 

— Este extraordinar pentru cineva care se mândrea atât de mult cu 
corectitudinea! Să-l facă să participe la o asemenea discuţie pe omul său 
de afaceri! exclamă Kit, cu ochii strălucind de mânie. 

— Recunosc că aș fi preferat să nu asiste deloc, dar presupun că nu 
putea face altfel. Adlestrop era cel care cunoștea posibilitățile 
domeniului. 

— Nu mă îndoiesc că Adlestrop este un om de bine și că are grijă de 
interesele noastre, dar este o lipitoare și tata ar fi trebuit să-și dea seama 
de asta. La o cheltuială cât de mică, ieşind din obișnuit, reacţiona ca și 
când am fi ajuns la sapă de lemn. 

— Da, asta spune și Evelyn, încuviință mama sa. Poate aș fi avut curajul 
să-i spun totul tatălui tău, dacă nu mi-ar fi impus prezenţa lui Adlestrop. 
Dar nu cred că aș fi fost în stare. Ştii cum era când se supăra pe cineva. 
Dar dacă aș fi știut că problemele mele vor cădea asupra lui Evelyn, aș fi 
fost obligată să-i mărturisesc totul. 

— Dacă ai fi știut din ce se compunea acest "totul!".... nu se putu 
stăpâni Kit s-o întrerupă. 

— Bineînţeles, sau dacă aș fi avut șiretenia să-i încredinţez treburile 
mele lui Adlestrop! 

— Dumnezeule, nu! Asta ar fi trebuit să se rezolve între tata și tine, dar 
nu trebuie să te deprime ideea că Evelyn poate să suporte consecinţele. 
Oricum, asta s-ar fi întâmplat și dacă datoriile tale ar fi fost plătite de tata 
sau de el, este același lucru. 

— Dar te înşeli întru totul! obiectă Înăltimea Sa. Dimpotrivă, este o 
mare diferență! Evelyn nu este în măsură să le plătească. 

— Ce neghiobie! răspunse Kit. N-are mai mult decât tine simțul 
economiei, dar n-ai să mă faci să cred că a putut să-și risipească toată 
moștenirea în atât de puţin timp. Nu trebuie să exagerezi! 

— Bineînţeles că nu. De altfel, nu este liber s-o facă. Notează că nu 
insinuez că şi-ar fi dorit-o, deoarece nu este atât de ușuratic cum 
pretindea tatăl tău. Și trebuie să spun, Kit, că tatăl tău a fost foarte 
nedrept lăsându-i moștenirea în condiţii atât de supărătoare. I-a spus 
unchiului tău Henry că asta era pentru că Evelyn nu este mai serios decât 
mine! Și totuși, n-a știut niciodată cele mai grave două trăsnăi ale fratelui 
tău: când v-aţi întors de la Oxford și tu ai reușit, încă mă întreb cum, să-l 
smulgi din ghearele scorpiei aceleia îngrozitoare și când eu i-am plătit 
datoriile la joc după acea infernală întâmplare din Pall Mall, în care s-a 
aflat implicat din naivitate. Mi-am vândul colierul de diamante și tatăl tău 
n-a ştiut niciodată nimic. În consecinţă, cu ce drept i-a spus unchiului tău 
că... 

— Ce-ai făcut? o întrerupse Kit, pentru prima dată stupefiat de la 
începutul conversației cu mama sa iubită. Aceasta zâmbi radioasă. 

— Bineînţeles, am pus să fie copiat! Nu sunt chiar atât de proastă să 
nu mă gândesc la asta. Este la fel de frumos și ce-mi pasă de diamantele 
veritabile, când unul din fiii mei este într-o situatie critică! 

— Dar era o bijuterie de familie! 

— Nu fac nici un caz de bijuteriile de familie, decretă Înălțimea Sa. 
Știu, era proprietatea lui Evelyn, dar la ce-i putea folosi, când sărmanul 
avea mai multă nevoie de bani pentru a-și plăti datoriile de joc? I-am 
povestit totul mai târziu și te asigur că a fost întru totul de acord. 

— Îmi imaginez cu ușurință. Şi fiul său? întrebă Kit. 

— Dragul meu, ești chiar prost! De ce acest copil, care n-a fost nici 
măcar conceput, ar protesta în legătură cu ceva despre care oricum nu va 
şti niciodată nimic? 

— Oare... ai lichidat și alte bijuterii de familie? o întrebă cu un amestec 
de teamă și amuzament. 

— Nu, nu cred. Dar știi că n-am memorie bună. Oricum, n-are nici o 
importanță: ce s-a făcut s-a făcut și am alte griji în minte. Dragul meu, te 
rog, încetează să-mi vorbeşti despre lucruri inutile. 

— Nu cred că este lipsit de importanţă, replică fiul său cu blândețe. 

— Atunci încetează să-mi pui întrebări stupide, sau să-mi povestești că 
ar fi la fel de ușor pentru Evelyn să-mi plătească datoriile, cum ar fi fost 
pentru tatăl tău. Probabil ai citit acel testament îngrozitor. Evelyn nu are 
mai multă putere asupra averii tatălui său decât tine. Totul a fost 
încredinţat unchiului tău. 

Kit se încruntă. 

— Îmi amintesc că tata a creat un fel de tutelă, dar că nu se întindea 
asupra veniturilor domeniului. Unchiul nu avea puterea nici să i le reţină, 
nici de a comenta cheltuielile lui Evelyn. Dacă îmi amintesc bine, Evelyn 
nu are dreptul să se atingă de capital inainte de treizeci de ani, decât cu 
acordul unchiului, numai dacă acesta din urmă nu consideră că a devenit 
destul de serios, încât să pună capăt acestei tutele. Știu că tata a greșit 
stabilind ca termen vârsta de treizeci de ani; douăzeci şi cinci ar fi fost 

mult mai normal. Evelyn a fost supărat. Cine n-ar fi fost? Dar asta n-a 
schimbat mare lucru în viața sa. Tu însăţi ai spus că nu avea intenţia să-și 
risipească tot capitalul. Ştii, mamă, veniturile sale sunt considerabile! În 
plus, unchiul i-a spus că era dispus să consimtă la vânzarea unor titluri, 
pentru a plăti datoriile cele mai importante pe care le făcuse, pentru că 
nu considera normal ca veniturile lui să fie reduse la o sumă infimă în 
acești ani. 

— Da, încuviinţă Înălțimea Sa, a spus asta și m-a mirat mult din partea 
sa. De obicei este atât de prudent. 

— Nu! Pur și simplu nu merge niciodată până la capătul 
este, mamă, că dacă i-ai fi mărturisit dificultăţile tale, sunt convins că ar fi 
plătit totul în acea perioadă. 

— Henry? Probabil ti-ai pierdut minţile! Când mă gândesc la modul în 
care m-a tratat mereu și la avertismentul cu care l-a gratificat pe Evelyn, 
ale cărui datorii nu erau nimic pe lângă ale mele.... Oh! nu, nu, aș fi 
preferat să mor decât să mă supun bunului său plac. Mi-ar fi impus cele 
mai umilitoare condiţii, m-ar fi condamnat să trăiesc până la sfârșitul 
zilelor în acea oribilă casă de văduvă, la Ravenhurst, sau și mai rău. 

Kit rămase o clipă tăcut. Știind că lordul Henry Brumby o considera 
pe cumnata sa incorigibilă, nu se putea împiedica să se gândească la 
faptul că mama sa avea dreptate în ce spunea. Se încruntă și mai mult. 

— De ce naiba nu i-a vorbit Evelyn? Ar fi putut discuta mult mai ușor 
decât tine cu unchiul. 

— Crezi? Oricum, n-a făcut-o. De altfel, nu-mi cunoștea situaţia, pentru 
că nu m-am gândit să-i vorbesc vreodată despre ea. Cum aș fi putut bănui 
că aproape toţi oamenii cărora le datoram bani mă vor hărţui brusc și unii 
chiar în mod grosolan? În tot cazul, n-aş fi vrut să-l supăr cu problemele 

mele, știind că le avea pe ale lui. Îmi închipui că mă cunoști destul de 
bine pentru a ști că n-aş fi fost atât de egoistă. 

Kit răspunse zâmbind, nu fără ironie. 

— Într-adevăr încep să te cunosc, mamă. Dar mi-ar plăcea totuși să 
precizezi cum socoteai să rezolvi problema, fără măcar să-i fi vorbit lui 
Evelyn. 

— Ei bine, în momentul acela, nu știam că voi fi obligată să-mi plătesc 
datoriile, îi explică ea. N-o făcusem niciodată, doar parțial din când în 
când, când mi se cerea cu prea multă insistență. Așa că, îţi poţi imagina 
ce șoc a fost pentru mine când domnul Child a refuzat politicos, dar 
categoric, să-mi împrumute trei mii de lire, care mi-ar fi permis să scap de 
altele mai urgente și chiar m-a rugat să nu măresc soldul debitelor de la 
el cu nici măcar o guinee... ca și când nu i-aș fi plătit mereu dobânzile pe 
care i le datoram, ceea ce jur că am făcut. 

Din ce în ce mai uimit, domnul Fancot o întrerupse. 

— Dar de ce-mi vorbeşti despre Child, mamă? Tata nu i s-a adresat 
niciodată. 

— Oh! nu, dar tatăl meu o făcea, iar unchiul tău Baverstock continuă 
totul firesc, acum, când bunicul a murit, ceea ce face să-l cunosc 
dintotdeauna. Este un bărbat de o inteligență superioară, care a fost 
mereu bun cu mine. Și iată cum am ajuns să deschid un cont la el. 

Domnul Fancot, căruia începuse să i se ridice părul în cap, încercă să 
obţină indicaţii mai precise referitoare la contul mamei sale la Child's 
Bank. Din explicaţiile sale crezu că înţelege că avea drept singur motiv un 
împrumut substanţial consimțit de domnul Child într-un moment de 
rătăcire. 

În timp ce o asculta cu îngrijorare sporită, mama sa se întrerupse și-i 
puse mâna pe braţ, spunându-i pe un ton rugător: 

— Ştii probabil ce înseamnă să dai — cum spune Evelyn — de bucluc! 
Ce expresie vulgară! Tu n-ai datorii? 

— Nu! Îmi pare rău, dar n-am. 

— Deloc? se miră mama sa. 

— În nici un caz, nici una pe care să nu fiu în măsură s-o plătesc! Poate 
datorez sume nesemnificative ici și colo, dar... Oh! nu mă privi așa, sunt 
chiar fiul tău și nu cred că am fost schimbat de doică, draga mea. 

— Nu spune prostii. Dar asta mi se pare extraordinar! Presupun că, 
trăind în străinătate cum faci tu, n-ai avut ocazia să contractezi datorii, 
spuse ea pentru a se scuza. Cu respiraţia tăiată, avu doar forța să spună: 

— Ai nimerit-o, mamă! 

Și luându-și capul în mâini, răvășindu-și buclele negre, izbucni într-un 
nestăpânit hohot de râs. 

Deloc ofensată, mama sa începu să râdă și ea. 

— Acum, te regăsesc. Ştii, o clipă m-ai făcut să mă gândesc la tatăl tău. 
Nu-ţi poţi imagina impresia pe care mi-a făcut-o. 

— Nu se poate! Și a fost teribil? Voi încerca să nu mai fac. Dar 
spune-mi! Când Child a refuzat noul credit, nu i-ai spus lui Evelyn? 

— Nu. La drept vorbind, am crezut că voi fi forțată, până în clipa în 
care, în plină noapte, mi-a venit ideea să-i cer un împrumut lui 
Edgebaston. Ciudat, nu-i așa dragul meu, cum uneori soluţia 
problemelor îţi vine în minte noaptea. 

— Te-ai adresat lordului Edgebaston? bâigui Kit. 

— Da, şi a acceptat să-mi împrumute cinci mii de lire, dobândă 
bineînţeles, ceea ce m-a scos din încurcătură. Oh! Kit, nu te încrunta așa. 
Oare crezi că aș fi făcut mai bine să mă adresez lui Bonamy Ripple? Dar 
nu puteam, înţelegi, pentru că era plecat la Paris și problema era cam..... 
urgentă. 

De când își putea aminti Kit, acest dandi de o anumită vârstă și extrem 
de bogat le frecventase casa. Cei doi fraţi își băteau joc de el, iar tatăl lor 
îl trata cu indiferență. Fusese unul din numeroșii admiratori ai ladyei 
Denville și, după căsătoria acesteia, devenise cel mai devotat curtezan al 
ei. Se şoptea că rămăsese celibatar, din dragoste pentru ea. Dar cum 
silueta sa te făcea să te gândești la o pară coaptă și nu-l personaliza nimic 
în afară de expresia în același timp melancolică și amabilă și de petele de 
tutun de prizat care-i presărau obrajii grași, cei mai răi amatori de scandal 
nu puteau să găsească altceva în cultul său pentru lady Denville decât 
ocazia de a-și bate joc de el. 

Obișnuiţi cu vizitele sale frecvente la Hill Street, gemenii îl suportau 
cu o îngăduință disprețuitoare pe care ar fi arătat-o pentru un câine de 
salon prea bine hrănit, pe care l-ar fi adoptat mama lor. Kit s-ar fi strâmbat 
de râs dacă ar fi auzit pe cineva insinuând că atașamentul lui sir Bonamy 
ar fi avut ceva echivoc, dar nu găsea mai putin de dorit ca mama sa să i 
se adreseze pentru a o ajuta să iasă din dificultățile financiare. Și nu i-o 
ascunse. 

— Dumnezeule, Kit, ca și când ar fi ceva nou! exclamă ea. Este de 
departe cea mai ușoară soluţie. Este atât de bogat, încât nici măcar nu știe 
cât îi datorez și nu-mi cere niciodată dobândă. Și sunt sigură că nu i-a 
venit niciodată în minte să mă sâcâie să-i plătesc. Poate este ridicol și a 
devenit pe zi ce trece mai gras, dar sunt ani de zile de când m-am obișnuit 
să mă bizui pe el în mii de feluri. Printre altele, el mi-a vândut bijuteriile 
și a pus să fie copiate și... Oh! îmi pare rău că am vorbit despre el. Îmi 
amintește că pentru asta a plecat Evelyn. 

— Ripple? întrebă năucit Kit. 

— Nu, lordul Silverdale, răspunse mama sa. 

— Pentru Dumnezeu, mamă! izbucni Kit, despre ce vorbeşti? 

Ce naiba are de-a face Silverdale în toate astea? 

— Are o broșă a mea, spuse mama sa, brusc melancolică. I-am dat-o ca 
miză pentru a continua să joc, când n-a mai vrut să accepte recunoașterea 
datoriilor mele. 

Ceva îmi spunea că norocul se va întoarce și asta s-ar fi putut întâmpla 
dacă Silverdale n-ar fi oprit partida. Nu pentru că regret că mi-am pierdut 
broșa, deoarece nu mi-a plăcut niciodată foarte mult și chiar mă întreb de 
ce am cumpărat-o. Am crezut probabil că mi-a plăcut, dar nu-mi amintesc 
de ce. 

— Evelyn a plecat s-o răscumpere? o întrerupse Kit. Unde este 
Silverdale? 

— La Brighton. Evelyn a spus că n-avea timp de pierdut, așa că a plecat 
conducând el însuși faetonul cu noii săi cai vânăt-rotaţi și a spus că avea 
intenţia să meargă mai întâi la Ravenhurst, ceea ce a și făcut. 

— O clipă, mamă! interveni Kit, încruntându-se din nou. De ce a 
considerat Evelyn necesar să meargă la Brighton? Desigur, era obligat 
să-ți răscumpere broșa, Silverdale se aștepta cu siguranță la asta. Dar aș fi 
crezut că o simplă scrisoare cu o poliţă pentru bancă ar fi fost de-ajuns. 

Lady Denville, consternată, făcu ochii mari. 

— Da, dar nu întelegi cum s-a întâmplat, dragul meu. Nu-mi pot 
imagina cum am putut fi atât de zăpăcită, dar când am lăsat-o amanet, 
uitasem că era vorba de una dintre bijuteriile care fuseseră copiate! 
Personal, consider că aşa îi trebuia lui Silverdale care a fost atât de 
nesuferit și a refuzat să-mi accepte angajamentul scris, dar Evelyn a 
declarat că era de cea mai mare importanță să recupereze broșa, înainte 
ca Silverdale să descopere că nu era decât o imitație. 

Domnul Fancot oftă profund. 

— Este și părerea mea. 

— Dar Kit, spuse Înălțimea Sa, foarte senină, este pur și simplu o 
risipă! I-am dat în compensație cinci sute de lire pe care le datoram, ceea 
ce reprezintă valoarea broșei veritabile. Bineînţeles, imitaţia nu valorează 
mai mult de o zecime. Ar fi o nebunie din partea lui Evelyn să dea o 
asemenea sumă pe o broșă fără valoare! 

Domnul Fancot se jucă o clipă, dar numai o clipă, cu ideea de a-i 
explica originalei lady Denville de cel puţin incorecte erau opiniile sale 
în materie. Era un tânăr bărbat inteligent și-și dădu seama că ar fi fost 
timp pierdut. Așa că se mulțumi să spună, îndată ce-și regăsi calmul: 

— Foarte bine, să nu mai vorbim despre asta. Când a plecat Evelyn? 

— Dragul meu, nu m-ai ascultat; acum zece zile. 

— Nu i-ar fi trebuit zece zile dacă-l găsea pe Silverdale la Brighton. Așa 
că, probabil nu era acolo. Evelyn trebuie să fi aflat că era în altă parte și 
s-a hotărât să se ducă acolo. 

— Ah! crezi că asta s-a întâmplat? 

Faţa i se lumină. 

— Aveam cele mai groaznice presimţiri. Dar dacă Silverdale s-a dus la 
proprietatea sa din Yorkshire și Evelyn s-a dus să-l găsească, este foarte 
normal să nu se fi întors încă. 

Se întrerupse, se gândi și scutură din cap. 

— Nu, Evelyn nu s-a dus în Yorkshire. Şi-a petrecut noaptea la 
Ravenhuzrst, cum mi-a spus și apoi a plecat la Brighton. Asta o știu de la 
valetul său, care l-a însoţit. Dar nu știu dacă l-a găsit sau nu pe Silverdale. 
Totuși, s-a întors în aceeași zi la Ravenhurst și și-a petrecut noaptea acolo. 
Dar a plecat din nou a doua zi dimineață și în împrejurări curioase. 

— În ce fel "curioase", mamă? 

— Şi-a luat doar geanta pentru noapte și l-a trimis înapoi pe Challow 
la Londra, cu restul bagajelor, sub pretext că nu mai avea nevoie de el. 

— Ah! ah! spuse Kit pe un ton gânditor. I-a spus lui Challow unde se 
duce? 

— Nu și este unul din motivele pentru care mă frământ. 

— Nu trebuie să te îngrijorezi, spuse Kit, cu o licărire de amuzament 
în ochi. Și-a trimis şi valetul personal înapoi la Londra? Îmi imaginez că 
Fimber este cu el încă? 

— Ai pus degetul pe unul din punctele care mă neliniștesc. N-a vrut 
să-l ia pe Fimber în Sussex. I-a spus că n-avea loc pentru el în faeton, ceea 
ce era de altfel întru totul adevărat, deși asta l-a înfuriat uşor pe Fimber. 
Aș fi preferat să găsească un loc mic pentru el, pentru că știu că nu i se 
poate întâmpla nimic cu Fimber. Şi Challow este foarte bun, dar nu.... la 
fel de ferm! Sunt atât de liniștită când știu că sunt amândoi cu Evelyn 
când pleacă într-una din escapadele sale. 

— Te înţeleg, mamă, răspunse serios Kit. 

— Dar nici unul dintre cei doi nu este cu el, Kit! Și nu-i de râs! Sunt 
convinsă că i s-a întâmplat un accident, sau că se află în Dumnezeu știe 
ce situaţie dificilă. Oare cum poţi să râzi? 

— N-aș râde dacă aș fi crezut asta. Haide, încetează să te agiţi, mamă, 
nu te-am văzut niciodată comportându-te atât de prostește. Ce crezi că i 
s-ar fi putut întâmpla lui Evelyn? 

— Nu crezi... că l-a văzut pe Silverdale, că s-a certat cu el și că s-au bătut 
în duel în acea zi? 

— Luându-și cu el geanta pentru noapte în chip de martor? Ei bine, 
nu! Te agiti degeaba, mamă. Îl cunosc destul de bine pe Evelyn pentru a 
te asigura că face o mică escapadă și nu dorește să știi despre ea. Ştia 
foarte bine că ar fi aflat dacă i-ar fi luat pe Fimber sau Challow cu el. Dacă 
prezența acestora lângă el te linişteşte, este natural ca Evelyn s-o 
considere uneori stânjenitoare. În ceea ce priveşte posibilitatea unui 

accident, ai fi fost informată. Crede-mă, nu s-ar fi dus să-l vadă pe 
Silverdale fără cărţi de vizită şi nu le avea. 

— Nu, este adevărat, consimţi Înălțimea Sa. Nu m-am gândit la asta. 

O clipă păru că-și recapătă curajul, dar curând se posomort din nou. 
Ochii săi frumoși se umbriră. 

— Dar suntem într-un asemenea moment, Kit! Când atâtea lucruri 
depind de prezenţa sa la Mount Street, mâine. Oh! nu, nu se poate să fi 
făcut o escapadă acum. 

— Mă întreb asta. Mi-ar plăcea să aflu ceva mai mult despre această 
logodnă, mamă. Mi-ai explicat că n-a avut timp să-mi vorbească el însuși 
despre ea. Este cam greu să cred, mamă dragă. Poate n-am primit 
scrisoarea care să mă anunţe că era pe punctul să facă cererea în 
căsătorie, dar nu mi-a vorbit vreodată despre această tânără persoană în 
scrisorile precedente. Și este atât de puţin genul său, încât dacă altcineva 
în afară de tine mi-ar fi anunţat această veste, nu l-aş fi crezut vreodată. 
Pentru mine, nu există decât un motiv care poate explica faptul că Evelyn 
nu mi-a vorbit deloc... Se întrerupse, cu privirea în gol, ca și când se 
străduia să fixeze un obiect neclar... 

—... că era pradă unor asemenea dificultăți, încât să fi fost neputincios 
să-l ajut, sau că era obligat să facă ceva ce-i displăcea. 

— Oh! nu, nu, nu! exclamă lady Denville, îngrozită. Am discutat 
împreună și mi-a spus că deoarece s-a hotărât să se căsătorească, ar fi de 
preferat s-o facă la fel ca altă dată, fără pasiune excesivă de vreo parte. Și 
găsesc că are dreptate, pentru că femeile de care se îndrăgostește nu sunt 
niciodată posibile soţii... sunt chiar absolut imposibile. În plus, se 
îndrăgostește atât de des, bietul de el, încât cel mai important este să ia 
de soţie o fată rezonabilă, binecrescută, care nu va avea inima frântă și nu 
va face scene de fiecare dată când va descoperi că are o "prietenă bună”. 

— Într-adevăr, este cel mai important pentru el! Dacă înțeleg bine, este 
esenţial ca viitoarea soţie să fie înzestrată măcar cu o doză bună de 
indiferență și să fie binecrescută. Poate să fie acoperită cu pistrui, sau să 
se uite cruciș, Sau... 

— Dimpotrivă! Fără îndoială se spune că nimic din aspectul său fizic 
nu trebuie să fie de natură să-l îndepărteze pe Evelyn și că trebuie să aibă 
niște afinități amândoi. 

Kit o privi cu ochii strălucind de mânie. 

— Tu ai pus la cale această căsătorie, mamă? Asta îți dorești pentru 
Evelyn? Spune! 

Ea rămase tăcută o clipă și când începu iar să vorbească, spuse cu o 
voce gâtuită: 

— În ce mă priveşte, am greşit că n-am făcut o căsătorie de 
conveniență. Tatăl tău s-a îndrăgostit de mine. Cei din familia Fancot au 
spus că era nebun, dar nimic nu l-a putut determina să-și schimbe 
hotărârea de a se căsători cu mine. Iar eu... nu aveam decât 
șaptesprezece ani și era atât de frumos, întru totul tipul de erou pe 
care-l visează elevele! Dar familia Fancot avea dreptate. Eram foarte 
nepotriviţi. 

— Nu știam, răspunse cu blândeţe Kit. Iartă-mă, mamă. N-ar fi trebuit 
să-ți vorbesc pe acest ton. Dar nu mi-ai spus adevărul. Ascultându-te, s-ar 
crede că Evelyn s-a resemnat să se căsătorească, de parcă ar avea treizeci 
şi patru de ani și nu douăzeci și patru... Nu ţine! 

— Ba da, ţi-am spus adevărul! exclamă cu indignare mama sa. 

Citi bănuiala pe chipul lui și adăugă: 

— Cel puţin parţial. 

Kit nu se putu împiedica să zâmbească. 

— Spune-mi-l în întregime. 

Acum o clipă, m-ai asigurat că totul era din vina unchiului și de 
asemenea a ta. Dar cum aţi procedat pentru ca Evelyn să accepte să facă 
o căsătorie de conveniență? Nu depinde de unchiul pentru a trăi și nu 
trebuie să-i dea socoteală. Singurul drept pe care-l are unchiul, este să-i 
interzică să se atingă de capital. 

— Dar este exact ce dorește el să facă, replică mama sa. În sfârşit, 
presupun că nu-și dorește într-adevăr s-o facă, dar ar fi o mare ușurare 
pentru el să fie scăpat de toate necazurile și grijile pe care i le cauzează 
datoriile mele. 

— Datoriile tale? Să fie oare domnișoara Stavely o moștenitoare? Iar 
Evelyn este destul de nebun pentru a-și imagina că va putea dispune 
după voia sa de averea soției? Nu este posibil! 

— Nu. Oricum, nu s-ar fi gândit la asta, chiar dacă era posibil. Ceea ce 
vrea, este să-mi plătească datoriile din propria sa avere. Spune, așa cum 
ai spus-o și tu, Kit, că tata ar fi trebuit s-o facă și că este același lucru dacă 
le ia asupra sa. Și adaugă chiar că vrea s-o facă fără știrea unchiului tău. 
Așa că s-a dus să-l vadă, pentru a încerca să-l convingă să pună capăt acelei 
tutele, arătându-i cât era de neplăcut, la vârsta sa, să fie tratat ca un licean. 
Ceea ce este adevărat, Kit. 

— Da, ştiu. Şi ce a răspuns unchiul? 

— Ei bine, nu i-a spus mare lucru, doar că și el ar fi foarte fericit să 
scape de această tutelă și că o va face cu plăcere, îndată ce Evelyn va 
înceta să-și facă de cap. Dar apoi, a venit să mă vadă și, deși a fost foarte 
rigid, trebuie să recunosc că a discutat fără acea aroganță care mă 
intimidează atât de tare. A vorbit despre Evelyn cu multă bunăvoință, 
spunând că are mari calităţi și că deși este mult prea nepăsător și 
afemeiat, nu se dedă la excese detestabile și nu frecventează oameni din 
clasa de jos cum, după el, este moda la unii oameni tineri. Apoi, a adăugat 

că i-ar plăcea să-l vadă căsătorit cu o tânără fată de valoare, deoarece 
crede că această căsătorie îi va desăvârși formarea, îl va face mai serios şi 
mai conștient de responsabilităţile sale. Deși se teme că nu te va egala 
niciodată. 

— Sunt foarte impresionat! Oare ce l-a apucat să spună un lucru atât 
de ridicol? I-ai dat să prizeze pudră? 

Înălțimea Sa râse. 

— Nu, doream mai degrabă să-l sărut pentru a-i mulțumi că are o 
părere atât de bună despre tineri. De altfel, știu că acesta este adevărul. 
Oh! nu vreau să spun că ești un model de virtute și nu te osteni să iei un 
aer atât, atât de... 

— Mulţumit? propuse acest fiu indignat. 

— Eşti îngrozitor. Tot ce voiam să spun, ca și unchiul tău, era că se 
poate conta mai mult pe tine decât pe Evelyn. Întotdeauna a fost așa. Și 
aș vrea să încetezi să glumești! Subiectul este foarte serios. 

Ridică ochii spre el și spuse cu tristeţe: 

— Ştiu că sunt puţin cu capul în nori, Kit, dar nu când este vorba 
despre interesele fiilor mei, te asigur. Pentru ei, aș fi în stare de orice 
sacrificiu. De fapt, m-am întrebat dacă n-ar trebui să schimb din nou 
tapetul din această cameră și să aleg albastru, roz sau un ton pai, chiar 
dacă sunt culori cam comune. Știi că se spune că verdele aduce ghinion. 
Ori, nu există îndoială că am avut ghinion la joc în ultimele luni, ceea ce 
nu L-a ajutat cu nimic pe sărmanul Evelyn. Îmi spuneam că dacă puteam 
să câștig o sumă mare de bani, n-ar mai avea necazuri. Dar vai! norocul 
nu mi-a surâs aproape niciodată. Asta mă face să mă gândesc la ceva care 
m-a intrigat întotdeauna. Se aude mereu vorbindu-se despre oameni care 
au pierdut o avere la joc, dar niciodată despre cei care au câștigat una. Mi 
se pare foarte ciudat. Oare unde se duc toate aceste averi pierdute? 

— În orice caz, niciodată în buzunarul tău, mamă dragă, asta este tot 
ce știu. Așa că, te rog, nu schimba culoarea camerei tale. Te-ar costa o 
avere. 

— Da, dar aș da-o cu dragă inimă, spuse ea foarte serios. 

Adăugă, pe un ton înţepat: 

— Si nu văd ce te face să râzi astfel. 

— Să nu mai vorbim despre asta, mamă. Dar crede-mă, nu mai face 
sacrificii pentru Evelyn, sunt convins că nu le va aprecia la justa lor 
valoare. 

— Asta îmi este egal. N-are importanţă. Nu la averi și la datorii mă 
gândeam când ţi-am spus că afacerea este foarte serioasă. Mă întreb cum 
am ajuns să vorbim despre lucruri atât de prozaice! Kit, nu-i voi spune 
niciodată unchiului tău, dar tie îți pot spune. Crezi că vreau să aranjez din 
interes această căsătorie pentru Evelyn. Dar nu este adevărat. Nu sunt 
interesată decât să-l văd că se simte bine. Și asta va fi situaţia, pentru că 
Henry spune că tutela va fi ridicată îndată ce Evelyn se va căsători. 

Ezită, se încruntă, și reluă: 

— Nimeni nu-l înţelege pe Evelyn mai bine decât tine, Kit, dar ai lipsit 
atât de mult încât nu ştii... nu-ţi dai seama.... Oh! Dumnezeule, este atât 
de greu să-ţi explic. 

Orice urmă de veselie dispăruse din privirea lui Kit, care scruta cu 
intensitate chipul mamei sale. Se așeză din nou lângă ea și-i luă mâna, ca 
pentru a o linişti. 

— Stiu. Şi eu mă simt incapabil să-ţi explic acel sentiment pe care-l am 
deja de mult timp, că ceva nu este în ordine. N-am descoperit nici un 
motiv, ceea ce m-a făcut să mă gândesc că ar putea fi vorba de ceva grav. 

— Oh! nu, răspunse prompt mama sa. Dar este atât de nervos, Kit, atât 
de singuratic! Nu, nu este corect. Îmi spune mereu că dorește să iasă, dar 

am impresia că o face pentru că se plictisește și este inactiv. Și când Henry 
mi-a spus că este timpul să se așeze și să devină conștient de 
responsabilităţile sale, am înțeles imediat că avea dreptate. Vreau să spun 
că dacă se va căsători, va avea de administrat domeniul, dacă va avea copii 
— și deşi ideea de a deveni bunică îmi este foarte nesuferită, am hotărât 
s-o accept — va fi mai... mulţumit. Va avea de ce să se ocupe și-l cunoşti 
pe Kit, nu poate fi fericit dacă este inactiv. Acum, nu face decât prostii, 
ceea ce mi-ar fi egal, dacă cel puţin l-ar amuza. Dar cred că nu este cazul, 
cu excepţia unor rare momente. Nu este și părerea ta? 

— Ba da. Adică nu știu, dar înțeleg ce vrei să spui. 

Mama sa îi strânse mâna cu recunoștință. 

— Eram sigură. Și vei înțelege de asemenea, de ce când Henry mi-a 
vorbit de necesitatea de a-l căsători, m-am gândit în mod firesc la Cressy. 

— Cressy? 

— Cressida.... Domnișoara Stavely. Din toate punctele de vedere, tot 
ce-ţi poţi dori mai bun. O tânără persoană de prim rang. Nu o puștoaică 
plină de idei romantice. După cum spune Henry, este foarte inteligentă, 
dar pentru asta, nu înseamnă că este o feministă. Nu este o frumusețe, 
dar o consider totuși foarte drăguță și bine făcută. Are multă distincţie și 
un gust fin. Își va păstra rangul perfect, mult mai bine decât am făcut-o 
eu. Se comportă mereu cum trebuie și nu i-a dat niciodată lui Evelyn 
motive să roșească din cauza ei. 

— Şi cum se face că această minune a naturii nu este dorită de nimeni? 
întrebă Kit cu un aer sceptic. 

— Nu este o persoană nedorită. Este adevărat că are douăzeci de ani, 
ceea ce te-ar putea face să crezi că n-a fost niciodată cerută în căsătorie, 
dar nu este cazul. Dimpotrivă, a fost cerută de mai multe ori de când 
bunica sa a prezentat-o în lume, dar a refuzat întotdeauna deoarece con- 

sidera că avea datoria să rămână lângă tatăl său. Spunea că nu va putea 
iubi pe nimeni la fel de mult ca pe Stavely. Este singura lui fiică. A ţinut 
casa de la vârsta de șaisprezece ani. De altfel, era nesăbuit. 

— Și de ce nu mai este nesăbuit? 

— Oh, cred că încă este, dar nu mai îndrăzneşte s-o arate. Îţi poti 
imagina că la vârsta la care s-ar fi crezut a fi la adăpost de acest gen de 
nebunie s-a atașat de o fată cu puţin mai mare decât Cressy și s-a căsătorit 
cu ea. Bineînţeles, n-am avut niciodată o părere foarte bună despre 
capacităţile sale intelectuale... Ştii că era îndrăgostit nebunește de mine 
când am început să ies în lume și că s-a comportat ca un veritabil 
neghiob.... dar credeam că a devenit puţin mai rezonabil. Să se lase sedus 
de Albinia Gillifoot! Probabil și-a pierdut minţile. ÎI joacă pe degete și-și 
va regreta curând imprudenţa. În plus, este geloasă ca o tigroaică şi în 
mod special pe sărmana Cressy. 

— Ah! de aceea sărmana Cressy este gata să-l accepte pe Evelyn? 

— Desigur! Nimic nu putea fi mai providenţial. 

— Sper că asta este şi părerea lui Evelyn! 

— Nu, dar este a mea și a unchiului tău. Când i-am vorbit despre ea, 
aproape m-a felicitat. 

Ochii îi străluceau. 

— Mi-a spus că nu s-ar fi așteptat vreodată la atâta bun-simt din partea 
mea. A recunoscut că este excepțională și că are multă personalitate. 

— Şi Evelyn? Care este părerea sa? întrebă Kit, cu o politeţe afectată. 

— Cred că ar putea fi genul de femeie care să i se potrivească. Să nu 
crezi că l-am influențat, Kit! Dimpotrivă, l-am implorat să n-o ceară dacă 
nu-i plăcea, dar m-a liniștit. N-o cunoaște prea bine, deși ea a venit 
deseori să mă vadă şi i-am fost însoţitoare la niște baluri, în calitate de 
nașă, dar el n-a fost foarte atent la ea. 

— Dacă înţeleg bine, nu este genul său! 

— Dacă prin asta vrei să spui că nu este de genul fetelor de care se 
îndrăgostește cu regularitate, nu, și cu atât mai bine. Evelyn crede, ca și 
mine, că se vor putea înțelege foarte bine. EI nu se va simţi impiedicat, 
iar ea nu va face drame în legătură cu "capriciile" sale. Probabil este 
obișnuită cu acest gen de lucruri. Aș putea să mentionez numele a cel 
puțin trei amante ale lui Stavely și poți fi sigur că și Cressy știe că lui 
Evelyn îi place să iasă. Știu că nu-ți place asta, dar trebuie să-ți spun că 
decizia lui Evelyn este luată. S-a hotărât să se căsătorească. Nu trebuie să- 
ti spun că atunci când ia aerul său încăpățânat, nu mai este posibil să-l 
faci să-și schimbe părerea. Nu știu ce s-a petrecut între Cressy și el, când 
i-a făcut propunerea, dar apoi mi-a spus că are șanse și sunt sigură că 
nimic nu este mai departe de intenţiile sale ca renunțarea! Mi-a spus chiar 
că avea intenţia să se întoarcă de la Ravenhurst la timp, pentru a se 
prezenta în cea mai bună dispoziţie bătrânei lady Stavely. Dar dacă nu se 
întoarce mâine, totul este pierdut; lady Stavely va fi furioasă și n-o voi 
putea condamna pentru asta. Imaginează-ţi cât de nepoliticos ar fi din 
partea lui! Și atunci, va cere mâna Dumnezeu știe cărei fete tinere, care-l 
va face nefericit! Oh! Kit! Ce trebuie să fac? Dacă n-a avut un accident, mă 
tem ca un eveniment oarecare să nu-l fi făcut să uite această invitaţie la 
Mount Street. Nu poţi să negi că uită uneori anumite lucruri. 

Cum aceeași idee îi venise în minte, domnul Fancot nu încercă deloc 
s-o facă să-și schimbe părerea și se mulțumi să spună pe un ton liniștitor: 

— Ei bine, dacă nu se întoarce la timp pentru a merge la recepție, 
nu-ţi rămâne decât să-l informezi pe Stavely că s-a îmbolnăvit subit. 

— M-am gândit la asta, dar nu va merge, Kit. Dacă Evelyn este în stare 
să-mi trimită un mesaj, poate la fel de bine să expedieze el însuși unul la 
Mount Street. 

— Este prea bolnav pentru a scrie! ripostă Kit. Vestea ti-a fost adusă de 
unul dintre servitori. 

— Ce sugestie absurdă! Asta ar presupune să mă reped la Ravenhurst 
și n-am nici cea mai mică intenţie. În plus, dacă spun această poveste, 
poți să fi sigur că, imediat a doua zi, va debarca la Londra, proaspăt ca un 
trandafir, salutând în dreapta și în stânga cel puţin o jumătate de duzină 
de persoane, dacă nu mai mult. 

Kit zâmbi. 

— Da, este foarte adevărat. Un adevărat talmeș-balmeș în perspectivă... 

— Oh! Kit! nu-ti bate joc de mine. Îmi pierd mințile! 

Domnul Fancot își trecu braţul în jurul umerilor săi: 

— Nu, nu, nu-ţi pierde minţile, mamă. Dacă lucrurile ajung mai rău, 
voi putea totuși să-i iau locul, nu-i așa? 


Capitolul 3 


Aceste cuvinte rostite cu ușurință și fără alt scop decât de a o încuraja 
pe necăjita lady Denville, avură un rezultat neașteptat. Ea stătea prăbușită 
în braţele fiului său, cu capul pe umărul lui. Aceste cuvinte imprudente 
parcă o însuflețiră; se îndreptă, făcu ochii mari și spuse cu o voce 
vibrantă: 

— Kit! asta este soluţia! 

Speriat, fiul său răspunse: 

— Dar glumeam, mamă! 

Fără să-l asculte, lady Denville îl sărută cu căldură, adăugând: 

— Ştiam că-mi vei veni în ajutor. Ce proastă am fost că nu m-am gândit 
la asta mai devreme. Dragul meu Kit! 

Dându-și seama, dar cam târziu, de grava greșeală tactică pe care o 
comisese, domnul Fancot se grăbi să bată în retragere. 

— Nu te-ai gândit la asta pentru că este o absurditate. Ţi-am spus-o 
pentru a te amuza și atât. Cum aș putea lua locul lui Evelyn? 

— Vei putea foarte bine, Kit, ai făcut-o deja de mai multe ori! 

— Da, când eram copii și făceam o mulţime de trăsnăi! Probabil îţi dai 
seama că aici este vorba de ceva cu totul diferit. Lăsând la o parte orice 
considerent, cum aș putea trece drept Evelyn într-o asemenea adunare? 

— Dar nimic nu va fi mai ușor, răspunse mama sa. 

— Haide mamă, să ne gândim. Invitaţii vor fi toți membrii familiei. 
Evident, pe Stavely îl cunosc, dar în afară de el n-aș putea recunoaște pe 
nimeni, nici măcar logodnica... 

Lady Denville îi respinse fără să ezite obiecţia. 

— O vei recunoaște pe Cressy, pentru că ea te va primi alături de 
Stavely și de tânăra sa soţie. Cât despre ceilalţi, nici Evelyn nu-i cunoaște 
mai mult. 

— Şi domnișoara Stavely? întrebă Kit. Crezi că ar putea descoperi 
înșelătoria? 

— Oh! sunt convinsă că nu, răspunse Înălțimea Sa, cu seninătate. 
Amintește-ţi că de-abia îl cunoaște pe Evelyn. Nu s-au văzut între patru 
ochi decât o singură dată, când el i-a cerut mâna. Și apoi, nu se așteaptă 
să te vadă în locul lui... 

Asta este important! 

— Desigur, nu se așteaptă la așa ceva! Dar... 

— Nu, nu, nu înţelegi ce vreau să spun, dragul meu. Nimeni n-ar putea 
presupune că nu ești Evelyn, pentru că nimeni nu știe că te-ai întors la 
Londra. Ar fi altceva dacă locuiai aici și dacă oamenii erau obișnuiți să vă 
confunde. Nu se poate să fi uitat cum se întâmpla asta înainte de plecarea 
ta în străinătate. Chiar și cei care vă știau din leagăn se întrebau când unul 
din voi intra într-o încăpere: "Ei bine, care este?" Atunci vă priveau cu 
atenţie, încercând să nu se înșele. Dar sunt trei ani de când eşti în 
străinătate și nimeni nu se mai gândește să-și pună întrebarea. Nu pot 
greşi, pentru că tu ești la Viena! Dragul meu, cu siguranță Providența a 

vrut să sosești la această oră ridicolă și fără să anunti. Nimeni nu poate 
bănui că nu ești la Viena. 

Domnul Fancot avea mai degrabă tendinţa să creadă că geniul său rău 
îl antrenase în această afacere, dar se feri s-o spună și se strădui să 
sublinieze diferitele motive care făceau proiectul mamei sale irealizabil. 
Eșuă lamentabil. Cu cât lady Denville se gândea mai mult, cu atât găsea 
ideea mai minunată și când Kit îi spuse că toate astea dovedeau cea mai 
bogată fantezie, mama sa îi răspunse cu entuziasm: 

— Da, nu-i așa? De aceea, ideea este genială! Nimeni n-ar putea să-și 
imagineze că am îndrăzni să facem ceva atât de extraordinar! 

— Nu "extraordinar!".... mai degrabă "scandalos!" 

Înălțimea Sa îl privi cu îngrijorare și remarcă: 

— Ştii, Kit, n-am fost încântată să te văd intrând în diplomaţie. Îmi era 
teamă să nu devii ca Henry și asta s-a întâmplat. Dragul meu, n-aș vrea să 
fiu nesuferită, dar aș detesta dacă ti-ai da aere. 

— Oh! Dumnezeule! Îmi dau aere? Nu mi-am dat seama! 

— Nu, dragul meu, replică lady Denville bătându-l ușor pe mână, încă 
n-o faci. Dar am crezut de datoria mea să-ţi atrag atenţia, pentru a putea 
să reacţionezi la timp. Încă nu ești ca Henry, dar când ai spus "scandalos", 
cu acel aer de judecător, m-ai făcut să mă gândesc la el. Nu te sinchiseai 
să faci lucruri scandaloase înainte să te îndrume să intri în diplomaţie și 
n-ai fi ridicat niciodată obiecţii atât de ridicole. 

— Aveam cu trei ani mai puţin, mamă. 

— Evelyn de asemenea, dar el nu s-a schimbat. În locul tău n-ar fi ezitat 
o clipă. Nu s-ar fi preocupat de conveniente și nu s-ar fi temut să-și asume 
riscuri. Cât te-ai schimbat, Kit! 

— Asta este consecința meseriei diplomatice și a lipsei de îndrăzneală. 
Vai! mamă, ai zămislit un laş! 

— N-am crezut asta niciodată, afirmă ea. 

— Mulţumesc, draga mea. Îmi pare rău că te dezamăgesc din nou, dar 
ideea de a pătrunde la familia Stavely și a mă da drept Evelyn, mă face să 
tremur ca o frunză. 

Lady Denville nu se putu stăpâni să nu râdă. 

— Oh! nu, Kit! Exagerezi! N-ai tremurat niciodată în viața ta. Știu bine 
că nu ţi-e teamă, dar te găsesc trist de prudent 

Se strădui să-l privească drept în faţă. 

— Nu-ţi bate joc de mine și spune-mi adevărul, băiat rău. Crezi că n-ai 
fi capabil de așa ceva? 

Kit ezită, apoi mărturisi: 

— Nu. Pentru o seară, în mijlocul unor oameni care nu-l cunosc destul 
de bine pe Evelyn pentru a fi familiarizați cu manierele sale, sunt aproape 
sigur că o pot face. Și, într-o oarecare măsură, chiar nu-mi dau aere, 
pentru a nu găsi asta amuzant. 

— Iată! triumfă mama sa. Ştiam că nu te puteai schimba atât de mult! 

— Nu, mamă, dar asta nu este o farsă destinată să facă oamenii să râdă. 
Să joci o asemenea comedie pentru a ieși dintr-o încurcătură este cu totul 
altceva. Şi gândește-te, mamă, cât va fi de jignitor pentru domnișoara 
Stavely. 

— Nu mi se pare. Mai întâi, nu va ști și apoi, ar fi mai îndurerară dacă 
n-ai lua locul lui Evelyn. Gândește-te! Îţi poți imagina ceva mai umilitor 
decât să fie obligată să le spună tuturor celor pe care i-a invitat să le 
prezinte logodnicul, că acesta a anulat întâlnirea? 

Îi luă mâna și i-o strânse. 

— Kit... pentru Evelyn! El ar face-o pentru tine! 

Era evident. Nu numai că Evelyn ar fi făcut-o, dar l-ar fi amuzat, își 
spuse Kit. 

— Doar pentru o zi, insistă lady Denville. 

— Mi-ar plăcea să fiu sigur de asta. Și dacă va trebui să dureze? N-aş 
putea să induc în eroare la nesfârșit, voi da cu siguranță peste prieteni 
de-ai săi, pe care s-ar putea să nu-i recunosc. 

— Oh! dacă Evelyn nu se întoarce într-o zi sau două, vom spune că ești 
suferind sau că ai fost obligat să pleci din Londra pentru afaceri. Dar va fi 
aici mâine, Kit, am această presimţire. 

— Să te audă Dumnezeu! răspunse Kit cu înflăcărare. 

— Da, dar trebuie să fim prevăzători, dragule și să putem 
preîntâmpina orice eventualitate. De fapt, să știi că poate va fi un lucru 
bun să fii obligat să mergi la această recepție în locul lui Evelyn. Îmi este 
foarte teamă că bătrâna lady Stavely să nu fi auzit bârfele care circulă pe 
seama lui și să nu-l bănuiască a fi puţin destrăbălat — dacă nu complet 
boem — ceea ce bineînţeles nu este adevărat, sau în tot cazul exagerat. Și, 
deși sunt convins că se va comporta corect, nu mă pot împiedica să mă 
gândesc că te vei comporta mult mai bine faţă de ea, deoarece ești 
diplomat și obișnuit cu recepțiile oficiale unde trebuie să ai un aer calm 
şi serios, lucru de care Evelyn este incapabil. 

— Dacă Evelyn nu se întoarce mâine, spuse Kit accentuând cuvintele, 
îi voi suci gâtul chiar în clipa în care-l voi revedea. Dar, dacă se întoarce 
la timp, nici el, nici tu, scumpă mamă nu mă veți convinge să-i iau locul 
la această recepţie. Voi consimți doar în caz de pericol extrem. 

— Bineînţeles, dragul meu și trebuie să sperăm că nu va fi necesar, 
reluă lady Denville cu un aer vesel. Dar până la urmă, dacă trebuie 
neapărat, nu vei avea obiecţiuni să-l înlocuiești câteva zile, nu-i așa? Să 
spunem, până se întoarce, ceea ce va fi curând, deoarece este 
inimaginabil să fi putut uita tot. Dar dacă nu se întoarce, este foarte puţin 
de dorit ca servitorii să ştie adevărul. 

— Oare îţi imaginezi că nu mă vor recunoaște? 

— Cameristele cu siguranță nu te vor recunoaște și nici lacheii. Brigg 
nici atât, a devenit atât de miop şi atât de surd. 

— Și Fimber? Îti închipui că nu mă va recunoaște nici el? Mamă, te rog, 
revino pe pământ. Ne servește deja de când eram adolescenți! 

— Nu sunt cu capul în nori, răspunse indignată lady Denville. Eram 
gata să-ţi spun când m-ai întrerupt, că trebuie să-l punem la curent. 

— Şi de asemenea pe Challow, pe vizitiul tău, pe al doilea lacheu și pe 
toţi rândașii de la grajd... 

— Haide, Kit! Pe Challow poate, dar de ce Dumnezeu ar trebui să le 
vorbim despre asta celorlalți? 

— Pentru că va trebui să se explice dispariţia unui faeton și a patru cai. 

Lady Denville se gândi o clipă. 

— Este adevărat. Oh! ÎL vom însărcina pe Challow. Amintește-ţi 
convingerea cu care-l mintea pe tata, când dispăreaţi fără să spuneţi unde 
vă duceti. 

— Mamă, încheie Kit, mă duc să mă culc. Să nu crezi că m-ai convins, 
dar datorită discuţiei, mi se învârte capul. 

— Oh, bietul meu Kit! Cu siguranță, trebuie să fii mort de oboseală, 
răspunse mama sa cu tandreţe. Nimic nu este mai epuizant decât o 
călătorie lungă. De asta nu ești în stare să discuti. Du-te să te culci, drag- 
ul meu, când te vei trezi, vei fi din nou tu însuți. 

— Plin de îndrăzneală și chiar plin de nesăbuință, așa este? spuse Kit 
râzând. 

O sărută și se ridică. 

— Ştii, cred că ești puţin nebună. Dar să nu-ţi imaginezi că nu te 
iubesc. 

Mama sa îi zâmbi tandru. 


PENTRU DRAGOSTEA LUI CRESSY 45 


KKK 


Kit se duse să-și ia lucrurile pe care le lăsase pe palier și le duse în 
camera lui Evelyn. 

Era atât de obosit, încât fără să se gândească măcar la problemele 
care-l copleșeau, adormi de cum suflă în lumânare. Câteva ore mai târziu, 
se trezi la zgomotul obloanelor care se deschideau. Se ridică și se rezemă 
pe un cot, neștiind unde se afla. Apoi, memoria îi reveni și aşteptă cu 
curiozitate amuzată urmarea evenimentelor. 

Perdelele care înconjurau patul cu coloane răsucite fură trase cu o 
bruscheţe care te făcea să te gândești că presupusul său ocupant nu era 
în grațiile fidelului valet personal. Kit căscă și murmură: 

— Bună ziua, Fimber. Cât este ceasul? 

— Bună ziua, domnule conte, răspunse Fimber pe un ton de gheață. 
Este trecut de ora zece, dar cum presupun că Înălțimea Voastră s-a întors 
la ore mici, m-am gândit că era de preferat să nu vă trezesc. 

— Este adevărat, m-am întors foarte târziu, recunoscu Kit. 

— Sunt conștient de asta, domnule conte, deoarece am așteptat până 
la miezul nopții, pentru cazul în care aţi fi avut nevoie de serviciile mele. 

— Neghiobule! N-ar fi trebuit să-ţi dai această osteneală, reluă Kit, 
observându-l printre pleoapele pe jumătate închise. 

Faţa lui Fimber deveni și mai severă. 

— Poate Înălțimea Voastră nu s-a gândit că absenţa sa ar putea 
produce îngrijorare, spuse cu răceală. 

— Dumnezeule, nu. De ce? 

Acest răspuns indiferent îl făcu să izbucnească. 

— Domnule conte, unde aţi fost? întrebă Fimber, renunțând la orice 
politeţe. 

— i-ar plăcea să știi? 

— Nu, domnule conte, nu este necesar să știu. Dar de ce sunt sigur, 
este că nu v-aţi fi gândit să mă îndepărtați, dacă intentiile dumneavoastră 
ar fi fost atât de curate cum vreţi să mă faceţi să cred şi nu l-aţi fi trimis 
nici pe Challow înapoi. Ar trebui să vă fie rușine că aţi lipsit atât de mult, 
fără măcar să-i trimiteţi un bilet Înăltimii Sale, care își face sânge rău. Aţi 
fi putut la fel de bine să fiţi mort. Acum, spuneti-mi simplu, domnule 
conte, fără să încercaţi să-mi înșiraţi basme: aveţi probleme? 

— Nu ştiu, răspunse cu sinceritate Kit. Sper că nu. 

— Și eu sper, domnule conte. Într-un asemenea monment! Dacă este 
ceva serios, spuneţi-mi și vom vedea ce putem face. 

— Nu-ţi pot spune ce nu știu, Fimber. 

— Serios, domnule conte? spuse Fimber pe un ton amenințător. Am 
crezut că Înălțimea Voastră ştie că poate avea încredere în mine, dar se 
pare că m-am înșelat. 

Făcu stânga-mprejur, extrem de ofensat, și se îndreptă spre valiza lui 
Kit. Acesta se mulțumise să-și scoată de acolo îmbrăcămintea de noapte, 
lăsând restul conţinutului în dezordine. Bombănind arțăgos, Fimber se 
aplecă pentru a o goli. Scoase o revistă, îi aruncă o privire și se întoarse 
brusc. Kit îl observa cu un aer zeflemitor. EI îl privi suspicios. 

— Domnul Christopher! 

Kit izbucni în râs și se așeză scoțându-și boneta de noapte. 

— Ştiam că nu vom reuși să te înşelăm. Ce faci, Fimber? 

— Foarte bine, mulțumesc, domnule. Nu m-ati fi înșelat mult timp, dar 
ce surpriză! Înălțimea Sa ştie? 

— Da, m-a auzit intrând și s-a trezit, sperând că este fratele meu. 

— Sunt sigur! Dar fără îndoială, a fost fericită să vă vadă, domnule. Și 
eu sunt la fel, dacă-mi pot permite. 

Aruncă o privire critică asupra vestei pe care o ţinea și mormăi: 

— Asta n-a fost făcută la Londra, domnule Christopher. Evident, n-o 
veți purta aici. Valetul dumneavoastră străin vă va aduce restul bagajelor? 

— Nu, vor sosi prin poștă. Nu i-am cerut lui Franz să mă însoţească. 
Ştiam că mă puteam baza pe tine pentru a te ocupa de mine. 

Neprimind nici un răspuns, spuse cu un aer surprins: 

— Să nu-mi spui că nu vrei, Fimber! 

Valetul tresări, ca și când ieșea dintr-o profundă visare. 

— lertaţi-mă, domnule. Mă gândeam. Să mă ocup de dumneavoastră? 
Bineînţeles. Puse deoparte vesta condamnată și luă pardesiul pe care Kit 
îl aruncase pe un scaun. 

— De altfel, este timpul s-o fac, domnule Christopher. Aceste 
pardesiuri de croială poloneză sunt complet demodate. Și aceste pălării 
plate nu se mai poartă la Londra. Au fost detronate de jobene. 

— N-are importanță îmbrăcămintea mea ciudată, îl întrerupse Kit. Ce 
naiba face fratele meu? 

— Nu ştiu mai mult decât dumneavoastră, domnule și asta mă scoate 
din sărite. Poate a plecat într-una din escapadele sale nesăbuite și totuși, 
nu cred. Lady Denville v-a spus oare că era pe punctul de a se căsători? 

— Mi-a spus, dar el nu mi-a suflat vreodată nici o vorbă despre asta, 
răspunse Kit cu seriozitate. Este ceva ciudat în această poveste. Dar dacă 
cineva cunoaște adevărul, acela ești tu. Așa că, spune-mi totul, fără să-mi 
ascunzi nimic. Oare fratele meu s-a hotărât brusc să se cuminţească? 

— Nu, aș fi gata să jur, replică Fimber. Nimeni nu știe mai bine decât 
mine de ce este capabil când este dezlănţuit. Dar nu și-ar lua tălpășița în 

acest moment, când tocmai a făcut cererea în căsătorie! În plus, nu trișa 
când mi-a spus, ca și Înălțimii Sale, că se va întoarce într-o săptămână, 
pentru că insistase ca frizerul să vină astăzi să-l tundă. Acesta va fi aici la 
prânz, domnule. 

— Şi ce mă privește asta, te rog? întrebă Kit privindu-l cu un aer 
bănuitor. 

— Am observat, domnule, că părul dumneavoastră este prea lung. 
Înălțimea Sa preferă tunsoarea în stil corintian. 

— Ah! adevărat? Și acum, încetează să-mi înșiri baliverne și spune-mi: 
crezi că aș putea să-i iau locul diseară, fratelui meu? 

— Ei bine, domnule, răspunse Fimber, voi mărturisi că mi-a trecut prin 
minte ideea. S-ar crede că totul s-a combinat, întoarcerea dumneavoastră 
pe care n-o bănuiește nimeni și faptul că nu sunteţi însoţit de servitorul 
dumneavoastră străin. Nu vă preocupaţi de bagaje, când vor sosi, voi avea 
grijă să fie puse în siguranță. Pe viitor n-aveţi de ce să vă faceţi griji pentru 
hainele dumneavoastră. Înălțimea Sa are destule pentru amândoi și nu va 
fi prima dată când le împrumutaţi. 

— Da, dar împrejurările sunt complet diferite. I-am spus-o deja 
mamei. Fimber se întoarse spre el, cu un aer scandalizat. 

— Să-i fi spus oare ladyei Denville că nu sunteți dispus să-l scoateţi pe 
Înălțimea Sa din încurcătură? Ei bine! N-aș fi crezut niciodată că voi 
ajunge ziua în care să nu fiţi gata să faceţi orice pentru a vă ajuta fratele, 
domnule Christopher. La fel cum ar face și el pentru dumneavoastră, în 
orice ocazie. 

— O ştiu. Şi n-aş ezita nici o secundă, indiferent câtă aversiune aș avea, 
dacă aș fi sigur că-și dorește asta. Dar fiecare o știe pe-a lui, Fimber: am 
convingerea că nu-și dorește deloc căsătoria cu domnișoara Stavely și, 
dacă asta este situaţia, ar fi mai bine să încerc să-l scap. 

— Nici să nu vă gândiţi, domnule! Nu uitaţi că a făcut cererea în 
căsătorie. Totuşi, n-aţi vrea să nu se ţină de cuvânt şi să-i aducă un 
prejudiciu acelei tinere persoane. Nu, de altfel, el n-ar face vreodată un 
asemenea lucru. Desigur, îi cunosc escapadele, dar nu l-am văzut 
vreodată comportându-se incorect, de când vă cunosc pe amândoi. 

— De fapt, mă întrebam dacă n-aş putea s-o fac pe domnișoara Stavely 
să rupă logodna. Așa că, fii sincer cu mine. Nu încerca să mă convingi că 
este fericit... știu că nu este! 

— Ei bine, domnule, pentru că-mi cereti părerea, ultima dată când 
l-am văzut, era mai puţin deprimat decât fusese permanent de când... 

Fimber se întrerupse, cu un aer stânjenit. 

— De când, ce? Continuă, bătrâne! reluă Kit cu nerăbdare. 

Fimber se străduia să împăturească faimoasa vestă cu extremă grijă și 
răspunse evaziv: 

— Nu eu, domnule Christopher, trebuie să vorbesc despre 
împrejurările care-l pot face pe Înălțimea Sa să ceară mâna domnișoarei 
Stavely, dar se poate spune că nu s-a hotărât în pripă. De asemenea, nu 
trebuie să vă imaginati că a cedat unui capriciu. Nu spun că era cea mai 
dragă dorință a sa, pentru că mi-a repetat de multe ori că nu-și dorea 
deloc să se căsătorească, dar n-am dat atenţie, spunându-mi că va deveni 
mai rezonabil îmbătrânind, cum a fost în cazul dumneavoastră, domnule. 

Se întrerupse, privindu-l pe Kit cu un aer nehotărât. Apoi, reluă parcă 
împotriva voinţei lui: 

— Domnule Christopher, nu vă pot spune asta decât dumneavoastră, 
dar în realitate a fost o vreme când mi-am făcut griji în legătură cu el. Nu 
numai că era foarte risipitor, dar era mai agitat ca niciodată și a început 
să alerge după fuste.... ceea ce m-a neliniștit foarte mult! 

Kit dădu din cap și se încruntă: 

— După părerea mea, asta înseamnă că se plictisea, sau că era trist, 
ceea ce l-a făcut mereu să-și piardă calmul. Dar din ce motiv? 

— N-aș putea să vă spun, domnule. Doar dacă nu se simţea singur. 

— Singur? 

Dar are o mulțime de prieteni. 

— Dacă se poate spune asta, domnule. Dar nu cred că are prieteni 
intimi, dintre cei cărora li se poate destăinui ca dumneavoastră. De când 
ați plecat, n-a mai fost același. Este greu să vă explic ce vreau să spun și 
trebuie să fie cunoscut la fel de bine cum îl cunosc eu pentru a simţi 
nuanțele. Presupun că asta tine de faptul că sunteţi gemeni. Înălțimea Sa 
nu s-a destăinuit niciodată nimănui altcuiva decât dumneavoastră, şi 
după părerea mea n-o va face vreodată, decât poate soţiei sale. Poate 
pentru dumneavoastră nu este același lucru, dar... 

— Nu, murmură Kit. Nu m-am gândit la asta, dar și pentru mine este 
la fel. Numai că eu am multe ocupaţii și el nu. 

— Foarte exact, domnule Christopher și acolo este buba. Lady 
Denville ar putea să v-o confirme, sunt sigur. 

— Într-adevăr, mi-a spus-o. Dar mă îndoiesc că remediul ar consta în 
a-l face să ia de soţie o fată de care nu-i pasă nici cât negru sub unghie. 

— Poate nu este soluţia ideală, domnule, dar dacă va continua să se 
comporte cum o face, nu se va mai căsători niciodată. Mai mult, dacă 
lordul Brumby va descoperi genul de persoane pe care-l frecventează 
acum nu se va mai grăbi deloc să ridice tutela. Dacă îmi pot permite, 
domnule Kit, tatăl dumneavoastră a avut cu siguranță cele mai bune 
intenţii, dar i-a făcut un deserviciu fratelui dumneavoastră aducându-i un 
asemenea afront. 

— A fost jignit, nu-i așa? Mi-am dat seama. Pentru prima dată s-a închis 
faţă de mine, nevorbind decât cu greu, și am simţit că era îndurerat. 

— Da, domnule, așa este. A fost complet inutilă încercarea de a-l 
convinge pe fratele dumneavoastră că singura soluţie constă în a-i dovedi 
lordului Brumby că era în stare să-și administreze propriile bunuri. Știţi 
cum devine când este realmente rănit, domnule Christopher. Nu arată 
nici cel mai mic interes pentru domeniile sale, nu le vizitează vreodată, 
ceea ce nu este de mirare, dat fiind că nu poate decide nimic fără acordul 
unchiului său, și asta îl umilește. 

— Este atât de grav? Cât regret că am plecat! Poate aș fi putut să-l împac 
cu unchiul. Nu s-au iubit niciodată, dar cu siguranță, acesta din urmă i-ar 
fi lăsat o mare parte din administrarea domeniului, dacă fratele meu i-ar 
fi cerut-o. 

— Înălțimea Sa n-ar fi acceptat asta, domnule. Cu el, este totul sau 
nimic. 

Kit rămase o clipă tăcut. 

— Așadar, pentru a-i permite să intre în posesia moștenirii, îl vom ajuta 
să încheie această căsătorie lipsită de dragoste? Așa este? 

— Puteţi s-o luaţi cum vreţi, domnule, dar multe căsătorii de acest gen 
funcţionează bine. După câte am auzit spunându-se, domnișoara Stavely 
este o tânără persoană foarte plăcută și plină de bun-simt. Nu m-ar mira 
ca Înălțimea Sa să ajungă să se atașeze de ea. 

— Evident, ar fi un rezultat. 

— Asta este sigur, domnule. Acum, mă voi duce să vă aduc micul 
dejun. Nu trebuie să ne asumăm nici un risc, și dacă sunteţi întâlnit 
înainte ca domnul Clent să vă tundă, vor fi mirati. Din fericire, nu este 
necesar să ajustăm costumele Înălțimii Sale pe talia dumneavoastră. Ar fi 
fost cam dificil, dat fiind putinul timp de care dispunem. 

— Sunt fericit pentru fratele meu, răspunse Kit, dar acest gând este o 
slabă consolare. 


Capitolul 4 


În acea seară, puţin înainte de ora opt, cupeul lordului Denville, un 
vehicul impozant cu portierele împodobite cu blazonul nobilului său 
proprietar, se opri în Mount Street, pentru a lăsa un singur ocupant. 

Văzând această persoană, cine ar fi putut bănui că fusese nevoie de 
eforturile unite ale mamei sale și ale valetului personal al fratelui său 
pentru a-l convinge să se preteze la ceea ce el continua să numească 
"o mascaradă scandaloasă?" 

Fimber și domnul Clent făcuseră treabă bună. Domnul Clent, ca un 
artist desăvârșit, îl tunsese pe domnul Fancot în stil "corintian", tunsoarea 
la modă. Acceptase fără discuţie explicaţia după care lungimea 
neobișnuită a buclelor pretinsului lord se datora absenței sale prelungite. 
La rândul său, Fimber petrecuse o oră întreagă explicându-i lui Kit modul 
complicat în care Înălțimea Sa avea obiceiul să-și înnoade cravata. 
Precizase chiar că nodul era cunoscut sub numele de "Tronul dragostei”, 
la care domnul Fancot, exasperat, îi răspunsese pe un ton caustic că 
numele i se părea deosebit de prost adaptat la împrejurări. Domnul 

Fancot se răzvrăti de asemenea impotriva vârfurilor ascuţite ale gulerului 
său fals, de o înălțime rezonabilă, nefiind mai puţin apretat. Declară că 
fratele său părea să fi devenit un dandi blestemat. Dar Fimber, ferm și 
răbdător, îi descrisese cu lux de amănunte atât de respingătoare 
înălțimea și rigiditatea gulerelor false la ultima modă, încât sfârși prin a 
ceda, foarte fericit că nu era obligat să poarte acele "apărătoare de ochi". 
Adăugase că dacă ar fi știut că va fi obligat să se costumeze astfel, nu s-ar 
fi lăsat convins. Lady Denville îl agasă și mai mult ţinând să-i explice că 
trebuia să trateze cu cea mai mare consideraţie o bătrână doamnă care 
risca să nu aibă la inimă un gentleman care se prezenta la o serată în 
pantaloni. Până la urmă, Fimber fu cel care puse capăt tuturor protestelor 
declarându-i sever, ca pe vremea când era școlar, că era de-ajuns și că era 
rugat să facă ce i se cerea. În plus, nici Înălțimea Sa, nici el nu mai voiseră 
să audă că dorea să meargă la Mount Street pe jos! Domnul Christopher 
va merge cu trăsura, cum era potrivit rangului său. 

Și astfel, Kit, condus cu mare pompă la Mount Street, pătrunse în 
locuinţa lordului Stavely. Îmbrăcat impecabil, purta o cămașă cu jabou, 
frac și ciorapi de mătase ca un om de lume și în buzunar, una din 
tabacherele fratelui său. Fimber îl obligase s-o ia în ultimul minut, 
amintindu-i că lordul Denville se știa că priza. 

După ce-și încredinţă pălăria unui valet, domnul Fancot urcă scările 
în spatele unui majordom și pătrunse în salon, după ce fusese anunţat cu 
o voce sonoră de acest individ impresionant. 

Avu deodată impresia că este măsurat de aproximativ cincizeci de 
persoane, dar foarte repede își dădu seama că nu erau atât de multe. 
Gazda sa, singura persoană pe care o remarcase, stătea de vorbă în 
mijlocul unui mic grup. Urmat de două femei tinere, făcu un pas înainte, 
pentru a-și întâmpina invitatul. Fancot își dădu seama că fusese informat 

incomplet. Dintre cele două, care putea fi oare logodnica? N-avea nici 
cea mai mică idee. O clipă îngrozitoare, se crezu pierdut; apoi își dădu 
seama că cea mai înaltă dintre cele două, elegantă, bine coafată și 
incontestabil frumoasă, în ciuda trăsăturilor colțuroase, era însărcinată. 
Stăpânindu-și un oftat de ușurare, se înclină în faţa ei, îi strânse mâna 
și-i adresă câteva cuvinte cu o siguranță liniștită, care ascundea bine 
adevărata sa stare de spirit. Se întoarse apoi spre cealaltă tânără femeie, 
îi zâmbi și duse la buze mâna pe care i-o întinse. Îşi spuse că așa ar fi făcut 
Evelyn, acel seducător incorigibil. Dar, în chiar clipa în care îi săruta 
mâna, își puse o altă problemă. Cum naiba trebuia să i se adreseze? Oare 
Evelyn îi spunea Cressy, sau nu ajunsese încă la acel grad de intimitate? 
Până acum, nu putuse decât să arunce o scurtă privire asupra ei și 
avusese impresia că era putin rigidă: poate era timiditatea sau reticenta. 
Nu era o frumuseţe, dar era plăcută la privit, cu ochii cenușii, părul șaten 
şi o siluetă frumoasă. 

Pe scurt, o persoană bine, fără nimic extraordinar, dar deloc genul lui 
Evelyn. 

Exact în clipa în care lăsa mâna domnișoarei Stavely, o fată bătrână, 
care nu înceta să-l privească debordând de curiozitate, îi mărturisi vecinei 
sale pe un ton strident, de genul celor tari de ureche: 

— Foarte frumos tânăr, trebuie să mărturisesc! 

Surprins, dar deloc încântat de această observaţie, Kit ridică ochii și-i 
întâlni pe cei ai domnișoarei Stavely. Schimbară o privire amuzată, care-l 
făcu să se gândească la faptul că era mai spontană decât presupusese. Kit 
zâmbi, dar înainte de a fi putut spune un cuvânt, lordul Stavely interveni: 

— Vino, Denville. Mama este foarte dornică să te cunoască. 

ÎI conduse prin salon până la un fotoliu mare, în care trona bătrâna 
femeie, care le observa apropierea cu o privire severă. 

După descrierea impresionantă pe care i-o făcuse mama sa, Kit se 
așteptase să vadă o femeie autoritară, cu nasul coroiat și pieptul generos. 
Îşi dădu seama că imaginaţia sa o luase razna. Bătrâna doamnă era 
scundă și slabă, avea nasul drept și pieptul plat. Avea un fals aer de 
fragilitate. Degetele îi erau deformate de reumatism. După expresia sa, 
nu părea să fi fost atât de grăbită să-l cunoască pe lordul Denville. Când 
fiul său, vizibil sfios, i-l prezentă pe Kit, bătrâna doamnă se mulțumi să 
spună: "Hm!" pe un ton puţin încurajator, măsurându-l din cap până-n 
picioare, înainte de a-i întinde mâna. Cu o licărire de amuzament în ochi, 
Kit murmură pe un ton rezervat, înclinându-se politicos: 

— Sunt foarte onorat, doamnă. 

— Așadar, ești fiul lui William Denville? spuse ea pe un ton aspru. Nu 
ești un tânăr la fel de frumos ca tatăl dumitale! 

Dezaprobator, lordul Stavely își drese glasul. O doamnă ofilită, de 
vârstă incertă și cu o expresie extenuată, care stătea lângă fotoliul 
bătrânei doamne, îi aruncă lui Kit o privire rugătoare și scoase un piuit 
ușor. Tânărul bărbat simţi tensiunea crescând în reuniunea de familie, 
ceea ce-l amuză foarte mult. Replică: 

— Este adevărat! Dar recunoașteţi că tata a fost de o frumuseţe 
extraordinară! 

Ea îl fulgeră cu privirea și încercă să-l încurce: 

— Şi, după cum constat, nu ești nici la fel de binecrescut ca el. 

— Dar trebuie să recunoașteţi de asemenea că era excepțional de 
binecrescut! reluă Kit. 

În spatele lui Kit, cineva pufni în râs. Doamna ofilită păli și spuse cu 
vocea cuiva care se așteaptă să i se tragă o săpuneală. 

— Oh! te rog, mamă. 

— Mă rogi să fac ce? se înfurie bătrâna doamnă. 

Lordul Stavely, pe care o lovitură de cot a soției sale tocmai îl făcuse 
să se trezească din amorţeală, porni la asalt spunând: 

— Trebuie să ţi-o prezint pe sora mea Clara, Denville. Cred că nu v-aţi 
mai întâlnit, deși cred că o cunoşti pe cea mai mare dintre surorile mele, 
lady Ebchester? 

Aruncând o privire rapidă în jur, Kit văzu că o doamnă între două 
vârste îi adresă un zâmbet ușor înclinând capul. Se grăbi să răspundă: 

— Da, bineînţeles. Dar adăugă, asumându-și cu îndrăzneală riscul de 
a se înclina în faţa doamnei ofilite, n-am avut încă plăcerea de a face 
cunoștință cu domnișoara Clara Stavely. Servitorul dumneavoastră, 
doamnă. 

— Și fratele meu! continuă Stavely îndepărtându-l din vecinătatea 
bătrânei doamne. Denville, permite-mi să ţi-l prezint pe domnul Charles 
Stavely. 

— Eşti prea atent, George, spuse domnul Stavely pe un ton caustic. Îl 
cunosc pe Denville de când a început să iasă în lume. 

Îi întinse două degete lui Kit și făcu observaţia că nu-l mai văzuse la 
club în ultimul timp. 

Kit își dădu seama că greșise încrezându-se în mama sa când îl 
asigurase că Evelyn nu cunoștea pe nimeni din familia logodnicei sale, în 
afară de tată. Îşi spuse că ar trebui să se poarte cu mai multă prudenţă și 
răspunse în treacăt că lipsise din Londra. Intervenţia ladyei Ebchester îi 
permise de altfel să scape de orice nouă prezentare. Ea îi strânse mâna 
cu putere și-și rugă fără menajamente fratele să înceteze să-l zăpăcească 
pe bietul tânăr, prezentându-i toți membrii familiei: 

— Ştiu toţi cine este, spuse pe un ton categoric, iar dacă el nu știe cine 
suntem, cu atât mai bine pentru el. Dacă știam că aveai intenţia să inviti 
toată familia, n-aş fi venit în seara asta și probabil nici el. Trebuie să fii 

inconștient pentru a nu înțelege că asta nu putea decât s-o scoată din 
sărite pe mama. 

Îndepărtându-l cu un gest, i se adresă lui Kit: 

— Nu te neliniști. Nu știu ce l-a apucat pe fratele meu să invite toate 
aceste bătrâne capete pătrate, dar după toate probabilitățile, nu-i vei mai 
vedea niciodată. Ce face mama dumitale? 

— Foarte bine, doamnă și m-a rugat să vă transmit complimente. 

— Foarte amabil din partea sa, sau a dumitale. Până acum ne-am 
mulțumit doar să ne salutăm. Și te vei căsători cu nepoata mea? Îti doresc 
să fiţi fericiți, iar dacă nu veţi fi, nu se va întâmpla din vina ei. 

— Ei bine, vom fi, doamnă, deoarece sunt foarte hotărât să nu fie nici 
din vina mea. 

— Eşti un bun vorbitor, reluă ea. Dar îl văd pe tânărul Lucton care pare 
să dorească să-ţi spună o vorbă. Dumnezeu știe ce face aici! Este rudă 
îndepărtată! Dar probabil îţi face plăcere să vezi o faţă cunoscută. 

Îi dădu liber cu un semn din cap și Kit se află în faţa unui tânăr dandi 
care, atrăgându-l puţin mai într-o parte, spuse cu un zâmbet larg; 

— Te-am prevenit, Den! Infernal, nu-i așa? Aproape am dorit s-o şterg 
la Brighton, în această dimineață. Mă întreb chiar de ce nu m-am dus. 

— Lipsă de curaj, fără îndoială... 

— Nu, nu bătrânei puţin îi pasă dacă sunt sau nu aici. În realitate, 
voiam să-ți vorbesc. N-ai uitat mica întrebare pe care ţi-am pus-o, nu-i așa? 

— Nu, dar să fiu sincer, n-am avut timp să mă gândesc la ea. 

— Ce bărbat ciudat devii! spuse domnul Lucton. N-aș vrea să te zoresc, 
dar mi-ai promis că pot conta pe un răspuns a doua zi. 

— Oh! Dumnezeule, este adevărat? răspunse Kit, încântat pentru 
prima dată în viaţă de reputaţia bine stabilită de aiurit a fratelui său. Am 
fost obligat să plec complet pe neașteptate și mi-a ieșit din minte. 

— Da, asta mi-am spus și eu. De aceea, n-am făcut nimic. N-aș vrea să 
te grăbesc, Den, dar mi-ar plăcea să mă lămurești într-un mod sau altul. 

— De acord, dar nu acum, protestă Kit. Nu este nici locul, nici 
momentul. 

— Oh! foarte bine, reluă domnul Lucton vizibil nemulțumit. Voi trece 
să te văd mâine. Deși, sincer... 

Gongul cinei îl întrerupse și, cum lady Stavely sosi pentru a-l lua pe 
Kit, restul frazei rămase nerostit. 

La masă, Kit se afla așezat între stăpâna casei și domnișoara Cressida 
Stavely. Fu ușurat să constate că era despărţit de bătrâna doamnă de toată 
lungimea mesei; dacă s-ar fi găsit la aceeași distanță de Cressida, ar fi fost 
şi mai fericit. 

În primele zece minute, atenţia îi fu acaparată în întregime de 
sporovăiala ladyei Stavely. Aceasta nu-i punea nici o problemă: nu-i lăsa 
decât puţine ocazii să spună un cuvânt și întrebările îi erau atât de banale, 
încât oricine i-ar fi putut răspunde. Slavă Domnului, era mai preocupată 
să-și dea importanță, decât să-și facă remarcaţi invitații; totuși, Kit găsi 
enervant râsul său ușor neîncetat și fu ușurat când se întoarse pentru a 
începe o conversaţie cu Charles Stavely. Mai devreme sau mai târziu, va 
fi obligat să-i vorbească și Cressidei; își spuse că dacă o va face în timpul 
cinei, îi va permite să evite o discuţie între patru ochi. Îi aruncă o scurtă 
privire. Ea aplecase capul spre celălalt vecin, ascultându-l. Kit avu 
impresia că avea acea siguranță naturală și liniștită care-i lipsea mamei 
sale vitrege. Lady Stavely forța rolul de stăpână a casei. Fusese prea mult 
timp în căutarea unui soţ pentru a se simţi cu totul în largul său în noua 
sa stare. Nu era greu de înteles de ce era geloasă pe Cressida, atât de 
calmă, atât de obișnuită să se ocupe de casa tatălui său și ca invitaţii săi să 
se simtă bine. Cressida părea absorbită de dialogul cu vecinul său, dar 

observase că lady Stavely își îndreptase atenţia spre cumnatul său, așa că 
puse foarte firesc capăt conversatiei și se întoarse spre Kit, spunându-i cu 
un zâmbet şters: 

— Îmi pare rău că această recepţie este atât de posomorâtă. Probabil 
te plictisești îngrozitor. 

— Câtuși de putin, replică el. 

Cressy îl privi cu un aer ironic. 

— Atunci, te distrezi bine? 

— Nu, recunoscu Kit, dar recepțiile cu adevărat plictisitoare sunt 
îngrămădirile oficiale, unde ești obligat să fii politicos cu tot felul de 
oameni cărora nu dorești deloc să le vorbeşti. 

Tânăra fată îl privi surprinsă. 

— Credeam că nu mergi niciodată la acest gen de recepții! 

— Doar când nu le pot evita, spuse Kit pentru a-și repara gafa. 

— Ceea ce ţi se întâmplă rareori. Și când nu poti să scapi, faci în așa 
fel încât să ajungi târziu și să pleci devreme, nu-i așa? 

— Ce imagine îţi faci despre mine! 

Cressy râse. 

— Crezi că, pentru că nu ies mult, nu-ți cunosc reputaţia? Ești 
disperarea gazdelor. 

— Sunt niște calomnii îngrozitoare! 

Tânăra fată zâmbi, scuturând din cap. 

— Oricum, vei putea pleca în curând. Bunica se culcă devreme. Dar 
mă tem să nu mai vrea să discute cu dumneata. Ai putea să suporţi asta? 

— Cu ușurință. Consider că este prea aspru judecată. Recunosc că este 
stânjenitoare, dar nu are nimic din gorgona care te împietrește, pe care 
mă aşteptam s-o întâlnesc. 

— Nu eu am făcut să circule un asemenea zvon, spuse ea în grabă. 

N-am spus niciodată asta despre bunica! 

Domnul Fancot, căruia vinul și mâncarea bună îi înzeciseră curajul, 
replică rece: 

— Oh! ba da. Poate nu exact, dar prin aluzii. Nu negi? 

— Ce ființă curioasă și imprevizibilă ești, lord Denville! Și dumneata, 
vei nega că ai venit la această recepţie cu cea mai mare teamă? Mi-ai spus 
că numai ideea de a-mi înfrunta familia te făcea să tremuri. 

— Asta pentru că fusesem înșelat, răspunse Kit, imperturbabil. 

Cressida îl privi cu un aer amuzat și intrigat în același timp. 

— Dar n-o știai când ai intrat și totuşi nu tremurai deloc. Recunosc că 
mă aşteptam ca bunica să te facă să-ţi pierzi cumpătul, dar n-a reușit. 

— Pentru a fi pe deplin sincer, totuși a reușit. Dar m-am gândit că dacă 
O lăsam să-mi vadă încurcătura, va fi ireparabil. 

— Da, este foarte adevărat. Dispreţuieşte oamenii care se lasă bruscaţi 
de ea. Ai pus-o la locul ei și este foarte probabil să-i fi plăcut. 

— Pe dumneata te bruschează? o întrebă. 

— Oh! nu și la drept vorbind, nu i-aș permite asta, dar n-a fost 
niciodată cazul. Este întotdeauna foarte bună cu mine. 

Rămase tăcută o clipă. Și, când vorbi din nou, o făcu pe un ton mai 
distant, alegându-și cuvintele. 

— Lord Denville, când mi-ati făcut onoarea de a-mi cere mâna, am 
discutat problema... sau cel puţin am început să discutăm problema 
foarte sincer. Dar cum fără îndoială îţi amintești, am fost întrerupți și 
n-am avut ocazia să terminăm.... Și, mi-ar plăcea s-o putem face înainte 
de a lua o hotărâre definitivă. 

Până atunci, Kit o privise peste marginea paharului, dar îl lăsă brusc 
şi spuse cu entuziasm: 

— Dar credeam că hotărârea dumitale era luată! Cum se face? 

Tânăra fată răspunse, părând că se scuză: 

— Este adevărat că te-am putut face să crezi că era luată. De fapt, în 
acea clipă o credeam cu adevărat. Şi nu-mi este ușor să-ți vorbesc în 
această seară. Am sperat să te văd înaintea recepţiei, dar ai plecat la ţară 
și Albinia, lady Stavely, a trimis invitaţiile fără să-mi spună. 

Kit aruncă o scurtă privire spre stăpâna casei, pentru a se asigura că 
atenţia îi era încă acaparată de cumnatul său, și întrebă fără 
menajamente: 

— Oare dorești să rupi logodna, domnișoară Stavely? 

Ea se gândi o clipă și se încruntă. 

— Mă vei considera o proastă, lord Denville, dar adevărul este că nu 
mai știu. Dacă Albinia nu intra în încăpere exact în acea clipă... 

— A fost supărător, recunoscu Kit. 

— Da și atât de prostesc! Dacă știa, sărmana! Evident, discuţia noastră 
n-a fost uşoară, dar eram foarte aproape să ne înţelegem... cel puţin așa 
am crezut. De atunci, am avut mereu sentimentul că multe lucruri n-au 
fost spuse. Presupun că și dumneata. Când a intrat Albinia, tocmai 
spuneai că aveai o condiţie la care tineai întru totul... dar n-ai avut timp 
să-mi spui mai mult. 

— Dumnezeule, am spus ceva atât de puţin politicos? 

— Nu, nu, n-ai fost nepoliticos. Amintește-ţi că ţi-am cerut să fii sincer 
cu mine, să nu mergi pe căi ocolite. 

— Mi se pare că te-am jignit, dacă am folosit cuvântul "condiţie". 

— Am crezut că acesta era cuvântul, dar poate m-am înșelat. Totuși... 

— Cu siguranță, deoarece nu-mi amintesc câtuși de puţin. 

— Dar nu puteai să uiţi cuvintele cu care mi-ai ţinut piept, replică ea 
vizibil surprinsă. 

Kit începu să râdă. 

— Dar totuși le-am uitat, ceea ce înseamnă că nu erau de mare 
importanţă. Dacă măcar n-am fi fost întrerupți! 

— Foarte exact! Probabil crezi la fel ca mine că asta ne-a plasat într-o 
situaţie puţin inexactă. Ar fi posibil să-mi faci o vizită mâine, puţin după 
ora unsprezece? Nu riscăm să fim deranjati din nou, deoarece Albinia are 
intenţia să se ducă la cumpărături cu mama sa, după micul dejun. Iar 
bunica nu-și părăseşte niciodată camera înainte de prânz. 

I se păru că el ezită, și adăugă roșind: 

— Poate n-ar trebui să-ţi fac această propunere, dar sunt într-o situaţie 
putin dificilă. Nu-mi închipui că s-ar putea considera incorect la vârsta 
mea și, ținând cont de împrejurări, să vă primesc singură. 

— Incorect? Evident nu! răspunse fără să ezite Kit. Așa că mă voi 
prezenta la dumneata la ora unsprezece și un sfert. Iar dacă voi vedea 
trăsura ladyei Stavely în faţa ușii mă voi ascunde în spatele unui felinar 
până la plecarea sa. 

— Transformând astfel o simplă vizită de dimineaţă într-o intrigă, 
spuse ea râzând. 

În acea clipă, celălalt vecin al său îi vorbi. Și imediat, Kit se află din 
nou angajat într-o conversaţie cu stăpâna casei. 

Când doamnele se retraseră și faţa de masă fu ridicată, lordul Stavely 
veni să se așeze lângă Kit, ferindu-l fără să-și dea seama de prezența 
domnului Lucton, care avusese aceeași intenţie. Conversaţia deveni 
generală. Cum Lucton era prea timid pentru a vorbi în mijlocul atâtor 
oameni mai în vârstă și domnul Charles Stavely nu era un apropiat al 
lordului Denville, Kit nu era în pericol. Ar fi fost bine să rămână o oră în 
sufragerie, dar lordul Stavely primise instrucțiuni să nu-i lase pe domni 
să întârzie în fața paharului de vin, așa că declară foarte repede că era 
timpul să se alăture doamnelor. 

În salon, pretinsul lord Denville făcuse desigur obiectul unor discuţii 
însufleţite. Opiniile erau diferite. Unele, conduse de lady Stavely, îi 
lăudau înfățișarea și dezinvoltura. Altele îi atrăgeau atenţia lui Cressy 
asupra primejdiei de a se căsători cu un bărbat atât de nestatornic. Un al 
treilea grup, condus de lady Ebchester, afirma că Denville era o partidă 
foarte bună, iar Cressy, la vârsta de douăzeci de ani, și cu o zestre de doar 
douăzeci și cinci de mii de lire, ar fi proastă să nu-l accepte. 

Aceasta îi atrase mânia bătrânei doamne care, din fotoliul său, 
aplecată în faţă și sprijinită în bastonul de abanos, părea o vrăjitoare. Cu 
fulgere în privire, își măsură fiica și spuse: 

— Uiţi ce-i voi lăsa eu! 

Lady Ebchester fu puţin descumpănită, dar replică: 

— Evident, mamă, și asta te priveşte. Dar cu niște fii care au drepturi 
asupra bunurilor dumitale, nu-i vei putea lăsa lui Cressy o sumă 
considerabilă. Fără să vorbim de fetele dumitale. Din partea mea, nu 
aştept nimic şi-mi închipui că nici Eliza. Dar în schimb Caroline, ca și 
sărmana Clara... 

— Oh! te rog, Augusta, imploră domnișoara Clara Stavely, cu lacrimi 
în ochi. Este atât de deplasat și atât de jenant pentru draga de Cressy. 

— Nu plânge, mătușă, spuse veselă Cressy. Dacă bunica îmi lasă 
moștenire averea sa, mă angajez s-o restitui imediat familiei. 

Bătrâna doamnă râse veselă, pe înfundate. 

— Oare vrei să declanșezi un război civil, micuţo? 

— În nici un caz, şi mătușa Augusta trebuie să fie foarte convinsă de 
asta, răspunse ea făcându-i cu ochiul. 

În acea clipă, verișoara surdă, care-și făcuse o idee greșită despre 
conversaţie, încuviință dând din cap și declară pe tonul cuiva gata să urce 
pe rug pentru a-și apăra credinţa: 

— Am spus-o deja, draga mea și o repet. Este foarte frumos! 

Cum această declaraţie coincisese cu intrarea domnilor în salon, Kit 
putu s-o audă încă o dată. Reuși să-și păstreze seriozitatea, dar ochii săi îi 
întâlniră pe cei ai lui Cressy și trebui să-și muște buzele pentru a nu pufni 
în râs. Cressy bătu în retragere până în spatele încăperii, cu umerii 
scuturați de râs. Și bătrâna doamnă, după ce o făcu pe verișoara sa să afle 
că nu este decât o proastă, îi ordonă lui Kit să vină să se așeze lângă ea. 

Acesta se supuse și-și luă un scaun. Bătrâna doamnă îi comandă Clarei 
să nu mai stea lipită de ea și anunță adunarea că va avea toată libertatea 
să se întoarcă la sporovăiala sa obișnuită. Familia, înțelegând că asta 
echivala cu o interdicţie categorică de a lua parte la conversaţia sa cu 
invitatul de onoare, bătu cuminte în retragere, formând mici grupuri în 
cele patru colţuri ale salonului. 

— Nişte palavragii! se strâmbă bătrâna doamnă observând eforturile 
pe care le făceau pentru a continua să vorbească între ei. 

Își îndreptă privirea pătrunzătoare asupra chipului lui Kit. 

— Ei bine, tinere, ce ai să-mi spui? 

— Nu mare lucru, doamnă. Mi-ar fi prea teamă să nu fiu clasat printre 
palavragii, replică el. 

— Prostii! În tot cazul, eşti bun de gură, domnule! Kit îi zâmbi. 

— Ce-ati dori să vă spun, doamnă? Nu puteţi să-mi cereti să întocmesc 
o listă a tuturor viciilor mele, cât despre virtuţi, aţi avea cu adevărat o mai 
bună părere despre mine dacă aș începe să le enumăr? 

— Ai virtuţi? întrebă bătrâna doamnă. 

— Da, câteva și mai ales bune intenţii! 

— Într-adevăr, cred că asta i-a spus unchiul dumitale, Brumby, fiului 
meu. Dar am o memorie foarte bună și-mi amintesc că mi s-a spus într-o 
zi că fratele dumitale valorează de zece ori mai mult. 

Dacă i-ar fi ţinut un asemenea discurs înainte de cină, Kit poate ar fi 
fost tulburat. Dar acum, era suficient antrenat pentru a răspunde 
zâmbind cu dezinvoltură: 

— Da, unchiul este foarte bun cu fratele meu. Să ştiţi că este favoritul 
său, doamnă. 

Acest răspuns păru s-o mulțumească. Abandonă subiectul și spuse, 
după ce-l privi atent o clipă: 

— Am obiceiul să vorbesc foarte deschis şi-ţi pot spune că această 
căsătorie nu mă entuziasmează deloc. Notează că nu-mi displaci. De fapt, 
ești mai bun decât credeam. Dar de unde să știu dacă ești bărbatul 
care-i trebuie nepoatei mele? 

Cunoscându-l pe Evelyn atât de bine, Kit nu putea decât să fie de 
acord cu ea și ar fi putut adăuga că domnișoara Stavely nu era deloc 
genul lui Evelyn. Se mulțumi să spună: 

— Sper, doamnă, că voi putea să vă dovedesc că vă înșelați. Promit că 
mă voi strădui. 

— Trebuie să mărturisesc, remarcă tăios bătrâna doamnă, că ai 
maniere excelente, ceea ce este în favoarea dumitale... cel puţin pentru 
persoanele din generaţia mea. Am oroare de modul lipsit de jenă pe 
care-l afișează unii dintre contemporanii dumitale. Brumby i-a spus fiului 
meu că n-ai defecte care să nu poată fi corectate de o căsătorie bună, dar 
din tot ce am auzit, Denville, ești foarte nestatornic! N-aș spune mai mult, 
deși ca să nu-ţi ascund nimic, voi mărturisi că sunt oameni care nu ezită 
să te califice libertin! 

— Adevărat? reluă Kit, încruntându-se. Nu ştiam, doamnă. Și este 
neadevărat. 

— N-are rost să te înfurii, replică bătrâna doamnă. Nu pun preț pe 
acest gen de cancanuri. Ce vârstă ai? Douăzeci și patru de ani? 

Dumnezeule, unde ajungem dacă puști de vârsta dumitale nu-și mai pot 
permite să alerge după fuste fără ca o bandă de flecari să nu anunţe cu 
voce tare un scandal. Nu pot să suport afișarea acestei pudori excesive. 

Kit începu să râdă. 

— Mulţumesc mult, doamnă. 

Aceasta îi aruncă din nou o privire pătrunzătoare. 

— Toate astea sunt foarte bine, tinere, dar dacă te căsătoreşti cu 
nepoata mea, va trebui să pui capăt aventurilor. Ei nu i-ar plăcea, iar eu 
nu voi accepta să fie nefericită, asta ţi-o pot garanta. 

— Şi nici eu, doamnă, vă pot de asemenea garanta, răspunse Kit 
țâfnos. 

Poate fratele său dusese o viaţă mai desfrânată. Putuse fi nepăsător și 
chiar ușuratic, juca neatent, dar nu era lipsit de inimă și Kit era gata să 
jure că dacă o lua de soţie pe domnișoara Stavely, o va trata bine și nu-i 
va aduce jignirea de a alerga în mod deschis după alte femei. Oare îi va 
rămâne fidel? Era foarte nesigur! Dar în orice caz, își va aranja aventurile 
cu discreţie. Se putea presupune că domnișoara Stavely, care nu mai era 
o școlăriţă, ci o femeie echilibrată, făcând o căsătorie de convenienţă, va 
închide ochii la capriciile sale și nu va pretinde de la Evelyn decât o 
fidelitate aparentă. 

Bătrâna doamnă observă fulgerul de mânie care trecu prin ochii lui 
Kit și asta îi plăcu. Se mulţumi să remarce: 

— Uşor de spus, Denville. 

Se adânci din nou în tăcere și privi drept în fața ei. După un timp, 
spuse brusc: 

— Când eram tânără, părinţii noștri aranjau căsătoriile. Aș putea să-ți 
menţionez numele unei duzine de tinere fete care de-abia își cunoșteau 
logodnicul. Nu cred că era un lucru bun. 

Își atinti din nou privirea asupra lui Kit. 

— Dacă te aștepți să primeşti binecuvântarea mea pentru simplul 
motiv că știi să dai cu gura și ai bune maniere, îţi faci iluzii. Vreau mai întâi 
ca eu și Cressy să te cunoaștem mai bine. Acum, sunt obosită. Spune-i 
fiicei mele Clara, că aș vrea să merg să mă culc. Și-i poţi cere mamei 
dumitale să vină să-mi facă o vizită în una din aceste dimineţi. Bună seara. 


Capitolul 5 


Putin înainte de miezul nopții, domnul Fancot se întoarse pe jos la 
Hill Street, exact la timp pentru a asista la sosirea mamei sale. Era 
escortată de trei crai maturi şi un bărbat mult mai tânăr, ale cărui 
sentimente păreau că oscilează în mod vizibil între admiraţie și gelozie. 

Domnul Fancot, care contempla cortegiul de sus de pe peron, admira 
spectacolul. Înălțimea Sa era purtată de doi servitori robuşti, în livrea. 
Lectica, atât cât putu să vadă când fu luminată, părea de un stil extrem de 
elegant. Era căptușită în întregime cu catifea verde deschis. Craii erau 
evident bărbaţi de lume. Când lectica fu așezată, unul dintre ei deschise 
portiera, al doilea o ajută cu tandrete pe lady Denville să coboare și al 
treilea îi oferi brațul pentru a urca cele câteva trepte, la drept vorbind 
puțin cam înalte, ale peronului. Tânărul adorator, care fusese discret 
înlăturat, rămase trist în urmă, devorându-și idolul din ochi. Dar înainte 
de a ajunge la peron, lady Denville se opri, privi în spate și exclamă cu o 
voce dulce: 

— Oh! evantaiul! Probabil l-am uitat în lectică. 

Domnule Horning, aţi putea fi atât de amabil să aruncaţi o privire? 

Domnul Horning nu se lăsă rugat de două ori. Se aruncă în lectică, 
găsi evantaiul și i-l prezentă Înălţimii Sale cu o reverență adâncă și un 
zâmbet pe care Kit îl consideră complet ridicol. Ea îi mulțumi politicos, îi 
dădu mâna să i-o sărute și spuse: 

— Şi acum, vă veţi întoarce la casele voastre, pentru că mă așteaptă 
Denville și avem multe lucruri să ne spunem. Ştiţi că a lipsit zilele acestea. 

Între timp, Kit recunoscu doi din craii mamei sale și-i salutase. Lady 
Denville îi anunţă numele celui de-al treilea, spunând: 

— Iată-l pe lordul Chacely, care ar vrea să știe de ce n-ai fost la Ascot. 
Băiat rău, trebuia să te alături grupului său! 

Kit se lovi peste frunte: 

— Dumnezeule! Am uitat să vă scriu de ce am fost obligat să nu mă ţin 
de cuvânt. Îmi cer scuze, domnule. 

— Fugi de aici, om fără scrupule, răspunse Chacely. Ai uitat invitaţia 
mea, punct. 

— Nu, nu! protestă Kit. 

— Dar, Chacely, cum ţi-ai putut imagina că ar putea să fie altfel? 
interveni unul din ceilalți domni. 

Al treilea adăugă încă un comentariu la acest schimb de cuvinte. Era 
limpede că nici unul dintre ei nu bănuia că tocmai îl tachinau pe Kit și nu 
pe Evelyn, ceea ce o făcu pe lady Denville să spună când ușa se închise 
după ei: 

— Vezi, Kit. Eram sigură! Newlyn și sir John Stratley vă cunosc de când 
erati foarte mici și n-au observat nimic, poţi să fii liniștit. 

— Nu sunt deloc liniștit, replică el. Iar în ce te privește, mamă dragă, 
mă întreb cum îndrăznești să mă consideri "băiat rău". De fapt, ești 
incorigibilă. Cine naiba este acel miel behăitor care umblă în suita ta? 

Lady Denville izbucni în râs. 

— Este ridicol, bietul băiat, nu-i aşa? Dar trebuie să fiu amabilă cu el. 
Înţelege, este poet. 

— Ah! da, desigur, asta explică tot, reluă Kit, cu seriozitate. Și 
presupun că eşti muza sa? 

— Da, deocamdată. Nu va dura. De fapt, cred că dintr-o clipă în alta se 
va îndrăgosti cu disperare de o puștoaică oarecare... probabil prost 
crescută... și mă va uita complet. Ceea ce, mărturisesc, ar fi până la un 
anumit punct o mare ușurare, pentru că te plictiseşte de moarte să fii 
obligat să asculți poeme, chiar când au fost scrise pentru tine. Dar, pe de 
altă parte.... oh! Kit! nu poţi să înţelegi... este atât de reconfortant să fii 
încă în stare să placi oamenilor tineri la patruzeci și trei de ani. 

— Mamă, să nu spui vreodată asta în public. Nimeni nu ti-ar da mai 
mult de treizeci și trei de ani!... 

Era adevărul, dar lady Denville, după ce se gândi o clipă, reluă: 

— Poate, totuși trebuie să fiu rezonabilă, Kit, și oamenii înțeleg 
probabil bine că nu pot avea mai puţin de patruzeci și trei de ani, pentru 
că toată lumea știe că tu și Evelyn aveţi douăzeci și patru. Mă deprimă 
când mă gândesc la asta. Dar n-are importanţă! Ce s-a întâmplat în seara 
aceasta la Mount Street? Toată seara m-am gândit la asta și eram atât de 
îngrijorată, încât mi-am părăsit gazdele devreme. 

— Ah! așadar, asta era? Trebuie să mărturisesc că era gata să rămân cu 
gura căscată când mi-am dat seama că lectica luxoaxă care cobora strada 
înainte de miezul nopții era a ta. 

— Da, nu cred că am plecat vreodată de la o serată atât de devreme, 
spuse cu naivitate lady Denville. Cu atât mai mult cu cât câștigam! 

— Ah! serios? Trebuie să recunosc că m-a șocat un lucru, mamă. Oare 
ce s-a întâmplat cu cel mai frumos "admirator" al tău? Cum se face că a 

permis altuia, ce spun, altor patru, să te conducă în seara aceasta acasă? 
Să nu-mi spui că pasiunea sa pentru tine s-a diminuat? 

Ea izbucni din nou în râs. 

— Oh, bietul Bonamy. Cum ti-l poți imagina venind pe jos din 
Albemarle Street? Ar fi făcut un atac! Cât despre pasiunea sa, am 
neplăcuta impresie c-o împart cu bucătăreasa! Ne-a plictisit de moarte în 
seara aceasta susținând o disertaţie despre modul de a prepara rața cu sos 
de piper. Dar încetează cu gluma și povestește-mi cum s-a desfășurat cina 
ta. 

— Oh! o cină satisfăcătoare şi comeseni, hm, foarte distinși. Poate nu 
întru totul genul meu, dar dintre cei mai respectabili. 

— Erau chiar atât de demodaţi? Te-am prevenit, spuse mama sa cu 
compasiune. 

— Da, dar mamă dragă, nu m-ai prevenit că doi dintre ei îl cunoșteau 
pe Evelyn. 

— Nu se poate! Cine, Kit? 

— Domnul Charles Stavely, care se pare că este... 

— Ah! el! îl întrerupse lady Denville. Evident, el, dar n-are importanță. 

— Este adevărat, dar dacă Evelyn nu se întoarce la timp pentru a mă 
salva din ghearele lui Lucton, sunt pierdut. Este oare un prieten apropiat 
al lui Evelyn? 

— Tânărul Lucton? Dumnezeule, nu! Doar n-ai să-mi spui că a fost și 
el invitat? 

— Şi totuşi a fost, mamă. În plus, am înţeles că Evelyn avea un fel de 
angajament faţă de el. N-am nici o idee despre ce este vorba și am 
impresia că nici tu nu știi mai mult. 

Mama sa scutură din cap. 

— Evident că nu. Cât de contrariat trebuie să fii! 

— Da, nu-i aşa? încuviinţă Kit. Mai ales când știu că va veni să-mi facă 
o vizită mâine, pentru a ști ce am hotărât. 

— Ce plictisitor este! reluă lady Denville cu vioiciune. Dar nu trebuie 
să te frămânți, dragul meu. 

Poate că Evelyn se va întoarce sau că Fimber știe ce dorește acest 
imbecil. Și dacă nu știe, Brigg nu va avea decât să-i spună că nu ești aici. 
Nu cred că este greu să scapi de Lucton. 

— Nu, mamă dragă, asta este sigur. Dar insuportabilul meu frate 
geamăn n-ar fi mers până la a-i da o întâlnire de afaceri cuiva, pentru a 
pune să i se spună apoi că a ieșit. 

— Ce prost ești! spuse mama sa pe un ton de reproș. Ar fi trebuit să 
scapi de el. 

— Asta aș fi făcut dacă nu m-ar fi lăsat să înţeleg că era foarte 
nemulţumit că fusese deja amânat de mai mult de zece zile. Nici vorbă! 
mă voi descurca. Ce mă contrariază mai mult, este că domnișoara Stavely 
mi-a cerut să-i fac mâine o vizită, pentru a relua o conversaţie întreruptă 
în ziua în care Evelyn i-a cerut mâna. 

— Ah! asta este supărător, răspunse mama sa, descumpănită. 

— Mai mult decât supărător, mamă. Una este să trec drept Evelyn la o 
recepție, dar este cu totul altceva să primesc niște confidente care nu-mi 
sunt destinate. 

— Înţeleg, admise lady Denville încruntându-se. Aș! îţi faci griji 
degeaba. Aș fi uimită să aibă ceva cu adevărat confidenţial să-i spună lui 
Evelyn: de-abia se cunosc și ea este foarte rezervată. Fii sigur, nu va fi 
vorba de nimic care să te poată pune în încurcătură. De altfel, cu cât mă 
gândesc mai bine, cu atât mai mult îmi spun că dacă s-ar fi gândit că 
logodnica sa avea ceva important să-i spună, Evelyn n-ar fi părăsit Londra 
fără s-o vadă. 

— Cressy părea să creadă că el era cel care avea ceva important de 
spus. Se pare că avea de pus o condiţie. 

— O condiţie? Oare la ce s-a putut gândi? Probabil și-a pierdut minţile! 
Doar dacă... Oh! Știu ce era pe cale să-i spună și sunt foarte fericită că a 
fost întrerupt, deoarece îl rugasem să n-o facă. Tine să locuim toți 
împreună, ceea ce eu refuz. În cazul în care Cressy revine asupra 
subiectului, spune-i că ţi-ai schimbat părerea, sau că ai uitat, sau că te-a 
înţeles greșit. 

— Nu pot face asta, mamă! Nu este sigur că asta ar fi spus Evelyn! 

— Da, dar este ce spun eu, replică prompt mama sa. De altfel 
intentionez să-l cert cu severitate... și pe tine de asemenea, dacă vei 
continua să mă priveşti cu aerul ăsta ironic. Dar vorbeşte-mi despre 
bătrâna lady Stavely. Te-a speriat? 

— Ar fi vrut ea, dar am pus-o la locul său politicos, și asta a reușit. 

Lady Denville fu uluită. 

— Ce curajos ești! 

— Nu-i așa? Dar mă cunoşti! Nimic nu mă sperie! 

Mama sa începu să râdă. 

— Eu, n-aș fi îndrăznit niciodată. 

— Trebuie să încerci, altfel te va ţine în șah. 

— Oh! am intenţia să nu-i stau în drum. A venit la Londra să te 
cunoască, și acum îmi închipui că se va întoarce în Berkshire în câteva 
zile. 

— Greşeală, mamă dragă! declară Kit cu un zâmbet răutăcios. Va 
rămâne la Londra până luna viitoare. Din spusele ladyei Ebchester, 
atunci se va duce cu Cressy la Worthing, pe timpul verii. M-a însărcinat 
cu un mesaj pentru tine: ești invitată să te duci să-i faci o vizită într-una 
din aceste zile. 

— Oh, nu! exclamă lady Denville speriată. Glumești, Kit? 

— Câtuși de puțin. Consideră asta absolut necesar! 

— Mizerabilule! De ce nu i-ai spus că eram bolnavă, sau plecată la ţară, 
oriunde? Nu m-a plăcut niciodată. Și când Stavely imi făcea curte a făcut 
totul pentru a-l face să-și schimbe hotărârea de a-mi cere mâna. De altfel, 
nu era necesar, pentru că bunicul tău n-ar fi vrut să se gândească la o 
asemenea căsătorie. Oh! Kit! Cum poti să-mi impui un asemenea 
supliciu? 

Mă va nimici! 

— În nici un caz. N-ai decât să te gândești că Evelyn este o partidă 
excepțională și asta îţi va da un sentiment de superioritate. 

Dar lady Denville, recunoscând că Evelyn putea pretinde partide mai 
bune, refuză să se lase consolată și-i spuse lui Kit că asemenea raţiuni 
n-au nici o greutate pe lângă o atât de temută bătrână doamnă, care o 
cunoscuse din leagăn. Adunându-și cutele mantoului, urcă scara, 
proclamând pe un ton tragic: 

— Am aflat din cea mai bună sursă că într-o zi m-a făcut "gâscă 
frumoasă”. Și când mă priveşte cu ochii ei pătrunzători, chiar am impresia 
că sunt o gâscă! 

— Dar foarte frumoasă, îi aminti fiul său. 

— Da, dar n-are importanţă, replică Înălţimea Sa. 

Se opri pe palier și adăugă: 

— Şi nu-ţi da osteneala să-mi amintești că sunt de familie mai bună 
decât ea, pentru că asta îi este perfect egal. 

Cu aceste cuvinte triste, începu să urce scara. Kit o ajunse din urmă 
înainte de a ajunge la etajul al doilea și o asigură, pe cel mai scandalizat 
ton, că dacă își imagina că se va duce la culcare fără să-l sărute, el nu va 
închide ochii. Asta o făcu să râdă din nou. Și când o asigură că încercarea 

care o aștepta nu era nimic pe lângă ce suferise el în această seară, se 
înduioșă și exclamă: 

— Este adevărat. Bietul de tine, poţi conta pe mine pentru a te ajuta 
atât cât voi fi în stare. Nu există nimic ce n-aş face pentru fiii mei adorati. 

Kit o sărută din toată inima, stăpânindu-și o teribilă dorință de a râde, 
îi mulțumi cu seriozitate și o părăsi cu cea mai mare afecțiune. 

Fimber îl aștepta în cameră. În timp ce-l ajuta să dezbrace costumul 
lui Evelyn, îl întrebă cu tonul cuiva care cunoștea dinainte răspunsul, 
dacă fusese recunoscut. Când Kit îl liniști, reluă: 

— Mă aşteptam la asta, domnule. Când aţi ieșit în seara aceasta din 
mâinile mele, mi-am spus că nici eu nu v-aș fi putut deosebi de Înălțimea 
Sa. Semănaţi perfect, domnule Christopher. 

Kit îl întrebă ce credea despre Lucton, și el răspunse: 

— Un tânăr bărbat foarte frivol, domnule. Fără mai multă tărie decât 
un pai. 

— Poate, răspunse Kit desfăcându-și nodul de la cravată, dar oare știi 
despre propunerea pe care i-a făcut-o fratelui meu, la care sperase un 
răspuns a doua zi? 

După ce se gândi o clipă în timp ce desfăcea vesta lui Kit, Fimber 
declară încruntându-se: 

— Nu, domnule. Înălțimea Sa nu mi-a vorbit despre asta. Dar, 
cunoscându-l pe domnul Lucton, mă încumet să pun pariu că şi-ar dori 
să-i vândă unul din caii săi de vânătoare Înălțimii Sale. 

— Cine ar vrea să cumpere un cal pentru vânătoare în acest sezon? 
întrebă Kit cu scepticism. Cu siguranță, fratele meu, nu! 

— Nu, domnule, este foarte adevărat. Dar Înălțimea Sa are reputaţia 
unei firi binevoitoare și de a nu ști să spună nu; iar domnul Lucton are 
deseori datorii. Vom vedea ce știe Challow despre acest subiect, când va 


76 GEORGETTE HEYER 


veni la ordine mâine dimineaţă. Trebuie să vă spun, domnule 
Christopher, că am luat asupra mea să-l informez pe Challow despre ce 
se întâmplă. Sper să mă aprobați. 

— Şi dacă nu asta este situaţia, n-are nici o importanță, nu-i așa? Să 
sperăm că el știe ce așteaptă Lucton de la fratele meu. Altfel, voi fi foarte 
încurcat. 


Ekk 


Și Challow, când se prezentă a doua zi dimineață, nu-și dezamăgi 
tânărul stăpân. Era un ins bondoc, cu părul care începea să 
încărunțească. Avea picioarele arcuite, ca oamenii obișnuiți să călărească 
de la o vârstă fragedă. 

Fl îi pusese în șa pe gemeni. Îi scosese de nenumărate ori din 
încurcătură, împiedicându-i să-și asume riscuri serioase. În public, 
atitudinea faţă de ei era respectuoasă, dar în particular continua să-i 
trateze ca pe niște şcolari. ÎI întâmpină pe Kit cu un zâmbet larg și luă 
mâna pe care acesta i-o întinse, invitându-l să "bată palma”. Totuși 
protestă: 

— Ajunge cu asta, domnule Kit. De câte ori v-am spus să vă 
supravegheați limbajul? Ce vom face dacă Înălțimea Sa vă aude folosind 
expresii atât de vulgare? Și a cui va fi vina? Vă întreb. 

— Ar fi a ta, cel puţin din câte mi-ai spus mereu, deși nu i-am auzit 
vreodată nici pe mama, nici pe tata făcându-și reproșuri asupra modului 
în care vorbim. Challow, sunt într-adevăr în încurcătură. 

— Totul se va aranja, domnule. Nu vă neliniștiţi, replică vesel Challow. 

Lucrurile sunt putin complicate, nu neg. Dar nu vă lăsaţi doborât. Îmi 
pun capul că vă veţi descurca. Nu există nici un motiv să nu meargă. De 
altfel, întotdeauna s-a putut conta pe dumneavoastră. Dacă Fimber nu 
mi-ar fi povestit totul, n-aș fi bănuit că nu sunteţi Înălțimea Sa.... oricum, 
nu imediat. 

— Aş vrea atât de mult să știu ce s-a întâmplat cu fratele meu. 

— Ca și mine, domnule Kit. Pe moment, îmi fac un teribil sânge rău, 
imaginându-mi tot felul de lucruri. Apoi, îmi spun că Înălțimea Sa este ca 
pisicile. Le poţi arunca în toate direcţiile, și cad mereu în picioare. Și 
acum, când vă văd într-o dispoziție convenabilă, pariez că este bine și 
sănătos. 

Îşi atinti asupra lui Kit privirea inteligentă și începu să râdă. 

— În sfârșit, domnule, drept cine mă luaţi? Vă cunosc de când ati 
învățat să mergeţi. Dacă Înălțimea Sa era într-o situaţie delicată... sau şi 
mai rău — la drept vorbind m-am gândit la asta — aţi fi simţit. Nu-i așa? 

— Da... cred. Nu i-am spus mamei, dar acum aproximativ o 
săptămână, aș fi jurat că a avut un accident. De data asta m-am întors atât 
de neașteptat. Oricum voiam să vin, pentru că n-am... N-are importanţă! 
Am avut impresia că i s-a întâmplat ceva, dar că trăia. De asta sunt sigur. 
Dacă era mort, sau într-o situaţie limită, aș fi știut. 

— Este exact ce credeam, răspunse Challow. Nu este mort, ci probabil 
într-o situaţie delicată. N-ar fi trebuit să-l las niciodată să plece astfel, dar 
m-a păcălit, domnule Kit. Și n-am crezut vreodată că va face o escapadă 
când se pregătea să se stabilească. Cred că n-avem altceva de făcut decât 
să aşteptăm să se întoarcă, punct. Iar dacă doriţi să călăriți astăzi, avem o 
frumoasă iapă brună, care v-ar conveni perfect. Sau cabrioleta cu o 
pereche minunată de trăpași. Exact ce trebuie pentru a face paradă în 
Hyde Park. 

Dar Kit îl informă în termeni conciși că nimic nu era mai departe de 
intențiile sale decât să se afișeze în Hyde Park sau în altă parte, și-l rugă 
în schimb să-i spună ce știe despre afacerea misterioasă a domnului 
Lucton. 

— EI? spuse Challow pe un ton dispreţuitor. Încearcă să-i vândă 
Înălțimii Sale un cal pe care nu-l vrem. Nu vom accepta asemenea cai în 
grajdurile noastre. 

— Dar dacă Înălțimea Sa nu vrea acest animal, de ce nu i-a spus 
domnului Lucton? 

— ÎL cunoaşteţi pe Înălțimea Sa, domnule. Întotdeauna mult prea 
amabil. În plus, domnul Lucton este teribil de insistent. Un pisălog de 
plină clasă. Ne-a făcut semn într-o zi în Park, Înălțimea Sa s-a oprit și el a 
început să ne laude meritele unui murg costeliv, cu care a vânat sezonul 
trecut. A vrut să ne facă să credem că era exact ce ne trebuia. Oricum, 
nimeni n-ar vrea un cal pe care a vânat domnul Lucton. În plus, acest roib 
nu valorează nici jumătate din preţul cerut. "Un săritor de garduri 
extraordinar, afirma domnul Lucton, care zboară pur și simplu". Atunci, 
i-am dat un cot Înălțimii Sale, care i-a spus domnului Lucton că se va mai 
gândi și-i va aduce la cunoștință hotărârea sa în douăzeci și patru de ore. 
Din câte mi-a spus, intenţiona să-i trimită un bilet amabil. Îmi închipui că 
asta i-a ieșit din minte, pentru că a doua zi am plecat la Rovenhurst. 
N-aveti motive să vă îngrijoraţi, domnule Kit. 

— Ah! serios? Domnul Lucton vine chiar astăzi să-mi afle decizia. Îmi 
imaginez că voi fi obligat să cumpăr animalul. 

— Domnule Kit! Să nu faceţi asta! A cerut o sută şaizeci de lire, dar și 
optzeci ar fi deja prea mult. 

— Îi voi oferi o sută de lire și dacă refuză, cu atât mai bine. Nu-i pot 
spune pur și simplu că nu vreau calul, după ce a fost făcut să aștepte 

cincisprezece zile. Îi voi da un cec pentru banca mea. Oh! la naiba, 
evident nu se poate. Va trebui să te duci în locul meu la bancă, Challow, 
şi să-mi aduci bani lichizi. Îţi voi da un cec. ÎI voi face pentru suma de 
două sute de lire, deoarece voi avea nevoie de ceva fonduri. Să nu te lași 
furat. 

— Dumneavoastră vă veţi lăsa furat, spuse Challow pe un ton 
dezaprobator. 

— Eu, nu. Cumpăr calul în contul fratelui meu. Cu atât mai rău pentru 
el, răspunse Kit. 

Puțin mai târziu, îmbrăcat cochet după moda zilei, cu guler apretat de 
o înălțime rezonabilă, nodul de la cravată "matematic", lanţul elegant la 
ceas, mănuși din piele și o nuia de bambus desăvârșindu-i echipamentul 
pe care mama sa îl declară impecabil, domnul Fancot porni senin la 
drum, pentru a merge la întâlnirea cu domnișoara Stavely. 

Dar pe John Street, la mijloc, seninătatea îi fu tulburată. Un complet 
necunoscut îl abordă și-l întrebă cu indignare de ce-l tratează cu răceală. 
Kit se descurcă invocând distracţia. Dar cum nu avea nici o idee despre 
identitatea persoanei și nu cunoștea nimic din ultimele bârfe la care acest 
bărbat de lume făcea aluzie, conversaţia care urmă fu destul de penibilă. 
Se încheie printr-o invitaţie insistentă, pentru aceeași seară, la o reuniune 
la hotelul Limmer. Kit refuză, sub pretextul că-i promisese mamei sale 
s-o însoţească la o recepţie. Dar îl părăsi pe necunoscut foarte hotărât 
să-și caute refugiul neintârziat la Ravenhurst. Era evident că un sejur 
prelungit în capitală ar fi nu numai obositor, dar s-ar putea termina cu o 
catastrofă. 

Fu introdus în locuinţa lordului Stavely de un majordom care nu fu 
departe să-i facă în mod complice cu ochiul înainte de a-l conduce 
într-un salon mic din spatele casei. Domnișoara Stavely îl aştepta. În timp 

ce Kit se apleca ceremonios să-i sărute mâna, îl auzi pe majordom, care 
privea scena cu un ochi părintesc și în același timp sentimental, oftând 
emotionat înainte de a se retrage încet, închizând ușa după el. 

Atitudinea domnișoarei Stavely era puţin rigidă, dar oftatul 
majordomului o făcu să zâmbească. Nu se putu împiedica să spună: 

— Oh! Dumnezeule, bietul Dursley este convins că-și dă concursul la 
o poveste de dragoste! Nu te îngrijora. În realitate, el și toţi servitorii 
vechi au hotărât din nefericire să-mi îmbrăţișeze cauza. 

— De ce din nefericire? întrebă Kit. 

— Aș fi un monstru dacă n-aș fi impresionată de fidelitatea lor. Dar aş 
vrea din toată inima să poată fi convinși să accepte ca Albinia să-mi ia 
locul. Nu-ţi poţi imagina cât de jenant este pentru ea și pentru mine. În 
zadar fac tot posibilul, nu reușesc să-i împiedic să vină să-mi ceară ordine 
și chiar să mi le spună pe ale sale. Înţeleg foarte bine că Albinia găseşte 
situaţia insuportabilă. 

— Dar situaţia dumitale nu este de asemenea insuportabilă? 

— Ba da, recunoscu ea zâmbind slab. O știi bine. Este... motivul 
pentru care am hotărât să mă căsătoresc. 

— În tot cazul, iată cine este sincer, observă Kit. 

Zâmbiră amândoi. 

— Am fost de acord, nu-i așa, că doar o sinceritate deplină ar putea 
face căsătoria noastră acceptabilă. Motivul pentru care dumneata vrei să 
te căsătoreşti este foarte de înţeles. Doreşti să te eliberezi de tutela 
unchiului. Motivul meu este mai neînsemnat: este dorinţa arzătoare de a 
părăsi această casă... oricare dintre casele tatălui meu. 

— Cunoscându-ţi mama vitregă... Vreau să spun, cunoscând-o mai 
bine, reluă Kit corectându-se cu abilitate, te înţeleg perfect și ai toată 
simpatia mea. 

— Nu, nu, m-ai înteles greșit, spuse Cressy foarte repede. Mai degrabă 
Albiniei ar trebui să-i acorzi simpatia dumitale. Probabil este foarte dificil 
să pătrunzi într-un cămin care ani de zile a fost condus de fiica vitregă, 
care are practic vârsta ta. Și, în plus, de la moartea mamei, într-un anumit 
fel, eu i-am ţinut permanent companie tatălui meu și.... este cam greu să 
rupi asemenea legături. În mod sigur, Albinia nu poate să nu aibă 
impresia că, fără mine, ar fi mult mai ușor. 

— Şi dumneata? 

— Este adevărat, răspunse Cressy cu sinceritate, cred la fel... poate cu 
mai multă tristeţe..... ceea ce.... mă surprinde, deoarece nu m-am gândit 
vreodată că aș putea nutri asemenea sentimente neplăcute. Împărțit între 
noi două, bietul tata este teribil de stânjenit. O detest pe Albinia la fel de 
mult cât mă detestă ea și..... pentru a mărturisi totul..... mă simt 
incapabilă să fiu pe locul doi într-un interior în care am îndeplinit rolul 
de stăpână a casei. 

Adăugă, străduindu-se să ia un aer vesel: 

— Ar trebui să fii atent, lord Denville! Recent, am învăţat să mă cunosc 
mai bine și am ajuns la concluzia penibilă că sunt o femeie autoritară, 
hotărâtă să facă legea în casa ei. 

Kit îi zâmbi. 

— Nu mă sperii! Dar spune-mi, dacă ţi-aș cere, ai găsi neplăcut să 
trăieşti sub același acoperiș cu mama mea? 

Ea îl privi năucită. 

— Așadar, asta este acea faimoasă condiţie de care mi-ai vorbit? 
Dumnezeule! Cum poți fi atât de prost? Ti-ai imaginat că-ţi voi cere s-o dai 
afară din casă? Oare ce părere ai despre mine? Draga și adorabila mea 
nașă! Lasă-mă să-ţi spun, lord Denville, că sper doar că mă va primi în 
căminul votru cu bunătatea pe care mi-a demonstrat-o întotdeauna. 

— Mulţumesc, răspunse Kit cu căldură. Dar trebuie să-ți spun că ea 
mi-a interzis categoric să fac cea mai mică aluzie la o asemenea 
eventualitate. Pretinde că asta n-ar reuși niciodată. A adăugat chiar că a 
considerat intotdeauna că a avut mult noroc că cei care ar fi trebuit să-i 
fie socri muriseră înainte de căsătoria ei. 

Cressy zâmbi. 

— AȘ jura că o aud spunând asta cu cea mai mare seriozitate din lume. 
Dar vrei, te rog, s-o asiguri că nu mă voi gândi deloc la moartea sa cu 
aceeași ardoare? 

— Nu voi îndrăzni nici măcar să-i mărturisesc că am abordat subiectul. 
Mi-a promis că mă va certa aspru dacă o fac. 

— Înţeleg că această perspectivă te îngrozește, reluă tânăra fată 
glumind. Te temi întotdeauna de încercările la care n-ai fost niciodată 
supus. 

Kit începu să râdă. 

— Şi de unde știi că n-am fost supus niciodată la așa ceva, domnişoară 
Stavely? 

— Nu mă cred mai inteligentă decât altcineva, replică ea, dar am totuși 
vârsta cuminţeniei. ÎI privi cu curiozitate. 

— Aș putea să știu de ce am devenit iar "domnișoara Stavely? Când 
m-ai cerut, mi-ai spus imediat Cressy. Dar poate ai uitat deja. 

— În nici un caz, răspunse Kit prompt. Dar insistența dumitale de 
a-mi spune lord Denville, m-a făcut să cred că mersesem prea departe. 

— Ce scuză iscusită! Bunica avea dreptate să-mi spună aseară că ai 
prezenţă de spirit. 

— Mi-ar plăcea s-o pot lua ca un compliment. 

— Cu bunica, nu poţi niciodată să fii pe deplin sigur, dar a spus totuși 
că a fost plăcut surprinsă cunoscându-te. 

— Ei bine, este încurajator. Oare pot să sper că își va da 
consimțământul la căsătoria noastră? 

— Nu știu. N-am întrebat-o. Tot ce mi-a spus, este că vrea să te 
cunoască mai bine. 

— Mi-ar plăcea să ştiu, Cressy, dacă intenţionezi să te supui la ce va 
decide. 

Ea scutură din cap. 

— Nu, eu sunt cea care decide. 

Se gândi o clipă și adăugă cu o licărire ștrengărească în ochi: 

— Dacă aș putea să invoc decizia sa ca pretext pentru a ne despărți! 

— Oh! nu, nu cred, răspunse cu calm Kit. Nu ești femeia care să umble 
cu ocolișuri. 

— Ce știi dumneata? reluă ea mirată. 

Bărbatul zâmbi. 

— Nu este greu de știut. Nu este necesar să fii foarte inteligent pentru 
a înțelege că ești sinceră. Nu te lași înșelată de complimente și mergi 
drept la ţintă... Acestea fiind spuse, explică-mi ce aveai să-mi spui. Nu 
m-ai rugat să vin să te văd doar cu scopul de a afla care era "condiţia" 
mea. 

— Nu, recunoscu Cressy roșind. Nici eu nu știu foarte bine de ce ţi-am 
cerut să vii. Vei spune că nu sunt atât de sinceră cum credeai. Înţelegi, 
când m-ai cerut în căsătorie, tocmai mă certasem cu Albinia... o ceartă 
vulgară între femei, aproape o păruială. Doream mai presus de orice să 
părăsesc casa, nu numai pentru că eram rănită și furioasă, ci și pentru că 
simțeam că locul meu nu mai era aici. Albinia de-abia așteaptă să scape 
de mine și o înțeleg, pentru că-mi dau seama că devin una dintre acele 
persoane odioase care nu încetează să se lamenteze și să se înfurie 
degeaba. Și când am observat cu groază că, doar pentru dezamăgirea sa, 

doream ca bebelușul pe care-l așteaptă să fie fată și nu băiatul pe care este 
sigură că-l va avea, am înțeles că trebuia să plec. Era atât de meschin din 
partea mea, adăugă în șoaptă, ascunzându-și în mâini obrajii îmbujoraţi. 

— Este un sentiment foarte firesc, spuse Kit. Ea vrea un fiu, pentru a 
te elimina definitiv. 

— Da, asta mi-am spus și eu. Dar când mă gândesc că o simplă frază 
spusă într-o proastă dispoziţie a fost suficientă să mă scoată din sărite! 

— Ei bine, găsesc că faptul că ţi-ai exprimat deschis gândul meschin, 
te onorează. 

Cressy se strădui să zâmbească. 

— Sinceritatea mea nu merge totuși până aici. 

— Poţi să te exprimi în acest mod, dacă vrei. În ce mă priveşte, aş 
spune mai degrabă că ești bine crescută. 

— Mulţumesc. Eşti prea amabil. 

— Ba nu, pur și simplu sincer. Erai încă mânioasă pe mama dumitale 
vitregă când te-am cerut în căsătorie? N-am observat... 

— Oh! în acea clipă nu mai eram. Dar eram hotărâtă să pun capăt unei 
situaţii imposibile, fiind întru totul incapabilă să găsesc mijlocul. N-am... 
avut niciodată intenţia să rămân aici după ce s-a recăsătorit tata. 
Crezusem... sperasem... că bunica îmi va cere să merg să locuiesc cu ea. 
Dar n-a făcut-o şi-mi închipui că înţelegi de ce n-am dorit să i-o cer. 

— Fără nici o greutate. Așadar, bunica dumitale nefiind prezentă în 
momentul potrivit, intrarea mea în scenă era providenţială! 

— Da, este adevărat. Nu vreau să spun că aș fi acceptat orice partidă. 
Dar, deși te cunoșteam foarte puţin, îmi păreai foarte simpatic și ştiam de 
la lady Denville că ești bun, cu o fire plăcută și... 

— Ajunge! o întrerupse Kit. Biata mea copilă, oare cum te-ai putut lăsa 
înșelată în asemenea măsură? Dacă ești dispusă să mă judeci după ce 

crede mama despre mine, pregătește-te să fii crunt dezamăgită. Nu există 
mamă pe care tandreţea s-o facă mai oarbă și este incapabilă să ne 
găsească cel mai mic defect, fratelui meu și mie. 

Cressy nu se putu impiedica să nu râdă. 

— Oh! o știu bine! Dar dumneata însuţi o iubeşti atât de mult şi o 
înconjori cu atâta atenţie, încât nu văd cum ar putea să-și dea seama de 
defectele dumitale. Este de asemenea un lucru care mi-a plăcut la 
dumneata. Nu m-aș fi gândit niciodată să mă căsătoresc dacă bunica 
mi-ar fi cerut să locuiesc la ea, dar știam totuși că n-ar fi fost uşor pentru 
Că, între timp, mi-am dat seama că, atunci când ai ţinut frâiele unei case 
cum am făcut-o eu timp de patru ani atât de bine ca o Stavely, va fi greu 
să redevin o simplă fată tânără, supusă ordinelor celor mai în vârstă. 
Înţelegi, n-am cunoscut niciodată așa ceva. Și, când m-ai cerut în 
căsătorie, mi-am spus că aș fi proastă să refuz, pentru simplul motiv că nu 
eram îndragostiți unul de celălalt. Nu-mi erai antipatic, îţi iubesc cu 
duioșie mama și-mi oferi nu numai mâna dumitale, ci și poziția socială cu 
care sunt obișnuită. 

Se întrerupse și adăugă, după ce se gândi o clipă: 

— Şi, pentru a fi pe deplin cinstită, voi adăuga că vârsta mea înaintată 
mi-a adus mai multe aluzii neplăcute și dădeam din colţ în colț. De aceea, 
ideea de a pune mâna pe una dintre cele mai bune partide care s-ar fi 
oferit, m-a tentat mult! 

Kit scutură din cap. 

— Ce meschinărie! 

— Da, nu-i așa? răspunse ea râzând ca și el. Dar este de înteles. Nu este 
şi părerea dumitale? 

— La drept vorbind, cum nu m-am privit vreodată din acest unghi 
măgulitor... 

— Nu se poate! îl întrerupse ea. O știi foarte bine. Dar toate astea n-au 
importanță! Mi-am dat seama când ai plecat în acea zi și când am avut 
timp să mă gândesc mai bine. 

Îi cercetă chipul, încruntată. 

— Nu știu cum se face, dar când ai venit aseară... eram aproape 
hotărâtă să-ţi spun că nu va merge. Gândindu-mă, și fără să te mai văd 
după această conversaţie întreruptă și putin ciudată, am avut îndoieli. 
Mi-am spus că nu ne potrivim... că ţi-am acceptat cererea în căsătorie 
puţin prea ușor. Și apoi, aseară, te-am revăzut și... 

Se întrerupse, încruntându-se din nou. Kit așteptă în tăcere și ea 
adăugă, privindu-l în ochi. 

— Te-am găsit mult mai simpatic. 

Bărbatul continuă să tacă, negăsind nimic de răspuns. Prin minte îi 
treceau tot felul de gânduri: că Evelyn nu-și dădea seama de norocul pe 
care-l avea; că rolul pe care el îl juca era și mai odios decât prevăzuse; că 
trebuia să dispară cât mai repede; că atunci când îl va vedea pe Evelyn, ea 
va avea Ocazia să constate cât îi era de superior. 

— Şi acum, nu mai știu, mărturisi Cressy. În viața mea n-am fost atât 
de confuză. Oare cum pot fi atât de stupidă încât să nu știu ce vreau? Îi 
garantez că de obicei știu foarte bine. 

— Sunt convins, replică el. Ţi se citește în ochi. Îmi închipui că, atunci 
când ai hotărât ceva, nimeni nu te poate face să-ți schimbi părerea. 

— Da, mă tem să nu fie adevărat, răspunse Cressy cu seriozitate. Sper 
că totuși nu sunt arogantă. N-aș vrea să devin una dintre acele femei 
autoritare, ca biata mea bunică. 

— Nu cred că ai de ce te teme, răspunse Kit, amuzat. 

— Să sperăm că ai dreptate. În tot cazul, înțeleg că mă iei drept 
zăpăcită. Dar este vina dumitale, spuse pe un ton mai prietenos. Probabil 

că ai o dispoziţie schimbătoare. Într-o zi am impresia că te cunosc, și a 
doua zi îmi spun că nu știu nimic despre dumneata. Te asigur că este 
foarte derutant. 

— Îmi cer scuze. Ei şi? 

— Şi, cred că bunica are dreptate să spună că trebuie să te cunosc mai 
bine înainte de a lua o decizie. 

Plecase privirea, foarte ocupată să învârtească un inel pe deget. Dar 
ridică brusc ochii, pentru a-l privi drept în faţă. 

— Vrei să-mi acorzi încă puţin timp de gândire? Pentru ca să ne 
cunoaștem mai bine? Îmi închipui că ai intenţia să mergi la Brighton, 
acum când rămâne atât de puţină lume la Londra? Cred că este obiceiul 
dumitale? 

— Este adevărat. Am obiceiul s-o însoțesc pe mama. Dar în acest an voi 
fi obligat să merg la Ravenhurst... nu știu cât timp, și nu știu dacă mama 
are intenţia să vină cu mine acolo, replică el. 

— Ei bine, Ravenhurst nu este atât de departe de Worthing. De fapt, 
mă duc la Worthing săptămâna viitoare, cu bunica, pentru toată vara și 
m-am gândit că ai putea veni să ne vizitezi din când în când. 

— Pentru a ne cunoaște mai bine? Poţi conta pe asta. Sper că te vei 
plictisi foarte tare la Worthing, în mijlocul tuturor acelor bătrâne doamne 
văduve și că asta va înclina balanţa în favoarea mea. 

— Este foarte posibil, răspunse tânăra fată cu prefăcătorie. Dar trebuie 
să te previn că sunt obișnuită cu acest gen de plictiseală. Merg acolo în 
fiecare an. 

— Îţi pot promite că, dacă ne vom căsători, nu vei mai pune piciorul 
acolo, încheie Kit. 

Râse în sinea sa încercând să și-l imagineze pe fratele său petrecând 
vara în acea staţiune balneară posomorâtă. 


Capitolul 6 


În clipa în care domnul Fancot intra în casă, Brigg îl conducea pe 
tânărul admirator al ladyei Denville. Domnul Horning era îmbrăcat cu o 
neglijență studiată și purta în jurul gâtului o batistă înnodată cu 
nonşalanţă peste un guler fals, neapretat. Se opri și spuse pe un ton 
dramatic: 

— Lord Denville! 

— Ce mai faceţi? răspunse Kit politicos. 

Dintr-o privire, cercetă amănunțit îmbrăcămintea ciudată a poetului. 
Notă de asemenea cu amuzament că domnul Horning avea un aer 
oarecum agresiv. Asta îl făcu să se gândească la faptul că Evelyn nu 
încurajase pasiunea tânărului bărbat. Așa că-i spuse cu cea mai mare 
amabilitate: 

— Să fi venit oare să-mi faci o vizită? Cu ce-ţi pot fi de folos? Destul de 
descumpănit, domnul Horning răspunse cu un aer provocator: 

— Lam făcut o vizită doamnei mama dumneavoastră, Înălțimea 
Voastră. 

— Nu se poate! reluă Kit. Dar ce amabil din partea dumneavoastră! 

— Amabil? replică domnul Horning, destul de năucit. 

— În măsura în care vizita dumneavoastră n-a obosit-o prea mult. Ştiţi, 
la vârsta și cu guta sa... 

— Mi se pare că înțeleg, lord Denville, că vizitele mele nu vă plac decât 
pe jumătate, îl întrerupse domnul Horning, aruncându-i o privire 
înfuriată. 

— Dar câtuși de puţin! Îmi place să cred că i-ai făcut lectură și ai distrat- 
o îndatoritor, ceea ce este perfect. Nu poate fi convinsă să se odihnească 
la vârsta sa... 

— Lord Denville, o consider pe mama dumneavoastră un înger, spuse 
domnul Horning cu înflăcărare. 

— Oh! nu, nu, n-a ajuns încă acolo, îl asigură Kit. Să sperăm că, bine 
îngrijită, o vom păstra încă mulți ani și relativ sănătoasă... 

Cu aceste cuvinte optimiste, îi adresă cel mai grațios zâmbet poetului 
uluit și trecu de ușă. 

Zâmbind dinainte la ideea de a-i povesti incidentul mamei sale, 
aruncă în trecere o privire în salon. Avu plăcuta surpriză de a o vedea 
acolo îmbrăcată fermecător cu o rochie din mătase roșcată, împodobită 
cu trei volane de dantelă. Era la fel de grațioasă pe cât de elegantă și părea 
incredibil de tânără. Kit îi spuse, râzând: 

— Tocmai ţi-am întâlnit adoratorul, mamă. Data viitoare când va veni 
în vizită, nu-ţi va mai aduce un poem, ci un plasture. 

— Îmi va aduce un plasture? repetă lady Denville, stupefiată. 

— Da, mamă dragă, pentru gura ta, continuă Kit cu malițiozitate. l-am 
spus că sperăm să te mai păstrăm câţiva ani încă, atunci când a pretins că 
ești un înger, ca și când erai deja moartă. Să te considere "înger", este 
totuși exagerat. 

Lady Denville izbucni în râs. 

— Eşti o ființă îngrozitoare. Dar intră, "Evelyn". Bonamy și cu mine 
tocmai vorbeam despre tine. 

Intrând în salon, Kit observase imediat că mama sa nu era singură. 
Corpul enorm al lui sir Bonamy Ripple ocupa aproape canapeaua pe care 
o avea în faţă. Îi adresă o privire mirată și neliniștită mamei sale. Deşi nu 
avea nici o consideraţie pentru inteligenţa lui sir Bonamy, îi venea greu 
să creadă că acesta, cunoscându-i pe Evelyn și pe el din leagăn, nu va 
observa nimic. dar lady Denville nu părea deloc tulburată. Îi adresă lui Kit 
un zâmbet angelic. 

— Dragul meu, Bonamy îmi spune că nu se vorbește decât de relaţiile 
tale cu Cressida Stavely. 

— Ah! Se pun deja întrebări? răspunse Kit, schimbând o strângere de 
mână cu vizitatorul. 

— Era inevitabil, spuse sir Bonamy cu o voce bine timbrată care se 
potrivea cu statura sa masivă. Ce faci? Se pare că ai lipsit din Londra? Nu 
te-am văzut la cursele de la Ascot. 

Scrută faţa lui Kit și adăugă: 

— Arăţi mai bine decât la ultima noastră întâlnire. Ti-am spus că era 
timpul să te odihnești la ţară. Și acum, iată, se pare că te pregătești să te 
căsătorești. Îti doresc multă fericire, tinere. 

— Mulţumesc, domnule, dar sunteţi puţin înainte cu evenimentele. 
Nimic nu este încă hotărât. Mă întreb cine oare o fi făcut să circule zvonul. 

— Lady Stavely, bineînţeles, declară mama sa. Încearcă să vă direjeze 
pe amândoi, această băgăcioasă. 

Ținând cont de înălțimea și rigiditatea vârfurilor gulerului său fals, cât 
şi de lărgimea cravatei orientale, sir Bonamy nu putea nici să întoarcă, 
nici să lase capul în jos. Când dorea să-și dea acordul, era obligat să 

încline tot bustul cu o demnitate care descumpănea deseori pe cei care 
nu-l cunoșteau și erau deja impresionați de corpolenţa și de aerul său 
maiestuos. Asta făcu și atunci, dar gazdele erau atât de obișnuite cu 
manierele sale, încât nici Kit, nici mama sa nu fură tulburaţi. Dimpotrivă, 
lady Denville exclamă: 

— Bonamy! Tu ai trosnit astfel? S-ar fi crezut că-l aud pe regent. 

Bonamy păru atât de ofensat, încât Kit interveni și-l întrebă dacă nu 
câștigase la Ascot. Și, deși jignit de interpelarea brutală, îi răspunse: 

— Oh! Mai mult sau mai puțin. 

Apoi îi preciză ladyei Denville că într-adevăr noul său corset era o 
replică exactă a celui pe care-l purta regentul, dar mai mare. 

— Deoarece trebuie să mărturisesc, Anabel, că încep să mă cam îngraș, 
adăugă foarte serios. 

Lady Denville zâmbi. 

— Nu se poate! Îţi voi spune ce trebuie să faci. Trebuie să te hrănești 
cu biscuiţi și cu apă de Seltz, cum se pretinde că are obiceiul să facă lord 
Byron. 

Bonamy păli vizibil, dar răspunse galant. 

— Ah! frumoasa mea, pentru a te câștiga în sfârșit, m-aș hotări chiar și 
la asta. 

— Dacă este o cerere în căsătorie, ar fi de preferat să mă retrag, 
interveni Kit. 

— Ea nu mă vrea, răspunse trist Bonamy. 

Se întoarse în așa fel încât să-l poată privi pe Kit, care se așezase în 
afara câmpului său vizual. 

— Dar îţi voi spune ceva, Evelyn. Ar fi un noroc să te căsătorești cu fiica 
lui Stavely. Se pare că este fermecătoare. Nu poate suferi comparaţie cu 
mama ta, bineînţeles, dar n-am întâlnit niciodată o femeie care să fie în 


92 GEORGETTE HEYER 


stare de așa ceva. De altfel, acesta este motivul pentru care am rămas 
celibatar. 

Cum prezenta toate aparențele unui perfect adept al plăcerii și 
destătării, Kit nu știu ce să răspundă. Dar lady Denville era mai putin 
rezervată. Cu o promptitudine pe care fiul său i-o reproșă apoi, exclamă: 

— Ei bine, nu ești lipsit de tupeu! Ca și când n-aș ști toate.... păsările 
paradisului pe care le-ai luat sub protecţia ta de douăzeci și cinci de ani. 
Şi-mi amintesc că unele dintre ele erau senzaţionale... mult mai frumoase 
decât am fost eu vreodată. 

— Nimeni n-a fost vreodată mai frumoasă decât tine, fermecătoarea 
mea, se mulțumi să-i răspundă sir Bonamy. Scoase un oftat profund, care 
fu de temut pentru soliditatea corsetului. Dar își regăsi aproape imediat 
buna dispoziţie, explicându-i lui Kit că scopul vizitei sale era de a-i cere 
s-o însoţească pe mama sa la o mică cină pe care intenţiona s-o dea la 
hotelul "Clarendon" înainte de a pleca la Brighton pentru lunile de vară. 

— Nimic nu mi-ar face mai multă plăcere decât s-o însoțesc pe mama 
la cina dumneavoastră, dar din păcate! sunt obligat să mă întorc la 
Ravenhurst în cel mai scurt timp. 

— Cum? Dar ce vei putea face acolo? întrebă sir Bonamy deschizând 
mari ochii săi mici și rotunzi. 

— Multe lucruri, vă asigur, răspunse Kit foarte firesc. Dacă domnișoara 
Stavely îmi face onoarea să mă accepte de soț, unchiul are intenţia să 
ridice tutela, cum probabil v-a spus mama. Sunt de luat măsuri, o 
mulțime de lucruri de făcut înainte de a mă putea gândi să-mi duc soţia 
acolo. 

— Dar n-aveţi intenţia să mergeţi la Brighton în această vară? întrebă 
sir Bonamy, în culmea mirării. Credeam că ați cumpărat casa pe care aţi 
închiriat-o anul trecut pe Streyne. 


PENTRU DRAGOSTEA LUI CRESSY 93 


— Da, desigur și evident ea se află la dispoziţia mamei. Cred că voi veni 
și eu într-o zi. Nu știu care sunt proiectele sale, dar cred că n-are nevoie 
de mine pentru a o însoţi la cina dumneavoastră! Poetul său va fi foarte 
fericit să mă înlocuiască. 

— Dacă vrei să vorbeşti despre acel tânăr nătăfleț pe care l-am făcut să 
plece cu zece minute înainte de sosirea ta, Evelyn, nu-l vreau la cina mea! 
exclamă sir Bonamy cu violență. Un individ care vine să-i facă o vizită unei 
doamne, îmbrăcat oricum, cu o batistă înnodată în jurul gâtului! În plus, 
ce crezi că făcea când am intrat? Îi citea un poem. Absurditate! 
Permite-mi să-ţi spun, băiete, că pe vremea mea aveam lucruri mai bune 
de făcut decât să plictisim o femeie frumoasă până când era gata să 
adoarmă. 

— Nu dormeam, protestă Înălțimea Sa. Nici o femeie de vârsta mea nu 
poate găsi plictisitoare niște poeme scrise în onoarea sa! Mai ales când 
poetul a avut amabilitatea s-o compare cu o narcisă galbenă! 

Observă încântată strâmbătura de dezgust a celor doi și declamă cu 
emfază: "Legănată de briză ca o nimfă..." Izbucni în râs, în timp ce cei doi 
domni schimbară o privire încărcată de subințelesuri. 

— Recunoaște, Bonamy, că nu mi-ai spus niciodată ceva atât de 
frumos. 

— "Narcisă galbenă!" izbucni sir Bonamy, ai cărui ochi străluceau. "O 
narcisă galbenă!" Să pretind asta! N-am scris niciodată un poem în viața 
mea. Nu este genul meu. Dar dacă aș fi scris ceva despre tine, nu te-aș fi 
comparat cu o mizerabilă narcisă galbenă, ci mai curând cu un trandafir, 
unul dintre acei trandafiri galbeni cu mijlocul auriu și parfum îmbietor. 

— În nici un caz, răspunse ea repede. Probabil m-ai fi comparat cu o 
potârniche grasă sau cu o clătită crocantă. Iar în ceea ce privește dineul 
tău, mi-ar plăcea enorm să vin și este foarte supărător că Evelyn trebuie 

să plece din nou la ţară. Desigur, trebuie să-l însoțesc acolo. Ravenhurst 
este atât de trist când ești singur. Nu că aș fi fost vreodată singură acolo, 
dar îmi imaginez fără greutate. Așa că, dacă binevoiești, vino mai degrabă 
să cinezi cu noi când vei fi la Brighton. Cred că-ţi vom putea oferi niște 
boboci de rată în lipsă de prepelite. Și în orice caz, homari și sparanghel. 

Elanul cu care mama sa îi acceptase proiectul de a merge la 
Ravenhurst îl surprinse pe Kit. Dar numai după plecarea lui sir Bonamy 
află motivul. 

— Ei bine, dragul meu, știai? îl întrebă mama sa când el se întoarse 
după ce-l ajutase pe admiratorul său să se urce în trăsură. 

— Ce să știu, mamă? 

— Că unchiul tău Henry va veni la Londra pentru afaceri! Bonamy 
mi-a mărturisit că a auzit vorbindu-se și a adăugăt că vrea să-l invite la cina 
sa! Ca de obicei, Bonamy nu-și mai amintea cine-i spusese, dar sunt 
sigură că trebuie să fie adevărat. Este întru totul genul lui Henry. Dragul 
meu, știu că-l iubești mult, dar trebuie să admiţi că nimic nu putea fi mai 
supărător decât această sosire... mă tem că nu-l vom putea înșela! 

— Și eu mă tem, afirmă Kit. Nu va avea nevoie de cinci minute să mă 
recunoască! Când va sosi la Londra? 

— Oh! nu înainte de săptămâna viitoare, îl asigură mama sa. N-ai de ce 
să te neliniștești, Kit. 

— Nu, nu trebuie să plec din Londra, răspunse domnul Fancot, 
împărțit între amuzament și exasperare. Mamă, am impresia că n-ai nici 
cea mai mică idee despre pericolele pe care ni le asumăm cu această 
situaţie incredibilă. Ducându-mă la Mount Street, am întâlnit fără să ştiu 
un prieten al lui Evelyn, care a crezut că-l tratam cu răceală. Dumnezeu 
ştie cine era! M-am descurcat... i-am spus că eram cu capul în nori și a 
binevoit să mă creadă. Dar presupun că a ghicit că nu eram Evelyn. 

Am băgat-o pe mânecă! 

Lady Denville îl privi cu atenţie, încercând să-i citească gândurile. Îi 
întinse mâna și el o luă cu un zâmbet silit, iar mama sa spuse pe un ton 
dezmierdător: 

— Scumpule, ce nu este în ordine? Nu te amuză asta? Deloc? 

— Nu, mamă, nu mă amuză, răspunse Kit cu o moderație demnă de 
laudă. 

— Oh! Ce păcat! oftă lady Denville, aș fi crezut contrariul. Odinioară 
îţi plăcea atât de mult să faci farse. La fel ca și lui Evelyn. Iar când din 
întâmplare erati descoperiţi, era întotdeauna vina lui Evelyn, niciodată a 
ta. Kit îi luă mâna. 

— Gândește-te puţin, o rugă. Odinioară făceam farse, dar numai 
pentru a ne amuza. Gândește-te, mamă dragă! Dacă acest bărbat pe care 
l-am întâlnit astăzi mă recunoștea? Cum să-i spun adevărul și să am 
încredere într-un străin care nu-i este lui Evelyn decât o cunoștință? Tot 
orașul ar fi deja la curent și ce ar gândi domnișoara Stavely când ar afla? 

— Ai dreptate! N-ar fi bine deloc! Ar fi imposibil să dai o explicaţie 
acceptabilă. Crezi că domnișoara Stavely bănuiește ceva? 

Kit scutură din cap. 

— Nu, pentru că-l cunoaște foarte puțin pe Evelyn. Dar nu este 
proastă, mamă, și dacă mă va cunoaște mai bine, va observa înșelătoria 
imediat ce se va întoarce Evelyn 

— Da, dar nu va avea timp să te cunoască destul. Vei pleca la 
Ravenshurt și, dacă Evelyn nu se va întoarce săptămâna viitoare, voi veni 
și eu, dar sunt sigură că se va întoarce! De altfel, n-ar părea firesc să 
părăsesc brusc Londra. 

— Evident, şi îţi cer să n-o faci. Nu este necesar să vii la Ravenshurt, 
mamă dragă, te-ai plictisi de moarte. 

— Oare cum poti să ai o părere atât de greșită despre mine? răspunse 
lady Denville cu indignare. Dacă ești obligat să mergi să iei aer la ţară este 
vina mea și cel mai mic lucru pe care-l pot face este să-ţi ţin companie. 
Nu este ca și când ai avea o iubită în Anglia, ceea ce ar fi desigur mult mai 
amuzant pentru tine... deși nu văd cum ai fi putut-o duce la Ravenshurt. 

— Nu, răspunse Kit, străduindu-se să rămână serios, nu cred că ar fi 
posibil. 

Nu-și putu stăpâni dorinţa de a râde. 

— Oh! mamă, ce vei mai inventa? Mai întâi, corsetul lui Ripple și apoi 
"iubita mea"! Dar nu mai ai nici o delicateţe, mamă dragă! 

— Prostii, Kit. Totuși, nu sunt chiar atât de gâscă încât să cred că nu 
ştii nimic despre femei, deși mulțumesc lui Dumnezeu, cred că fratele tău 
ştie mai mult decât tine. Oh! Kit, oare ce i s-a întâmplat lui Evelyn? Unde 
poate să fie? 

— Nu-ţi face griji, mamă. Nu știu mai mult decât tine ce i s-a întâmplat, 
dar sunt absolut convins că este undeva în siguranță. Unde, nu știu, dar 
cum a fost văzut ultima dată la Ravenshurt, mi se pare că i-aș putea da de 
urmă Sigur de acolo. Așa că, te rog, nu ceda panicii. Promiţi? 

Lady Denville îi mângâie obrazul și-i zâmbi printre lacrimi. 

— Cât de reconfortant ești, dragul meu. Voi încerca să-mi menţin 
moralul, dar va fi greu când vei fi plecat. Iar când îmi amintesc că trebuie 
să-i fac o vizită bătrânei lady Stavely, am impresia că sunt pe punctul să 
mă înec. 


Capitolul 7 


Lăsându-i lui Fimber grija de a-l urma cu hainele din garderoba 
fratelui său pe care considera necesar să le ia cu sine, Kit plecă în Sussex 
în cabrioleta lui Evelyn, însoţit de Challow. Acesta din urmă începu 
imediat să critice pe toate planurile pe care domnul Fancot și le 
imaginase pentru a da de urma lordului Denville. Cu modul liber de a 
vorbi al unui bătrân și credincios servitor, le califică drept baliverne, 
adăugând că în afară de Înălțimea Sa, nu întâlnise niciodată pe nimeni 
atât de aiurit ca domnul Kit. 

— Pentru că vă prezentați ca fiind Înălțimea Sa, domnule, nu este 
nimic de făcut pentru a-l găsi. Cum aţi apărea, dacă aţi începe să vă căutaţi 
singur! Obișnuit cu limbajul aspru al credinciosului servitor, Kit îi 
răspunse cu blândețe: 

— Totuși, n-am mintea atât de șubredă cum crezi, ceea ce nu 
înseamnă de altfel că am o părere foarte bună despre capacităţile mele. 
Înţeleg foarte bine că îmi este imposibil să cer vești despre fratele meu 
dar... 

— Dar dacă v-aţi pus în gând c-o pot face eu în locul dumneavoastră, 
n-aveţi bun-simt. Vă imaginati că nu se vor pune întrebări dacă aș începe 
să cer veşti despre Înălțimea Sa? Şi să nu vă faceţi iluzii, la Ravenshurt se 
află totul. De altfel, ar trebui să vă arătați din când în când, pentru a nu 
părea că vă ascundeţi. Oamenii n-au încredere. 

— Da, ştiu toate astea, răspunse Kit. Mă gândeam la barierele de 
trecere. 

— Mărturisesc că m-am gândit și eu, recunoscu Challow. Dar după 
părerea mea, n-ar folosi la nimic. Știu că Înălțimea Sa a trecut prin 
portalul principal, dar nu știu dacă a luat-o la dreapta sau la stânga. Dacă 
a luat-o la stânga, ar putea însemna că a plecat în direcţia Londrei, dar nu 
cred, pentru că eu însumi am luat-o pe acest drum câteva ore mai târziu, 
iar gardienii de la bariera de trecere ne cunosc pe amândoi, atât pe 
Înălțimea Sa, cât şi pe mine. Și când am trecut, nu mi-au spus că l-ar fi 
văzut. Cred mai degrabă că atunci când a ajuns în drumul mare, a luat-o 
la stânga, dar asta nu ne ajută prea mult. Ştiţi ca și mine, domnule Kit, că 
nu sunt mai mult de opt kilometri și jumătate până la drum și că satul 
este alături de locul de trecere. Dacă începem să întrebăm gardianul, va 
face din asta o tărășenie și Înălțimea Sa va fi furios când va afla. 

— Există şi alte treceri pe drum, spuse dur Kit. 

— Desigur, și este multă circulație. Dar dacă v-a venit ideea să-mi cereti 
să le vizitez pe toate, nici să nu vă gândiţi, domnule Kit. Sunt prea 
îndepărtate pentru a-l cunoaște pe fratele dumneavoastră și cine și-ar 
putea aminti de un faeton, după cincisprezece zile? Și chiar dacă aș primi 
vreo indicație, de unde aș putea să știu că n-a părăsit drumul undeva? Vă 
spun domnule, nu folosește la nimic. Ar putea fi oriunde! 

— Îmi dau bine seama de asta, răspunse Kit, care ținea ochii aţintiți 
asupra drumului. 

În tot cazul, n-aş ști unde să-l caut, pentru că nu-i cunosc nici 
obiceiurile, nici relaţiile. Dar tu, Challow, nu le cunoşti? 

Servitorul nu răspunse. După o clipă, Kit îi aruncă o privire și văzu că 
se încruntase. 

— Haide, băiete, mărturisește, îi ordonă. Doar nu-ţi închipui că fratele 
meu ar vrea să-mi ascunzi ceva? 

— Nu este asta, domnule Kit, spuse Challow scuturând din cap. 
Necazul este că nu știu.... deloc. Asta nu înseamnă că n-am bănuit, ca și 
Fimber, dar când Înălțimea Sa pleacă să se distreze, nu ne ia cu el și nu 
ne spune unde merge. De altfel, mă întreb de ce ne ascunde, deoarece 
n-am putea face nimic să-l împiedicăm. 

Kit nu susținu această remarcă. Nu găsea nimic extraordinar în 
dorinţa lui Evelyn de a scăpa de paznicii săi, a căror afecţiune nu era 
egalată decât de lipsa de indulgență fată de trăsnăile sale. Dar cum ar fi 
fost inutil să se lanseze într-o discuţie pe acest subiect, se mulţumi să 
răspundă: 

— Este posibil să nu-ti fi spus unde se ducea, dar pariez pe zece la unu 
Că ştiai. 

— Nu chiar, domnule. Am motive să cred că vizita o tânără persoană 
la Brighton și o alta la Tunbridge Wells. Când a plecat singur de la 
Ravenhurst, mi-a venit în minte ideea că acolo se ducea. Și nu mă tem să 
vă mărturisesc, domnule, că atunci când am constatat că nu se întorsese 
la Londra, unde era așteptat și am înțeles agitația lui lady Denville la ideea 
Că ar putea rata cina de la lordul Stavely, am pornit din proprie inițiativă 
să văd dacă n-aş putea culege niște informaţii la Tunbridge Wells. Nu 
i-am spus nici mamei dumneavoastră, nici dumneavoastră domnule Kit, 
pentru că aș fi putut să jur că nu era și nici nu trecuse pe acolo. N-a fost 
văzut nici în Sussex, nici la Kentish, nici chiar la "Hanul Nou". Am vorbit 

cu hangiul și dacă Înălțimea Sa ne-ar fi încredințat cei patru vânăt-rotaţi 
ai săi și-ar fi amintit. N-aţi văzut vreodată ceva atât de frumos. 

— Şi în grajdurile de închiriat? întrebă Kit. 

— În nici unul dintre acestea fratele dumneavoastră n-ar fi riscat să-și 
încredinţeze atelajul, domnule. Bineînţeles, m-am gândit la asta când 
mi-am spus că, poate, Înălțimea Sa îşi instalase cunoștinta într-o casă 
particulară și nu într-un han. 

Tuși și adăugă, părând că vrea să se scuze: 

— Dacă totuși nu mă exprim prea liber, domnule Kit. 

Kit nu dădu atenţie acestei ultime remarce, dar spuse încruntându-se: 

— Într-un asemenea moment, fratele meu n-ar fi fost cazat la 
"cunoștința" sa, cum spui tu. 

— Este întru totul și părerea mea, domnule, reluă Challow. Nu acum, 
când s-a hotărât să meargă în faţa pastorului. Nu este genul său... pentru 
a nu vorbi de pericolul de a se comporta astfel! La Tunbridge Wells am 
întâlnit mai mult de o duzină de oameni care-l cunosc. 

Kit aprobă din cap și redeveni tăcut. Îi părea imposibil să dea de urma 
fratelui său geamăn. Singura explicaţie care-i venea în minte era că 
Evelyn, plecat pentru a răscumpăra broșa mamei sale, constatase 
probabil că lordul Silverdale nu mai era la Brighton și că se hotărâse să 
meargă să-l găsească la proprietatea sa din Yorkshire. Dar își dădu seama 
că nu era posibil: Evelyn, care nu avea mult timp în fata lui, n-ar fi plecat 
în faetonul său pentru o asemenea călătorie. Nici n-avea motiv să refuze 
să fie însoţit de valetul său. În plus, era puţin probabil să nu fi avut grijă 
să-și informeze mama despre intenţiile sale. S-ar fi putut întoarce la 
Londra și de acolo să ia o trăsură de poștă. Dar de ce-l lăsase pe Challow 
în urma lui și ce se întâmplase cu faetonul și cu cei patru cai? 

Challow îl scoase pe Kit din gânduri punându-i o nouă problemă: 

— Iertaţi-mă, domnule Kit, dar ce intenţionaţi să faceţi la Ravenhurst? 

— Să fac? repetă Kit, care până atunci nu se gândise decât să fugă de 
pericolele Londrei. Nu știu... Oare ce aș putea face? Poate să împușc niște 
porumbei și niște iepuri, sau să pescuiesc? 

— Ah! reluă Challow, pe tonul cuiva care se aștepta la acest răspuns. 
Aș vrea să nu vă contrariez, domnule, dar dacă vreti să convingeti toată 
lumea că sunteţi chiar Înălțimea Sa, va trebui să vă abţineţi să mergeti la 
pescuit. Nu era deloc genul său. 

Kit, care uitase o clipă acest amănunt, își blestemă în sinea sa fratele. 
Stăpânindu-și exasperarea, continuă: 

— Dă-i drumul, adaugă că, deoarece nu sunt nici un bun trăgător ca 
fratele meu, nu trebuie nici să vânez. N-are rost să insiști. Mulţumeşte-te 
să-mi spui ce va fi posibil să fac. 

— Haideţi, haideţi, răspunse Challow pe un ton liniștitor. Nu trebuie 
să vă enervaţi, domnule Kit. Tot ce voiam să vă spun este că, dacă vreţi să 
vânaţi, nu trebuie să luaţi pe nimeni cu dumneavoastră. Nici hamal, nici 
pe domnul Wilely, noul paznic de vânătoare. Nu-l cunoaşteţi încă și nu 
va bănui nimic dacă nu vă vede trăgând. 

— Mulţumesc, spuse Kit care nu se putu stăpâni să zâmbească. 
Încetează să mă demoralizezi și spune-mi mai degrabă cine m-ar putea 
recunoaște la Ravenhurst. 

— M-am gândit deja la asta, domnule și nu văd pe nimeni, cu excepția 
doamnei Pinner. Și cum ea locuiește în pavilionul de lângă bariera de 
vest, poate veţi putea s-o evitaţi. 

Nu părea convins. Dar Kit exclamă: 

— S-o evit pe bătrâna mea doică! Nu se pune problema! Dacă nu pot 
avea încredere în ea, nu pot avea încredere în nimeni, nici chiar în mama. 

— Este adevărat, recunoscu Challow. 

Și cred că nimeni altcineva nu va avea bănuieli. Noul majordom 
angajat de Înălțimea Sa acum un an nu vă cunoaște și-l cunoaște foarte 
putin pe fratele dumneavoastră care, de la sosirea sa, n-a venit aici decât 
de două ori, în noiembrie pentru vânătoare și acum cincisprezece zile. Şi 
dacă, din întâmplare, este mai viclean decât cred, îndoielile sale ar fi 
repede risipite văzând că Fimber, doamna Pinner și cu mine ne 
comportăm ca de obicei. De altfel, trebuie să vă cunoască așa cum vă 
cunoaștem noi pentru a ști că sunteți în stare să vă lansați într-o asemenea 
aventură. 

Kit vru să răspundă că nu avusese niciodată o asemenea idee, dar tăcu 
amintindu-și că în mod imprudent i-o sugerase mamei sale. 

Văzând ridurile care se săpau tot mai mult pe fruntea tânărului său 
stăpân, Challow îi spuse cu o voce încurajatoare: 

— Nu trebuie să vă demoralizaţi pentru că v-am pus în gardă, 
domnule. Să fiţi atent și totul va merge bine. 

Asta păru să fie într-adevăr situaţia când ajunseră la Ravenshurt. Cum 
nu era așteptat, grilajul mare era închis. Challow sună energic și Tugby, 
care-i cunoștea pe cei doi frați dintotdeauna, ieși din cabină cu un aer 
mirat. Dar îndată ce-l văzu pe Kit, se grăbi să deschidă. 

— Înălţimea Voastră, ce surpriză! 

— Nu te așteptai să mă revezi atât de curând, nu-i așa? 

— De ce nu, Înălțimea Voastră. Dar sunt foarte fericit. În ultimul timp 
n-aţi fost văzut destul de des. 

Deschise un batant și, întorcându-se spre al doilea, adăugă: 

— Şi aveţi veşti de la domnul Christopher? Sper că este bine. 

— Da, foarte bine și vă păstrează tuturor o bună amintire. 

— Ah! ar trebui să se întoarcă, oftă Tugby. Pare ciudat să vă văd aici fără 
el. 


PENTRU DRAGOSTEA LUI CRESSY 103 


Rulând prin parc, de-a lungul aleilor bine întreținute, Kit gândea 
aproape același lucru. Ravenhurst era casa copilăriei sale și o adora. Dar 
toate amintirile erau atât de legate de prezența fratelui său încât, fără el, 
locul părea gol și chiar puţin straniu. 

Sosirea sa neașteptată stârni o oarecare tulburare printre personalul 
redus, dar nici noul majordom, nici soţia sa nu arătară cea mai mică 
îndoială asupra adevăratei sale identități. Kit le spuse, luând tonul 
dezinvolt al lui Evelyn, că probabil uitase să-i prevină că intenţiona să 
revină în zilele următoare. Adăugă neglijent că lady Denville va sosi 
săptămâna următoare. Această veste păru să-l uluiască pe majordom. Dar 
doamna Norton, cu ochii strălucind de râvnă de gospodină, începu 
imediat să întocmească planuri pentru recepțiile Înălțimii Sale și să-i 
pună atâtea întrebări, încât Kit se grăbi să plece pentru a merge să-și 
viziteze bătrâna doică. 

Cum se gândise, aceasta îl recunoscu, dacă nu imediat, cel puţin 
îndată ce-i vorbi. ÎL întâmpină cu căldură, îl supuse unui interogatoriu 
amănunțit în legătură cu sănătatea sa și-i aminti mai multe năzbâtii 
copilărești pe care le uitase de mult timp. Se mulţumi să dea din cap cu 
un pocnet dezaprobator din limbă când Kit o informă că se da drept 
Evelyn. Dar când, presat de întrebări, Kit îi explică faptul că fusese obligat 
să se preteze la un asemenea subterfugiu din cauza dispariţiei misterioase 
a fratelui său, găsi în ea un adevărat aliat. 

— Oh! răul, băiat rău! exclamă doica. Nu vă temeti, domnule Kit, îl voi 
trage de urechi când îl voi vedea. Când mă gândesc că mai continuă să-și 
facă de cap la vârsta sa și în plus chiar când se va căsători! Dar nu vă 
neliniștiţi, dragul meu, nimeni nu vă va recunoaște. În ce-l privește pe el, 
greșiţi să vă faceţi griji. Dacă se află într-o situaţie proastă, sunt sigură că 
se va descurca. 

Kit nu fu mirat că doica sa era informată despre planurile 
matrimoniale ale lui Evelyn. Dar când află de la Fimber, care despacheta 
bagajele în camera lui Evelyn, că tot personalul era de asemenea la 
curent, se întrebă dacă-și va putea păstra aventurosul secret. Fimber nu 
părea să se neliniștească dar, în timp ce aranja periile lui Kit pe măsuța 
de toaletă, îi spuse că se gândise la problemă și ajunsese la anumite 
concluzii. 

Privindu-l cu neîncredere, Kit îl întrebă: 

— Ce concluzii? 

— Ei bine! domnule, răspunse Fimber, nu trebuie să uitaţi că 
Înălțimea Sa n-a venit decât rareori la Ravenhurst, ceea ce face ca sosirea 
dumneavoastră să trezească o curiozitate generală. În alte împrejurări, 
cred că nu vă înduioșaţi de asta, l-aș fi pus la locul lor fără menajamente, 
pe cei doi Norton, dar ţinând seama de situaţie, am considerat de 
preferat să fac câteva precizări. 

— În legătură cu ce? întrebă Kit tot mai suspicios. 

— În legătură cu viitoarea dumneavoastră căsătorie domnule, sau mai 
degrabă cea a Înălțimii Sale, răspunse Fimber, aranjând cu grijă un teanc 
de cămăși în dulap. Desigur, zvonul ajunsese deja de câtva timp la 
Ravenshurt, dar n-am avut încă ocazia să-l confirm. 

— Adevărat? 

— Nu, domnule, replică Fimber fără să clipească. N-am obiceiul să 
depășesc limitele unei stricte politeţi când stau de vorbă cu familia 
Norton. Sunt niște oameni foarte respectabili, recunosc, dar sunt 
nou-veniţi. Mă aşteptam să încerce să afle ce v-a readus atât de urgent la 
Ravenshurt și să-și manifeste mirarea sau chiar suspiciunea, domnule 
Christopher. 

— Ce naiba le-ai spus? 

— Că vreți să inspectaţi totul în amănunt, domnule, cum am convenit 
înainte de a pleca din Londra. Toată lumea știe că cel care tine frâiele este 
unchiul dumneavoastră și că Înălțimea Sa nu vrea să se ocupe de nimic 
atâta timp cât va fi astfel. De aceea, domnule Christopher, i-am lăsat să 
înțeleagă că în curând vor fi mari schimbări la Ravenshurt. 

— Şi Nortonii au crezut? 

— Oh! da, domnule! Sunt foarte agitati și speră că Ravenshurt îi va 
plăcea tinerei doamne și că-l vor putea convinge pe lordul Denville să 
deschidă toate aripile castelului, cum era când trăia tatăl dumneavoastră, 
ceea ce ei nu știu decât din auzite. Dacă-mi permiteti să vă fac o sugestie, 
ar trebui să-i cereţi doamnei Norton să pregătească apartamentele 
doamnei, ca să le puteţi vizita. Ca şi când aţi avea intenţia să le mobilaţi 
din nou. 

Kit nu avu nici o obiecţie. Dar îl privi pe Fimber cu un aer suspicios. 

— Pot s-o fac. Dar mi-ar plăcea atât de mult să-mi spui imediat ce ai în 
minte. 

— Vă cer iertare domnule? 

— Încetează să te prefaci că nu înţelegi! Nu vei reuși să mă înșeli. Ce 
mai este? 

— Nu înţeleg ce vreti să spuneţi, domnule. Mă gândeam doar că ar fi 
un lucru bun dacă l-aţi convoca pe intendentul dumneavoastră pentru a 
vorbi cu el despre treburile domeniului. Dar cu siguranță v-aţi gândit 
deja. 

— În nici un caz! Să-l convoc pe Goodleigh? Nu este intendentul meu! 
Și să discut cu el despre treburile fratelui meu? Mulţumesc mult! Asta ar 
fi culmea. 

— Atunci, mai bine plecaţi imediat înapoi, domnule Christopher, 
deoarece nimeni nu va crede că aţi venit să inspectați domeniul, dacă 

nu-l veţi inspecta, replică Fimber, pe tonul său morocănos. Nimic mai 
potrivit pentru a intriga oamenii. Oare de ce să nu vorbiti despre 
domeniu cu domnul Goodleigh și să nu faceţi un tur cu el? Să nu-mi 
spuneţi că Înălțimea Sa ar fi jignit: n-am să vă cred. Știţi la fel de bine ca 
mine că fratele dumneavoastră este mereu de acord cu ce faceţi. 

— Da, este adevărat, dar... 

— Vă simtiti deprimat, domnule Christopher, iată adevărul, îl 
întrerupse Fimber. Deloc de mirare în această casă tristă ca un mormânt. 
În plus, sunt sigur că vă lipseşte fratele dumneavoastră. Vă veţi simți mai 
bine când veţi cina. Se pare că Înălțimea Sa n-a folosit decât încăperile din 
această aripă când a venit aici. Așa că i-am spus lui Norton ce veţi face. A 
fost deschisă biblioteca și cina va fi servită în salonul verde. Acum puteți 
să coborâţi, domnule. 

Vă veţi simţi mai bine după aceea. 

Cina, ușoară dar excelentă, îi readuse într-adevăr curajul lui Kit, dar 
nu reuși să-i alunge dezgustul de a cere registrele de socoteli ale 
intendentului său. 

Acest onorabil personaj se prezentă îndată a doua zi, înainte să-și fi 
terminat Kit micul dejun. Și când presupusul său stăpân veni să i se 
alăture în bibliotecă, îl întâmpină cu un zâmbet larg și-i ceru scuze că nu 
venise să-l vadă în timpul ultimei sale treceri pe aici, cu cincisprezece zile 
mai înainte. ÎI informă că atunci când îi prezentase socotelile trimestriale 
lordului Brumby, acesta îl anunţase — cu o oarecare consideraţie — că va 
fi foarte curând în măsură să pună capăt tutelei și-l rugase să facă tot ce-i 
stătea în putere pentru a-i comunica lordului Denville amănuntele 
referitoare la administrarea domeniului său din Sussex. Adăugă cu un aer 
radios, că dacă ar fi fost informat de precedenta sa trecere pe aici, cu 
siguranţă ar fi venit să-l vadă 

— Deoarece, dacă-mi pot permite, Înălțimea Voastră, am aşteptat cu 
nerăbdare, ca toti cei care sunt angajaţi la Ravenshurt, cred, ziua în care 
veţi intra în posesia moștenirii. Nu pentru că eu, sau cineva ar avea ceva 
să-i reproșeze lordului Brumby, dar nu este același lucru, domnule. Nu 
pentru noi care v-am cunoscut pe amândoi din leagăn. Și ce face domnul 
Kit? 

Resemnat în fața inevitabilului, Kit răspunse că se simţea foarte bine 
şi acceptă cu bunăvoință felicitările cu ocazia viitoarei căsătorii a fratelui 
său. Binevoi să accepte să-și petreacă restul acestei dimineţi minunate de 
vară examinând cu atenţie redutabilele registre pe care le adusese 
Goodleigh. Din fericire, acesta din urmă nu observă că nobilul său stăpân 
se interesa de ce-i lăsase răposatul conte fiului mai tânăr mai mult decât 
de propria sa moștenire. 

În timpul următoarelor două zile, Kit își omori plictiseala străbătând 
domeniul însoţit de Goodleigh. Pastorul îi făcu o vizită de politeţe. A treia 
zi, toată casa fusese tulburată de sosirea a două trăsuri aducând de la 
Londra, în afară de câţiva servitori de mai mică importanță, pe 
majordomul, servitorii personali ai Înălțimilor Lor, cât şi un personaj 
impozant care conducea destinele bucătăriilor din Hill Street. Fură 
urmate de un furgon imens care descărcă, în afară de un munte de valize, 
numeroase cameriste, două ajutoare de bucătărese, doi valeti în livrea și 
diferite mobile pe care Înălțimea Sa le considera indispensabile 
confortului său. Şi mai târziu, o elegantă trăsură de poștă trecu de grilajul 
principal. Când treapta fu coborâtă, o doamnă impozantă, cu înfățișare 
de bătrână văduvă de rang înalt, cobori din ea. Nu era altcineva decât 
domnișoara Rimpton, prima cameristă a Înălțimii Sale, urmată de însăși 
Înălțimea Sa, ceva mai puţin maiestuoasă, dar încântătoare într-un 
mantou de culoare verde ca mărul, care-i punea în evidență gratia 

siluetei. Ajungând la faţa locului exact la timp pentru a o ajuta pe această 
uimitoare apariţie să coboare din trăsură, domnul Fancot fu imediat pus 
la curent cu o veste consternantă care-i fu anunțată în șoaptă: 

— Dragul meu, ce catastrofă! N-aveam nimic altceva de făcut decât să 
vin să te ajut. Şi te rog, Kit, să nu spui că este vina mea, pentru că era de 
neprevăzut și sunt deja destul de tulburată. 


Capitolul 3 


Îi trebui un anumit timp lui Kit s-o elibereze pe mama sa, asaltată de 
membrii personalului care cereau instrucțiuni. În sfârşit, reuși să se 
retragă cu ea în bibliotecă. Închizând ușa în nasul redutabilei domnișoare 
Rimpton, îi spuse, împărțit între dorința de a râde și îngrijorare. 

— Haide mamă, mărturisește totul. Nu mai pot să aştept. Care este 
evenimentul înspăimântător care te-a obligat să sosești cu cinci zile mai 
devreme decât era prevăzut? 

— Oh! dragul meu, lasă-mă să scap de această pălărie înainte de a mă 
bombarda cu întrebări, oftă ea. Îmi dă dureri de cap, ceea ce mă irită 
foarte mult pentru că este nouă și scandalos de scumpă. De fapt, dacă nu 
mi-ar fi stat atât de bine, n-aș fi cumpărat-o niciodată. Deși, când dă atâţia 
bani modistei, singurul lucru pe care l-ar fi făcut desigur oricine este să-i 
comande mai multe pălării noi. Am cumpărat-o o dată cu adorabila 
bonetă de dantelă. O vei vedea diseară și-mi vei spune cum ti se pare. 

Îşi scoase pălăria și oftă cu o privire critică. 

— Sunt într-adevăr copleșită de griji. Se succed una după alta. 

Și toate se adună, ceea ce mă demoralizează complet. 

Resemnându-se cu situaţia așa cum se prezenta, Kit spuse cu 
compasiune: 

— Ştiu, mamă dragă. Un necaz nu vine niciodată singur, nu-i așa? 

— Să nu-mi spui că este un citat, replică Înălțimea Sa pe un ton 
circumspect. Este de preferat să te previn imediat că dacă, după tot ce am 
suportat, ai intenţia să-mi reciţi versuri, ceea ce mă plictisește 
extraordinar chiar când totul este în ordine, voi avea convulsii — deşi nu 
ştiu exact în ce constă asta. De fapt, este curios, adăugă lady Denville în 
timp ce mintea sa o lua cu elan într-o nouă direcţie, se aude mereu 
vorbindu-se de convulsii, dar nu se vede nimeni care să le fi avut. 

— Nu, este adevărat, slavă Domnului! 

— Personal, eu n-am văzut vreodată. Am crezut întotdeauna că este 
ceva ce au bebelușii. Dar ai mei n-au avut niciodată. Cel puţin nu cred. Ar 
trebui s-o întreb pe Pinner. 

— Da, mamă, răspunse Kit luându-i pălăria din mână și punând-o cu 
grijă pe o masă. Dar ești sigură că această pălărie superbă este 
responsabilă de durerea ta de cap? N-o fi mai degrabă oboseala călătoriei? 
Nu ti-a plăcut niciodată să fii închisă într-o trăsură de poștă, nu-i așa? 

— Este adevărat! exclamă mama sa, foarte mirată de această remarcă. 
Poate ai dreptate. Este frumoasă, nu-i așa? 

— Minunată, o asigură Kit. Oare ai cumpărat-o pentru a te consola de 
toate necazurile care te-au năpădit? Apropo, care este cel care te-a făcut 
să vii aici cu o asemenea grabă? 

— Kit! se lamentă Înălțimea Sa. Femeia aia bătrână şi groaznică, vine 
săptămâna viitoare și o aduce pe Cressy cu ea. 

Îi aşteptă răspunsul, dar Kit părea stupefiat și o privea fără să spună 
nimic. Înălțimea Sa se prăbuși pe un fotoliu și adăugă: 

— Ştiam ce se va întâmpla dacă mă duceam să-i fac o vizită! În tot 
cazul, știam că nu va ieși nimic bun, deși la drept vorbind, nu prevăzusem 
asemenea încercare. Dacă mi-aş fi dat seama, aș fi spus că eram invitată la 
Baverstok.... și chiar m-aș fi dus acolo, deși o detest pe mătușa ta. Dar o 
anunțasem deja că intentionam să vin aici, așa că nu mai era nimic de 
făcut! Cum aș fi putut explica o atât de bruscă schimbare? Trebuie să 
înţelegi că era imposibil. 

— Mamă, o întrerupse Kit regăsindu-și glasul, vrei să spui că lady 
Stavely va trece să ne vadă mergând la Worthing? 

— Nu, nu, ce importanţă ar fi avut asta? Vine să petreacă o săptămână 
sau două aici, cu Cressy. 

— O săptămână sau două? Dar nu se poate! Nu trebuia să cedezi! Cum 
oare ai putut fi de acord cu un asemenea plan? Oricum, nu le-ai invitat? 

— Bineînţeles că nu, replică ea. Lady Stavely s-a invitat singură. 

— Dar în sfârșit, mamă, cum a putut? 

— Haide, Kit, aș fi crezut că după ce ai petrecut cinci minute lângă ea, 
vei înțelege că este în stare de orice. De altfel, mi-a întins o cursă. Este o 
bătrână vrăjitoare odioasă! De-abia a aruncat o privire asupra mea, că 
mi-a spus că-mi vopsesc părul. Am rămas stupefiată, deoarece nu era 
adevărat. Nu înseamnă că-ţi vopsești părul dacă-i dai puţină strălucire 
când și-a pierdut-o. Am negat, desigur, dar s-a mulțumit să se strâmbe 
îngrozitor. 

— Şi ce s-a întâmplat? 

Cu un zâmbet dezarmant, lady Denville continuă: 

— Ei bine! după ce m-a făcut să înţeleg că nu eram decât o 
proastă — ceea ce știi bine că n-am fost niciodată — a devenit brusc foarte 
amabilă și mi-a vorbit despre tine cu extremă bunăvoință. Ceea ce 
dovedește cât este de vicleană. Pentru că, deși a început prin a mă pune 

în încurcătură, n-aș fi tolerat să spună nici cel mai mic lucru neplăcut 
despre unul din fiii mei. Aș fi... aș fi masacrat-o și aș fi ieșit imediat din 
încăpere. 

— Bravo! exclamă Kit cu un zâmbet larg. 

Lady Denville acceptă acest omagiu cu modestia necesară. 

— Ce vrei, dragul meu, asta m-ar fi înfuriat, pentru că nu suport 
nedreptatea. Poate sunt o gâscă, dar totuși nu sunt atât de zăpăcită să nu 
ştiu că nimeni n-a avut vreodată doi fii ca ai mei. Oricum, lady Stavely 
n-a spus despre tine nimic care să-mi displacă. Apoi a adăugat că deși știa 
perfect că Evelyn este o partidă excepțională, și-a dat seama că acele 
căsătorii între oameni care nu se cunosc foarte bine nu sunt întotdeauna 
fericite. A adăugat — politicos, fără nici o ironie — că era sigură că sunt de 
părerea sa. Ceea ce este adevărat, Kit! Apoi mi-a spus în taină că i-ar fi 
plăcut să vină Cressy să locuiască la ea, când Stavely s-a căsătorit cu 
Albinia Gillifoot — oh! Kit, o detestă pe Albinia mai mult decât mine, am 
făcut-o bucăţi amândouă, și a fost încântător! — dar n-a vrut pentru că este 
prea în vârstă pentru a o însoţi pe Cressy în lume. Și dacă ar fi făcut-o, ce 
s-ar fi întâmplat cu biata micuță după moartea sa? Ar fi obligată să trăiască 
alături de Clara Stavely și să rămână fată bătrână. De aceea, a vrut s-o vadă 
căsătorită cum trebuie. Și mi-a spus că era convinsă că, în ciuda defectelor 
mele, eram o mamă foarte bună și că, la fel ca ea, mă gândeam ca înainte 
de a se decide, Evelyn și Cressy ar trebui să se cunoască mai bine. Oare 
puteam să neg asta, dragul meu? 

A adăugat, n-am făcut-o eu, că ar trebui să doresc mai mult decât 
oricine ca fiul meu să fie fericit în căsnicie. Trebuie să mărturisesc, Kit, că 
asta m-a impresionat foarte mult. 

Acesta își aţinti asupra ei o privire amuzată. 

— Spune-mi, mamă, ai fost chiar atât de nefericită? 


PENTRU DRAGOSTEA LUI CRESSY 113 


— Deseori, replică ea. Am avut crize înspăimântătoare de depresie și 
dacă aș fi avut un caracter pesimist, aș fi căzut până la urmă în melancolie. 
Dar din fericire, tristețea mă părăsește destul de repede, ajunge 
întotdeauna să se întâmple un lucru bun, pentru a mă face să râd. S-a 
întâmplat că de-abia i-am spus ladyei Stavely că și eu consideram că 
Evelyn și Cressy ar trebui să se cunoască mai bine, că m-a lăsat fără replică 
spunând că pentru că aveam intenţia să vin la Ravenshurt, ar fi pentru ea 
ocazia să ne facă o vizită, cu Cressy. Sper că n-am avut un aer prea uluit, 
dar mă tem de asta, pentru că m-a întrebat pe un ton înțepat dacă aveam 
vreo obiecţie. Dragul meu, ce i-aș fi putut răspunde, dacă nu că era o idee 
extraordinară și că mă întrebam cum nu mi-a venit mie mai curând? 

— N-ai fi putut să găsești o scuză plauzibilă? Nu era foarte greu, mamă. 

— M-am gândit la mai multe lucruri, dar nici unul n-ar fi fost potrivit. 
Eram gata să-i spun că unul dintre servitori avea variolă, dar în acest caz 
n-ai fi venit tu. M-am gândit să-i spun că tocmai o contactasei tu, dar ai fi 
fost pus în carantină.... ce plictiseală pentru tine. Fără a mai pune la 
socoteală că nu trebuie uitat că Evelyn ar putea reapăra dintr-o clipă în 
alta. ÎI cunoşti. N-am reuși să-l convingem vreodată să facă pe bolnavul în 
locul tău. 

— Pentru Dumnezeu, de ce variolă? Dacă trebuia într-adevăr să 
invocăm o boală ca scuză, ar fi fost de preferat să spui că era scarlatină în 
Sat. 

— Este adevărat, dar eram atât de tulburată încât nu mi-a venit altă 
boală în minte, în afară de oreion, pe care lady Stavely și Cressy probabil 
l-au avut deja. 

Kit se plimba ca un leu în cușcă, posomorât. După o clipă, reluă: 

— Curând va trebui să mă întorc la Viena. 

— Cum? exclamă îngrozită mama sa. 

Nu poti să dispari chiar în clipa în care cele două Stavely vor sosi cu 
singurul scop de a te revedea! Asta ar fi culmea! 

— S-ar putea găsi o explicaţie. De exemplu că eu m-am îmbolnăvit la 
Viena, sau că am avut un accident grav, ceva foarte serios. Nimeni nu se 
va mira că Evelyn va veni imediat la căpătâiul meu. 

— Ce idee extravagantă! Încă puţin și aș fi adăugat că ar părea firesc 
pentru toată lumea ca, în acest caz, eu să rămân în Anglia. 

— Vino cu mine, îi propuse Kit glumind. 

— Oh! ce amuzant ar fi, nu se putu stăpâni să răspundă lady Denville. 
Dar nu, nu se poate, Kit. În ce situaţie am fi dacă Evelyn s-ar întoarce în 
lipsa noastră? M-ar căuta peste tot. Asta ar pune gaz peste foc. Dragul 
meu, nu avem decât să ne resemnăm. De altfel, eu m-am resemnat deja. 

— Asta nu se poate, mamă. Cressy și cu mine vom fi obligați să trăim 
într-o atmosferă de intimitate care trebuie evitată cu orice preţ. Ei haide, 
este exact motivul pentru care am plecat din Londra, pentru ca să nu mă 
cunoască mai bine. 

— Da, știu şi te înţeleg că-ţi va fi foarte neplăcut să fii permanent atent. 
Dar nu va fi atât de greu pe cât te temi! Întorcându-mă de la lady Stavely, 
am avut şansa extraordinară să dau peste Cosmo care mă aștepta acasă. 

— Cosmo? repetă Kit cu un aer năucit. 

— Da Kit, Cosmo, reluă Înălțimea Sa pe tonul cuiva hotărât să dea 
dovadă de nesfârșită răbdare. Fratele meu, Cosmo... unchiul tău, Cosmo. 
Dragul meu, chiar trebuie să rămâi nemișcat ca un buștean? Nu se poate 
să-l fi uitat... 

— Nu, bineinţeles că nu l-am uitat. Dar nu înţeleg deloc de ce 
consideri că este o șansă extraordinară să fi dat peste el. 

— Ei bine! reluă triumfătoare mama sa, asta este dovada că ești și mai 
zăpăcit decât mine. Deoarece Cosmo este exact cel de care avem nevoie. 

Și Emma de asemenea, desigur. Dragul meu, Providența ni l-a trimis, cum 
se întâmplă deseori când ești disperat. Când mă credeam complet 
distrusă și mi-a dat ideea să-i cer lui Edgbaston să mă ajute. Îţi dai seama 
că, în trăsura care mă aducea de la lady Stavely, mi-am frământat mintea 
pentru a ști pe cine aș putea invita la Ravenshurt. Eram convinsă că eram 
indispensabil pentru a evita să fii permanent singur cu Cressy. Nu aveam 
mare lucru de ales, în afară, desigur, de bietul Bonamy. 

— Trebuie să înțeleg, spuse Kit cu o voce gâtuită, că i-ai invitat pe 
Cosmo și pe mătușa Emma să vină să stea la Ravenshurt? 

— Bineînţeles! explică ea cu un zâmbet radios. Și este tot ce speram. 
De fapt, presupun că intenţia sa era să mă convingă să-l invit la Brighton, 
dar ştii cât este de econom. Îndată ce poate trăi pe spatele cuiva, este 
mulţumit. În general, merge la Baverstock vara, dar se pare că mătușa ta 
n-a dorit să-l invite. Ori, în împrejurările actuale, sunt exact oamenii care 
ne trebuie. Gândește-te, dragul meu: nu-i vedem aproape deloc, ceea ce 
face evident, să nu te recunoască; în plus, joacă și cărţi pe sume mici, ceea 
ce-i va plăcea ladyei Stavely. 

Și i-am spus lui Cosmo că putea să vină. Sau mai precis, l-am invitat și 
cu Emma și i-am spus că vom fi încântați ca Ambrose să-i însoțească. 
Poate ne va ajuta s-o distrăm pe Cressy. 

— N-am nici o obiecţie ca unchiul și mătușa să vină aici. De fapt, este 
chiar o idee bună, draga mea. Dar ultima dată când l-am văzut pe vărul 
Ambrose, l-am găsit ingrozitor. 

— Şi eu! recunoscu Înălțimea Sa, dar nu era decât un școlar în acea 
perioadă. Să sperăm că s-a liniștit. Oricum, eram obligat să-l invit și 
pentru că părinţii lui vor să-l aibă sub ochi în tot timpul vacantelor mari. 
A fost dat afară de la Oxford. Cosmo a luat un aer înţepat când l-am 
întrebat de ce și am dedus că era vorba de o poveste cu femei. 

Amintește-ţi că și voi aţi fost eliminaţi pentru câteva zile, înainte de 
sfârșitul unui trimestru și chiar tatăl vostru s-a amuzat. 

Domnul Fancot o privi cu un aer neincrezător și oftă adânc. 

— N-am impresia că se poate trage concluzia că s-a liniștit. Dimpotrivă, 
mă tem să nu fie mai rău ca înainte. Și te-aș fi obligat să notezi, mamă 
dragă, că atunci când Evelyn și cu mine am fost eliminaţi, nu avea nimic 
de-a face cu o poveste cu femei. A fost din cauza uneia din farsele noastre, 
în realitate cea mai bună pe care am făcut-o. 

— Desigur, dragul meu, spuse ea pe un ton liniștitor. Cu siguranţă, ai 
dreptate. Voiam doar să spun că dacă făcea datorii era mai mult Cliff 
decât Cosmo. Unchiul tău este atât de avar, încât te poţi întreba dacă n-a 
fost schimbat de doică! Dar n-are importanță. Să ne dorim doar ca 
Ambrose să nu fie prea liniștit, deoarece Cressy nu trebuie ca să se 
îndrăgostească de el. Să crezi că, până la urmă, lucrurile nu vor fi atât de 
rele. 

— Ei bine, gata! răspunse Kit puţin prea repede. Ai aranjat totul 
admirabil, mamă și singurul lucru care ne rămâne de făcut este să sperăm 
că lady Stavely îi va găsi pe unchiul și mătușa atât de plictisitori, încât va 
pleca foarte repede. 

Lady Denville se ridică și-și luă pălăria a cărei pană o trecu pe sub 
bărbia lui Kit, replicând: 

— În nici un caz. Dimpotrivă, sunt multe de făcut. Deoarece sunt 
sigură că n-ai vrea să te ocupi de pregătiri. Pe de altă parte, cred ca și tine 
că lady Stavely îl va găsi pe Cosmo și Emma plictisitori de moarte. În 
schimb, va fi încântată să-l vadă pe Bonamy, nu crezi? ÎL cunoaște 
dintotdeauna și el joacă foarte bine cărti. 

— Dumnezeule! își pierdu Kit răsuflarea. Credeam că nu era decât o 
vorbă în vânt! Chiar ai reușit să-l convingi pe Ripple să renunţe la 

Brighton, doar ca să joace cărţi cu o bătrână vrăjitoare ca lady Stavely, 
când el detestă atât de mult ca şi tine viaţa la tară. 

Lady Denville se prefăcu jignită. 

— Oare ce-ţi permite să crezi că am fost "obligată" să-l conving, 
persoană obraznică? 

— Oh! îţi cer iertare, mamă. Ei bine! iată ce se numește adoraţie! 

Mama sa nu se putu stăpâni să nu râdă. 

— Este adevărat! Dar are un caracter plăcut și sunt ani de zile de când 
este convins că mă iubește mai mult chiar decât mesele sale bune... 
Desigur, nu-i adevărat, dar nu știe că eu sunt conștientă de asta, ceea ce 
mă face să mă gândesc că trebuie să am grijă să i se servească mâncărurile 
preferate. Cerule! Ce de probleme! Nu m-ar mira să fiu distrusă când vor 
sosi invitaţii. 

Într-adevăr, în timpul zilelor care urmară, casa fu adâncită într-un 
tumult de activităţi. Lady Denville nu lua parte la ele decât pentru a da 
ordine contradictorii, dar nimeni nu-i purta pică Înălţimii Sale, care o 
făcea în mod atât de fermecător şi mulțumea atât de frumos tuturor celor 
care-i făceau un serviciu. În schimb, servitorii din Londra și cei din 
Ravenhusrst începuseră să se ciorovăiască până când Kit interveni pentru 
a le spune că nu mai voia să audă nimic. Singurii care se aflau în afara 
conflictelor erau domnișoara Rimpton, care ignora cu măreție tot ce nu 
avea legătură cu garderoba Înălțimii Sale şi bucătarul şef, care asculta cu 
respect ordinele stăpânei, pentru a face apoi după mintea lui. 

Înainte de a pleca din Hill Street, lady Denville fusese cuprinsă de una 
din crizele de ardoare menajeră, din fericire foarte rare. Atât doamna 
Norton cât și domnul Dawlish, foarte competentul bucătar al Înălțimii 
Sale, fuseseră stupefiaţi și destul de jigniti să vadă sosind un furgon greu, 
plin cu lăzi din care unele conţineau printre altele treizeci și șase de 

kilograme de lumânări, trei sute optsprezece litri de ulei de balenă 
veritabil de la Barret și Haymarket, două jamboane de Westphalia, mai 
multe kilograme de ceai de Hyson, vanilie extrafină și zahăr triplu rafinat 
de la firma Urciorul verde, din King Street; o mare cantitate de biscuiţi de 
la Gunther, mai mult de o jumătate de duzină de obiecte ciudate, dar 
vizibil scumpe, pe care Înălțimea Sa declară că sunt jardiniere. Avusese 
norocul să le observe făcând cumpărături și considerase că erau "exact 
ce-i trebuia pentru Ravenshurt”. 

Îi explică lui Kit de ce cumpărase toate acele provizii. Cum putea să 
fie sigură că doamna Norton, care era menajeră de atât de puţin timp, 
făcuse provizii suficiente? Cel mai elementar bun-simt îi dictase să 
preîntâmpine orice eventuale deficienţe ale dulăpioarelor și dulapurilor 
doamnei Norton. 

Aceasta se lăuda că este pe cât de competentă, pe atât de prevăzătoare 
și fu grav ofensată, dar lady Denville îi explică, folosind cel mai 
fermecător zâmbet, că nu comandase toate aceste provizii decât pentru 
Că știa cât era de supărător să trebuiască alcătuită o masă pe neașteptate. 
Voise, pe cât posibil, să evite să-i dea griji inutile menajerei. 

Domnul Dawlish, care-și cunoștea stăpâna mult mai bine, îi primi 
explicaţiile politicos, dar spuse că prefera să facă el însuși biscuiţi 
francezi. Toți ceilalți de la Gunther ar putea fi serviti în zilele de primire. 
Dacă Înălțimea Sa binevoia să-i dea numele și adresa casei la care 
comandase o broască ţestoasă, el le va scrie imediat, dat fiind că aranjase 
deja să-i fie livrată una foarte frumoasă la Ravenshurt. Pe de altă parte, 
alesese personal și adusese de la Londra un jambon de York și unul de 
Westphalia, care ar fi trebuit să fie de-ajuns. 

În tot cazul, observă domnul Dawling cu indulgență, doamna Norton 
n-avea de ce să se agite: el o cunoștea destul de bine pe Înălțimea Sa 

pentru a o putea asigura că accesele sale de zel nu durau niciodată mai 
mult de o zi sau două. 

Şi așa se întâmplă. Înainte ca primii invitaţi să sosească, lady Denville, 
redevenită ea însăși, se mulțumi să umble de colo-colo printre straturile 
de flori, adăpostindu-se sub o umbrelă de soare și indicându-i 
grădinarului şef ce voia să vadă plantat în noile jardiniere. ÎL privea 
muncind și-i dădea din când în când câte o sugestie — ceea ce o 
determina să creadă la sfârşitul dimineţii că ea făcuse totul. Dar cum 
grădinarul era foarte priceput, rezultatul final corespundea dorințelor 
sale. Onorabilul Cosmo, doamna Cliffe și tânărul Ambrose Cliffe ajunseră 
primii într-un vehicul destul de demodat, tras doar de doi cai, ceea ce o 
făcu pe lady Denville să exclamă: 

— Dumnezeule, Cosmo, de unde ai închiriat trăsura asta oribilă? Doar 
dacă nu-ți aparține? În acest echipaj, te vei face remarcat! 

Domnul Cliffe, bărbat înalt şi subțire, cu câţiva ani mai mare, 
răspunse, sărutând-o cum era firesc, că preţul trăsurilor de poștă era prea 
ridicat pentru mijloacele sale modeste. 

— Nu suntem toţi la fel de bogaţi ca tine, draga mea Anabel, îi spuse. 

— Este ridicol! replică Înalțimea Sa. Sunt sigură că punga ta este mai 
umflată decât a mea, pentru că ești atent să nu cheltuieșit nici un ban. 
Este rușinos din partea ta că ai făcut-o pe biata Emma să călătorească 
într-o trăsură atât de îngrozitoare, care îmi amintește întru totul de cea a 
bunicului, în care bunica era mereu bolnavă! Sărmana Emma, cât te 
plâng și ce încântată sunt că te văd! Dar ce păcat că nu arăţi mai bine. Te 
voi conduce în camera voastră, pentru a te putea odihni înainte de cină. 

Doamna Cliffe, o ființă moale, cu ochii de un albastru spălăcit și o 
tentă bolnăvicioasă, răspunse cu o voce fără inflexiuni, cu un zâmbet silit, 
că se simtea relativ bine, deși o durea puţin capul. 

— Ce mă miră, este că nu te doare peste tot! replică lady Denville, 
conducând-o în casă. 

— Nu, nu! Numai să nu fi răcit Ambrose... 

— Dragă Emma, cum ar fi putut să răcească pe o asemenea zi? 

— Este atât de sensibil! oftă doamna Cliffe. Și apoi, era așezat în față și 
sunt sigură acolo era un curent îngrozitor. Poate ar trebui să-l fac să 
înghită câteva picături de camfor... îl am în valiză. 

— În locul tău, nu L-aș încuraja să se drogheze, răspunse cu sinceritate 
lady Denville. 

— Nu, draga mea, dar evident, fiii tăi au fost extraordinar de 
sănătoși... reluă doamna Cliffe cu un aer de ușoară compasiune. 

Cum Înălțimea Sa nu era una dintre mamele care considerau că 
fragila constituţie a copiilor lor era semn de clasă, rămase indiferentă la 
mila cumnatei sale. 

— Da, ei nu sunt niciodată bolnavi, se mulţumi ea să răspundă. 
Desigur, au avut rujeolă și tuse convulsivă când au fost copii, dar nu-mi 
mai amintesc. 

Doamna Cliffe își admira frumoasa cumnată, dar nu se putea 
împiedica să gândească totuși că trebuia să fie o mamă foarte insensibilă 
pentru a uita un asemenea eveniment. La urma urmei, poate Cosmo avea 
dreptate când spunea că Anabel nu se preocupa de nimic în afară de 
eleganța sa și de nimicuri. Dar când, după ce lăsase obloanele, lady 
Denville o părăsise, lăsând-o instalată confortabil pe o canapea, cu un șal 
ușor pe genunchi și o batistă muiată în apă de colonie în mână, își spuse 
că o persoană atât de amabilă și atentă nu putea să fie lipsită de inimă, 
oricât de elegantă era. 

Între timp, Kit îşi condusese unchiul și vărul într-unul din saloanele 
de la parter, unde își așteptau răcoritoare diferite și întăritoare. Deși 

înclinația sa naturală spre zgârcenie îl incita să nu-și umple pivnita decât 
cu vinuri ordinare, gusturile lui Cosmo nu erau indiferente la calitatea 
unui vin bun. După ce-l mirosi și-l gustă, fața sa luă o expresie aproape 
binevoitoare și-i spuse lui Kit, făcându-i un semn din cap: "Ah!" 

— Un vin de Xeres foarte suportabil, vere, adăugă Ambrose care nu 
voia să rămână mai prejos. 

— Nu ştii nimic despre asta! îi răspunse tatăl său pe un ton 
disprețuitor. Vin de Xeres? Este un vin de Malaga, pe care unchiul tău l-a 
pus la adăpost acum... să vedem... treisprezece sau paisprezece ani! Ar 
trebui să mai aștepte încă un an sau doi, Denville, pentru a ajunge la 
apogeu. Vinurile astea spaniole de munte cu cât se învechesc, cu atât sunt 
mai bune. Dar este foarte băubil. Din păcate, ce se vinde la Malaga acum, 
nu este decât o imitație a vinurilor pe care le-am băut în tinereţea mea. 

Mai bău o înghiţitură și-i acordă nepotului său un zâmbet. 

— Dacă înţeleg bine, dragul meu băiat, voi avea curând ocazia să te 
felicit. Este foarte bine! Este perfect! Acum, eu trăiesc în afara societăţii, 
dar cred că am aflat că domnișoara Stavely este o femeie fără reproș. Mă 
bucur s-o cunosc. Scumpa ta mamă mi-a spus că Brumby a aprobat acest 
proiect. Am dedus că zestrea domnișoarei Stovely este confortabilă. 

— Îmi pare rău că nu te pot informa în legătură cu acest subiect. N-am 
nici o idee despre importanța zestrei sale, răspunse Kit, privindu-l cu 
dispreț. 

Cosmo păru șocat, dar adăugă după ce se gândi o clipă: 

— Se poate crede că unchiul tău Brumby n-ar fi încurajat această 
căsătorie dacă nu era cazul. Bineînţeles, Denville, tu dispui de o avere 
frumoasă. Dar probabil costă mulţi bani... foarte, foarte mulţi bani să duci 
acest mod de viaţă în casa din Londra, fără să mai vorbim de mica 
proprietate din Leicestershire. Și în plus, îmi închipui că tatăl tău a luat 

măsuri convenabile în favoarea lui Kit, ceea ce a avut probabil drept 
consecinţă o diminuare considerabilă a veniturilor tale. 

— Ca și când Denville nu era putred de bogat! murmură tânărul Cliffe, 
cu nasul în pahar. 

Din fericire, Cosmo nu-l auzi. Părea să acorde mai mult interes 
situaţiei financiare a nepotului său decât celei a sa. În timpul care-i trebui 
pentru a bea trei pahare de Malaga, nu vorbi decât despre veniturile 
probabile ale domeniului, despre numărul de servitori necesari pentru a 
întreține o locuinţă atât de vastă, de prețul grădinilor și de chiriile abuzive 
pe care le cereau hotelurile particulare la Mayfair. Trebuia totuși să i se 
facă dreptate, deoarece interesul pe care-l arăta și sfaturile de economie 
pe care le dădea cu generozitate nepotului său erau complet 
dezinteresate. Nu avea nimic de câștigat. Dar îi făcea atât de multă plăcere 
să întocmească planuri pentru a le permite celorlalți să facă economii, de 
parcă le făcea pentru el însuși. Nepotul îl ascultă politicos, fiul său cu un 
amestec de jenă şi dușmănie. Îndată ce Cosmo părăsi încăperea, tânărul 
bărbat avu ideea nefericită de a-l ruga pe Kit să nu dea atenţie cuvintelor 
tatălui său. 

— Vorbeşte întotdeauna ca și când n-ar avea un ban, este de prost 
gust. Este supărător când o face acasă, dar, în societate, este extrem de 
jenant! 

Kit îl putea înţelege într-o oarecare măsură pe acest tânăr de 
nouăsprezece ani, nu prea sigur de el, dar dornic să-și facă iluzii. Uneori, 
tatăl său i se părea probabil insuportabil. Totuși, nu aprecie deloc crticile 
vărului său și se strădui cu perseverență să îndrepte conversaţia spre alte 
subiecte. În zadar. Ambrose continuă să-și denigreze tatăl îndelung, până 
când Kit, pierzându-și răbdarea, îi spuse dur: 

— Înţeleg că unchiul n-a apreciat modul tău de a te comporta. 

La naiba! N-ai găsit nimic mai bun de făcut la Oxford decât să vizitezi 
bordelurile? În ce privește eliminarea ta, permite-mi să-ţi spun că nici 
chiar Evel... 

Se corectă și reluă: 

— Nici chiar Kit şi cu mine n-am fost daţi vreodată afară pentru povești 
cu fete. Pe vremea noastră, le lăsam la vestiar. Iar în ceea ce privește fata 
pe care te-ai lăudat că ai părăsit-o... 

— Nu m-am lăudat cu asta, bâigui tânărul Cliffe roșind, doar am... 

— Ba da, ripostă Kit, sever. Şi în locul tău n-aş mai vorbi despre ea, 
neghiobule! 

Foarte descumpănit, Ambrose continuă: 

— Dar până la urmă, nici tu nu ești un sfânt, Denville. Toată lumea o 
ştie. 

— Nu, dar nu sunt nici un desfrânat, ceea ce vei ajunge în cele din 
urmă, dacă vei continua, replică vărul Kit cu o asprime afectuoasă. 

Începu să râdă: 

— Haide, nu fi atât de nătăfleț, Ambrose! Până la urmă, voi uita legile 
ospitalităţii! 

— Da, dar când mă gândesc că încă se mai vorbește despre toate 
prostiile pe care le-aţi făcut Kit și cu tine, când erati la Oxford, găsesc că 
este cam mult să-mi faci reproșuri, replică Ambrose ofensat. 

— Serios? Se mai vorbeşte încă? încheie Kit, încântat. În orice caz, 
nimeni nu poate spune că ne pierdeam timpul alergând după slujnice. 


Capitolul 9 


A doua zi, la sfârșitul după-amiezii, respectabila lady Stavely ajunse la 
Ravenshurt într-o hodoroagă mai greoaie și mai demodată decât cea a 
domnului Cliffe. Era însoţită de nepoată, de cameristă și de valetul 
personal. Domnul Fancot, care se temuse totuși de sosirea lor, le 
întâmpină cu o anumită plăcere. Cele douăzeci și patru de ore pe care 
tocmai le petrecuse cu familia Cliffe erau cauza. Ceea ce lady Denville 
descrisese nu fără maliţie ca o seară plăcută petrecută în intimitate, nu 
fusese decât preludiul unei zile extrem de plicticoase și mai ales plină de 
pericole. Cosmo, care nu era decât proprietarul unui domeniu modest, 
îi spuse nepotului că i-ar plăcea să-l viziteze pe al său. În timpul acestei 
lungi plimbări, pusese numeroase întrebări cărora Kit fusese incapabil să 
le răspundă; în calitatea sa de mezin, nu se preocupase niciodată de 
administrarea domeniului. Așa că trebui să suporte reproșuri severe din 
partea unchiului, dezamăgit să constate că zvonurile care circulau despre 
neseriozitatea şi nechibzuinţa celui de-al şaselea lord Denville erau din 
păcate fondate. 

Din fericire pentru reputaţia lui Evelyn, domnul Cliffe, după ce 
prânzise copios, se retrase în bibliotecă, își întinse o batistă pe faţă și căzu 
într-un somn pe cât de profund, pe atât de zgomotos. 

Kit nu mai avea decât să-i ţină companie vărului său — sarcină 
anevoioasă, deoarece acesta nu avea decât o dorință: să meargă la 
Brighton. Când Kit îl întrebă ce voia să facă acolo, îi răspunse vag că s-ar 
putea plimba sau poate să petreacă un timp într-o sală de biliard. Dar 
cum Kit, ţinând cont de împrejurări, era foarte hotărât să rămână cât mai 
departe posibil de acel loc foarte monden, proiectul fu respins cu 
energie. Deloc obosit, Kit îi sugeră să-l însoţească la o vânătoare de 
iepuri. La început, Ambrose se arătă foarte reticent și bolborosi râzând 
ușor nervos că nu era un trăgător atât de bun ca vărul său; dar după ce 
Kit îl obligase să nu mai fluture periculos ţeava armei și-i arătă cum 
trebuia să încarce și Să tragă, își uită temerile și începu să se amuze. Era 
foarte ușurat să-și găsească vărul într-o dispoziţie atât de amabilă. 
Înconjurat de răbdarea pe care i-o arăta acesta, mărturisi în cele din urmă 
că i-ar plăcea mult să devină un bun trăgător. 

— Numai că, desigur, n-am avut niciodată ocazia să învăţ, pentru că 
tata nu este genul sportiv. 

Dându-și prima dată seama că Ambrose avusese mai puţin noroc 
decât el în viaţă, Kit avu ideea să-i propună ca pe timpul sejurului la 
Ravenshurt să-l dea în grija paznicului de vânătoare, care va fi încântat să 
aibă un elev de format. Propunerea fu bine primită și cum fu urmată de 
o împușcătură norocoasă, care făcu o victimă într-un grup de iepuri 
nepăsători. 

Ambrose se întoarse mai mulţumit ca niciodată de el, convins în 
același timp că iepurele era al celui care-l împușcase și că peste puţin, va 
fi considerat de toţi un trăgător de elită. 

Kit avu doar timp să-și schimbe costumul de vânătoare cu o ţinută mai 
oficială înaintea sosirii impozantului vehicul al bătrânei doamne. Norton, 
asistat de valetul personal al Înălțimii Sale şi de alţi doi servitori mai puţin 
importanţi o ajutase să coboare când Kit ajunse la fața locului, la timp 
pentru a o auzi copleșindu-i cu reproșuri. Trase concluzia că nu era 
într-o excelentă dispoziţie și nu fu surprins să fie întâmpinat cu o critică 
vie asupra stării aleii principale. 

— Totuși, recunoscu ea cu mărinimie, locul mi se pare destul de 
plăcut! N-am fost niciodată aici, dar sunt mulţumită că am venit. 

Ochii pătrunzători priviră fațada în cărămizi de două tonuri. 

— Hm)... Da. Locuinta nu este splendidă, dar este foarte convenabilă. 
Ar trebui smulși toţi rododendronii din lungul aleii. Nu pot să-i sufăr. 

— Dar gândește-te cât trebuie să fie de frumoși când sunt în floare! 
spuse Cressy, care tocmai cobora din trăsură. 

— Cum atunci toată lumea este la Londra, cu excepția celor lefteri, 
n-are importanță! răspunse lady Stavely pe un ton fără replică. 

O zări pe lady Denville care cobora în întâmpinarea sa. 

— Ce faci? Tocmai îi spuneam lui Denville că ar trebui suprimaţi 
rododendronii de pe alee. 

Chiar întunecă prea mult! 

— Da, nu-i așa? recunoscu lady Denville. S-ar crede că se coboară în 
infern. Dar sosirea, apoi, în teren descoperit, este și mai plăcută. 
Permiteţi-mi să vă conduc înăuntru, doamnă. Este un soare arzător. 

Bătrâna doamnă râse batjocoritor, amuzată: 

— Fără îndoială, te temi pentru tenul dumitale? Când vei avea vârsta 
mea, nu te vei mai preocupa de asta. Ne zdrobim căpșuni pe feţe pentru 
a ne vindeca de insolaţie și ne punem felii de carne de vită crudă, 
împotriva ridurilor! Personal, n-am făcut-o niciodată. Găsesc că este 

dezgustător! Îmi închipui că foloseşti tot felul de loţiuni noi, dar nu sunt 
mai eficiente decât remediile noastre vechi! 

Lady Denville, care-și spăla în fiecare seară faţa încântătoare cu un 
extract de ananas verde și și-o proteja în timpul zilei cu "roz olimpian", 
răspunse că era adevărat și-și conduse invitata spre scară oferindu-i 
braţul. Acesta îi fu rezuzat, bătrâna doamnă declarând că prefera ajutorul 
valetului său în livrea. Când i se propuse să fie condusă imediat în camera 
sa, adăugă că era o femeie bătrână și că n-ar putea să urce scara înainte 
de a-și recăpăta respiraţia și putina energie care-i mai rămăsese. 

— Să mergem în salonul albastru unde este o răcoare extrem de 
plăcută, doamnă! replică lady Denville cu o bunăvoință de neclintit. Voi 
cere ceaiul și vă va remonta. 

— Cu siguranţă nu, deoarece nu-l voi bea, spuse bătrâna doamnă. Voi 
bea o ceașcă după cină, dar nu-mi voi încărca stomacul la ora asta. Ce aș 
bea cu plăcere... dar dacă nu aveti n-are importanță, este un pahar de 
cocteil african. 

— Bineînţeles! Cum nu m-am gândit? exclamă lady Denville 
aruncându-i o privire innebunită majordomului. 

— Imediat, doamnă, răspunse acesta, arătându-se de minune la 
înălțimea împrejurărilor. 

Cressy, care rămăsese la piciorul scării, ridica ochii spre Kit zâmbindu- 
i ca pentru a se scuza și murmură: 

— Este obosită, înțelegeți și asta o indispune întotdeauna. Îmi pare 
rău, curând totul va fi mai bine. 

Kit îi zâmbi şi el. 

— Am impresia că într-unul din poduri există un scaun rulant de care 


— Nu cred, răspunse ea râzând. 

După toate probabilitățile, va interpreta foarte rău propunerea 
dumitale. Mai bine las-o pe mama dumitale, care sunt sigură că va ști 
să-i alunge proasta dispoziție. Cred că ar reuși să farmece persoana cea 
mai nesuferită. Și te asigur, nu este cazul bunicii. 

— Sunt convins. Este o bătrână doamnă redutabilă, dar pentru care 
am mult respect. Și acum, ce ti-ar plăcea să faci? Vrei să-i cer doamnei 
Norton să te conducă în camera dumitale sau preferi să facem o plimbare 
pe terasă? 

— Mulţumesc, asta mi-ar face plăcere. Venind, mi s-a părut că zăresc 
un lac și aș fi fericită să-l văd mai bine. 

— Într-adevăr, îl vei vedea de pe terasă, spuse Kit, oferindu-i brațul. Ce 
păcat că rododendronii nu mai sunt în floare. Însăși bunica dumitale ar 
fi recunoscut că reflectarea lor în apă într-o zi însorită, recuperează 
austeritatea lor de acum. 

— O judeci greșit, lord Denville. Nimic n-o poate face să-și schimbe 
părerea! 

Întoarse capul spre el și-i aruncă o privire timidă și sinceră în același 
timp. 

— Mi-ar plăcea să-mi spui dacă sejurul nostru aici este... totuși ce-ţi 
doreai. 

— Cum ar putea fi altfel? replică el imediat. 

— Oh! ar putea foarte bine. Dar întrebarea a fost prostească, deoarece 
erai obligat să răspunzi politicos. Se întâmplă că o bănuiesc foarte tare pe 
bunica mea că i s-a impus ladyei Denville. 

— Într-adevăr, ea a abordat prima subiectul, dar te pot asigura că 
mama a fost încântată. Te poţi îndoi oare că și eu sunt? 

— Da, mă îndoiesc, răspunse Cressy în mod neașteptat. Mă frământă 
un gând. Ti-am spus că nu eram complet hotărâtă, dar nu te-am întrebat 

ce era cu dumneata. Când ai părăsit Londra mi s-a părut... nu m-am putut 
împiedica să mă întreb dacă... Oh! Dumnezeule! mă încurc. Vezi, înțeleg 
cât de jenant ar fi pentru dumneata dacă ai regreta că mi-ai cerut mâna. 
Așa că, fii cinstit și spune-mi dacă într-adevăr crezi că suntem făcuţi unul 
pentru altul. Ai încredere în mine pentru a aranja lucrurile fără nici cel 
mai mic incident. 

Kit își puse mâna peste ale sale. 

— Este într-adevăr foarte amabil și foarte delicat din partea dumitale, 
spuse grav. 

— Ştiu cât de greu este pentru domni să rupă o logodnă, explică 
tânăra fată și asta mi s-a părut întotdeauna îngrozitor de nedrept, pentru 
Că și voi vă puteţi înșela la fel de ușor ca noi. 

— Este adevărat! Vreau să spun, deși n-am avut încă experienţa asta, 
că sunt sigur că ai dreptate. Cressy zâmbi. 

— Ai spus-o într-un mod fermecător, dar ești încă nehotărât? Fără 
prefăcătorii între noi, te rog. Și să nu-ți fie teamă că mă jigneşti. 
Spune-mi adevărul. 

— Adevărul, domnişoară Stavely, fără prefăcătorie, este că pe măsură 
ce te cunosc mai bine, cred că meriţi un soţ mai bun decât mine. 

Tânăra fată se încruntă. 

— Este oare o manieră politicoasă de a-mi spune că dorești să rupem 
logodna? 

— Nu, este un mod de a-ţi spune că ești un înger, spuse Kit, luându-i 
mâna şi sărutându-i-o uşor. 

Cuvintele îi ţâșniră de pe buze înainte de a le fi putut opri și cu o 
sinceritate care o făcu pe Cressy să roşească. Îi lăsă mâna, spunându-și: 
"Trebuie să fiu atent... n-am întâlnit niciodată o asemenea fată..." Adăugă 
cu voce tare: 

— Nu te temi să mergi prin iarbă cu sandalele astea ușoare? Sau vrei 
mai degrabă să te duc să vizitezi grădina de trandafiri? Sunt în plină 
floare... și-l zăresc pe tânărul meu văr care se apropie. Dacă rămânem 
aici, va veni să ni se alăture și este o încercare la care pentru nimic în lume 
n-aş vrea să te supun după oboseala unei călătorii. 

Calmată, Cressy râse și începu să meargă alături de el. 

— Este adevărat. Am străbătut cel puţin patruzeci și opt de kilometri. 
Vărul dumitale este chiar atât de îngrozitor? 

— Da! jumătate fanfaron, jumătate zăpăcit, îi spuse Kit, ajutând-o să 
coboare dalele neregulate care duceau spre peluză. Fratele meu și cu 
mine îl consideram ca fiind un caz disperat și-l supuneam celor mai rele 
tratamente de fiecare dată când aveam ocazia să-l întâlnim, ceea din 
fericire era rar! 

— Am impresia că încă este la fel! 

— În nici un caz! Punându-mi viaţa în primejdie, l-am dus în această 
după-amiază să împuște iepuri, îmi ajunge pentru astăzi. Te asigur că este 
un tânăr plictisitor la culme și, dacă nu dumneata ai fi cea căreia mă 
adresez, l-aș califica drept un "mucos indecent". 

— Da, da, desigur, răspunse Cressy. Şi dacă-mi vorbeşti mie, cum ai 
spune? 

— Un descreierat orgolios! Dar încep să mă întreb dacă este întru totul 
responsabil de asta. ÎI cunoşti oare pe tatăl său? Pe unchiul Cosmo? 

Cressy scutură din cap. 

— Ei bine, te așteaptă această plăcere! Este unul din frații mamei, cel 
care ea crede că a fost schimbat de doică. Să nu te miri dacă te va întreba 
cât a costat rochia dumitale și-ți va explica apoi unde ai fi putut-o găsi 
mult mai ieftin. 

Asta o amuză. 

— Nu poti să știi cât sunt de ușurată să aflu că și în familia dumitale ai 
oameni care te fac să roșești. Mor de rușine când mă gândesc la acea cină 
din Mount Street, unde biata verișoară Maria te-a pus în încurcătură 
proclamând cu voce de stentor că te găsește un tânăr foarte frumos. Și de 
grosolanul Austin care a încercat să te acapareze! Când a aflat că până la 
urmă i-ai cumpărat calul, tata s-a înfuriat! Animalul acesta este chiar atât 
de oribil? Tata pretinde că Austin este incapabil să judece asta. 

— Oh! nu este o mârţoagă, răspunse Kit. Este cam fragil, atâta tot. De 
altfel, vei judeca singură. Am pus să fie adus aici, pentru a fi călărit la 
plimbare. 

— Nu-l consideri demn să fie dus în Leicestershire, pentru vânătoare 
de vulpi? Oare ce te-a putut face să-l cumperi? Asta ti-ar putea distruge 
reputaţia! 

— Ah! serios? Este perfect! 

Citi surpriza în ochii ei și adăugă: 

— Nu, nu asta voiam să spun. Adevărul este că am fost obligat să-l 
cumpăr, deoarece îl lăsasem prea mult timp pe vărul dumitale fără 
răspuns. Vânezi cu gonaci, Cressy? 

— Nu. L-am însoţit o dată sau de două ori pe tata, dar niciodată la 
vânători importante, în timp ce dumneata știu că ești un pasionat al 
acestui gen de sport. Sper că nu-mi vei cere să încerc să rivalizez cu 
dumneata, deoarece sunt sigură că nu voi reuși. Îmi place să călătoresc, 
dar nu sunt o bună săritoare. La drept vorbind, nu sunt genul de a mă 
năpusti peste un gard viu și detest barierele. 

— Cu atât mai bine, răspunse vesel Kit. În ce mă privește, nu-mi plac 
femeile care călăresc asemenea bărbatilor. În ultimii ani, am avut rareori 
ocazia... 

Se corectă la timp și continuă firesc: 

— .... să observ performanțele acestor doamne pe terenurile de 
vânătoare. 

Se dădu într-o parte pentru a o lăsa să treacă pe sub o arcadă 
împodobită cu trandafiri agățători. 

— Iată, doamnă, celebra noastră grădină de trandafiri. Îti place? 

— Oh! este minunată! exclamă Cressy înainte de a înainta grăbită spre 
un nou specimen, în plină floare. 

— Spune-i asta lui Newbiggin, grădinarul șef, va fi scavul dumitale pe 
viaţă. Dar trebuie să te previn totuși că mama mea dragă este convinsă că 
grădina este opera sa personală! Și de altfel, este exact, pentru că ea a 
avut ideea. Ea s-a adâncit în planuri când am plecat la Constantinopol, 
dar... 

— Când ai plecat la Constantinopol? reluă Cressy ridicând ochii spre 
el. 

— Când m-am dus la fratele meu, adăugă Kit imediat. 

— Ai fost acolo? Cât te invidiez. 

— Îți place să călătorești în străinătate? 

— N-am făcut-o niciodată, decât în cărti, răspunse Cressy. Odinioară, 
visul meu era să văd puţin lumea, dar tatei nu-i plac străinii și n-am putut 
să-l conving să meargă nici măcar până la Paris. Ai fost la Viena, la fratele 
dumitale, nu-i așa? Mi-ar plăcea să-mi vorbeşti despre asta. 

Nu era nici o greutate. În timp ce se plimbară de-a lungul cărărilor din 
grădina de trandafiri, Kit își dădu repede seama că, prin lecturile sale, 
Cressy învățase multe lucruri. ÎL asculta cu atenţie și punea întrebări din 
când în când. Ici și colo, Kit se oprea pentru a culege o floare extrem de 
frumoasă și a i-o oferi. 

Când își terminară plimbarea, tânăra fată avea un buchet și, cuprinsă 
de remușcări, îi spuse: 

— Dacă ne întâlnim acum cu grădinarul dumitale, cu siguranță nu va 
deveni sclavul meu, ci mai degrabă dușman. Spune-mi, lord Denville, 
tatăl dumitale a călătorit în tinereţe, cum se făcea înainte de război? Oare 
nu ti-ar fi plăcut și dumitale să crești într-o perioadă în care se considera 
necesar, pentru a face educaţie unui tânăr bărbat, să fie trimis în 
străinătate unde să înveţe limbi străine şi obiceiurile altor tări? 

— Da, în afară că, dacă mă încred în experienţa tatălui meu, erau 
trimiși acolo foarte tineri și sub tutela unui perceptor. Din povestirile 
tatălui meu, se mergea dintr-un oraș mare în altul, înarmaţi cu 
recomandări pentru oamenii din înalta societate și își petrecea timpul 
studiind cu perceptorul și mergând la baluri și recepții mondene. La fel 
cum ar fi putut face și la Londra! 

— Da, răspunse Cressy gânditoare, dar am impresia că taţii noștri... și 
încă mai mult bunicii se interesau foarte puţin de frumuseţile naturii și 
mai puţin încă de ţările pe care le vizitau. Bunicul a ţinut un jurnal când 
a făcut turul Europei, care conţinea numai sau aproape, nume mari pe 
care le-a întâlnit și recepțiile la care a participat. N-am fost niciodată atât 
de decepţionată ca atunci când tata mi l-a dat să-l citesc. Și când te 
gândești că a avut norocul să străbată cele mai minunate tări! 

— Oare a notat că a avut grijă să-și pună un brâu de flanelă pentru a 
traversa Alpii? 

Cressy izbucni în râs. 

— Evident. Oh! ce păcat că strămoșilor noștri li s-au oferit atâtea 
posibilități și n-au profitat de ele! 

Între timp, ajunseseră lângă scara terasei. Kit întrebă: 

— Oare o înlocuiești pe mătușa dumitale, domnișoara Clara Stavely, 
pe lângă bunica? Mama nu știe exact dacă va veni și ea. 

— Cât de rău îmi pare! Ar fi trebuit să-i precizez asta. 


134 GEORGETTE HEYER 


Da, o însoțesc mereu pe bunica la Worthing, la începutul verii, pentru 
ca să poată profita Clara de ceea ce în familie se numește "vacanţa sa". De 
fapt, a plecat pentru a-și oferi serviciile mătușii Caroline și probabil, după 
câte o cunosc, să se ocupe de asemenea de copiii ei. 

Zâmbi. 

— Să nu pari atât de scandalizat. Imaginează-ţi că mătușa Elizabeth, 
care este cea mai minunată persoană pe care o cunosc, consideră de 
asemenea că este odios s-o trateze pe mătușa Clara în acest mod. 
Într-unul din anii trecuti, a invitat-o în Hertfordshire, hotărâtă să-i ofere o 
vacanță confortabilă și plăcută. Clara n-avea altceva de făcut decât să se 
lase răsfăţată și distrată. Mi-a mărturisit mai târziu că nu încetase să se 
consume până când mătușa Caroline a chemat-o de urgenţă; unul dintre 
copii avea o erupție, celălalt, vărul Henry, își rupsese braţul, iar 
guvernanta a trebuit să se ducă de urgență la căpătâiul mamei sale care 
avusese o criză de inimă. Mătușa Eliza mi-a povestit cum Clara și-a făcut 
numaidecât bagajele și a plecat la Lincoln, chiar înainte ca ea să fi avut 
timp să încerce s-o convingă să rămână la Stoborough Hall. Îmi închipui 
tot ce era de făcut la Lincoln și știu cât de exigentă este mătușa Caroline. 
Dar când Clara s-a întors să-și ia locul lângă bunica, era proaspătă ca un 
trandafir. 

Kit nu se putu stăpâni să nu râdă ascultând povestea aceasta animată. 

— Și eu am o mătușă care, din spusele mamei, adoră să se sacrifice pe 
altarul familiei. Dar să nu-mi spui că faci parte din același soi. 

— În nici un caz, replică tânăra fată. Nu doresc deloc să mă sacrific. 
Cea mai rea încercare pe care am suferit-o în timpul sejururilor la 
Worthing este o oarecare plictiseală, dar chiar și asta s-a atenuat prin 
verva bunicii. Kit deschise ușa care permitea accesul pe terasă, dar înainte 
de a-i trece pragul, Cressy îi spuse: 


PENTRU DRAGOSTEA LUI CRESSY 135 


— Mulţumesc pentru trandafiri! Respectaţi un program special la 
Ravenshurt? Nu trebuie să fiu condusă în camera mea de unul din 
servitori, deoarece este probabil timpul să mă îmbrac pentru cină? 

— În acest caz, mergem la mama, replică el, căci sunt sigur că-i va face 
plăcere să te conducă ea însăși. 

Nu le fu greu s-o găsească pe lady Denville, care cobora grăbită. Părea 
puțin obosită, dar când o văzu pe Cressy, faţa i se lumină și trecu rapid 
de ultimele trepte care o despărțeau de ea, pentru a o îmbrățișa cu 
tandrete într-un efluviu de parfum. 

— Draga mea copilă! Mă întrebam unde ești? N-am schimbat nici două 
vorbe. 

— Şi mie îmi pare rău, nașă! Lordul Denville m-a dus să-ţi văd grădina 
de trandafiri şi mi-a oferit cu amabilitate acest buchet. Ce frumos este, 
nu-i așa? Iar grădina dumitale este splendidă. N-avem nimic asemănător 
la Stavely. 

— Este adevărat că este frumos, recunoscu lady Denville. Dacă ai ști 
câtă osteneală mi-am dat! Osteneală, pe care, de altfel, n-o regret. Cressy, 
trebuie să-ţi spun... mi-e teamă să nu te plictisești teribil aici. Îmi reproșez 
că te-am invitat cu acești oameni agasanţi. Fratele meu nu încetează să 
peroreze și să moralizeze, Emma se usucă văzând cu ochii și bombăne 
fără încetare. Fără a mai vorbi de Ambrose care nu este decât o paiaţă. 

— Dar nu dumneata m-ai invitat, nașă, o întrerupse Cressy râzând. Știu 
foarte bine că ţi-am fost impusă și, de altfel, cu dumneata este imposibil 
să te plictisești! 

— Da, dar mă simt atât de deprimată! reluă lady Denville. Deja am fost 
obligată să-i spun lui Norton să devanseze cina, pentru că bunica ta mi-a 
precizat că vrea neapărat să se culce devreme. Așa că, micuța mea dragă, 
vom cina la ora șase! De altfel, n-am înţeles niciodată de ce te-ai simţi 

obligat să cinezi în plină zi, pentru simplul motiv că ești la ţară. Dar în 
sfârșit, nu va fi foarte grav, pentru că am comandat supeul pentru ora 
unsprezece. Sper ca la ora aceea, lady Stavely să se fi retras. 

— Vezi, Cressy, că nu mințeam când îţi spuneam că și în familia mea 
sunt oameni care mă pot face să roșesc, interveni Kit. 

— Oh, Dumnezeule! exclamă lady Denville, foarte confuză. Vedeţi cât 
sunt de tulburată. Dar, Cressy, știi bine că bunica ta mă face întotdeauna 
să tremur. 

— Bineînţeles, reluă Cressy, cu ochii râzând. A fost foarte capricioasă 
cu dumneata? Te-ai supărat că ţi-am lăsat-o? Iartă-mă, dar m-am gândit că, 
singură, îţi va fi mai ușor să-i temperezi dispoziția. Oare ai reușit? 

— Nu sunt întru totul sigură, dar trebuie să recunosc că, atunci când 
am însoţit-o în cameră, nu mai era la fel de prost dispusă. Nu voi merge 
până la a pretinde că era zâmbitoare, dar din fericire, a observat că 
draperiile de brocart din salonul albastru erau spălăcite. N-am crezut 
vreodată că mă voi felicita pentru asta într-o zi! Când le-am comandat la 
Lyon, prețul lor l-a supărat foarte tare pe tatăl tău, Ki... vreau să spun 
Evelyn și mărturisesc că atunci când am constatat că erau spălăcite, am 
fost eu însămi consternată. Dar dintr-un rău, poate ieși ceva bun. 
Dispoziţia ladyei Stavely s-a îmbunătățit foarte mult începând din clipa în 
care a putut să-mi spună că nu eram decât o gâscă. Cressy dragă, te voi 
conduce în camera ta, pentru că nu trebuie să-ți facem bunica să aștepte. 
Mi s-a spus că nu ţi-ai adus camerista. Ţi-o voi trimite pe Rimpton. Dar te 
implor, micuță dragă, n-o lăsa să se impună. Mă întreb uneori cum pot 
s-o suport. Dar este o cameristă excepțională. 


KKK 

Fără să pună la îndoială talentele domnișoarei Rimpton, domnișoara 
Stavely refuzase ajutorul său amabil, Jane, camerista bunicii putând face 
ce-i era necesar. Îi fu suficient doar să-i încheie corsajul unei rochii din 
crep portocaliu, care-i venea foarte bine. 

— Poţi să pleci acum, Jane, declară bătrâna doamnă. Nu, dă-mi mai 
întâi bastonul... cel de abanos. Da, acesta. Și cere-i lui William să vină 
imediat să mă ajute să cobor scările acelea atât de alunecoase. 

Se întoarse pentru a o măsura pe Cressy din cap până-n picioare, în 
timp ce camerista se retrăgea. 

— Și unde ai fost, domnișoară? o întrebă. 

— Să mă plimb în grădina de trandafiri, cu lordul Denville, răspunse 
Cressy, deloc descumpănită de acel ton tăios. 

— Hm! 

Înălțimea Sa scrută oglinda, luă cu degetele deformate un pămătuf 
şi-şi pudră obrajii. 

— Şi nu te-ai gândit că aș putea avea nevoie de tine? 

— Ştiam că nu, bunico, răspunse Cressy, fără să se emoţioneze. Mi-ai 
cerut să nu te agasez stând după tine. În plus, nu-mi puteam imagina că 
vei avea nevoie de ceva în timp ce lady Denville se ocupa de tine. 

— Anabel Denville nu este decât o gâscă frumoasă, declară bătrâna 
doamnă pe un ton fără replică. Așa a fost întotdeauna și așa va rămâne. 

Se privi din nou cu atenție în oglindă. 

— Într-o zi, va fi ca mine! O bătrână ruină! Dar îti voi spune asta, 
micuţo: dacă una din fetele mele ar fi avut o zecime din farmecul său, 
i-aș fi mulțumit lui Dumnezeu. Ajută-mă să mă ridic. Ar trebui să fiu în pat 
cu 0 ceașcă de supă, dar voi cobori totuși la cină și, dacă mă voi simţi 
capabilă, voi face o partidă de table cu Cosmo Cliffe. Dar nu cred. Sunt 
prea în vârstă pentru asta. 


138 GEORGETTE HEYER 


Sper doar că, dacă voi muri, îţi vei aminti că pentru tine am venit aici. 

Acest discurs pesimist era rău prevestitor și dispoziţia bătrânei 
doamne nu se îmbunătăţi până când se trecu la masă. De atunci, datorită 
domnului Dawlish, se calmă. Nu degeaba acest geniu culinar cerea un 
salariu extravagant: știa să prepare la fel de bine ce-i convenea unei 
doamne bătrâne, cât și să organizeze o mare cină compusă dintr-o 
jumătate de duzină de feluri principale și vreo treizeci de feluri 
secundare. Bătrâna doamnă, revigorată de o supă de mazăre, se lăsă 
tentată de o bucată de calcan și, apoi, de o bucată de căprioară fragedă, 
cu sos picant. Își termină masa cu sparanghel proaspăt cules. Toate 
acestea fuseseră atât de suculente, încât nu se putu împiedica să-l laude 
pe Kit. Îi declară răspicat că mâncase prea mult și cu siguranță nu va 
putea închide ochii toată noaptea. Dar lumea putu totuși să constate că 
părăsi sufrageria fără ajutor și părea mult mai vioaie decât înainte de 
masă. 

Kit se gândise că bătrâna doamnă va accepta să joace cărți cu Cosmo, 
dar nu-și imaginase niciodată că va suporta, fie și o clipă, conversaţia 
anostă a mătușii sale. Mare-i fu mirarea când, o clipă mai târziu, 
ducându-se în salon cu unchiul și vărul său, le găsi așezate alături, 
discutând cu însufleţire. Lady Denville aranjase o masă de joc în cealaltă 
extremitate a galeriei și-i atrase acolo pe cei trei tineri. Și doar când Kit se 
duse să-i spună noapte bună mamei sale, află motivul acestei bruște și 
extraordinare prietenii. Fusese un noroc nesperat, declarase Înălțimea 
Sa. Povestind o întâmplare extrem de plictisitoare, Emma citase un 
nume. Lady Stavely ciulise imediat urechile. După o lungă conversație 
purtată, se pare, asupra genealogiei familiilor nobile și din înalta 
burghezie învecinată, spre marea lor satisfacție, trăseseră concluzia că 
după toate probabilitățile erau rude. 

— Dar, te rog, dragul meu, nu-mi cere să încerc să-ţi explic cum! îl 
rugă lady Denville. Nu știu câți veri, căsătorii și simple relaţii au fost 
amintite. Nu poţi ști cât de plictisitor a fost. Dar rezultatul este că această 
bătrână doamnă de temut s-a împrietenit cu Emma și sper că ne va scăpa 
de ea. 


Capitolul 10 


Speranța ladyei Denville se realiză în parte. Fie din cauza vagilor lor 
legături de rudenie, fie pentru că bătrâna doamnă găsea în această 
persoană blândă o excelentă înlocuitoare a fiicei sale Clara, o promovă la 
rangul de doamnă de companie. Spre marea surprindere a ladyei 
Denville, biata Emma cedă fără nici o rezistență. De altfel, îndatoririle sale 
nu erau atât de copleșitoare cât s-ar fi putut presupune. Bătrâna doamnă 
nu-și părăsea niciodată camera înainte de prânz și nu admitea acolo pe 
nimeni altcineva decât pe camerista sa. Se retrăgea două ore înainte de 
cină și-și petrecea serile jucând cărti sau table cu acei membri ai societăţii 
pe care-i considera demni să-i fie adversari sau parteneri. Doamna Cliffe 
nu era printre ei și până la sosirea lui sir Bonamy Ripple, trei zile mai 
târziu, Kit fu al patrulea la masa de joc. Era un jucător serios, dacă nu 
strălucit şi o dată ce înţelese diferența dintre modul în care prefera să 
joace bătrâna doamnă și cel cu care era obișnuit printre contemporanii 
săi, ea nu mai avu mare lucru să-i reproșeze. Dar cum modul de a juca al 
ladyei Denville consta într-o succesiune de pase excelente și de greșeli 

ciudate, pe care încerca să i le explice ladyei Stavely prin faptul că se 
gândea la altceva, se acceptă curând ca ea și fiul său să joace împreună 
împotriva bătrânei doamne și a lui Cosmo Cliffe. 

În aceste condiţii, îndatoririle Emmei constau numai în a-i tine 
companie ladyei Stavely când era lipsită de ocupaţie și, când era timp 
frumos, să facă o plimbare cu trăsura în împrejurimi. Acest ritm de viață 
îi convenea de minune și nimeni nu se gândea să se plângă. 

Ambroase, chinuit încă de speranţa de a deveni un bun trăgător, își 
petrecea dimineaţa cu paznicul de vânătoare. Acest martor îi mărturisi lui 
Kit că dacă reușea să-l înveţe pe domnul Ambrose să nimerească o ușă de 
hambar de la o distanţă de doisprezece metri, va fi un succes nesperat. 

La rândul său, Cosmo își petrecea timpul citind ziarele în bibliotecă, 
sau plimbându-se pe domeniu, punând întrebări femeilor și 
intendenţilor, pentru a-i indica apoi greșelile lor lui Kit, care se putea 
consacra lui Cressy. Când era timp frumos, călăreau sau se jucau cu 
mingea; când ploua, făceau o partidă de biliard, sau stăteau de vorbă. 
Într-o zi, la cererea ei, o duse să viziteze galeria strămoșilor a căror 
poveste i-o spuse pe un ton foarte ireverenţios. Răspunzându-i cu aceeași 
monedă după ce Kit spusese cu un aer înfumurat o întâmplare cu un 
preot răspopit, Cressy îi povesti despre un Stavely care pătase onoarea 
familiei îndatorându-se atât de mult, încât nu s-a putut descurca decât 
devenind bandit de drumul mare! 

Recunoscându-se învins, Kit vru să afle dacă acest personaj 
întreprinzător sfârșise prin a face avere. Dar Cressy îi răspunse cu un aer 
superior că totul te îndemna să crezi că strămoșul său însemnat murise 
pe eșafod sub pseudonimul de "Gentleman Dick". 

— Nu-i rău! recunoscu Kit. Dar privește și această bătrână 
barbă-roșcată. 

Este unul dintre stră-stră-unchi din partea tatălui și se presupune că 
și-a asasinat prima soție, al cărui portret iată-l. 

— Nu mă miră deloc, declară Cressy după ce examină cu atenţie 
tabloul respectiv, reprezentând o femeie fără vlagă. Se vede imediat că 
este vorba de una din acele persoane care se vaită, predispuse la toane și 
crize de lacrimi. Sunt sigură că părul roșcat al soţului său era semnul unui 
caracter nestatornic. 

Dar portretul care reținu mai ales atenţia domnișoarei Stavely fu cel 
al celor doi gemeni Fancot, pictat de Hoppner, când erau copii încă. 

— Cât de mult semănaţi! exclamă ea studiind pânza de aproape, cu 
mai mult interes decât și-ar fi dorit Kit. Evident, există totuși o diferenţă 
când se privește cu atenţie. Părul dumitale este mai deschis la culoare, iar 
fratele este puţin mai înalt. Există și ceva în expresie... 

— Crezi? După părerea mea, diferenţa de înălțime ţine pur și simplu 
de modul în care am pozat. Cât despre expresie, pânza aceasta n-a trecut 
niciodată drept una dintre cele mai bune ale lui Hoppner, spuse Kit, fără 
a ţine seama de reputaţia pictorului. Vino să vezi portretul mamei, făcut 
de Lawrence. 

Ea se lăsă condusă dar, înainte de a ieși din galerie, aruncă o ultimă 
privire asupra tabloului lui Hoppner și apoi o privire rapidă, dar 
pătrunzătoare asupra profilului lui Kit. Totuși, nu spuse nimic, nici în 
acea clipă, nici mai târziu, când bătrâna doamnă exprimă în faţa ei 
părerea că lordul Brumby îl nedreptăţise tare pe cel mai mare dintre 
nepoții săi. 

Lady Stavely avea tendinţa să-l judece aspru pe tutore. 

— Crede-mă, Cressy, spuse ea, devine răuvoitor, ceea ce se întâmplă 
deseori bătrânilor celibatari, semn foarte rău. ÎI adoră pe Christopher și 
asta îl face părtinitor faţă de Denville. 

— În tot cazul, nu i-a spus tatei nimic neplăcut despre Evelyn, îndrăzni 
Cressy. S-a mulțumit să-i mărturisească părerea sa, și anume că dacă 
lordul Denville dusese o viaţă desfrânată, o căsătorie potrivită ar aranja 
totul. 

— Ce prostie! exclamă bătrâna doamnă, cu ochii strălucind. Henry 
Brumby nu este decât un bătrân neghiob și nu mă voi da în lături să i-o 
spun. Băiatul ăsta n-are nimic dintr-un desfrânat. A avut aventuri, se 
poate! Și de ce nu? Dar am ajuns la vârsta înţelepciunii înaintea lui 
Brumby și dacă-și imaginează că nu sunt în stare să recunosc derbedeii, 
se înșală amarnic. Denville nu este unul dintre ei, poţi să mă crezi pe 
cuvânt, fata mea. Îmi place mult. Dar ţie? 

Descumpănită de această întrebare neașteptată, Cressy răspunse 
roșind: 

— Da, şi mie. Mult mai mult decât la început. Dar... 

— Dar ce? întrebă bătrâna doamnă, remarcând ezitarea lui Cressy. 

Aceasta scutură din cap. 

— Nimic, bunico. Adică..... nu, nimic! 

Bătrâna doamnă o privi cu atenţie și spuse după o clipă: 

— Este încă prea curând! Nu vreau să fac presiuni asupra ta, așa că nu 
voi spune mai mult. Nu ești proastă, în consecință nu subestimezi 
avantajele acestei căsătorii. Ştii la fel de bine ca mine că Denville este o 
partidă foarte, foarte bună. A fost o vreme când i-aș fi dat mai multă 
importanţă decât acum. Și tatăl său a fost la fel și proasta aceasta mică de 
Anabel Cliffe a avut mult noroc căsătorindu-se cu el. 

Se gândi o clipă și schimbă subiectul. 

— Se pare că Bonamy Ripple sosește mâine. Mătăhălosul acela... 
Totuși, voi fi mulțumită să-l văd. Este un bun jucător de cărți și știe 
ultimele bârfe. 

Se întrerupse din nou, înainte de a continua nu fără reticență: 

— O admir pe Anabel. Să reușească să-l aducă pe Ripple de la Brighton 
în acest sezon, ce performanţă! 

Dar când sir Bonamy cobori a doua zi din trăsură cu ajutorul a doi 
lachei voinici, nimeni n-ar fi putut crede că fusese greu de convins să 
renunţe la Pavilionul din Brighton pentru izolarea de la Ravenhurst. 
Radiind de bună dispoziţie, strânse mâna lui Kit declarând că acesta era 
"un eveniment". De-abia respirând după efortul pe care tocmai îl făcuse, 
privi în jurul său. În același timp impozant și ridicol, era îmbrăcat într-un 
costum de ţară îndrăzneţ, cu un mantou larg de călătorie aruncat 
neglijent pe umeri și cu o pălărie de castor așezată cu îndrăzneală peste 
părul buclat și pomădat. 

— Foarte plăcut, declară el. Ce vedere frumoasă. Îti dai seama băiete, 
că n-am venit niciodată aici vara? Este exact ce trebuie pentru a fi din nou 
în formă. Mă simt deja mult mai bine, ca un trandafir posomorât. 

Kit zâmbi. 

— Sunt fericit să vă primesc aici, domnule. 

Sir Bonamy îl privi o clipă fără să clipească. 

— Mulţumesc mult. Este foarte amabil din partea ta. 

Amintindu-și cam târziu că fratele său nu suporta decât cu greu 
prezenţa celui mai fidel admirator al mamei lor, Kit se grăbi să adauge: 

— Totuși, trebuie să vă previn că obiceiurile vieţii la ţară poate vă vor 
deranja. Cinăm la ora șase, domnule. 

— N-are rost să mă atenţionezi, spuse Bonamy, urcând încă treptele 
de la intrare. Cunosc obiceiurile de la ţară. Dar aveţi un bucătar foarte 
bun și dacă te mulţumești cu o bucăţică la prânz, se poate cina foarte bine 
la ora șase... și lua doar o gustare la supeu. 

— Oh! vă vom oferi mai mult decât o gustare, îi promise Kit. 

Cu siguranță vă va trebui o masă substanţială când vă veţi petrece 
seara jucând cărți cu bătrâna doamnă lady Stavely. 

— Ah! asta era! exclamă sir Bonamy, oprindu-se pe peron pentru a-și 
recăpăta răsuflarea, în timp ce spatele lui lat se scutura de râs. Acum știu 
de ce ești fericit să mă primeşti. Perfect! Mă voi ocupa de bătrâna 
doamnă. Aaah! 

Această exclamaţie salută apariţia gazdei, care-i întinse amândouă 
mâinile și-i spuse cu un zâmbet fermecător: 

— Dragă Bonamy! Ştiam că pot conta pe tine. Mi-e rușine că te-am 
invitat într-o companie atât de tristă, dar aveam într-adevăr nevoie de 
tine. 

Sărutându-i mâinile și păstrându-le în ale sale, Bonamy răspunse cu 
afecţiune: 

— Ei bine, frumoasa mea! Cât de fericit sunt să te aud spunându-mi 
asta, dar ar trebui să știi că nu mă pot plictisi în compania ta. Voi face cu 
plăcere tot ce pot pentru a-ți face un serviciu. Tocmai îi spuneam lui 
Evelyn că mă voi ocupa de Camelia Stavely 

— Da, dar este și mai rău, mărturisi lady Denville. Știu că ar fi trebuit 
să te previn, dar mi-a fost teamă ca asta să nu te descurajeze să vii. 

— Nu, nu, replică Bonomy, lăsându-i o mână, pentru a o putea 
mângâia pe cealaltă. Nimic nu m-ar fi putut împiedica să vin. Chiar dacă 
ai fi invitat cei mai plictisitori oameni din regiune. 

— Ei bine, exact asta am făcut, spuse ea cu candoare. Pe Cosmo... 

— Fratele tău, Cosmo? 

— Ca și pe soţia și fiul său, adăugă lady Denville preferând să 
mărturisească totul deodată. 

— Ei bine, cu atât mai rău, spuse Bonamy cu indulgență. Nu-i cunosc 
și nu cred că mă poate deranja prea mult Cliffe. 

Știu că nu este nostim, dar la urma urmei, nu trebuie să mă ocup de 
el! 

— Ştiam că pot conta pe tine, spuse lady Denville trecându-și mâna 
sub braţul său. Vino în budoarul meu, vom bea un pahar de vin în timp 
ce ti se despachetează bagajele și-mi vei povesti ultimele scandaluri. 

Dându-și seama că prezenţa sa nu era dorită, Kit plecă în căutarea 
domnișoarei Stavely. 

O descoperi, nu fără greutate, în salonul mare, ocupată să orneze 
două din jardinierele noi ale mamei sale. Vru să știe imediat cine îi 
încredințase această sarcină. 

— Nimeni, răspunse Cressy, adăugând un crin unui buchet. l-am cerut 
permisiunea  ladyei Denville și mi-a dat-o. Așa că vezi, nu sunt nici 
indiscretă, nici îndrăzneață. 

— Ştii bine că nu asta am vrut să spun. Dar n-ar fi trebuit să te ocupi 
de așa ceva. Mama spune mereu că nu este nimic mai epuizant. 

Cressy râse. 

— Da, așa mi-a zis. Personal, găsesc că este foarte plăcut. Mai ales aici, 
unde există o asemenea abundentă de flori. M-am distrat de minune în 
această dimineaţă alegându-le și culegându-le. 

— Cu atât mai bine, dar mi-ar plăcea să le lași servitorilor grija să-ţi 
termine treaba. 

— În nici un caz! De ce? 

— Pentru a face o plimbare călare, spuse Kit pe un ton vesel. Nu este 
foarte cald astăzi și iapa mamei are nevoie de mișcare. 

— Oh! Dumnezeule, oftă Cressy. Este tentant, dar... Nu, nu pot. Au 
sosit invitaţiile de la Brighton și trebuie s-o ajut pe lady Denville să le 
trimită pentru recepţia sa. A hotărât să aibă loc săptămâna viitoare, așa că 
nu este timp de pierdut. 

Kit era pe punctul să-și ofere serviciile, când își aminti că scrisul său 
era foarte deosebit de cel al lui Evelyn. Tăcu, dându-și seama că apărea 
un nou pericol. 

Cressy se dădu înapoi pentru a-și contempla buchetul. 

— Sper că-i va plăcea ladyei Denville, spuse ea. Mi se pare frumos, nu 
găsești? 

— Este acceptabil, răspunse Kit serios. 

Cressy râse. 

— Permite-mi să-ți spun, domnule, că am anumite pretenții în ceea ce 
privește aranjamentul florilor. 

— Îmi dau seama. Dacă nu doreşti să călărești, vrei să facem un mic 
tur prin grădină? 

Tânăra fată aruncă o privire spre pendulă și-și luă pălăria de paie. 

— Da, va fi foarte plăcut... Dar nu mai mult de o jumătate de oră. 

Coborâră treptele peronului. Cressy oftă: 

— Ce păcat că bunicii nu-i place la ţară! Locul acesta este minunat. 

— Nu este și părerea mamei, care-l găsește cumplit de plictisitor când 
nu este plin de invitați distractivi. Hm... Îti place la țară, Cressy? 

Aceasta se gândi și se încruntă într-o manieră specială, pe care Kit o 
găsi fermecătoare. Apoi spuse cu un zâmbet ușor: 

— Depinde. Când sunt aici, pe această vreme splendidă, mă întreb 
cum pot suporta Londra. Dar mă tem foarte tare că nu sunt de fapt decât 
o femeie de oraș. 

Ridică ochii spre el, cu un aer ironic. 

— Te contrariază asta? Îmi amintesc că mi-ai spus prima dată când 
ne-am văzut, că dacă ai putea face ce ai vrea, ţi-ai petrece aproape tot anul 
aici sau în Leicestershire. Dar nu te îngrijora, îţi promit să nu mă plâng 
niciodată. 

Kit tăcu o clipă. Cressy, care-l observa, îl întrebă amabil: 

— Te-am supărat? 

Kit își aţinti privirea asupra ei și zâmbi: 

— Nu, dimpotrivă! 

— Atunci, ești preocupat? 

— Putin, recunoscu tânărul bărbat. Pentru motive pe care nu ti le pot 
explica acum. Ai răbdare. 

— Desigur. 

Făcură câţiva pași alături. 

— Aveai ceva special să-mi spui când mi-ai propus această plimbare? 

— Nu.... adică, am multe lucruri să-ți explic, dar nu este momentul. 

Se întrerupse, din ce în ce mai conștient de dificultatea situaţiei în 
care se afla. Avea impresia că este într-un impas: totul în el îndemna să-i 
dezvăluie adevărul lui Cressy, dar, dacă o făcea în împrejurările actuale, 
când nu era deloc sigur de sentimentele sale, putea să fie dezastruos nu 
numai pentru el, ci și pentru Evelyn. 

Înţelesese că tânăra fată, din motive doar de ea știute, îl prefera 
fratelui său. Dar nu era prost. Considera că Evelyn știa mai bine să seducă 
femeile. Și știa de asemenea că, prin poziţia socială și prin averea sa, 
acesta din urmă îl eclipsa complet. Dacă n-ar fi fost conștient că 
domnișoara Stavely nu era îndrăgostită de fratele său, n-ar fi acceptat 
niciodată să-i ia locul mai mult timp. Dar acum, situaţia se complica. 
Resemnată să facă o căsătorie de conveniență, Cressy se arătase gata să 
accepte o propunere măgulitoare. În ochii lui Kit, lua o decizie 
rezonabilă. 

Nu poţi avea totul în această lume imperfectă și ar fi fost nesăbuit din 
partea tinerei fete să nu accepte o căsătorie care i-ar fi adus belșug și o 
poziție socială nesperată. 

Oricare erau propriile sale sentimente, lui Kit i se părea inimaginabil 
ca, insensibilă la farmecul lui Evelyn, Cressy să se fi îndrăgostit de el. Era 
limpede că-i plăcea mult, dar cu siguranţă nu suficient pentru a învinge 
sentimentul de revoltă pe care-l va simţi când va afla în ce măsură fusese 
înșelată. 

Ideea că ar putea să nu-i spună niciodată nimic nu-i trecu prin minte: 
îi va explica totul imediat ce va putea, cu asentimentul lui Evelyn, și când 
Cressy nu va mai fi oaspete la Ravenhurst. Înșelătoria care-i repugnase 
mereu, devenea o impostură de neuitat. N-ar fi găsit surprinzător dacă, 
aflând adevărul, Cressy și-ar scutura de pe sandale praful de la 
Ravenhurst și ar pleca, luându-și doar timpul de a-și informa bunica. 

Făcând abstracţie de propriile sentimente, Kit își spuse că ar fi fost 
greu să-i poată face un prost serviciu lui Evelyn. O atât de bruscă plecare 
ar dezlega cu siguranţă limbile și ar agita minţile. Era puţin probabil că 
cei din familia Stavely ar vorbi, dar nu același lucru s-ar putea spune și 
despre servitori. Dacă unul din ei ghicea adevărul, scandalul, deformat și 
amplificat peste așteptări, se va răspândi cu repeziciune. Ar fi fost de 
preferat să-l lase pe Evelyn să-și explice de bine de rău absenţa decât să-i 
sară în ajutor pentru a fi apoi obligat să abandoneze aventura, lăsându-l 
într-o situatie și mai grea. 

Nu se mai punea problema să sprijine intenţiile fratelui său faţă de 
Cressy. Loialitatea faţă de Evelyn nu va merge până la a-l ajuta să se 
căsătorească, din motive materiale, cu tânăra fată pe care el însuși o 
iubea. Evelyn nu va pretinde vreodată de la el, deși în orice altă 
împrejurare știa că putea conta în întregime pe ajutorul fratelui său 
geamăn. 

Fu scos din gândurile sale de vocea lui Cressy care-l anunţa că sosirea 
ziarelor de la Londra stârnise furia unuia dintre invitaţi. 


150 GEORGETTE HEYER 


I-o spuse pe un ton foarte serios, dar Kit nu se lăsă înșelat și răspunse 
prompt: 

— Mă înspăimânţi. Spune-mi totul. 

Buzele lui Cressy tremurau. 

— Te previn, este într-adevăr extrem de grav. Unchiul dumitale a citit 
"Gazette" și "Morning Post" și a văzut că anunțau plecarea mamei 
dumitale la Ravenhurst, ceea ce l-a scos din sărite! 

Kit știa că mama sa trimisese un anunţ la cele două ziare pe care 
Evelyn avea obiceiul să le citească. Dar nu vedea de ce-l putea privi asta 
pe Cosmo. Ghicindu-i uluirea, Cressy îi explică zâmbind: 

— S-ar fi putut presupune că draga mea nașă va considera oportun să 
anunte în același timp că invitase anumite persoane printre care... 

— .... onorabilul Cosmo, doamna Cliffe și de asemenea Ambrose Cliffe 
pe care gazda sa i-ar fi plăcut să-l trimită la naiba! 

— Nu cred ca asta să fie exact ce i-ar fi plăcut să vadă în notita din ziar. 

Kit începu să râdă. 

— Bănuiesc. Poate se simte umilit? Ce naiba i-a putut face asta? Este 
ridicol! 

— Cred că suferă că este cel mai mic. 

— Nu, nu este asta! exclamă Kit. 

Cressy îl privi gânditoare și reluă: 

— Un mezin gelos pe fratele mai mare și care, în plus, n-a făcut nimic 
folositor. 

Între timp, Kit își recăpătase sângele-rece și se mulțumi să adauge: 

— Nu, asta se întâmplă dacă micul zăpăcit râvnește și se ia mult prea 
în serios. 

Cressy îi spuse că era prea sever și, fără să insiste, schimbă subiectul. 
Continuară să vorbească prietenește despre tot felul de lucruri, până în 

clipa în care Cressy, auzind orologiul de la grajduri bătând miezul zilei, 
își aminti de promisiunea făcută nașei sale și se simţi vinovată la ideea că 
o făcuse s-o aștepte cel puţin douăzeci de minute. Era într-adevăr culmea 
educaţiei proaste! În zadar îi explicase cu amuzament Kit că era mai mult 
decât probabil că mama sa uitase complet de planul de a-și petrece 
dimineaţa trimițând cărti de vizită, Cressy tinu totuși să se întoarcă foarte 
repede. Însoţind-o, Kit făcu pariu că mama sa va fi oriunde în afară de 
salonul unde presupunea ea că o așteaptă. Spre marea sa uimire, era 
totuși acolo, dar se gândea la cu totul altceva decât la invitaţii. În picioare 
în fața oglinzii aurite care se afla deasupra șemineului, își privea atent, 
fără indulgență silueta încântătoare. Numeroase hârtii mototolite, 
aruncate pe jos, o cutie deschisă pe masă, alături de un colier fin din 
topaze, arătau că primise de la Londra un colet de valoare, trimis prin 
poștă, sau mai probabil, cu mare cheltuială prin mesager special. 

Era greu de înţeles de ce lady Denville nu era mulțumită de înfățișarea 
sa; purta o rochie din lame auriu, în același ton cu părul, acoperită de o 
tunică din muselină. Efectul era impresionant, dar se grăbi să-și explice 
preocuparea. 

— Este exasperant! Am cumpărat perlele acestea oribile, pentru că am 
avut impresia că erau exact ceea ce se potrivea pentru a împodobi rochia 
aceasta. Am pus chiar să fie din nou înșirate la lungimea potrivită și iată 
că nu-mi mai plac deloc. Mi se par chiar îngrozitoare. 

— Oh! nu, nu, exclamă Cressy. Sunt atât de frumoase și de 
strălucitoare! Oare cum le poti găsi îngrozitoare? Eşti încântătoare! 

— Nu, Cressy, nu sunt încântătoare, răspunse cu hotărâre Înălțimea 
Sa. Nu ştiu de ce, dar indiferent de preţul lor, aceste perle au ceva vulgar. 
Dacă le-aș purta, chiar și Emma ar crede că mă îmbrac cu confecţii de 
gata. 

Asta părea destul de puţin probabil, dar nici Kit, nici Cressy nu 
îndrăzniră s-o spună. Punând mâna pe colierul din topaze, Kit o întrebă 
cu îngrijorare dacă îl cumpărase în același timp cu perlele. 

— Oh! nu, dragul meu, l-am cumpărat mult înainte, replică lady 
Denville, regăsindu-și o clipă curajul. Acum câteva săptămâni, atunci 
când am ales mătasea pentru această rochie! Dar îţi poţi da singur seama 
Că, purtate cu un galben de această nuanţă, pietrele par banale. De asta 
mă temeam, dar colierul este atât de frumos, încât nu regret că l-am 
cumpărat. Dacă aveam niște cercei asortaţi, l-aș fi putut purta cu o rochie 
galben deschis, cred. Dar nu voi purta acest colier de ambră. 

— Ai dreptate, spuse Kit. Înapoiază-l bijutierului. 

Lady Denville se gândi o clipă și respinse sugestia. 

— Nu, am o idee mai bună. ÎI voi oferi verișoarei tale Kate. Nu-ti 
amintești de ea, dar este a doua fiică a lui Baverstock și n-a avut niciodată 
nimic frumos de purtat, pentru că insuportabila ta mătușă Amelia nu vrea 
să-i cumpere nimic până nu va găsi un soț pentru Maria, ceea ce probabil 
nu se va întâmpla niciodată pentru că este foarte urâtă și a ieșit deja în 
lume trei ierni, fără succes. 

Își desfăcu colierul de ambră, îl puse pe masă și spuse cu un zâmbet 
radios: 

— Astfel, până la urmă, totul este excelent și va trebui să-mi port 
perlele până găsesc exact ce vreau. Voiaţi ceva copii? 

— Ce ţi-am spus? glumi Kit. Nu, mamă, Cressy pretindea că o așteptai 
pentru a scrie niște adrese. 

— Ştiam eu că aveam ceva de făcut în această dimineaţă, declară 
Înălțimea Sa, foarte mândră că are o memorie atât de bună. Oh! 
Dumnezeule! ce plictiseală! Mă întreb de ce n-am luat-o cu mine pe 
doamna Woodbury. Deși nu știu ce m-aș fi făcut cu ea. N-aș fi putut s-o 

fac să mănânce cu intendenta și totuși.... Dar este o persoană 
extraordinară. Trimite toate invitaţiile, răspunde la toate scrisorile mele și 
nu uită niciodată să-mi amintească ce am hotărât să fac. 

Cu zâmbetul pe buze, Cressy spuse: 

— Nu te neliniști. Dă-mi instrucţiuni și promit să fiu o secretară la fel 
de bună ca ea. Cred că ai făcut o listă cu persoanele pe care vrei să le 
inviti. 

— Da. Cu toate că nu doresc deloc să le invit. Aceste zile de primire 
sunt incredibil de plictisitoare. Dar nu-i nimic de făcut și trebuie să 
suportăm răul cu răbdare. Dragă Cressy, ce fericire că mi-ai amintit că am 
întocmit această listă! Dacă reuşim să punem mâna pe ea, totul va merge 
bine... deși sper că nu-ţi imaginezi că vreau să-ţi cer altceva decât să mă 
ajuţi. Oare unde aș fi putut pune lista aceea? Oricum, nu într-un loc 
sigur... ar fi definitiv pierdută. Dragă Ki... Dragă Evelyn, adăugă ea, 
corectându-se la timp, dacă n-ai nimic altceva de făcut, poate ai putea să 
scrii şi tu câteva adrese? 

— Nimic nu mi-ar face mai multă plăcere, mamă, răspunse Kit, 
întrebându-se de câte ori îl va mai compromite aiurita sa mamă. Dar am 
altceva de făcut şi știi bine că, în afară de Kit și de tine, nimeni nu este în 
stare să-mi descifreze scrisul. 


Capitolul 11 


Restul zilei trecu fără incidente importante. Cressy, ajutată la intervale 
neregulate de lady Denville, scrise adresele pe plicurile invitaţilor. Sir 
Bonamy și Cosmo, după un pânz copios, își petrecură după-amiaza 
sforăind în bibliotecă, pe faţă cu câte o batistă despăturită. Bătrâna 
doamnă își făcu plimbarea obișnuită cu doamna Cliffe. Kit, găsindu-și 
tânărul văr plimbându-se fără rost într-unul din saloane, îl duse cu forța 
să viziteze mai întâi grajdurile, apoi crescătoria de cai, unde una dintre 
iepe tocmai fătase un mânz promiţător. 

Seara fu animată de vizita castelanului din sat, sir John Thatcham, 
însotit de soţia sa și de cei doi copii mai mari: domnul Edward Thatcham, 
proaspăt absolvent al celui de-al doilea an la Cambridge și domnișoara 
Anne, o tânără fată vioaie, care făcuse plăcere tuturor, considerată fiind o 
partidă convenabilă încă de la primele ieșiri în lume. 

S-ar fi putut crede că o societate compusă din oameni atât de 
nepottiviţi ca bătrâna doamnă, familia Thatcham și sir Bonamy Ripple era 
sortită unui dezastru. Te puteai aștepta ca bătrâna doamnă, în calitatea sa 

de femeia cea mai în vârstă, să-și aroge privilegiul de a fi cât mai nesuferită 
cu putință cu oamenii care o plictiseau, snobii din familia Thatcham. Iar 
bărbatul leneș de lume, care era sir Bonamy ar fi trebuit să-i displacă lui 
sir John. Dar, datorită incomparabilelor calități de gazdă ale ladyei 
Denville, seara fu foarte reuşită. Doar Cosmo fu nemulţumit, ofensat că 
fusese eliminat de la masa de unde se jucau cărți, care fusese aranjată 
într-un mic salon. Într-adevăr, aflând că familia Thatcham era pasionată 
de joc, dar prefera să joace împreună, lady Denville îi instală în micul 
salon la masa bătrânei doamne, cu sir Bonamy. Văzând aerul mulțumit al 
acestuia din urmă, nimeni n-ar fi bănuit că era obișnuit să joace cărți cu 
ducele de York, pe cinci lire punctul și pentru a face seara mai 
interesantă, pe douăzeci și cinci de lire la sfârșitul partidei. 

Restul societăţii, cu excepţia lui Cosmo care se declară prea bătrân 
pentru asemenea mod de a-și petrece timpul, se reuni într-un alt salon, 
în jurul unei mese mari, pentru a se dedica unor jocuri pe care cei trei 
tineri le-ar fi calificat, în vremuri normale, infantile, dacă lady Denville, 
care avea geniul de a da musafirilor săi impresia că era fericită să fie în 
compania lor, nu le-ar fi transmis rapid antrenul său. Jucară jocuri 
nevinovate ca ghicitori sau maroco. Erau veseli și destinși și când 
terminară, Ambrose surprinse pe toată lumea prin dispoziţia sa 
neașteptată. Uitase să afișeze aerul suferind pe care-l considera potrivit 
unui tânăr dandi. lar Cosmo, incapabil să suporte mai mult timp modul 
fantezist de a juca al soţiei sale, se așeză până la urmă la masă pentru a o 
sfătui. 

La ora zece, bătrâna doamnă, care până atunci dăduse dovadă de cea 
mai mare vitalitate și de un antreu remarcabil câștigând mai mulți șilingi 
şi mustrându-l cu asprime pe sir Bonamy când considera că jucase greșit, 
se schinbă brusc la faţă, întrerupse partida și spuse că era obosită și că 

voia să meargă să se culce. De-abia ieșise din micul salon rezemată de 
braţul lui sir Bonamy, că lady Denville se ridică și veni să i se alăture 
spunându-i cu vocea sa prefăcută, afectuoasă: 

— Doriţi să vă retrageţi, doamnă? Sper că nu zgomotul pe care-l facem 
vă alungă? 

— Nu, am petrecut o seară foarte plăcută, răspunse cu amabilitate 
bătrâna doamnă. Nu vă întrerupeţi jocurile pentru mine. 

Îi făcu un semn din cap lui Cressy. 

— Rămâi acolo, copila mea. Văd că te distrezi bine și n-am nevoie de 
tine. 

— Să mă distrez? Nu se pune problema, bunico. Am nimerit în 
mijlocul unei bande de rechini și mi-am pierdut toată averea. Ce nu 
mi-a luat domnul Cliffe, a trecut la lordul Denville. Mă mir că mă lași pe 
astfel de mâini, răspunse veselă Cressy. 

— Vei şti să te descurci bine, spuse bătrâna doamnă. Îi permise ladyei 
Denville să-i ia locul lui sir Bonamy și se adresă întregii adunări: 

— Vă doresc noapte bună tuturor. Sunt încântată că v-am cunoscut, 
lady Thatcham. Jucati foarte corect... chiar foarte corect. 

Și se retrase, strângând în mâna deformată bastonul de abanos și 
rezemându-și braţul de lady Denville. Binevoi să glumească și cu Kit, 
care-i deschise ușa și-l rugă să n-o ducă pe Cressy la sapă de lemn, dar nu 
se putu stăpâni să-i spună cu răutate ladyei Denville, în timp ce înaintau 
de-a lungul coridorului, că nu înțelegea de ce-și dădea osteneala s-o 
însoțească până în dormitor. 

— Oh! nu face nimic, spuse lady Denville. Prefer să vă însoțesc pentru 
a fi sigură că nu vă lipseşte nimic. Nu se știe niciodată. Poate laptele 
dumneavoastră cald are o coajă neplăcută, sau patul a fost încălzit prea 
tare. 

— Haide, Anabel, camerista mea are grijă de toate astea, replică 
bătrâna doamnă pe un ton dispreţuitor. 

Adăugă, cu regret parcă: 

— Nu vreau să spun că nu ești amabilă. De altfel, n-am negat asta 
niciodată. 

Mai făcu câţiva pași în tăcere, dar când ajunseră la etajul superior, 
adăugă brusc: 

— Ai avut o idee bună să-i faci pe tineri să joace acele jocuri copilărești. 
N-am văzut-o niciodată pe nepoata mea atât de bucuroasă. La ea acasă 
n-are deloc ocazia să se distreze. 

— Draga de Cressy! Ar fi trebuit să auziti câteva din glumele ei! Ne-a 
făcut să râdem cu lacrimi și chiar a reușit să-l captiveze pe posacul meu 
nepot. 

Bătrâna doamnă râse veselă, pe înfundate. 

— Ah! Ala! Nu i-am suportat niciodată pe neghiobii care-și dau aere de 
superioritate. 

Se opri în faţa ușii sale. 

— Dar tin să-ți spun asta, Anabel: îmi place fiul dumitale. 

— Mulţumesc, spuse lady Denville. 

În ochi îi veniseră lacrimi. 

— Nimeni, nu, nimeni n-a avut vreodată fericirea să aibă fii ca ai mei. 

— Haide, nu fi proastă, reluă prompt bătrâna doamnă. N-ai de ce să 
plângi. Aș fi foarte mulțumită dacă până la urmă Cressy l-ar iubi suficient 
pentru a se căsători cu el. Este genul de soț pe care l-ar fi dorit cea mai 
mare parte dintre noi, dar pe care foarte puţine au avut norocul să-l 
cucerească. Acum, pleacă. Nu știu ce doresc ceilalţi, dar poți să fii sigură 
că Ripple nu se gândește decât la cină. Sir Bonamy poate avusese 
într-adevăr asemenea gânduri, dar era mult prea binecrescut pentru a le 

exprima. Lady Denville îl găsi într-o conversaţie animată cu lady 
Thatcham, care, sedusă de politeţea sa, începuse să creadă că disprețul 
soţului său față de el — ca faţă de toți prietenii Regentului — era nedrept. 
Jocurile de societate se terminaseră și Cressy își recuperase o parte din 
pierderi. Ceea ce se datorase intervenţiei lui Cosmo, care venise să i se 
aşeze alături. Mizele erau foarte mici, dar Cosmo nu putea suporta s-o 
vadă risipindu-și jetoanele din lipsă de judecată, sau mai degrabă, după 
impertinentul său nepot, din lipsă de spirit negustoresc. 

Aceeași atmosferă domni și în timpul supeului, la care familia 
Thatcham fusese invitată, în ciuda distanței care-i despărțea de sat. 
Domnul Dawlish preparase un bufet suculent pe care tinerii comeseni îl 
onorară cu mare lăcomie. Familia Thatcham își luă rămas-bun. 
Devorându-și gazda din ochi cu o înflăcărare tipic tinerească, domnul 
Edward Thatcham o informă că într-adevăr se "distrase bine" şi-i sărută 
cu respect mâna. Lady Denville o duse pe cumnata sa și pe Cressy la 
culcare și Kit se întoarse în sufragerie, pentru a-i găsi pe cei trei bărbaţi 
aşezaţi la masă, în faţa resturilor bufetului. Ambrose făcea mutre pentru 
că tatăl său îi reproșase că acceptase un pahar de coniac. Cosmo se 
lansase într-un monolog adresat lui sir Bonamy și acesta savura 
conținutul paharului său cu lichior, încuviințând din când în când din 
cap, pentru a-și face interlocutorul să creadă că-l ascultă. Își întoarse ochii 
mici și rotunzi spre Kit și spuse: 

— Excelent supeu! Foarte plăcută seară. 

— Mulţumesc, domnule. Dar tot meritul îi revine mamei, răspunse Kit. 

— Este adevărat! Este foarte adevărat! Ce femeie minunată! Este 
incomparabilă, băiete, spuse sir Bonamy, oftând cu zgomot. 

Se roti cu greu pe scaun, căutându-și tabacherea de tutun în 
buzunare. 

— Și este atât de frumoasă! Pare la fel de tânără ca atunci când am 
văzut-o pentru prima dată. Era înainte de nașterea voastră. 

Amintindu-și sfaturile repetate ale lui Fimber, Kit scoase din buzunar 
tabacherea fratelui său și i-o oferi. 

— Vreti să-l încercaţi pe al meu, domnule? 

Îşi dădu imediat seama că făcuse o greșeală. Privirea întotdeauna fără 
expresie a lui sir Bonamy, rămase aţintită asupra tabacherei mai multe 
secunde, înainte de a se îndrepta din nou spre fata lui. Kit rămase de 
asemenea calm un timp, dar sir Bonamy se mulțumi să spună: 

— O tabacheră pentru tutun foarte frumoasă. N-ai cumpărat-o de la 
Paris, când ai fost să-ţi vezi fratele? 

— Cred că da, răspunse Kit, impasibil. 

Sir Bonamy se servi. 

— Provine de la Bernier, spuse el. Mi-ai arătat-o la întoarcerea ta. 

Părea să nu mai aibă de adăugat nimic în plus, dar când, mult mai 
târziu, îi făcu o vizită lui Kit în dormitorul imens al conților de Denville, 
acesta înţelese că trebuia să se aștepte la ce era mai rău. Fimber tocmai îi 
scosese costumul. Dar sir Bonamy se eliberase deja de diversele 
constrângeri și era îmbrăcat într-un halat din brocart atât de viu colorat și 
atât de voluminos încât aspectul său impozant era și mai impozant. 

— Pot să-ţi spun o vorbă? îl întrebă. 

Famber, impenetrabil, se retrase în camera vecină și Kit, care avea 
impresia că-și pierduse colacul de salvare, răspunse: 

— Dar bineînţeles, domnule. Oare vă lipseşte ceva? 

— Tutunul tău de prizat este uscat, declară sir Bonamy, privindu-l cu 
atenţie. 

— Dumnezeule! este adevărat, domnule? Vă cer iertare. 

— Tin să te previn, băiete, reluă sir Bonamy, ca și când nu-l auzise. 

Nu știu ce uneltești și nu-ţi cer să-mi spui pentru că nu mă privește, 
dar dacă vrei să treci drept lord Denville, nu oferi oamenilor tutun de 
prizat uscat și nu-ţi deschide tabacherea cu amândouă mâinile. 

— Așadar, asta este! făcu Kit. Simţeam că m-am trădat, dar nu ştiam 
cum. 

— Dar bine, Kit, toată lumea știe că Evelyn s-a amuzat să copieze 
manierele lui Brummel de a deschide tabacherea. Cu o singură mână și 
cu o singură lovitură a unghiei. Ai să-ți amintești asta? 

— Îmi voi aminti, domnule, promise Kit. Mulţumesc. Dar vă gândiţi 
probabil că vă datorez o explicaţie... 

Sir Bonamy îl întrerupse, ridicând mâna. 

— Câtuși de puţin, spuse el precipitat. Ti-am spus deja că nu mă 
priveşte și sunt foarte fericit din acest motiv, pentru că toată această 
afacere mi se pare cu adevărat ciudată. 

— Nu atât de ciudată pe cât pare, răspunse Kit. 

— Chiar dacă nu este decât pe jumătate atât de ciudată pe cât pare, nu 
vreau să știu nimic, reluă sir Bonamy, spunându-i verde în față. Vă cunosc 
foarte bine pe Evelyn și pe tine. De altfel, să nu crezi că am venit să-ţi fac 
reproșuri. Dar să nu contezi pe mine pentru a mă amesteca în toate 
acestea. Dacă Evelyn n-a reușit niciodată în atâţia ani să mă înfurie, este 
limpede că nici tu nu vei reuși mai mult. 

— Dar n-am deloc această intenţie, domnule, protestă încet Kit. 

— Acum, când mă gândesc, recunoscu Bonamy, tu ai fost întotdeauna 
mai amabil cu mine decât fratele tău și pot să te cred. De fapt, asta mi-a 
trezit bănuielile. N-ar fi trebuit să pari atât de mulțumit că mă vezi. Ar fi 
trebuit să te gândești la asta. Tânărul Denville este mereu foarte politicos, 
dar puţin arogant. 

— Adevărat? ÎI voi trage de urechi, spuse Kit zâmbind. 

În tot cazul, n-aş fi vrut să vă întâmpin cu răceală. Vă sunt foarte 
recunoscător că aţi venit să ne ajutaţi. În plus, știam că n-aveam de ce să 
mă tem dacă m-ati recunoaște. 

— Nu, nu, în nici un caz, îl asigură sir Bonamy. Dar Kit, nu mai sunt 
tânăr și nu trebuie să crezi că voi fi gata să-ţi acord ajutor și asistență dacă 
totul iese prost. De aceea, prefer să nu-mi spui nimic. Se va ocupa curând 
mama ta de asta. 

Adăugă, cu un aer jenat: 

— N-are rost s-o încurajezi! 

Kit îl liniști în legătură cu acest subiect și sir Bonamy plecă, fiind 
convins că făcuse pentru tânărul său prieten tot ce trebuia din partea 
unui bărbat de vârsta și rangul său. 

A doua zi, când lady Denville fu înștiințată de această întrevedere, nu 
se mulțumi să izbucnească în râs, ci își exprimă intenţia de a-și implica 
admiratorul cuprins de teamă în încurcătura al cărui autor se proclama a 
fi. 

— Nu, mamă, hotărî Kit. Nu se pune problema. Acest bătrân curtezan 
ne face un serviciu extraordinar și nu vreau să fie compromis. Este foarte 
firesc să vrea să rămână în afara acestei afaceri; dacă noi înșine scăpăm 
fără un scandal, vom avea mare noroc. 

— Nu voi face nimic care i-ar putea displăcea, dragul meu, promise 
ea. Dar nu te descuraja așa. 

— Nu sunt descurajat, sunt îngrozit. 

— Nu, protestă lady Denville. Nu vorbi astfel! De altfel, nu este 
momentul să fii îngrozit. Recunosc că poate vor mai fi greutăţi de trecut, 
dar ne vom descurca. 

— Ce oare îţi permite să crezi asta, mamă? o întrebă Kit, împărțit între 
exasperare și înduioșare. 

— Pentru că până la urmă te descurci întotdeauna. Mai ales când ești 
la capătul puterilor. Tine seama de câte ori mi s-a întâmplat! În cele din 
urmă am găsit mereu o soluţie, chiar când situaţia părea disperată. Dar 
de ce râzi? Băiat rău!.... Consider că n-are rost să-ţi faci griji în legătură cu 
ce nu se poate schimba. Crede-mă, se va întâmpla ceva, sau voi avea pe 
neașteptate o idee care ne va scoate din încurcătură. Ştii, am deseori, și 
uneori chiar foarte bune! 

— Ştiu, răspunse Kit. Tot ce-ţi cer, este ca, dacă ai una, să mi-o spui. 

— Dragul meu, cum poți fi atât de prost? Voi fi obligată să ţi-o spun, 
pentru că dacă îmi imaginez ceva ingenios, vei avea rolul tău de jucat. 

— Exact de asta îmi era teamă, replică el foarte sincer. 

— N-ai un moral bun, dar știi de ce, reluă lady Denville Homarul este. 
Eu însămi m-am simtit puţin rău în timpul nopții, dar doctorul Ainslie 
mi-a prescris un praf foarte bun. Am înghiţit un pliculeţ și m-am simțit 
ușurată. Vino la mine în baie, copilul meu şi-ţi voi da unul. 

— Nu, mamă, nu este homarul. 

— Foarte bine, foarte bine, nu vreau să te contrariez.... deși te asigur 
că praful n-are gust rău. Dar nu te frământa, te rog. Când se va întoarce 
Evelyn, totul va intra în normal. 

— Asta ne repetăm încă de la începutul acestei mascarade, mamă. 
Dumnezeu ştie cât mi-ar plăcea să-l văd întorcându-se. Dar îţi dai seama 
că dacă se întoarce, ne vom afla într-o situaţie și mai complicată? 

— Homarul este, cu siguranță! exclamă Înălțimea Sa. 

Asta îl făcu pe Kit să râdă, dar reluă: 

— Nu, dar gândește-te, mamă dragă. dacă Evelyn ar apărea chiar astăzi, 
oare ce am face? Eu aș putea dispărea, dar nimeni, nici chiar Ambrose nu 
s-ar înșela mai mult de o jumătate de oră, dar mai ales lady Stavely! În 
acest caz, oamenii pot fi inșelaţi o seară, dar nu mai mult. La început, 

nimeni nu mă cunoștea bine, iar lady Stavely chiar nu mă văzuse 
niciodată. Dar acum, mă cunosc toţi. Dacă mă văd pe mine la micul dejun 
și pe Evelyn la cină, nu se vor înșela! 

— Este adevărat, spuse lady Denville surprinsă. Este foarte incomod. 
Mă întreb chiar cum de nu m-am gândit mai devreme la asta. Trebuie, 
fără să pierdem timpul, să găsim... Oh! dar știu cum să evităm dificultatea! 
Evelyn va trebui să pară că ești tu! 

Domnul Fancot o părăsi descurajat, întrebându-se cum își va putea 
distra oaspeţii masculini. Slavă Domnului, ca și bătrâna doamnă, sir 
Bonamy, în afară de cazuri excepţionale, nu ieșea din cameră niciodată 
înainte de prânz. Şi când Norton îi spuse că domnul Cliffe ieșise cu 
domnul Ambrose pentru a constata progresele pe care acesta din urmă 
le făcuse la tir, gândurile sale se întoarseră în mod firesc spre doamne; 
dar trebuie mărturisit că nu porni decât alene în căutarea mătușii sale. În 
clipa în care se întreba unde putea fi domnișoara Stavely, avu plăcuta 
surpriză s-o vadă coborând scara. Era îmbrăcată cu o rochie simplă din 
muselină, cu guler înalt. Era gata să-i facă un compliment, când observă 
Că avea un aer preocupat. 

— Ce ai, Cressy? o întrebă repede. Ti s-a întâmplat ceva neplăcut? 

Tânăra fată se opri, îl privi, ezită o clipă înainte de a răspunde. Apoi 
faţa i se lumină și cobori ultimele trepte zâmbind. 

— Ei bine, da! Adică am fost contrariată, dar nu la fel de mult ca 
bunica! Este furioasă, dar am reușit s-o conving că era absurd s-o facă 
răspunzătoare pe biata mea nașă! Sau pe tata! Evident, este o nouă 
stratagemă a Albiniei, care încearcă să ne pună în faţa unui fapt împlinit. 
Presupun că n-ai văzut încă ziarele din Londra? 

Kit scutură din cap și tânăra fată îi întinse ziarul pe care-l avea în 
mână. Era deschis la pagina consacrată evenimentelor mondene și 

scandalurilor. Tânărul bărbat ridică ochii spre ea, cu un aer întrebător. 
Cu o expresie de dezgust, Cressy îi arătă un paragraf. După ce enumera 
diferitele persoane importante care tocmai se odihneau la Worthing, 
acesta arăta că lady Stavely, bătrâna doamnă — clientă fidelă a acestei 
staţiuni elegante — lipsea în acest an, conducându-și nepoata, onorabila 
Cressida Stavely, la Ravenhurst Park, reşedinţa principală a contelui de 
Denville, unde fuseseră invitate de nobilul proprietar, cât și de mama sa, 
bătrâna doamnă contesă. Autorul articolului picant termina lăsând să se 
înțeleagă că putea fi așteptat un anunţ interesant din această parte. 

— Nu mama este cea care a trimis așa ceva ziarului, exclamă Kit, roșu 
de mânie, nici nimic altceva ce ar putea da loc la ceva atât de insolent. 

— Sunt foarte convinsă de asta. Este Albinia, care încearcă să-mi 
forţeze mâna. Și aș fi foarte mirată, adăugă posomorâtă, dacă n-aș 
descoperi că a făcut tot posibilul pentru a-l îndemna pe tata să insereze 
un anunţ în legătură cu logodna mea cu lordul Denville. Ce proastă! 
Nu-l cunoaște bine! Îţi poți imagina cât a înfuriat-o pe bunica. 

Începu să râdă. 

— Nu știu ce a înfuriat-o mai mult: aluzia perfidă, sau faptul că Albinia 
a făcut imprudenţa de a lua asupra ei să dea presei indicaţii despre 
deplasările sale. Ochii lui Kit aruncau flăcări. 

— Şi a crezut că mama... ar putea să se coboare... 

Cressy îl întrerupse și-i puse mâna pe braţ, spunând: 

— Oh! te rog, nu te mânia și dumneata. I-a făcut totuși dreptate nașei: 
în culmea mâniei, a spus că n-o crede cu adevărat capabilă de asta, în 
timp ce era genul tatălui meu și el este cu siguranţă vinovat. Îţi garantez 
totuși că n-are nimic de-a face cu asta. 

Kit părea ceva mai puţin supărat, dar după ce aruncase din nou o 
privire asupra paragrafului din ziar, exclamă cu dispreț. 

— Inadmisibil! Mama dumitale vitregă ar merita să i se sucească gâtul. 
Cât despre mizerabilul mic bârfitor care a compus această capodoperă, 
constata că a avut grijă să nu scrie nimic ce poate fi dezmințit, sau pentru 
care aș putea să pretind scuze. 

Expresia feţei i se îmblânzi. 

— Mă întreb de ce-mi ies din sărite dacă nu pentru că dumneata ești 
victima, sărmana mea micuță! Înţeleg în ce încurcătură te pune. Nu pune 
la inimă şi mai ales asta să nu-ţi influenţeze decizia. 

Cressy avu un ciudat zâmbet ușor. 

— Oh! cu siguranță nu. Iar în ce o privește pe Albinia, bunica tocmai 
îi scrie. Poţi să fii sigur că va fi o scrisoare în care tună și fulgeră. 
Cunoscând-o, sunt convinsă că Albinia ar prefera mai degrabă să i se 
sucească gâtul, decât să primească ceva asemănător. Aproape mi-e milă 
de biata fată. Tata va fi furios și deși în general nepăsător, poate fi mai 
violent decât bunica dacă reușești să-l înfurii. Va fi scandalizat de 
incorectitudinea procedeului. 

Sper că asta nu va degenera într-o ceartă prea puternică între Albinia 
și el. 

— Serios? Eu nu sunt atât de milos ca dumneata. 

— Este atât de proastă, explică tânăra fată. Nu i se poate reproşa că 
este atât de proastă, sau atât de geloasă. Mai degrabă ar trebui să-ţi fie 
milă de ea, sau în tot cazul să încerci asta, pentru că mai devreme sau mai 
târziu, va suferi. 

Lady Denville fu departe de a împărtăși acest punct de vedere. Când 
citi paragraful din ziar, luă foc. Mânia îi coloră fața și ochii superbi 
aruncau fulgere. Îi aţinti asupra lui Kit și-l întrebă cu o voce tremurătoare: 

— Cum au îndrăznit? Oare cine este răspunzător de acest monument 
de vulgaritate? 

— Cressy crede că este mama ei vitregă. Îi împărtășesc indignarea, 
mamă, dar cel mai bun lucru pe care-l putem face este să ignorăm toate 
astea. 

— Femeia asta! exclamă Înălțimea Sa. Nu mă miră din partea ei. Ai 
văzut cum a avut obrăznicia să mă numească? Bătrâna doamnă contesă! 
Bătrâna doamnă! 

Kit rămase stupefiat. 

— Da, desigur, dar... 

— Şi ştiu de ce, se dezlănțui mama sa. Este o viperă, este geloasă. Ştie 
că Stavely mi-a cerut odinioară mâna și că are încă o slăbiciune pentru 
mine. Îmi va face mare plăcere s-o liniștesc. Foarte mare plăcere! O voi 
face să afle că dacă Stavely nu mi-a plăcut când era tânăr și băiat frumos, 
acum îmi place și mai puţin. Îi doresc mult noroc cu un soț care va 
întreţine pe prima venită, îndată ce se va sătura de ea. 

Puțin speriat de această izbucnire neobișnuită de venin, Kit încercă, 
dar în zadar, s-o calmeze. Lady Denville îl întrerupse rugându-l să nu-i 
pună răbdarea la încercare și plecă, ţinând în mână ziarul incriminat, să 
bată insistent la ușa camerei ladyei Stavely. Cum știa că nimic n-o supăra 
mai mult pe bătrâna doamnă decât să primească vizitatori înainte de clipa 
în care se hotăra să iasă din izolare, Kit se aștepta la un dezastru. Dar 
acesta nu se produse. Cele două doamne rămaseră închise timp de o oră 
întreagă, pe care o consacrară, nu fără încântare, unui schimb de păreri 
despre caracterul Albiniei Stavely. Singura notă discordantă fu dată de 
lady Stavely, care o informă cu cruzime pe încântătoarea sa gazdă că, fie 
că-i plăcea sau nu, era bătrâna doamnă contesă și că ar face mai bine să 
se obișnuiască deja cu acest titlu. 

— Ceea ce-mi este absolut imposibil, Kit! povesti mai târziu lady 
Denville pe un ton tragic. 

Dumnezeu știe că am suportat încercări în viața mea, dar aceasta este 
peste puterile mele. 

Kit luă imediat măsurile care se impuneau. Îi spuse mătușii sale, care 
pretindea că văzuse limpede încă de la început, că dacă mama sa și-ar fi 
putut imagina că se trag concluzii atât de absurde din cauza vizitei fiicei 
sale preferate, n-ar fi invitat-o niciodată la Ravenhurst. Iar când unchiul 
său începu să-i ţină o predică despre incorectitudinea de a-și informa 
familia despre căsătorie pe calea presei, puse capăt protestelor sale 
replicând pe un ton de o politețe glacială: 

— Poţi să fii sigur, domnule, că atunci când mă voi gândi să mă 
căsătoresc, va fi o plăcere și o onoare pentru mine să v-o comunic 
personal. 

Scăpă fără menajamente de Ambrose pe care genul său rău îl 
îndemnă să-și sfideze vărul și când avu ocazia să-i spună o vorbă lui 
Cressy, o sfătui să nu se mai gândească la acest incident neplăcut, dar fără 
importanță. 

— Cred că nu vom mai auzi vorbindu-se despre el, încheie Kit. 


Capitolul 12 


Această plăcută iluzie nu dură. Chiar a doua zi după-amiază, când 
ploua și Kit juca biliard cu Cressy, Norton intră și-l întrebă cu o voce 
şoptită dacă poate să-i vorbească. 

— Da, despre ce este vorba? întrebă Kit. 

Norton tuși și-i aruncă o privire încărcată de semnificaţii, care din 
nefericire îi scăpă tânărului bărbat. Kit o privea pe Cressy care-și studia 
viitoarea lovitură, bilele nefiind bine plasate. 

— Nu va fi ușor, se lamentă ea. Chiar nu văd ce aș putea face. 

— Încearcă o lovitură perpendiculară, o sfătui Kit. 

O nouă tuse slabă a lui Norton îl făcu să spună pe un ton iritat: 

— Ei bine, Norton, ce vrei? 

— Aș putea să-i spun o vorbă Înălțimii Sale? repetă Norton. 

Kit îl privi încruntându-se. 

— Imediat. Ne deranjezi. 

— Îi cer iertare Înălțimii Sale, reluă Norton a cărei privire complice 
deveni aproape mânioasă. O persoană dorește să vă vadă. 

— Foarte bine. Spune-i că sunt ocupat și întreab-o ce vrea. 

Cressy, care ridicase ochii asupra majordomului, interveni: 

— Du-te, lord Denville, mă recunosc învinsă încă o dată, de bunăvoie. 

Tânăra fată îi zâmbi lui Norton. 

— Dacă înţeleg bine, este urgent? 

— Este adevărat, domnişoară, replică Norton cu recunoștință. 

Între timp, Kit își dădu până la urmă seama că Norton încerca să-l facă 
să înțeleagă ceva. Și cum știa de la Fimber că majordomul n-avea nici o 
bănuială asupra adevăratei sale identități, era destul de intrigat. Puse 
tocul de biliard în rastel, se scuză faţă de Cressy și ieși din încăpere, urmat 
de Norton. 

— Ei bine, cine este? îl întrebă după ce închise ușa. Și ce dorește? 

— Ah! n-aș putea să spun, Înălţimea Voastră, persoana refuzând să mă 
informeze. 

Prezentă, faţă de aerul intrigat al lui Kit, o față impasibilă și adăugă pe 
un ton amenințător: 

— Poate ar trebui să precizez, Înălțimea Voastră, că persoana în 
chestiune nu aparține sexului masculin. 

Faţa lui Kit rămase impasibilă. Întrebă scurt: 

— Numele său? 

— Se numește Alperton, răspunse Norton, fără respect, nici 
convingere și lăsând să se înțeleagă că avea părerea sa asupra rangului 
social al vizitatoarei, "doamna" Alperton... Nu este o persoană tânără, 
Înălțimea Voastră. 

Privirea îi ezită în gol peste umărul lui Kit, căruia îi spuse căutându-și 
cuvintele: 

— Am considerat de preferat s-o conduc în salonul albastru, Înălțimea 
Voastră. Deoarece, la această oră, sir Bonamy și domnul Cliffe își fac ca 

de obicei siesta în bibliotecă. Și când i-am spus că nu primiţi vizite astăzi, 
mi-a declarat că va rămâne aici până în clipa în care va fi posibil s-o 
primiţi. 

Acum, Kit înţelese că atunci când va intra în salonul albastru, va avea 
de-a face cu un adversar puternic. Mai întâi presupusese că era vorba de 
o femeie ușuratică, prietenă de-a lui Evelyn, care avusese impertinenta să 
apară la Ravenhurst. Dar Norton îl liniștise precizând că nu era o 
persoană tânără. Așa că, spuse calm: 

— De acord, mă voi duce s-o văd. 

Norton se înclină. 

— Foarte bine, Înălțimea Voastră. Trebuie să-i spun vizitiului să 
aştepte? 

— Un vizitiu? 

— O trăsură cu doi cai, închiriată. 

— Ah! Trimite-l la grajd. O să se ocupe de el. 

Norton se înclină din nou și, precedeându-l, străbătu holul, apoi un 
coridor lung care ducea în salonul albastru. Deschise ușa și Kit pătrunse 
în încăpere, afișând o dezinvoltură pe care era departe s-o simtă. 

Vizitatoarea era așezată pe o canapea mică. Îi aruncă o privire de 
viperă și spuse cu o ironie amenințătoare. 

— Ta te uită! Ia te uită! Așadar, erati totuşi acasă, Înălțimea Voastră. 

Kit înaintă încet. Primul său gest fu: "Doamne! Nu este genul lui 
Evelyn!" Apoi, avu impresia că doamna Alperton, oricât de incredibil 
putea să fie, aparţinea acelei categorii de femei de o anumită vârstă, 
cunoscute sub numele foarte surprinzător de "patroane de bordel”. Asta 
ținea mai ales de îmbrăcămintea ridicolă. Kit nu se interesa deloc de 
moda feminină; ar fi fost incapabil să descrie rochia pe care o purta mama 
sa în acea zi. 

Dar simţea totuși că toaleta bătătoare la ochi şi chiar revoltătoare a 
doamnei Alperton, nu era cea a unei persoane de calitate. 

Avea categoric vreo cincizeci de ani. De fapt, nu avea decât cu câteva 
luni mai mult decât lady Denville. Probabil fusese foarte frumoasă în 
tinereţe, dar abuzul de farduri și de lichioruri tari îi marcaseră faţa. 
Lăcomia de bani i se citea în ochi, umbrindu-le strălucirea; în schimb, 
amatorii de femei solide n-ar fi putut reproşa nimic siluetei sale cu forme 
pline, încorsetată cum se cuvine. 

Oricum, trebuia să recunoască faptul că doamna Alperton se 
îmbrăcase cu cea mai mare grijă. Găsise potrivit să îmbrace cu această 
ocazie cea mai elegantă rochie a sa, ca și haina dublată cu blană. 

Kit spera din toată inima că va reuși să scape de ea înainte ca oaspeții 
s-o poată vedea, deoarece acea blană liliachie împodobită cu epoleți și 
cordon, purtată peste o rochie decoltată din satin roz, îi părea culmea 
ororii. 

Se opri lângă masa din centrul salonului și o privi. 

— Ei bine, doamnă, pot să știu ce vă aduce la mine? 

Pieptul său mare se ridică. 

— Dacă puteți să ştiţi? Desigur, n-aveţi nici o idee? Oh! Nici cea mai 
mică! Staţi plantat acolo, mândru ca un păun, dându-vă aere în faţa cuiva 
care a frecventat domni de rang mai înalt! Și am avut servitori de altă clasă 
decât ridicolul majordom care mi-ar fi servit de sclav, lord Denville. Am 
venit Să vă spun că nu vă puteți permite să frângeţi inima unei sărmane 
fete nevinovate. Nu fără să plătiţi preţul! Oh! Dumnezeule, nu! 

— A cui inimă am frânt-0? întrebă Kit. Să fie a dumneavoastră, 
doamnă? 

— A mea este destul de puternică! exclamă ea. Nici marchizul n-a 
reușit asta, care mă trata ca pe o prințesă, nu-mi refuza nimic și care 

mi-a făcut un minunat cadou când ne-am despărțit, fără să ne fi certat 
vreodată, deoarece știa ce i se datorează unei doamne... 

Se opri, pierzându-și firul discursului și întrebă: 

— Unde rămăsesem? 

Kit îi veni în ajutor. 

— Spuneaţi că marchizul n-a reușit să vă frângă inima... 

— Exact. Așa că un puști care este de-abia la primii săi nădragi, va reuși 
asta, chiar dacă aș avea cu zece ani mai puţin, reluă doamna Alperton. Nu 
inima mea aţi frânt-o, ci pe cea a Clarei... ceea ce, de altfel, nu-mi 
împiedică inima să sângereze pentru ea. Şi de aceea sunt aici, lord 
Denville și fără plăcere, vă asigur. Zdruncinată cum am fost în acea 
trăsură veche galbenă, eu, care eram obișnuită să călătoresc în caleașca 
mea cu patru cai. Doar dragostea de mamă mă putea obliga la asta. 

Aceste ultime cuvinte îl făcură pe Kit să uite dorinţa de a descoperi 
identitatea marchizului care o întreținuse pe doamna Alperton pe picior 
atât de mare. Începuse, în tot cazul, să-și spună că problema nu putea să 
fie foarte gravă. Dar termină prin a se întreba dacă nu fusese prea 
optimist. Când doamna Alperton, după ce scotocise în buzunarul hainei 
de blană, îi flutură prin faţa ochilor o tăietură dintr-un ziar pe care-l 
recunoscu fără greutate, Kit se întrebă cu groază dacă Evelyn, într-o clipă 
de rătăcire, nu-i promisese căsătoria acestei necunoscute Clara și dacă nu 
era pe cale de a fi urmărit pentru ruperea logodnei. Ce adăugă doamna 
Alperton nu făcu decât să-l sperie mai mult. 

— Sunteţi un șarpe, îi spuse ea, un seducător josnic, care a vrut s-o 
înșele pe această sărmană nevinovată, cu promisiuni! 

— Ridicol, răspunse Kit, încă stăpân pe el. 

— Ah! serios, este ridicol? Îmi închipui că acum veţi pretinde că n-aţi 
părăsit-o? 

Orice prostie ar fi putut face Evelyn, Kit era sigur că nu sedusese o 
copilă nevinovată, presupunând că fiica doamnei Alperton ar putea fi 
altfel. Așa că răspunse foarte ferm: 

— Evident. 

— Când aţi luat-o pe Clara mea sub protecţia dumneavoastră, ați 
promis că vă veţi ocupa de ea. 

— Ei şi? 

Faţa femeii se coloră, ajungând aproape în tonul hainei de blană, în 
timp ce înjura cu buzele roșii. Pleoapele i se încreţiră și spuse pe un ton 
amenințător: 

— Încercaţi să mă manipulati? Dar nu veţi reuși, frumosule domn. Aţi 
putut s-o înșelați pe sărmana mielușică, dar vă previn că eu am o vârstă 
înaintată și că nu vindeti castraveti la grădinari. 

— Sunt foarte sigur de asta, răspunse Kit, zâmbind. 

Doamna Alperton deveni stacojie. Dar după ce-l fulgeră cu privirea o 
clipă, sfârși prin a se stăpâni și trecu de la melodramatic, la practic. 

— Să vorbim puţin ce trebuie. Nu i-ati mai dat Clarei un semn de viață 
de aproape o lună și când ea v-a scris, deoarece știu că v-a scris, n-aţi 
răspuns. A fost tulburată, întrebându-se dacă eraţi bolnav, sau aţi avut un 
accident! N-aţi pregătit-o pentru ce tocmai a citit în ziar, biata copilă! A 
făcut o criză de nervi. Nu și-ar fi imaginat vreodată, după cele ce i-ati spus, 
că vă veţi comporta într-un mod atât de puţin elegant. 

Foarte ușurat să afle că domnișoara Alperton se pare că nu sperase 
niciodată la o căsătorie cu Evelyn, Kit răspunse: 

— Această indiscreţie, doamnă, a fost publicată fără știrea mea. 

Era gata să adauge că era de asemenea fără fundament, dar se stăpâni 
în ultima clipă, neștiind dacă și Cressy ar fi de acord. Se mulţumi să 
spună: 

— Clara știe foarte bine că nu-mi place să scriu. Dar aș fi făcut-o, dacă 
nu aveam intenția să merg s-o văd. Împrejurările m-au împiedicat... 

— Da, toată lumea cunoaște aceste împrejurări, îl întrerupse doamna 
Alperton. De altfel, ar trebui să fii naiv pentru a crede toate aceste vorbe 
goale. Încercaţi să vă eschivaţi fără să plătiţi, iată ce vreţi să faceţi, pentru 
că sunteți bogat. 

— Vă înșelaţi, dar îi puteţi spune Clarei... 

— Da, este adevărat, continuă doamna Alperton, cu fulgere în ochi. 
Nu încercaţi să mă faceţi să cred că nu sunteţi putred de bogat, lord 
Denville, deoarece vă voi opri foarte repede. Tatăl dumneavoastră era 
foarte bogat și sunt sigură că v-a lăsat totul. 

Kit o întrerupse, spunând: 

— Greşiţi, doamnă. N-am nici cea mai mică intenţie de a mă "eschiva". 
Și dacă mă voi gândi să mă căsătoresc, o voi informa cu siguranță pe 
Clara. 

— Dar exact asta aţi făcut! exclamă ea cu indignare, și încă prin ziare! 
Trebuie să aveţi o inimă de piatră pentru a acţiona astfel. 

— V-am spus deja că a fost vorba de o simplă bârfă și... 

— Știu, şi vă sfătuiesc să nu vă pierdeţi timpul să-mi repetati, răspunse 
cu violență doamna Alperton. Veţi pretinde că tot bârfă este că 
domnișoara Stavely locuieşte acum la dumneavoastră? 

— Domnișoara Stavely, doamnă, este fina mamei mele și este invitata 
sa, nu a mea. 

— Ta te uită, ia te uită! De altfel, nu mă miră, deoarece evident n-ar fi 
venit aici, dacă n-ar fi invitat-o mama dumneavoastră. Și dacă tatăl său are 
intenţia să-i dea o zestre frumoasă, după părerea mea are noroc, 
deoarece are cel puţin douăzeci de ani și Stavely nu-și desface cu plăcere 
băierile pungii. 

Dar nu știu dacă va fi atât de încântată să afle modul în care aţi 
tratat-o pe Clara mea, lord Denville. 

Kit se încordă imperceptibil, înțelegând, văzând zâmbetul răutăcios al 
doamnei Alperton, că nu era o amenințare în vânt. Venise să-l șantajeze 
și devenea periculoasă. Evident, dacă dezvăluia public pretinsa sa 
mojicie, nu va mai putea obţine ce spera. Dar vedea că nu era deloc în 
stare să se stăpânească și-și dădea seama că dacă îi va refuza ceva, nu va 
ezita să-și pună în aplicare amenințările. Cum, în acest caz, vocea îi 
devenea tot mai stridentă sub efectul emoţiei, se temea ca singura 
persoană de la Ravenhurst care să afle totul să nu fie Cressy. Se întreba 
cum va reuși să scape de ea fără să provoace o scenă, la care doar 
gândindu-se, tremura. Cu cea mai mare bunăvoință din lume, era în 
imposibilitate de a o face să tacă oferindu-i bani. Nu putea să ia nici de la 
Evelyn, nici de la el. De altfel, nu dorea deloc asta. Oare cum ar putea afla 
importanţa obligaţiilor lui Evelyn faţă de Clara? Nu știa nici măcar dacă 
doamna Alperton acţiona la cererea sa și credea mai degrabă că nu va 
vedea vreodată un ban din ce spera mama sa să obţină. De altfel, cu 
siguranță, aceasta din urmă nu avusese nici un rol de jucat în deciziile 
care s-ar fi putut lua între Evelyn și Clara. 

Mai întâi, nu era genul lui Evelyn să înceapă negocieri meschine cu 
mama dulcineei. Apoi, doamna Alperton nu făcuse aluzie la asta. Kit era 
foarte hotărât să nu se angajeze în mod necugetat în numele fratelui său. 

Gândurile i se citiseră probabil pe față, deoarece doamna Alperton, 
care nu încetase să-l observe, reluă ridicând tonul: 

— Domnișoara Stavely va afla, vă previn. 

— Spuneti-mi, doamnă Alperton, o întrerupse Kit, pe un ton 
zeflemitor, trebuie oare să înțeleg că vorbiti în numele Clarei? Asta i se 
potriveşte atât de puţin. 

Luase această frază la întâmplare, neavând nici o modalitate de a ști 
dacă numita Clara nu moștenise caracterul mamei sale. Dar văzând 
expresia pe care o luase faţa acesteia, înțelese că tintise bine. Doamna 
Alperton îl privi cu mânie și răspunse după o scurtă ezitare: 

— Oh! Dumnezeule, nu! Știţi foarte bine că dulcea copilă vă iubește 
atât de mult, încât s-ar lăsa mai degrabă călcată în picioare decât să facă 
ceva care să vă displacă, chiar dacă ar trebui să moară. Ceea ce, de altfel, 
s-ar fi putut întâmpla, deoarece n-am văzut-o încă vreodată în asemenea 
stare, de-abia capabilă să ridice capul de pe pernă și plângând de 
dimineaţă până seara. Slăbește de la o oră la alta. 

Kit scutură din cap. 

— Mă întristaţi profund, doamnă. Nu bănuiam că este atât de 
sensibilă. 

Se simţea mai sigur pe el, fiind absolut sigur că Evelyn nu s-ar fi 
îndrăgostit niciodată de o fată atât de smiorcăită. După toate aparențele, 
țintise din nou exact, deoarece doamna Alperton îi declară cu o voce 
gâtuită de mânie, că el nu știa cât de emotivă era Clara și câte eforturi 
făcea pentru a-l întâmpina zâmbind, când binevoia s-o viziteze. 

— Dacă este așa, trebuie să fie fericită că a scăpat de mine, spuse Kit, 
stăpânindu-și un zâmbet ușor. 

Văzu că doamna Alperton se pregătea să se lanseze în noi acuzaţii și 
ridică mâna. 

— Nu, nu, ajunge! V-aţi îndeplinit misiunea. Îmi pare rău să aflu trista 
stare în care se află Clara și vă rog să vă întoarceţi la căpătâiul său cât mai 
repede cu putinţă. Transmite-ţi-i profundul meu regret că am fost cauza 
involuntară a dezamăgirii ei și asiguraţi-o că voi veni imediat ce voi putea. 

O clipă, crezu că discuţia se va opri aici. Dar doamna Alperton era 
combativă. 

Pierzându-și brusc orice interes pentru inima frântă a fiicei sale, spuse 
cu brutalitate: 

— Nu înainte de a plăti. Vă cunosc eu pe voi ăștia. Un fandosit, asta 
sunteţi. Dar atâta timp cât voi trăi, nu-mi veţi convinge fiica să renunţe la 
dreptul său! 

— Doamnă Alperton, răspunse Kit cu răceală, faceți o greșeală. Nu 
sunt sărac, dar nu mă voi lăsa jumulit ca un porumbel. Clara nu se va 
plânge de lipsa mea de generozitate, dar indiferent de aranjamentul pe 
care-l vom face, va fi între ea şi mine și nimeni altcineva. 

— Ah! Zău! exclamă ea. Așa o luaţi? Nu voi părăsi această casă înainte 
de a mărturisi totul domnișoarei Stavely. Încercaţi să mă dati afară, dacă 
îndrăzniţi. Şi să nu veniţi să-mi povestiţi că a ieșit și nu se întoarce decât 
noaptea, deoarece chiar dacă v-aș crede, ceea ce nu este cazul, o voi 
aștepta până la miezul nopții și chiar mai târziu. 

În acea clipă se făcu auzită o voce complet neașteptată. 

— Ce fericire că n-am ieșit, spuse domnișoara Stavely. Doreaţi să mă 
vedeţi, doamnă? 

Cum Kit era cu spatele la ușă, împiedicând-o astfel pe doamna 
Alperton s-o vadă, nici unul dintre ei nu observase deschizându-se încet 
şi pe Cressy strecurându-se în încăpere. Doamna Alperton tresări și-și lăsă 
să cadă umbrela de soare, în timp ce Kit se întoarse brusc și consternarea 
înlocui nonșalanța pe care crezuse potrivit s-o afișeze până atunci pe 
chipul său. 

Adresându-i un zâmbet seducător, Cressy înaintă în salon. Involuntar, 
Kit întinse mâna pentru a o opri, dar ea nu tinu cont și se așeză vizavi de 
doamna Alperton, în faţa șemineului. 

— Iertaţi-mă că v-am întrerupt, spuse cu amabilitate Cressy, dar 
vorbeaţi atât de tare, doamnă, încât nu m-am putut împiedica să aud o 

parte din ce spuneaţi. Mi s-a părut că înțeleg că doreaţi să-mi mărturisiţi 
anumite lucruri. 

— Nu! interveni Kit. 

Doamna Alperton, al cărui ten își recăpătă treptat culoarea normală, 
îi aruncă o privire intrigată înainte de a-și îndrepta din nou ochii asupra 
lui Cressy. Părea nehotărâtă. Se vedea că se întreba dacă sosirea tinerei 
fete putea să fie folosită în avantajul său, sau dacă partida era pierdută. 
Pentru a câștiga timp, spuse, cântărindu-și cuvintele: 

— Așadar, dumneavoastră sunteți fiica lui Stavely? Nu-i semănaţi deloc, 
dacă am o memorie bună. 

Fără să dea atenţie acestei familiarităţi, Cressy răspunse calm: 

— Nu, se spune că semăn mai degrabă mamei. Și acum, ce doreaţi 
să-mi spuneti, vă rog? 

— În ce mă priveşte, reluă doamna Alperton, nu doresc să vă spun 
nimic. N-am nimic împotriva dumneavoastră și nu-mi place să umblu cu 
bârfe, decât dacă sunt obligată. 

Își îndreptă privirea spre Kit și adăugă: 

— Poate aţi prefera să tac, lord Denville? 

— Ba nu, interveni Cressy. 

Doamna Alperton nu tinu seama și continuă să-l privească atent pe 
Kit, cu un aer răutăcios. Acesta îi susținu privirea și trăsăturile i se 
înăspriră: 

— Într-adevăr, aș prefera asta, spuse, dar v-am prevenit deja că nu mă 
voi lăsa jumulit. Atenţie la ce faceţi, doamnă Alperton. Sunteţi pe cale să 
vă pierdeţi creditul. 

— Nu înainte de a vă înfunda, replică ea cu ciudă. Și voi fi foarte 
fericită, deoarece în calitate de mamă, mi se rupe inima s-o văd pe această 
fată tânără, nevinovată, înșelată cum a fost biata mea Clara. 

Ah! micuţo, nu știi cu ce pramatie ai de-a face. 

Kit se rezemă cu spatele de perete și-și încrucișă braţele, resemnat. 

— Nu, într-adevăr nu știu, răspunse Cressy. Clara este fiica 
dumneavoastră, doamnă? 

— Este fiica mea, repetă doamna Alperton, cu vocea încărcată de 
suspine. Sedusă de această canalie și părăsită fără măcar s-o mai vadă. 

— Este îngrozitor, continuă Cressy. O mărturisesc cu stupoare! N-aș fi 
crezut niciodată că s-ar putea comporta într-un mod atât de josnic! 

Doamna Alperton rămase uluită. La fel și Kit. Sperase ca domnișoara 
Cressy să pună la îndoială cea mai mare parte a întâmplării dar, oricum, 
aceasta era prea puţin făcută pentru urechile unei tinere fete rafinate și 
se așteptase s-o vadă tulburată, sau cel puţin jenată. Dar nici el, nici 
doamna Alperton nu ținuseră seama de împrejurările speciale în care 
fusese crescută, alături de un tată ale cărui aventuri galante nu erau un 
secret pentru nimeni. 

— Este într-adevăr foarte incorect din partea sa, continuă Cressy. Chiar 
mi-e milă de ea... și de dumneavoastră doamnă, deoarece îmi închipui că 
nimic nu vă poate fi mai neplăcut decât să vă simtiti obligată să-i 
reamintiți lordului Denville obligaţiile sale. 

— Nu, replică doamna Alperton puţin năucită, nu, desigur. 

— Dar poate este vorba de o neînțelegere, continuă Cressy pe un ton 
înțelegător. Să știți că este teribil de distrat. Ati făcut bine că i-ati amintit 
de acest lucru. 

Sunt convinsă că acum, când și-a amintit, va acţiona cum trebuie, 
nu-i așa, domnule? 

— Exact cum trebuie, confirmă Kit. 

— Fi bine, sincer! se sufocă doamna Alperton. N-am auzit niciodată așa 
ceva! Vă spun că este un destrăbălat, domnișoară. 

— Aș înţelege foarte bine dacă i-aţi spune-o lui, dar nu văd ce mă 
priveşte pe mine, spuse Cressy cu un aer surprins. Nu mă priveşte... dar 
îmi pare rău pentru fiica dumneavoastră. 

— Ar fi trebuit să bănuiesc, gemu doamna Alperton. Îmi închipui că 
dacă era un asasin, v-ar fi fost egal. Oh! am trăit destul de mult timp 
pentru a auzi o persoană din înalta societate și o fată tânără, vorbind cu 
atâta îndrăzneală, fără să roșească. Pe vremea mea, fetele nu se 
comportau așa! 

Păru o clipă dispusă să se înduioșeze în legătură cu acest subiect, dar 
își reluă repede combativitatea. 

— Şi când te gândești că am venit să vă atenţionez, imaginându-mi că 
nu știați nimic. Mi se frânge inima la ideea că vă veţi căsători cu un 
asemenea individ. O veţi regreta, fata mea, în ciuda averii și a titlului său 
frumos. 

— Dumnezeule, dar vă cred! exclamă Cressy. Dar n-am nici cea mai 
mică intenţie de a mă căsători cu lordul Denville! 

Doamna Alperton era tot mai derutată, dar făcu un efort disperat 
pentru a-și reveni. 

— Ah, adevărat? Atunci, vreţi să-mi spuneţi, domnişoară Stavely, ce 
înseamnă asta? 

Aruncând o privire asupra tăieturii din ziar pe care i-o întinse, Cressy 
luă o clipă un aer complet stupefiat. Apoi, chipul i se lumină și izbucni în 
râs. 

— Acum înțeleg! exclamă ea. Imaginati-vă, doamnă, că mă întrebam de 
ce doreaţi să-mi vorbiti. Mi se părea atât de ciudat. Dar acum înțeleg! Aţi 
citit acel articol stupid din "Morning Post", care ne-a tulburat pe toți. A 
existat vreodată ceva mai absurd? Dar este într-adevăr foarte penibil, 
continuă Cressy, prefăcându-se că ia un aer serios. Vă cer iertare, 

doamnă. N-ar fi trebuit să râd, când mizerabilul care a scris aceste rânduri 
ridicole v-a produs atâtea neplăceri. Ce amabil din partea dumneavoastră 
să veniţi să mă vedeţi! Aţi câștigat recunoştinţa mea și-mi pare rău că v-aţi 
dat atâta osteneală degeaba. 

— Nu-l veţi lua de soţ? întrebă doamna Alperton cu un aer suspicios. 

Privirea i se plimbă de la Cressy la Kit. Apoi, pentru că-l văzuse pe 
acesta din urmă zâmbind în timp ce o privea pe Cressy, adăugă: 

— Baliverne! Și vreţi să mă faceţi să cred că nu este îndrăgostit de 
dumneavoastră? 

— Nu! Cel puţin o sper din toată inima, deoarece sunt convinsă că nu 
suntem făcuţi unul pentru altul. 

— Este prea mult! exclamă doamna Alperton, izbucnind într-un râs 
dispreţuitor. Nu mă veti înșela atât de ușor. Toată lumea poate vedea... 

— Nu spuneţi mai mult, o rugă Cressy într-un acces subit de timiditate 
feciorelnică. Nu se va pune problema să-l iau de soț pe lordul Denville, 
doamnă și veţi înțelege asta când vă voi spune că inima mea este 
angajată... în altă parte! 

Urmă o tăcere glacială, în timp ce doamna Alperton părea răvășită. 
Încetând s-o privească pe Cressy, Kit dispăru discret, sigur că aceasta era 
în măsură să facă singură față situaţiei și dorind să pună să fie adusă 
trăsura doamnei Alperton, fără să piardă timpul. ÎI însărcină cu asta pe un 
valet în livrea, căruia îi ceru de asemenea să-l roage pe Challow să vină la 
el. 

Acesta nu întârzie să sosească. Întrebările pe care i le puse Kit nu-l 
mirară deloc. 

— Da, domnule, știu de unde vine trăsura aceasta. Vizitiul mi-a spus 
că a fost închiriată la Tunbridge Wells. Este guraliv, și cum n-are nici un 
motiv să ne spună povești, îl putem crede. Tot din spusele lui, domnule 

Kit, persoana care a închiriat-o a avut o discuţie cu Norton înainte ca 
acesta s-o lase să intre. I-a spus că dacă nu putea să-l vadă pe Înălțimea 
Sa, acesta va regreta până la ultima suflare. Dar când mi-a spus că 
persoana în chestiune nu era decât o scorpie bătrână, am ciulit urechile. 
Așadar, nu era una din "cunoştinţele" Înălțimii Sale, dacă-mi permiteţi să 
mă exprim astfel. 

— Este mama uneia dintre "cunoștințele" sale, răspunse Kit 
încruntându-se. 

— Nu se poate! exclamă Challow, scandalizat. Și ce vrea? 

— Se pare că fratele meu nu i-a mai vizitat fiica de aproape o lună. Se 
crede părăsită. Spera că poate... Dar dacă vine din Tunbridge Wells, tot 
n-am înaintat prea mult, pentru că știm că nu s-a dus acolo. 

— Aș putea să jur asta, afirmă Challow. Și cu atât mai bine dacă a 
părăsit-o într-adevăr pe această fată. Totuși, domnule Kit, îmi păreți la 
ananghie. Dacă mama sa este scorpia pe care mi-a descris-o vizitiul, am 
impresia că va trebui să capitulaţi. 

Kit își regăsi zâmbetul. 

— Da, și eu am crezut că eram la ananghie, recunoscu el, și că eram 
pierdut. Dar am fost salvat în ultimul minut... și scorpia este pe punctul 
să plece... bătută măr. 


Capitolul 13 


Când se întoarse în salonul albastru, Kit înțelese după ce auzi, că 
doamna Alperton o încântase pe Cressy cu aminti nostalgice din trecutul 
său glorios. Expresia senină de pe faţa domnișoarei Stovely îl făcu să 
spere că doamna Alperton, care manifesta atâta respect pentru tinerele 
fete pure, trecuse sub tăcere amănuntele cele mai picante ale carierei sale 
și nu insistase asupra caracterului intim ale legăturilor pe care le avusese 
cu lordul Stavely. Nu se înșelase: doamna Alperton își întrerupsese de 
mai multe ori povestirea, pentru a se scuza că se lăsase dusă până la a 
depăși limitele decenţei. Avusese chiar grijă s-o asigure pe Cressy că, deși 
avusese deseori ocazia să-l invite pe lordul Stavely la recepțiile sale, 
relaţiile lor nu depășiseră niciodată limitele unei simple prietenii 
"mondene". Când intră Kit, îi explica lui Cressy că, indiferent de originea 
lor, cei mai mari seniori aveau uneori nevoie să se destindă. Cressy 
avusese asupra ei o influență liniștitoare, dar apariţia lui Kit îi aduse în 
memorie toate reproșurile. 

Se întrerupse și-l fulgeră cu privirea. 

— După cum îţi poţi închipui, doamna Alperton este grăbită să se 
întoarcă lângă fiica sa, spuse Cressy înainte ca aceasta să aibă timp să 
redeschidă ostilitățile. Tocmai mi-a mărturisit că va avea greutăți în a plăti 
trăsura închiriată și am crezut că pot s-o asigur că te vei ocupa dumneata 
de asta, pentru că neatenţia dumitale de neiertat merită această 
cheltuială. 

— Ai făcut foarte bine, răspunse Kit. De altfel am luat-o înainte. 
Trăsura este la ușă, doamnă. Faceţi-mi onoarea de a-mi permite să vă 
conduc. 

Ridicându-se de pe canapea, doamna Alperton binevoi să-i adreseze 
cu demnitate un salut din cap, în timp ce-l făcea să observe, nu fără 
amărăciune, că era cel mai mic lucru pe care-l putea face. Își luă cu 
amabilitate rămas-bun de la Cressy, pufni cu dispreţ trecând prin faţa lui 
Kit care-i ținea ușa deschisă și ieși din încăpere. 

Tânărul bărbat o însoţi până la trăsură, o ajută foarte galant să suie 
treapta și o rugă s-o asigure pe nefericita Clara că n-o va uita și n-o va lăsa 
să moară de foame. 

Se întoarse în salonul albastru. Cressy se afla încă acolo. 

— Ar fi trebuit să i se ofere niște răcoritoare, îi spuse ea cu cea mai 
mare seriozitate. M-am gândit la asta, dar mi-a fost teamă să nu ne audă 
cineva și să nu intre. Poate lady Denville, sau domnul Cliffe... 

— Nu cred că mama ar fi fost mai tulburată decât dumneata, dar 
Dumnezeu face ca unchiul să nu audă vorbindu-se de toate acestea! 

Se duse să închidă ușa și o privi. 

— Cressy, ce-ai vrut să spui declarându-i acestei zgripțuroaice că inima 
dumitale este deja angajată în altă parte? 

Tânăra fată roși puţin, dar răspunse cu un aer vesel: 

— Vorbea pe un ton atât de melodramatic, încât m-a cucerit. 

Și apoi, trebuia neapărat să găsesc să-i spun ceva pentru a o convinge. 
Simţeam că nu mă va crede cu adevărat când îi voi spune că nu mă voi 
căsători cu fratele dumitale. 

Kit oftă profund și-și puse amândouă mâinile pe umerii săi. 

— Nu poţi să știi cât de mult am dorit să-ți spun adevărul. Cressy, 
draga mea, iartă-mă. Te-am tratat într-un mod îngrozitor și te iubesc atât 
de mult! 

Domnișoara Stavely, care se adâncise în examinarea nasturelui de sus 
de la veșmântul său, ridică timid ochii: 

— Adevărat, Kit? Eşti sincer? 

Preferând acţiunea vorbelor, domnul Fancot nu răspunse nimic, dar 
o luă în braţe și o acoperi cu sărutări. Domnișoara Stavely, care nu-l 
văzuse niciodată decât moderat și politicos, își dădu seama că nu-l 
cunoștea. Îmbrăţișarea domnului Fancot era aproape brutală. Și faptul că 
nu ţinea deloc seama de slabele sale proteste, ar fi putut fi calificat ca 
nedelicat. Ea nu era câtuși de puţin obișnuită să fie tratată în acest mod 
și-și spuse că bunica n-ar fi aprobat-o că a cedat, dar cum domnul Fancot 
părea că pierduse orice simţ al convenienţelor, era inutil să protesteze. 

Câteva minute mai târziu, așezată pe canapea în locul doamnei 
Alperton și cuibărită în braţele lui Kit, Cressy îl întrebă: 

— De ce ai făcut asta, Kit? Pare de necrezut! 

— De necrezut, dar mai ales... scandalos! Îţi cer iertare, deşi nu regret 
nimic. Dacă nu mă întorceam în acea noapte, poate nu te-aș fi cunoscut 
niciodată altfel decât ca soţia lui Evelyn. 

La acest gând înspăimântător, o strânse mai tare lângă el. Cressy îl 
linişti sărutându-l pe obraz și spunându-i, îndată ce-și recăpătă respirația: 

— Nu cred că laş fi luat vreodată de soț pe Denville. Aproape 
renunțasem când te-am întâlnit. Și apoi, amabilitatea ta m-a păcălit și 

mi-am spus că poate mă voi hotări. Dar de ce ai jucat această comedie cu 
mine? 

— Pentru a-l scoate pe Evelyn din încurcătură, mărturisi Kit. Nimeni, 
în afară de mama, Fimber și Challow n-a știut că am plecat din Viena. Și 
cum, în tinerețe, ne puneam deseori unul în locul celuilalt, fără ca nimeni 
să observe, eram sigur că va reuși. Dar când am luat locul lui Evelyn la 
acea faimoasă cină, credeam că va fi doar pentru acea seară. Dacă aș fi 
ştiut că voi fi obligat să continuu, nimic nu m-ar fi putut face să cedez 
insistențelor mamei. 

Cressy zâmbi. 

— Eram sigură! Ea este cea care te-a convins? 

— Da, dar, recunoscu Kit sincer, eu i-am dat fără să vreau ideea, 
spunând în glumă că aș putea lua locul lui Evelyn, în acea seară. Voiam 
doar s-o fac să râdă. Era atât de consternată de absenţa lui Evelyn. Am 
crezut că un incident fără importanță îl întârziase. Oare poţi să înţelegi, 
Cressy? Am vrut să evit cu orice preţ ofensa intolerabilă pe care ti-ar fi 
adus-o lipsa lui Evelyn de la o recepție dată în onoarea sa. 

— Înţeleg foarte bine. Nu-ţi fac nici un reproș. Îţi sunt chiar 
recunoscătoare că ai evitat o asemenea umilință. Dar de ce nu s-a întors 
Evelyn? 

— Nu știu nimic. Era rezemată de umărul lui, dar se indreptă brusc. 

— Nu ştii nimic? Dar... unde este Evelyn? 

— Nu știu mai mult și asta este îngrijorător, mărturisi Kit. La început, 
mi-am spus nu că uitase invitaţia la Mount Street, ci că se înșelase asupra 
datei. 

— Era foarte plauzibil, recunoscu Cressy. Este atât de distrat. Toată 
lumea glumește pe acest subiect și cunosc pe cineva care-i trimite 
întotdeauna o nouă invitaţie chiar în ziua recepției la care este invitat. 

Kit zâmbi îngrijorat. 

— Da, dar de data aceasta trebuie să fie altceva. Lipsește de prea mult 
timp. Am intuit că i s-a întâmplat un necaz și ăsta este motivul pentru care 
am revenit atât de repede. Este greu să te fac să înţelegi, dar noi simţim 
când celălalt este în dificultate. Când mi-am rupt piciorul, anul trecut, 
Evelyn a simtit și mesajul urgent pe care i l-am trimis, a sosit în clipa în 
care se pregătea să plece la Dover să ia primul vapor. 

— Îmi amintesc, spuse Cressy. Naşa mi-a spus că acesta este 
inconvenientul de a fi gemeni. Și, chiar ai simţit ceva? 

— Da, timp de mai multe zile. Dar mai apoi, m-am întrebat dacă 
imaginaţia nu-mi jucase o festă. Îmi imaginez că i s-a întâmplat probabil 
un accident fără importanță, deoarece după intuiţia mea, nu mai este 
inconștient. 

— Cum era când s-a hotărât să mă ceară în căsătorie, continuă Cressy, 
incapabilă să reziste tentatiei de a arunca acea perfidie. Ce vrei, aveam o 
vârstă, nu mai aveam dreptul să fiu dificilă. 

— Desigur, dragostea mea, acceptă domnul Fancot să intre în joc. O 
fată bătrână ca tine! 

— Individ îngrozitor! Se încruntă. 

— Da, dar totuși nu înțeleg! De ce, hotărându-se, a dispărut în ultima 
clipă? 

— Din câte știu, răspunse Kit cu prudenţă, a plecat la lordul Silverdale, 
care se presupunea că se afla la Brighton, pentru a răscumpăra o broșă 
pe care o pierduse mama la joc. 

— Ah! spuse Cressy cu un aer rezervat. Da, înțeleg... în sfârșit... 
desigur. 

— Poate ar trebui să-ți explic, reluă Kit pe un ton înțelegător, că atunci 
când mama a pus în joc acest fleac, pentru cinci sute de lire, pierduse din 

vedere că era vorba de copia unei bijuterii pe care o vânduse cu câţiva ani 
mai înainte. 

Când o văzu stupefiată, adăugă: 

— Dar să nu-ţi închipui, te rog că Evelyn s-a dus la Brighton la cererea 
sa. Ar fi contrar adevărului, deoarece ea consideră că răscumpărarea cu 
cinci sute de lire a unei broşe care nu valorează în realitate decât câteva 
guinee, este o nebunie. 

În ciuda eforturilor sale, Cressy nu se putu stăpâni să nu izbucnească 
în râs: 

— Nu mă miră. Parcă o şi aud! Oare a existat vreodată cineva atât de 
absurd și în același timp atât de adorabil ca nașa? 

— Permite-mi să-ţi spun, domnișoară Stavely, reluă Kit cu un aer sever, 
că este vorba despre o poveste foarte gravă. Ti se întâmplă să fii serioasă 
vreodată? 

— Da, la mine acasă. Dar niciodată la familia Fancot! Nu este posibil. 
De când am sosit la Ravenhuzrst, îmi vine tot timpul să râd și nu poți să 
ştii cât sunt de fericită. Și când te gândești că nașa a pretins că tu ești cel 


— Dar este întru totul exact, o asigură Kit. Sunt cel mai serios dintre 
gemeni. Mama îţi va spune chiar că devin la fel de grav și de plictisitor ca 
unchiul Brumby. Dar nu puteam să fac altfel. Trebuia neapărat să-l scot 
pe Evelyn din încurcătură. 

— Firește. Și a recuperat broșa? 

— Nu știu nimic. 

— Dumnezeule! exclamă Cressy, foarte surprinsă, oare ce i s-a putut 
întâmpla? N-ai găsit nici o urmă? 

— Nici măcar n-am încercat. Am avut această intenţie sosind aici, dar 
Challow m-a făcut să înţeleg că nimeni nu putea face nimic. Cum oare am 

putea începe să-l căutăm pe Evelyn, când se presupune că eu sunt 
Evelyn? 

— Nu mă gândisem la asta. Dar nu se poate face nimic? 

— Nu cred, Cressy. Dar nu ţi-am mulțumit încă pentru că m-ai scos din 
ghearele acelei scorpii. Nu știu ce m-aș fi făcut dacă nu interveneai... și 
totuși, n-aș fi vrut să te amestec în această afacere pentru nimic în lume. 
Ce te-a îndemnat să vii în salon? 

— Ei bine, am auzit-o tunând și fulgerând împotriva ta. Trebuie să 
mărturisesc că am bănuit ceva când Norton ţi-a aruncat acea privire 
complice și atât de insistentă pentru a-ţi vorbi între patru ochi. 

— Dumnezeule! este adevărat. 

Cressy zâmbi slab. 

— Înţelegi, am o oarecare experienţă în acest domeniu. Când a murit 
mama, tata n-a permis niciodată ca vreo mătușă să se ocupe de mine, ne 
înțelegeam prea bine amândoi. Îndată ce am împlinit șaisprezece ani, am 
părăsit școala și m-am ocupat de casă, cât și de tata, când era acolo. Asta 
a făcut să am foarte repede ocazia să aflu niște lucruri pe care, în general, 
tinerele fete nu le cunosc. 

Râse ușor. 

— Bunica mi-a explicat fără menajamente că anumiți domni, chiar de 
cel mai înalt rang, se comportă uneori într-o manieră foarte puţin corectă 
şi mi-a povestit, fără înconjur, cum o persoană de calitate trebuie să se 
poarte în orice împrejurare oricât de umilitoare ar fi ea. Trebuie să spun 
că asta mi-a format o părere tristă despre bunicul. Și deși îl iubesc cu 
duioșie pe tata, acum înțeleg de ce mama făcea crize de melancolie și aș 
prefera să nu mă căsătoresc, decât să iau de soţ un desfrânat. 

— În acest caz, după problema cu Clara, nu mai aveam nici o șansă, 
observă Kit, pe un ton trist. 


190 GEORGETTE HEYER 


— Da, mi-am spus că erai probabil foarte agitat, replică tânăra fată, cu 
un aer amuzat. Ar fi trebuit să-ţi vezi faţa când am intrat în salon. Credeai 
oare că voi face o sincopă pentru a spori confuzia generală? 

— Nu chiar, răspunse zâmbind Kit. Dar mi-am spus că vei fi probabil 
teribil de şocată. 

— Oh! nu. Ştiam că Denville este un afemeiat. Dar cum tu nu erai 
Denville, m-am gândit că erai cu siguranță foarte încurcat. 

— Într-adevăr, asta era situaţia, o întrerupse el. 

— Așa că, ce puteam face dacă nu să-ţi vin în ajutor? 

Kit îi luă mâna și o duse la buze. 

— Oh! Cressy, ești un înger, îi spuse. Să n-ai o părere prea proastă 
despre fratele meu. Înţeleg că-l judeci probabil rău, dar te asigur că nu 
merită asta. 

— Sunt foarte convinsă. Să nu-ți închipui că am crezut, o clipă măcar, 
balivernele doamnei Alperton în legătură cu sărmana Clara, părăsită în 
mizerie! Şi cred că ea l-a sedus, mai degrabă decât invers. Kit, sunt foarte 
indiscretă dacă te întreb cine era marchizul? 

— N-am nici o idee și n-am îndrăznit să întreb. 

— Am îndrăznit eu s-o întreb cine era, dar mi-a răspuns că acum a 
devenit foarte serios. Nu vroia să-l compromită, deoarece n-avea să-i facă 
nici un reproș. 

— Ce păcat! Cu siguranță, nu vom afla niciodată despre cine era 
vorba... Kit se gândi o clipă. 

— Mă întreb dacă Evelyn a plecat în căutarea lui Silverdale care, dacă 
îmi amintesc bine, are o proprietate undeva în nord. Dar nu cred că s-ar 
fi dus acolo fără s-o anunţe pe mama. 

— Nu, nu s-a dus acolo! Sir Bonamy vorbea ieri despre Silverdale cu 
domnul Cliffe. Adică l-am auzit pomenindu-i numele printre cei care se 

află actualmente la "Pavilion", la Brighton. Kit, n-ai nici o idee despre 
locul unde s-ar putea afla fratele tău? Nu se poate continua la nesfârșit 
această comedie. 

— Oh! se va întoarce, replică el. Știu că ţi se pare probabil ciudat că nu 
mă neliniștesc mai mult. Dar rămân convins că Evelyn nu poate fi nici în 
suferință... nici mort. Aș ști! Iar când se va întoarce, nu vom fi mai puţin 
în impas. Este o poveste imposibilă, Cressy. 

— Dar de ce? Va fi puţin stânjenitor o clipă, dar nu atât de teribil. 
Logodna mea cu Denville n-a fost anunţată încă și această știre din presă 
se poate referi la fel de bine la tine, cât și la el. Am putea face astfel încât 
nimeni, în afară de familie, să nu știe că Denville mi-a cerut mâna. Și dacă 
nu va fi posibil — am uitat de cina aceea nefericită de la tata — oricum 
unchii și mătușile mele nu trebuie informaţi de șiretlic. Le vom spune 
adevărul. Ne-am întâlnit și tu mi-ai plăcut mai mult. 

Kit zâmbi uşor. 

— Nu este asta. Suntem într-o situație și mai dificilă decât crezi, draga 
mea. Chiar presupunând că tatăl tău ne-ar da acordul... 

— O va face. Ai încredere în Albinia. 

— Nu sunt atât de sigur. Va găsi că sunt o partidă departe de valoarea 
lui Denville. Amintește-ţi că n-am nici titlu, nici bunuri materiale. El are o 
avere importantă. A mea este doar convenabilă. 

— Tata nu va avea de ce să fie jignit. Averea mea este de același rang. 
Evident, poate va fi decepţionat să afle că nu voi fi contesă. Așa că vom 
hotărî imediat titlul pe care ti-l vei însuși când vei fi ridicat în rang, ca 
unchiul tău. Nu crezi că asta îl va consola? 

— Pentru a fi întru totul cinstit, răspunse Kit, nu, nu cred! Nu mă pot 
împiedica să cred că poate se va îndoi de capacitatea mea de a merita o 
asemenea distincţie. 

— Tata nu este foarte inteligent, dar totuși nici în asemenea măsură de 
prost. Desigur, nu ești la fel de bogat ca Denville, dar vei face o carieră 
mai strălucită decât el, asta fără umbră de îndoială. De altfel, ambitia este 
cea care m-a făcut să te prefer. Într-o zi, vei fi ministrul afacerilor 
externe... 

— Fără îndoială, într-un an sau doi? o întrerupse cu amabilitate 
domnul Fancot. 

Lui Cressy îi veni să râdă, dar continuă neclintită: 

— .... iar eu voi trece în istorie drept una din femeile aflate în 
prim-plan în țară. 

— Frumoasă perspectivă! N-ai putea să fii serioasă o clipă, iubito? 

Cressy își încrucișă cuminte mâinile pe genunchi. 

— Voi încerca, domnule. 

Apoi își dădu seama că, în ciuda zâmbetului, Kit era preocupat și, 
devenind imediat serioasă, îi luă mâna și i-o strânse. 

— Spune-mi ce ai. Kit nu răspunse imediat și când o făcu, îi puse o 
întrebare neașteptată: 

— Ce ţi-a spus Evelyn, Cressy? M-ai asigurat că a fost foarte sincer cu 
tine. În ce măsură a fost? 

— Cred că pe deplin și am apreciat asta. Mi-a plăcut când mi-a spus că 
nu era îndrăgostit de mine, ceea ce de altfel știam. Și mi-a spus-o într-un 
mod fermecător. Ştii cum este el. Mi-a explicat că lordul Brumby va ridica 
tutela, dacă va face o căsătorie convenabilă. I-am înțeles foarte bine 
punctul de vedere. 

— Asta este tot ce ţi-a spus? 

— Da! Mai era ceva? 

— După câte știu, nu. Evident, scopul său era să scape de această 
tutelă care l-a apăsat mai mult decât s-ar fi putut bănui. Dar îl cunosc, 

Cressy, îl cunosc ca pe mine însumi și sunt sigur că nu s-ar fi pretat la o 
căsătorie premeditată cu atâta răceală, cu singurul scop de a pune capăt 
unei Situaţii neplăcute. Dacă înţeleg bine, a fost obligat s-o facă, pentru 
Că trebuia neapărat să intre în posesia capitalului său. 

— Vrei să spui că are datorii? se miră Cressy. Probabil greșești. Din 
spusele tatălui meu, aș fi crezut că veniturile sale erau considerabile. Să 
fie posibil să se fi îndatorat atât de mult, încât să fie obligat să înceapă 
să-și solosească și capitalul? 

Kit scutură din cap. 

— Nu, nu Evelyn. Mama! 

Lui Cressy i se tăie o clipă răsuflarea, dar spuse simplu: 

— Oh! biata lady Denville. Da, înțeleg, desigur, sau mai degrabă, ar fi 
trebuit să înţeleg... Vreau să spun... iartă-mă, dar am auzit niște bârfe! 
N-am crezut decât jumătate. Probabil le cunoşti pe acele bătrâne 
cumetre, acele ființe îngrozitoare. Bănuiam că nașei i-a fost... 
întotdeauna puţin teamă de lordul Denville. Și, bineînţeles, știam cât de 
îngrozitor cheltuia. Ea însăși mi-a povestit că avea atât de multe datorii, 
încât cazul său era disperat, dar mi-a spus-o atât de nostim, încât am 
crezut că glumea. Iar când a murit tatăl tău, mi-am închipuit... nu știu de 
ce, că totul se aranjase. 

— Nu era nimic aranjat. După părerea mea, tata nu cunoștea situaţia. 
Ea n-ar fi îndrăznit vreodată să-i mărturisească totul. Cu siguranță, el 
poartă responsabilitatea. 

— Cu siguranţă, reluă Cressy cu căldură. Te rog, spune-mi totul. Poţi 
să ai încredere în mine. Știi cât de mult o iubesc. Este foarte grav? 

— Oare crezi că ţi-aș fi suflat o vorbă cât de mică dacă nu aveam 
încredere în tine? Bineînțeles că am încredere, dar imi este imposibil 
să-ţi spun dacă este grav sau nu. Ar fi inutil s-o întreb pe biata mea mamă. 

Sunt sigur că n-are nici cea mai mică idee de suma datoriilor sale. Mi se 
pare evident că nici măcar nu bănuim cât este de importantă. 

— Lordul Brumby n-ar găsi acceptabil să-i plătească datoriile? 

— Așa cred, dar... 

Se întrerupse, cu un aer preocupat. 

— M-am gândit la asta. Nu dacă i-ar cere-o ea, ci dacă ar putea-o face 
Evelyn. Ştii că unchiul n-o iubește și în plus, mama mi-a spus ceva care 
m-a făcut să înţeleg că fratele meu n-ar accepta asta niciodată... și nici eu. 
Ar fi o trădare. 

O privi zâmbind ușor. 

— Și o iubim prea mult pentru asta. Înţelegi acum de ce ţi-am spus că 
suntem într-o situație imposibilă? 

Cressy încuviință. 

— Foarte limpede! Este foarte delicat și nu văd cum ne-am putea 
descurca. Doar dacă fratele tău nu acceptă să ia în căsătorie pe altcineva 
care să aibă o situaţie materială bună. 

— Într-adevăr, este singura soluţie pe care mi-o pot imagina, 
recunoscu Kit. Din nefericire, draga mea, pentru unchiul, tu ești perla 
rară. Și chiar dacă ar fi posibil să-l conving... nu, nu vreau să-mi încurajez 
fratele să facă o căsătorie de conveniență. Doar pentru că știam că era 
deja angajat faţă de tine m-am pretat la această substituire. Și iată, draga 
mea, unde am ajuns. Nicăieri! 

Cressy fu de acord și se gândi, la fel de preocupată ca el. Apoi îl privi. 

— Atâta timp cât Evelyn nu se va întoarce, nu poți face nimic, nu-i așa? 
Înţeleg. Dar după aceea? 

— Va trebui să putem aranja între noi. Măcar dacă aș ști suma 
datoriilor mamei... dar chiar dacă aș ști, n-aş putea face cale-ntoarsă 
acum. Imaginează-ţi numai scandalul, dacă aș anunţa brusc că am înșelat 

pe toată lumea. Îmi pot închipui cu ușurință bucuria bunicii tale la aflarea 
veștii. Aș da socoteală, ca și Evelyn. 

— Poate, recunoscu Cressy, dar cu bunica nu se știe niciodată. Te 
place mult și poate ar găsi acest lucru amuzant. Va trebui totuși să afle 
adevărul până la urmă. 

— Da, dar nu înainte să se fi întors Evelyn și să-i explice de ce a fost 
obligat, cum sunt sigur că este situaţia, să se comporte într-un mod atât 
de oribil! 

Cressy se gândi o clipă. 

— Evident... Mă gândeam că am putea totuși să inventăm ceva. Dar, 
fără îndoială, vom fi trădați. Și ar fi de preferat ca familia Cliffe să nu afle 
niciodată că am fost înșelați. 

— Ar fi mult mai bine. Și va trebui de asemenea să găsim un mod de 
a scăpa de ei. Mi-a fost foarte teamă să nu aibă intenţia de a-și petrece 
toată vara la Ravenhurst. 

Cressy nu se putu stăpâni să nu râdă. 

— Da, dar sunt sigură că nașa nu-i va lăsa s-o facă. Spune-mi, Kit, câte 
persoane cunosc secretul? 

— În afară de cei pe care i-am citat, doar bătrâna mea doică și Ripple. 
Dar tu, cum ai descoperit? Oare m-am trădat? Ripple, care mă cunoaște 
dintotdeauna, nu m-ar fi descoperit dacă n-aș fi făcut ceva ce Evelyn n-ar 
fi făcut vreodată. 

— Oh, nu! Nu te-ai trădat deloc. N-aș putea spune exact cum am 
ghicit... decât dacă, oricum, nu semănați întru totul. Asta m-a intrigat încă 
de prima dată când te-am văzut, dar mi-am spus că, fără îndoială, erai un 
bărbat cu o dispoziție schimbătoare. Poate n-aș fi descoperit nimic dacă 
n-aş fi văzut faimosul portret și dacă n-aş fi fost acolo când nașa era gata 
să-ți spună Kit. 

— Am crezut că n-ai remarcat. Nimeni n-o adoră pe mama ca mine, dar 
sper să nu mai găsesc fiinţe atât de fanteziste în drumul meu. Nu-i cunoşti 
ultima idee, draga mea... într-adevăr genială. Se gândește că dacă Evelyn 
se întoarce pe neașteptate, va trebui să treacă drept eu. 

Cressy izbucni în râs. 

— Este într-adevăr nostimă! Crezi că ar trebui să-i spunem despre noi? 

— Nu, cu nici un preţ, declară Kit luând-o în braţe. Vom păstra 
secretul până la întoarcerea lui Evelyn. 


Capitolul 14 


A doua zi nu fu deloc fastă pentru domnul Fancot. Lady Denville 
prevăzuse un picnic pentru a-i distra pe Cressy, Ambrose, tinerii 
Thatcham și cea mai mare dintre fiicele pastorului. Fu un eșec. La asta se 
adăugă sosirea unei scrisori de la lordul Brumby. 

Îi era adresată lui Evelyn și nu contribuia deloc la ridicarea moralului 
lui Kit. Forma de exprimare era amabilă, dar fondul foarte descurajant 
pentru el. Lordul Brumby citise notita din "Morning Post" și, în timp ce 
critica sever incorectitudinea procedeului, își exprima multumirea de a 
vedea planurile nepotului său pe o cale atât de bună. Vechiul său prieten, 
Stavely, îi împărtășise excelenta impresie pe care o făcuse Evelyn la 
Mount Street. Și în mod sigur, sejurul domnișoarei Stavely la Ravenhurst 
intensifică o atât de fericită stare de spirit. Poate era cam prematur să-i 
adreseze felicitări. 

O făcea totuși, fiind sigur că nepotul lui drag care, când voia, avea 
talentul să placă, va ști să obţină mâna unei tinere persoane deja atât de 
potrivită cu el. 

Asta îl făcu pe Kit să zâmbească totuși, dar urmarea pe care ar fi 
apreciat-o dacă i-ar fi fost adresată lui și nu lui Evelyn, îl deprimă și mai 
mult. Era un elogiu entuziasmat al domnișoarei Stavely. După lordul 
Brumby, Evelyn n-ar fi putut găsi o soţie mai bună. Averea sa, fără să fie 
considerabilă, era convenabilă, ea era de o excelentă familie şi din câte 
auzise și putuse el însuși constata, avea toate calitățile cerute pentru a-i 
păstra rangul care va fi și al său. Înălțimea sa mergea până la a-i prezice 
nepotului un viitor de fericire conjugală care spera să nu fie tulburat de 
neseriozitatea pe care o arătase în trecut. 

Domnul Fancot lăsă cu melancolie scrisoarea unchiului și se duse să 
supravegheze ultimele pregătiri ale veselei excursii prevăzute în pădurea 
Ashdown. 

Încă de la plecare, expediția cunoscu toate ghinioanele, asta 
incluzând și o aversă care compromise perspectiva distractiei în aer liber. 
Pentru Kit totul fu stricat prin faptul că fiica pastorului nu știa să 
călărească. Trebui să meargă la locul de întâlnire într-un cupeu mic, care 
transporta coșurile cu provizii. Și domnișoara Stavely, fiind mai în vârstă, 
se hotări s-o însoţească, ceea ce i-ar fi confirmat lordului Brumby 
excelenta părere pe care o avea despre ea, dar nu-i făcu nici o plăcere 
domnului Fancot. 

Cina care urmă după întoarcerea lor îl epuiză. Lady Denville, în 
lăudabila sa dorință de a face sejurul bătrânei doamne cât mai plăcut cu 
putință, avusese ideea de a-i invita pe lordul și lady Dersingham. Și 
aceștia, pe care ea i-i descrisese lui Kit ca pe niște boșorogi din anturajul 
bătrânei doamne, se simţiră obligați să accepte. Iniţiativa nu se dovedi 
fericită, așa cum prezissese sir Bonamy, când aflase vestea. 

— Maria Dersingham! exclamase acest amabil om de lume, cu ochii 
ieşiţi din orbite. Nu, nu, nu este serios! 

Sunt mai mult de doisprezece ani de cât este certată cu bătrâna 
noastră diavoliţă. 

Confirmarea veni în primele cinci minute care urmară sosirii familiei 
Dersingham. Nimic n-ar fi putut fi mai prefăcut decât amabilităţile pe care 
le schimbară cele două bătrâne și redutabile doamne. Și nimic n-ar fi 
putut fi mai jenant pentru restul asistenţei decât zâmbetele perfide pe 
care şi le adresau. Rămase indiferentă doar doamna Cliffe, ferm convinsă 
că singurul său urmaș va fi în scurt timp învins de o pneumonie pe care 
nu se putea să n-o fi contractat în timpul aversei din pădurea Ashdown. 
Orice altă rațiune o lăsă indiferentă. Singurele care se amuzau erau cele 
două adversare, care păreau să se anime în mod îngrijorător la fiecare 
punct pe care-l marcau. 

Când urcă să se culce, puţin după ora unsprezece, Kit era într-o stare 
de completă apatie — cum îi spusese lui Cressy în cele câteva clipe pe care 
reuși să le petreacă singur cu ea. Era mult prea obosit pentru a mai 
încerca să găsească o soluţie a problemelor sale. Adormi foarte repede, 
după ce Fimber trase perdelele în jurul patului său cu coloane. 

O oră mai târziu, era trezit din somnul profund de o mână care-i 
scutura umărul și de o voce care repeta: 

— Trezeşte-te, Kester, Kester! 

Nu exista decât o ființă pe lume care îl numea în acest fel. Pe jumătate 
adormit, răspunse în mod reflex: "Ev..." 

— Trezeşte-te, idiotule. 

Kit deschise ochii și văzu la lumina unei lumânări faţa râzătoare a 
fratelui său. ÎL privi o clipă și spuse cu o voce somnoroasă, întinzându-i 
mâna: 

— Ştiam că n-ai dat ortul popii. 

Fratele său il luă de încheietura mâinii stângi și-l strânse cu putere. 

— Eram sigur că ai ghicit, răspunse Evelyn. De ce te-ai întors în Anglia? 
Ai simtit că mi s-a întâmplat ceva? 

— Da. Și că erai într-o situaţie dificilă. 

Strânsoarea se intensifică. 

— Am sperat că nu vei ghici. Dar ce bine este să te revăd! 

— Da! răspunse Kit cu un zâmbet somnoros și plin de afecţiune. Dar 
te poţi duce naibii! adăugă el. 

— Îti cer iertare. Te-aș fi prevenit dacă nu mi-aş fi pierdut cunoștința, 
spuse Evelyn. 

Trezit în sfârşit, Kit observă că era ceva anormal în felul în care Evelyn 
îi strângea mâna. Se folosea de mâna stângă și bratul drept era sustinut 
de o eșarfă. 

— Așadar, ai avut un accident? remarcă. Ţi-ai rupt brațul? 

— Nu, umărul şi mai multe coaste. Nu este nimic. 

— Cum s-a întâmplat? 

— Mergeam puțin prea repede și faetonul s-a răsturnat la o cotitură. 

— Grav! făcu Kit, așezându-se. 

Lăsă mâna lui Evelyn, căscă, se întinse, își scoase boneta de noapte, 
se scărpină în cap și, din nou în formă după aceste exerciții, se dădu jos 
din pat. 

Aprinzând toate lumânările cu care lady Denville împodobise din 
belșug camerele casei, Evelyn decretă: 

— Probabil ai făcut-o lată aseară. Mi-au trebuit cinci minute să te 
trezesc. 

— Dacă ai ști ce lată am făcut-o aseară şi dacă ai şti de asemenea tot ce 
doresc să-ţi fac, ai evita să mă înfurii, spuse Kit, îmbrăcând un elegant 
halat de casă. Când mă gândesc la buclucul în care m-am aflat și tot ce a 
trebuit să suport din cauza unui om bun de nimic, pe jumătate nebun... 

— Ah! asta este culmea! exclamă fratele său geamăn, cu indignare. Nu 
te-am vârât eu în bucluc. Și, în plus, constat că-mi porti noul halat de casă, 
hoţule! 

— Nu te îngrijora pentru asta, ripostă Kit. Singurul lucru pe care-l port 
și nu este al tău, sunt pantofii. 

După un schimb de cuvinte amabile, Kit își legă halatul, încălță o 
pereche de papuci, își prinse fratele de umărul sănătos și-l făcu să se 
învârtească spre suportul de lumânări. 

— Lasă-mă să te privesc, îi spuse cu asprime. 

Scrută fața lui Evelyn. 

— Ai fost într-o situaţie delicată, nu-i așa? Încă nu ti-ai revenit! Şi cu 
siguranță, nu din cauza câtorva fracturi. De ce nu mi-ai destăinuit 
necazurile tale? 

Evelyn luă mâna lui Kit de pe umărul său. Spuse, cu un zâmbet slab: 

— Nu este treaba ta, Kester. Ţi-a spus mama? 

— Da, desigur. Și când spui că nu este treaba mea... 

— Cum este ea acum? îl întrerupse Evelyn. 

— Mereu aceeași. 

— Ştiam că cel puţin ea nu se va speria. 

— Nu s-a speriat pentru că i-am spus eu că n-ai murit, dar era 
îngrozitor de agitată când am sosit la Londra. 

— Nu se poate! Iată ceva nou. Poate era măcinată de neliniște? 
Exagerezi. N-am văzut-o pe mama vreodată făcându-și griji mai mult de 
zece minute. 

— Este adevărat, recunoscu Kit. Dar era ceva excepțional. De ce oare 
n-ai trimis un mesaj? 

— Am rămas fără cunoștință timp de mai multe zile și când mi-am 
revenit, nu eram în stare să trimit mesaje cuiva. 

Dacă ai fi avut o comotie cerebrală puternică, ai fi înţeles. 

— Ah! așadar asta era! Haide, ia loc! Ce ne trebuie, este puţin coniac. 
Mă voi duce să caut carafa. 

— S-a făcut deja, iat-o, şi două pahare, replică Evelyn arătând comoda. 
Dar pentru tine, bătrâne frate, totul merge bine? 

— Da, în afară de buclucul ăsta blestemat în care ne aflăm, răspunse 
Kit turnând două porţii generoase din coniacul fin. 

Îi întinse un pahar lui Evelyn și se așeză în fața fotoliului în care se 
instalase acesta. 

— De unde ai apărut? îl întrebă. Și cum naiba ai reușit să intri? 

— Oh! bătrâna Pinny are întotdeauna o cheie de la camera copiilor. 
Mi-a dat-o și am venit îndată ce am crezut că o pot face fără risc. Mă voi 
întoarce la ea să înnoptez. M-a condus aici când se întuneca și nu m-a 
văzut nimeni. 

— De unde ai venit? întrebă Kit. 

Evelyn își ridicase paharul și observa pâlpâirea flăcării lumânărilor, 
care se reflecta prin coniac. 

— De la Woodland House. Nu cunoști locul. Este la câţiva kilometri la 
sud de Crowborough. Proprietarii se numesc domnul și doamna 
Askham. 

— Crowborough! exclamă Kit. 

N-ai să pretinzi că ai rămas în tot acest timp la mai puţin de 
șaisprezece kilometri de Ravenhurst. 

— Ba da... recunoscu Evelyn privindu-l cu un aer vinovat și în același 
timp poznaș, dar cum ţi-am spus, am avut o comotie cerebrală. 

— Da, am auzit, bombăni Kit. Ti-ai recăpătat cunoștința în această 
dimineață, ai sărit din pat și ai fost imediat în mare formă! De când te-ai 
decis să-ţi baţi joc de mine, Evelyn? 

— Nu, nu-mi bat joc de tine. Dar este o întreagă poveste și nu știu de 
unde să încep. 

— Ei bine, începe prin a-mi spune de ce ai fost la Crowborough. 

— Oh! n-am fost la Crowborough. Mă duceam la Networth. Știi unde, 
Kester! Un sat, nu departe de Nutley, unde John vizitiul s-a retras lângă 
fiica sa căsătorită când a ieșit la pensie. Goodleigh îmi spusese că s-a 
şubrezit foarte tare și nu încetează să ne ceară pe amândoi. Așa că am 
plecat să-l văd. Îti aminteşti de el? 

— Bineînţeles! Dar n-ai scăpat de Challow pentru a merge să-l vezi pe 
bătrânul John! 

— Oh nu! era în drumul meu... sau aproape. Mă duceam la Tunbridge 
Wells și m-am gândit că aș putea-o lua pe drumul spre Uckfield... 

— Clara! rosti Kit. 

— Da, este adevărat, dar de unde naiba știi? Dacă bătrânul ăla băgăcios 
de Challow și-a vârât nasul acolo, îi voi da papucii. Modul în care Fimber 
şi cu el mă urmăresc, ca două cloști după puii lor, mă va înnebuni până 
la urmă. 

— Da, știu, dar nu el mi-a spus. Ştia că aveai o prietenă la Tunbridge 
Wells, dar nu știa cine era și unde locuia. Cu atât mai bine, pentru că ar 
fi fost disperat să afle că din cauza ta, este ţintuită în pat, cu inima frântă. 

Evelyn izbucni în râs. 

— Clara? Mi-ar plăcea să văd asta! N-ar vărsa o lacrimă nici pentru 
mine, nici pentru nimeni. 

— Dimpotrivă! N-a încetat să suspine de când a aflat de trădarea ta. Și 
face tot timpul crize de nervi. 

— Nu mă face să râd, mă face să mă doară umărul. Clara este cea mai 

nu-i pasă de nimeni. Cât despre inima frântă, sunt gata să pariez că acum 

sunt deja înlocuit și cred chiar că știu de cine. Dar cine ţi-a putut spune 
aceste baliverne? 

— Mama sa adorată. Mulţumesc mult, dragul meu frate.... 

— Ce? 

Evelyn se îndreptă tresărind, ceea ce-l făcu să se strâmbe de durere. 

— Să nu-mi spui că bătrâna cucuvea a venit până aici să ia legătura cu 
mine? Sper că nu te-ai lăsat jumulit? 

— Nu, am plătit numai vizitiul. 

— Domnul fie lăudat! Clara o va face bucățele dacă va afla asta. N-am 
întâlnit-o decât o dată și mi-a fost de-ajuns. 

— Şi mie mi-a fost de-ajuns, răspunse Kit. 

— Bietul meu frate. Trebuie să fi fost cumplit! spuse Evelyn cuprins de 
remușcări. 

Ochii îi străluceau. 

— Totuşi, aș fi dat mult să asist la scenă. Oare ţi-a împuiat capul cu 
amintiri din trecutul său glorios? 

— Bineînţeles! Cine era marchizul care o întreținea în mare lux? 

— Nu știu. Ar putea fi oricare marchiz. N-ai să crezi, dar a avut clipa ei 
de glorie... Bătrânul Flixton mi-a spus că era strălucitoare când era tânără. 
Era arțăgoasă, dar era la fel de amuzantă ca și Clara. Băutura a adus-o 
unde a ajuns acum. Dar, din spusele Clarei, când s-a retras din afaceri, 
dacă se poate spune așa, adunase bani la ciorap. Clara nu locuiește cu ea, 
dar îi poartă de grijă. 

Ceea ce-mi amintește că n-am ajuns până la Tunbridge Wells. Trebuie 
să merg acolo. Îi datorez ceva Clarei pentru clipele frumoase pe care 
le-am petrecut împreună. Acum s-a terminat și presupun că știe asta, dar 
trebuie să i-o spun eu însumi. 

Kit râse. 

— Este al naibii de isteaţă! Mi-a scris pentru a-mi cere s-o anunţ în mod 
special dacă voi muri pentru a avea timp să-și cumpere o rochie neagră. 

Își termină paharul de coniac și-l puse lângă fotoliu. 

— Oare unde eram când ai început să-mi vorbeşti despre Clara? 

— Te duceai la Networth, pentru a merge să-l vezi pe John, vizitiul. 

— Ah da! Asta am făcut și am luat-o pe drumul care ducea la 
Poundgate. Acolo m-am răsturnat, chiar înainte să sosesc și la mai puţin 
de patruzeci și cinci de metri de Woodland House. Doamna Askham 
tocmai ieșea, a văzut accidentul și a pus să fiu transportat la ea... unde am 
rămas până acum. 

ÎI privi pe Kit cu căldură. 

— N-ar fi făcut mai mult pentru mine nici dacă aș fi fost propriul ei fiu, 
Kester. Nu-ţi pot spune cât sunt de buni. În acea clipă, evident, n-am știut 
nimic, dar domnul Askham s-a dus personal să aducă doctorul. 

— Ei! cu atât mai bine, dar de ce n-a trimis un mesaj la Ravenhurst? 
Trebuia să se gândească la faptul că toţi se vor îngrijora! 

— Da, dar nu știa cine sunt și nu eram în stare să-i spun. Doamna 
Askham își ieșise din fire la ideea a ce ar simţi ea dacă i se întâmpla așa 
ceva lui Jeffrey sau lui Philipp! Sunt fiii ei mai mari. Nu l-am cunoscut pe 
Jeffrey; este pastor. Dar Philipp era acolo, un băiat foarte simpatic. Este la 
Cambridge. După el este Ned. Este la Rugby, dar vrea să devină ofiţer. Și 
apoi, în camera copiilor era... 

— Da, foarte bine, spuse Kit, întrerupând fără menajamente acea 
enumerare entuziasmată. Dar mi-ar plăcea să știu cum se face că nici unul 
din acești oameni cumsecade n-a avut ideea de a se uita în portvizitiul 
tău! Pentru că te duceai să-l vezi pe Silverdale — da, ştiu asta — nu puteai 
să fi uitat să-l iei cu tine! 

— Nu, nu, bineînţeles, m-am gândit la asta, afirmă Evelyn. 

Îi aruncă fratelui său geamăn o privire în același timp vinovată și 
glumeaţă. 

— Dar era gol. Haide, nu începe să mă critici. Eram grăbit, dar m-am 
gândit totuși să mă asigur că aveam portvizitul în buzunar și.... și de altfel, 
nu te voi lăsa să-mi ţii lecţii. Sunt fratele tău mai mare și capul familiei, și 
te rog să taci! 

— Nefericită familie! ripostă Kit, fără a se putea împiedica să râdă. Ce 
zăpăcit ești! Și nu exista nimic ce-i putea dezvălui familiei Askham 
identitatea ta? 

— Nu. N-aveam cu mine decât geanta cu lucruri pentru noapte. Nu-ti 
imaginezi că mă plimb la ţară cu blazonul pictat pe trăsura sport? 

— Nu, dar când ti-ai recăpătat cunoștința? Probabil te-au întrebat cine 
erai? 

— Da... oricum, doamna Askham asta a făcut când mi-am revenit 
prima dată. Dar nu-mi amintesc și mi-au spus apoi că mi-am pierdut din 
nou cunoștința. Doamna Askham m-a mai întrebat de mai multe ori, se 
pare, şi în cele din urmă aș fi răspuns "Evelyn". După toate probabilitățile 
încă îmi închipuiam că eram la Harrow, gata să spun catehismul. Nu știu. 
Când mi-am revenit, am constatat că-mi spuneau "domnule Evelyn". La 
început, nu m-a preocupat asta deloc. Apoi, când am redevenit cu 
adevărat eu însumi, am înţeles câte zile trecuseră și că-mi pierdusem 
complet prestigiul în ochii familiei Stavely, și asta mi s-a părut ridicol. 
Eram cu adevărat într-o stare jalnică iar ei nu mă încurajau să vorbesc, 
pentru că doctorul Elstead le spusese să evit s-o fac. Și prin urmare... 
n-am mai dorit să le-o spun. 

Se întrerupse, examinându-și mâna dreaptă care atârna în eșarfă, cu 
un zâmbet ușor pe buze. După o clipă, în timp ce Kit puţin surprins 
aștepta, ridică ochii spre el, pentru prima dată cu o oarecare timiditate. 

— Kester, când mi-am recăpătat cunoștința pentru a doua oară și am 
privit în jurul meu, întrebându-mă unde puteam să fiu... am văzut un 
înger! 

— Ce ai văzut? 

— Așezat într-un fotoliu, în timp ce mă privea, spuse Evelyn cu o voce 
extaziată. Cu ochii de un albastru atât de limpede... oh! ca cerul! și 
strălucitori!.... n-aş ști să ti-i descriu! Şi gura cea mai dulce, cea mai tandră! 
Și un păr de aur care-l aureola! Pentru o clipă, m-am crezut mort și în 
paradis! Și apoi, s-a ridicat și mi-a spus cu vocea sa frumoasă și blândă cu 
un zâmbet de înger. "Oh! vă simtiti mai bine!" 

— Ah! adevărat? spuse Kit, care nu mai era deloc uluit. Ca și când 
situaţia în care ne aflăm nu era destul de complicată! Și ce ţi-a spus după 
aceea? 

— Nimic, răspunse Evelyn cu simplitate. A dispărut. 

Asta era puţin cam mult, chiar și pentru Kit, oricât de devotat îi era 
fratelui său. 

— Destul cu tâmpeniile! exclamă el cu mânie. Dacă vei continua să 
vorbeşti ca un nebun, te previn că plec chiar mâine la Viena și te las să 
ieși din încurcătură cum vei putea. 

— Kester! exclamă Evelyn, pe un ton profund rănit. 

Lui Kit îi venea să râdă, dar optă pentru severitate. 

— Ajunge! 

Evelyn râse din toată inima. 

— Foarte bine, să traducem prin părea că a dispărut. S-a dus s-o caute 
pe doamna Askham. Fusese însărcinată s-o avertizeze, înţelegi? Până 
mi-am revenit, nu m-am lăsat niciodată singur. Menajera plecase să 
cineze și doamna Askham fusese chemată afară. De aceea era Patience 
acolo. După aceea, n-am mai văzut-o decât câteva clipe când îmi aducea 

un pahar cu lapte sau o ceașcă de supă și niciodată singură, deoarece 
doamna Askam o supraveghea de aproape. Şi apoi, escrocul acela de 
chirurg... nu, n-ar trebui să-i spun astfel: a fost remarcabil, mi-a permis 
să mă ridic. Nu eram în stare decât să mă întind pe un șezlong pe care-l 

— Şi de asemenea să-i vorbeşti îngerului, presupun? îl întrerupse cu 
răceală Kit. Este fiica familiei Askham? 

— Fiica mai mare. Da, începând din acea clipă am putut să-i vorbesc, 
dar întotdeauna în prezența doamnei Askam, a menajerei sau a copiilor! 
Aveam dreptate să fim atenţi. Și, cu toate că am înţeles încă din clipa când 
am văzut-o că mă îndrăgostisem, ea este atât... atât de divin de inocentă, 
Kester, încât nu-mi puteam imagina că poate încerca un sentiment 
asemănător cu al meu. Ne-ar fi putut lăsa singuri ore întregi. N-aș fi spus 
niciodată vreo vorbă care s-o poată jigni. Este o mică pasăre atât de 
timidă! Nu, nu tocmai timidă. Dar este atât de sinceră, atât de 
încrezătoare, atât de simplă, atât de... 

— ... inocentă... sugeră Kit, văzând că fratele său căuta cuvântul. 

— Da, recunoscu Evelyn. Ai... întâlnit vreodată o tânără fată care să-ţi 
dea impresia că singurul lucru pe care ai vrea să-l faci în viaţă ar fi s-o 
protejezi... de n-ar fi decât doar de un simplu curent de aer? 

— Nu, răspunse Kit, care adăugă imediat. Nu încă. 

— Sper că ţi se va întâmpla, continuă Evelyn. 

O clipă după aceea, se încruntă și adăugă: 

— Nu, acesta nu este genul tău. 

— N-am impresia că este mai mult al tău, îndrăzni Kit. 

Cu un zâmbet radios, acesta îi răspunse: 

— Înainte de a o întâlni pe Patience, nu ştiam care era genul tău. Cum 
aș fi putut? 

N-am cunoscut pe nimeni care să-i semene într-un fel sau altul. 

La asta nu mai era nimic de răspuns și Kit se limită să întrebe: 

— Familia Askham încă mai crede că ești domnul Evelyn? 

— Nu. Înainte de a pleca, i-am spus totul domnului Askham. I-am 
vorbit despre tutela asta blestemată și... cum mi-a cășunat să încerc să 
scap de ea. Desigur, de ce nu! În sfârșit, i-am spus totul, în afară de ce 
negociase mama. Nici doamna Askham nici el nu-și doriseră pentru 
Patience să se căsătorească în alt mediu decât al său. Ce prostie! Dar dacă 
eram sincer atașat de ea, ei nu-mi vor închide uşa, în cazul în care 
constatau că și ea îmi împărtășea sentimentele. Nu puteam spera mai 
mult și cred că doamna Askham va rămâne aliata mea, deşi mi-a făcut 
reproșuri severe! Ar fi trebuit să părăsesc imediat Woodland House, așa 
era mai corect și știam că trebuia să te văd cât mai repede cu putinţă, dar 
doamna Askham n-a vrut să audă vorbindu-se despre asta, pentru că 
doctorul îi spusese că trebuia să mă mai odihnesc o zi sau două. 

— Așadar, ştiai că eram aici? 

— Dumnezeule, Kester, exclamă Evelyn, poate ești cel mai inteligent 
dintre noi doi, dar totuși nu sunt complet idiot! Evident, am înţeles asta 
îndată ce am citit notița din "Morning Post". Dacă bătrâna lady Stavely și 
Cressida fuseseră invitate de lordul Denville la Ravenhurst, era evident că 
te întorsesei şi-mi luasei locul. 

Vocea ca și dispoziţia sa se schimbară brusc. 

— Știu de ce ai făcut-o. Pentru a mă scoate din încurcătură. Nu exista 
altă soluţie! Dar, Dumnezeule, cât regret că te-ai lansat în această 
aventură. Era și așa destul de dificil. Aș fi putut merge s-o găsesc pe Cressy 
și să-i spun pur și simplu adevărul. N-au existat niciodată minciuni între 
noi și are foarte mult bun-simt. Nu este una dintre acele stupide femei 
înţepate. Dar acum, că a fost găzduită la Ravenhurst și că ziarul acela 

detestabil a trezit atenţia tuturor! Și chiar dacă nu s-ar fi întâmplat toate 
astea, trebuie să mă gândesc la mama, Kester, ce trebuie să fac? 

— Nu știu, replică sincer Kit. Dar pot să te liniștesc asupra unui punct. 
Te-ai înșelat, Evy. Eu sunt cel care se va căsători cu Cressy. 

Evelyn își luase capul în mâini, dar auzind aceste cuvinte, îl ridică și-l 
privi pe Kit, ca și când nu-și putea crede urechilor. 

— Ce vei face? Cressy știe că tu nu ești eu? 

— Desigur! A ghicit de mult. Și trebuie să-ţi spun, domnule, că atunci 
când ti-am luat locul la acea faimoasă cină, era practic hotărâtă să-ţi refuze 
cererea totuși măgulitoare. În ciuda a toată seductia Înălțimii Voastre! 
Nu-ţi poți da seama cât de mândru sunt de când știu că există cel puţin o 
persoană care m-a preferat admirabilului meu frate! 

— Ti-am spus că are foarte mult bun-simt, replică Evelyn râzând. Gata 
cu gluma. Este serios? 

— Evident, prostule! 

Evelyn păru că se gândește o clipă și murmură: 

— Da, este adevărat, Cressy este chiar genul tău. Oh! dragă frate, îţi 
urez multă fericire și simt că vă veţi înțelege bine. Este o fată fermecătoare 
şi-mi place mult. Deși nu înțeleg cum se poate îndrăgosti. 

Kit vru să răspundă, dar tăcu. Până atunci, nu ezitase niciodată să-i 
spună lui Evelyn ce gândește, dar simţi brusc că în raporturile lor se 
schimbase ceva. Erau încă la fel de legaţi, dar pe viitor vor păstra probabil 
pentru ei anumite lucruri. Așa că se multumi să răspundă: 

— Este foarte posibil. Să nu ne ambalăm, Evy. Poate am putut desface 
un nod din această zăpăceală, dar cred că suntem încă departe de a scăpa 
de ea. Știu că nu i-ai cerut mâna lui Cressy, dacă nu considerai situaţia 
disperată. Ce nu știu încă, este cât de disperată este. La cât se ridică 
datoriile mamei? 

Privirea lui Evelyn se întunecă din nou. Răspunse, puțin cam brusc: 
— Aproximativ douăzeci de mii de lire... din câte cred că știu. 
Se lăsă o tăcere grea. Apoi, Kit se ridică și se duse să ia carafa. 
— Cred, Evy, spuse cu precauţie, că ar trebui să beau un coniac mic! 


Capitolul 15 


Evelyn luă paharul și i-l întinse. 

— Îmi închipui că ai mai multă nevoie decât mine. N-ar fi trebuit să-ți 
arunc în față atât de brusc această cifră. 

— — De când o știi? 

— Oh! este deja un timp. Dar n-am aflat totul o dată. De altfel, nu sunt 
sigur că ştiu totul. 

— Cât datorează negustorilor? 

— Cea mai mică parte, deși are un sold debitor considerabil la Rundell 
& Bridge și n-am nici cea mai mică idee cât îi poate datora croitoresei. 
Rundell & Bridge n-o hărțuiesc. Sunt prea prevăzători pentru asta. Cred 
că-i au pe conții Denville de clienţi de la fondarea afacerii și-și spun 
probabil că dacă mama nu-i plăteşte acum, o voi face eu mai târziu. În ce 
o privește pe Celeste, nu știu nimic. Vezi, Kester, biata noastră mamă nu 
înțelege. Banii îi alunecă printre degete. Nu știe niciodată ce face cu ei, 
iar eu și mai puţin. Este imposibil de prevăzut ce va inventa. Desigur, am 
ştiut întotdeauna că făcea datorii, dar după moartea tatei, la un timp, am 


PENTRU DRAGOSTEA LUI CRESSY 213 


aflat suma și am înţeles că de ani de zile împrumuta din dreapta și din 
stânga. 

Zâmbi trist. 

— Sărmana noastră dragă. Dacă i-ai da o sută de lire mâine, pentru a 
o scoate din ghearele acelei zgripțuroaice care-i face pălăriile, pun pariu 
că le va face cadou uneia dintre bătrânele sale prietene aflată în nevoie. 
lar când își plătește datoriile cele mai urgente cu bani pe care-i 
împrumută, nu reușește să înțeleagă că astfel n-a rezolvat mare lucru. 
Poate nu ştii asta. 

— Bineînţeles că nu, răspunse Kit care-și încălzea paharul în mâini. Nu 
ştiam nimic, dar am aflat niște lucruri de când ţi-am luat locul. 

Kit zâmbi visător și spuse după o clipă: 

— Nu te-ai gândit niciodată că asta a fost probabil penibil pentru bietul 
nostru tată? 

— Nu! 

Cuvântul fu rostit cu o violenţă care-l făcu pe Kit să tresară. Ridică 
ochii și citi în cei ai fratelui său o ură implacabilă, care-l surprinse. 

— Foarte bine, foarte bine, nu te supăra! Voiam să spun doar... 

— Știu ce voiai să spui și nu sunt de acord. Nici tu n-ai fi dacă ai ști tot 
ce mi-a spus mama de când... mi-a căzut pe cap această afacere. Avea 
șaptesprezece ani când s-a căsătorit cu tata. Era la fel de inocentă ca 
Patience, dar fusese crescută altfel. Este tot ce mi-a putut povesti! Bunica 
Baverstock nu se gândea decât să facă din fiicele sale niște tinere fete 
desăvârşite, pentru ca ele să poată pretinde partide frumoase. Și în ce 
priveşte economia, Cosmo este singurul Cliffe pentru care cuvântul are 
un sens. Tata, care era mult mai în vârstă, și-a imaginat că se îndrăgostise 
de ea! Îndrăgostit! A fost orbit de frumuseţea şi de farmecul său, dar n-a 
fost mai îndrăgostit decât sunt eu de Cressida Stavely. Asta n-a durat mult 

timp. Detesta tot ce o făcea pe mama atât de adorabilă. Era rece, egoist, 
impulsiv, o certa îndată ce, în felul său, ea voia să-i demonstreze puţină 
tandrete. Nu era potrivit ca lady Denville să lase să se vadă că avea o 
inimă. Cum să te miri că s-a îndepărtat de el, că s-a lăsat dusă... n-are 
importanță. Nu înţelegi, dar eu da și-ţi afirm că tata poartă răspunderea 
tuturor nebuniilor pe care le-a putut face mama. 

— Calmează-te, îl sfătui Kit. Sunt de acord cu tine în privința 
răspunderii tatei. Dar, deși o ador pe mama, înțeleg că i s-a putut părea 
exasperantă unui bărbat de genul lui. Crezi că ar fi putut s-o înveţe să aibă 
grijă de casă. Poate ai dreptate, dar mă îndoiesc. Haide, nu te infuria. 
Toate astea nu mai au importanță acum. este prea târziu. Ceea ce trebuie 
să facem, este să găsim un mijloc de a-i împiedica prăbușirea. Știu că 
datorează bani la Egdebaston și la Child. Sunt și alți creditori? 

— Da, mai mulţi, inclusiv Ripple. 

— Oricum, acesta n-o va urmări, observă Kit gânditor. 

— Și care este diferenţa? replică Evelyn cu mânie. Crezi c-o voi lăsa pe 
mama Să-i datoreze bani? Tu ai accepta să faci pe struțul? 

— Nu, mărturisi Kit. Bineînţeles, trebuie plătit totul. Dar nu tot o dată. 
Este o sumă considerabilă, Evy! 

— Aș! Aș putea-o plăti imediat dacă aș reuși să-l conving pe unchiul să 
ridice tutela. 

— Ştii bine că n-o va face. Nu va fi de acord cu planurile tale 
matrimoniale. 

— Dar ar trebui să fie. 

De la moartea tatei, m-a implorat să fiu rezonabil. Ar trebui să fie 
încântat de căsătoria mea cu o fată ca Patience. 

— Dar vai! reluă Kit strâmbându-se, este extrem de fericit de căsătoria 
ta cu Cressy. Ai primit o scrisoare de la el în această dimineaţă. O vrei? 

— Nu. Îşi imaginează că voi fi mai putin fluşturatic dacă mă voi căsători 
cu Cressy, în timp ce o iubesc pe Patience? 

Kit îi aruncă o privire ironică. 

— Ce-și va imagina, Evy, este că ești la fel de ușuratic și că în curând 
vei iubi iar o alta. 

— Va vedea că greșește. Mărturisesc că am crezut că sunt îndrăgostit 
de vreo douăsprezece ori. La drept vorbind, când i-am cerut mâna lui 
Cressy, ajunsesem la concluzia că eram într-adevăr inconstant. De unde 
Clara și altele câteva. Și apoi, am întâlnit-o pe Patience și am înţeles că 
niciodată nu mai fusesem îndrăgostit. Nu este nici strălucitoare, nici 
vioaie, nici plină de haz sau de inteligență și cred că n-ai găsi-o la fel de 
frumoasă ca pe atâtea altele pe care le-aș putea numi. Dar am rămas mult 
timp lângă ea și ideea că m-aș putea plictisi în compania sa mi se părea 
atât de absurdă, atât de incredibilă... Oh! Kester, nu pot să-ţi explic! 

— Ascultă, Evy, spuse Kit, nu trebuie să-mi explici. Înţeleg, dar chiar 
dacă n-aș înţelege, asta n-ar schimba nimic. Ce are importanță este modul 
în care va privi unchiul această căsătorie. Nu ne-am ascuns niciodată 
nimic şi-ţi pot spune că unchiul, ca și Askham, va dezaproba diferența de 
condiţie socială. 

— Dar la naiba, Kester, nu este fiica unui sălbatic sau a unui primitiv. 
De acord, familia sa nu este nobilă, dar este la fel de respectabilă ca a 
noastră. Familia Askham nu aparţine înaltei societăţi, dar se aseamănă. Și 
dacă ti-i imaginezi ca pe o familie de mici provinciali, te înșeli întru totul. 
Askham este un bărbat foarte cultivat, soția sa o femeie cu o inteligență 
superioară și Patience îmi este superioară. Cât despre averea sa, însuși 
unchiul a spus că n-are nici o importanță. 

Kit, care înţelegea că fratele său își făcea iluzii asupra importanței 
hotărârilor lordului Brumby, îl întrebă fără înconjur: 

— Are avere? 

Evelyn roși. 

— Deloc sau cel puţin practic deloc. Askham nu este bogat. Are din ce 
să trăiască în mod confortabil, atâta tot. Are o familie numeroasă și mi-a 
spus sincer că nu-i poate da Patiencei decât o zestre care mi se va părea 
derizorie. I-am răspuns la fel de sincer că nu eram în căutarea unei 
moștenitoare și că mă voi considera foarte fericit dacă mă voi putea 
căsători cu Patience cu sau fără zestre. 

— Înţeleg. Dar dacă-ţi imaginezi că-ti vei atinge scopul povestindu-i 
totul unchiului nostru, ţi-ai pierdut minţile. Haide, știi bine că ideile sale 
referitoare la ce se potrivește nepotului său sunt la fel de elevate ca cele 
ale tatei și că este aproape la fel de încăpățânat ca el. 

— Putin îmi pasă de rangul meu! Dacă nu eram întru totul obligat să 
intru în posesia averii, m-aș preocupa foarte puţin de părerea unchiului. 
Dar din nefericire, este imposibil. 

— M-am gândit la asta, spuse Kit. Tu n-ai datorii personale? 

— Bineînţeles că nu, în ciuda neseriozităţii mele binecunoscute, 
bombăni Evelyn. 

— Așadar, nu este vorba decât de datoriile mamei și mă gândesc... 

Fu întrerupt de un brusc hohot de râs al fratelui său. 

— Îmi place acel "decât" al tău, spuse acesta. 

— .... şi mă gândesc, reluă Kit, că cel mai bun mod de a ieși din 
încurcătură, este să le plătesc eu... 

Urmă o clipă de tăcere, apoi Evelyn întrebă, stupefiat: 

— Ai înnebunit? Doar aceste două pahare cu coniac te-au putut ameti 
astfel. 

— Nici nebun, nici beat. Nu m-am gândit la asta până acum, şi-mi 
închipui că nici tu. Am uitat de suma pe care am moștenit-o. 

Își lăsă paharul și se întoarse spre canapea. 

— Încă n-am putut pune lucrurile la punct cu oamenii legii, dar cred 
că titlurile trebuie să reprezinte aproximativ douăzeci de mii de lire. Și 
cum moștenirea nu comportă nici o condiţie specială... 

— Totul este perfect, nu-i așa? Mă întreb cum nu m-am gândit eu 
însumi la asta. Poate s-ar putea considera ca un dar de nuntă? 

Kit zâmbi, dar adăugă: 

— Nu fi prost, bătrâne! Dacă tu... 

— Prost? Eu? Asta este culmea! exclamă Evelyn. 

— Dumnezeule! Am același drept ca tine s-o salvez pe mama. 

— În nici un caz, și o știi foarte bine. Tata ar fi trebuit s-o facă și în 
consecință, mie îmi revine asta. Nu, nu spune brașoave cui vrei, dar nu 
mie, fratele tău geamăn. 

— Să spunem că va fi un împrumut. Această moștenire este absolut 
neașteptată. tata mi-a lăsat destul pentru cât am nevoie. La urma urmei, 
ai să-i poţi plăti când vei avea treizeci de ani. 

— Încetează să spui prostii, replică Evelyn. În tot cazul, nimic nu mă 
va face să accept. Dacă ar fi invers, tu ai accepta situaţia? 

— Nu, nu cred, răspunse Kit. 

— Ştiam că n-ai fi acceptat. 

Evelyn se ridică. 

— Trebuie să plec, altfel bătrâna. Pinny nu va închide ochii toată 
noaptea. Are intenţia să mă ajute să mă dezbrac! Kester, mi-l poti 
împrumuta pe Challow mâine? Aș vrea să mă conducă la Brighton. Nu 
l-am întâlnit pe Silverdale și trebuie să-l văd. Este o gură blestemată și 
dacă descoperă adevărul în legătură cu broșa, toată Londra va afla. 

— Așadar, nu l-ai văzut? Credeam că cel puţin această problemă este 
rezolvată. 

— N-am putut. Era în vizită la Regent, pe care practic nu-l cunosc de 
altfel; n-am schimbat decât câteva cuvinte cu el, la audienta în care ne-a 
prezentat tata. N-aș fi crezut niciodată că va fi atât de greu ca numele meu 
să fie acceptat la Silverdale; de altfel, n-am reușit, cu atât mai mult cu cât 
portvizitul meu era gol. Îmi imaginez că la intrare m-au luat drept un 
impostor. În tot cazul, mi-au spus că Înălțimea Sa era plecat din ţară. Nu 
ştiu dacă era adevărat, dar nu aveam ce discuta și i-am rugat, cu cel mai 
arogant aer al meu — dar nu la fel de arogant ca al lor — să-i aducă la 
cunoștință Înălțimii Sale că nu-mi pare rău că nu l-am găsit și că sper să 
am norocul de a-l întâlni peste opt zile, când se va întoarce la Brighton. 
Înţelegi, nu puteam rămâne la Brighton, pentru că voiam să mă duc s-o 
văd pe Clara înainte de a mă întoarce la Londra și eram cam grăbit. 
Apropo, Kester, trimite-mi-l pe Fimber mâine dimineaţă. Aș vrea să-mi 
aducă niște costume, tutunul meu de prizat și câteva cărți de vizită. Ar 
putea să mă ajute și să mă îmbrac. 

— De acord, dar nu vei avea nevoie nici de cărți de vizită, nici de 
Challow. În primul rând, nu pot circula doi Denville, din care unul cu un 
braţ în eșarfă. În plus, nu ești în stare de a călători. Voi merge în locul tău 
şi-mi vei spune exact ce trebuie să-i povestesc lui Silverdale și cum trebuie 
să procedez pentru a răscumpăra broșa. Dacă trebuie făcut un cec, ești în 
măsură să-l scrii? 

— N-are rost: se va face cu bani lichizi, pentru că se presupune că 
acţionez în numele mamei. 

Am un teanc de bancnote în geanta de noapte și Fimber ti le-ar putea 
aduce mâine. Kester, chiar vrei să te ocupi de asta? N-ar trebui să ţi-o cer, 
dar este adevărat că Brighton este probabil înțesat de oameni care ne 
cunosc și-mi dau seama că este imposibil să mă aflu în două locuri în 
același timp și într-unul cu umărul rupt. Este genul de lucruri care se află 


PENTRU DRAGOSTEA LUI CRESSY 219 


până la urmă. Și cred, adăugă el pe un ton gânditor, că vei ști mult mai 
bine decât mine cum să pătrunzi în rezidența regală. 

— Face parte din meseria mea, recunoscu Kit. Ia loc în timp ce mă 
îmbrac și te voi conduce la Pinny ca să te culci. În același timp, îmi vei 
putea încredința pachetul de bancnote. 

— Ar fi de preferat să te duci să te culci din nou, spuse Evelyn 
așezându-se pe brațul fotoliului. Pot să mă descurc foarte bine singur. 
Dar mărturisesc că aș prefera să mă ajuţi mai degrabă tu decât Pinny, să 
mă dezbrac. De altfel, avem încă multe lucruri de discutat. 

— Nu vom mai discuta nimic în această noapte, răspunse Kit 
aruncându-și halatul pe pat. Este prea târziu. Ești epuizat, Evy! 

— Ba nu! Încă putin slăbit, atâta tot. Și dacă aș trezi-o pe mama? 

— În nici un caz. Aţi vorbi până în zori. Îi voi spune cât mai curând 
posibil că te-ai întors şi-mi închipui că va fi la Pinny cu cel puţin o oră 
înainte de micul dejun. 

— Nu, nu, Kester. Mama nu iese din cameră decât la o oră după ce a 
dejunat. 

— Nu când mătușa Emma locuiește la noi, răspunse Kit zâmbind, în 
timp ce-și îmbrăca pantalonii. Mătușa este o persoană matinală. Pinny 
ti-a spus că avem plăcerea extraordinară de a-i găzdui atât pe unchiul cât 
şi pe vărul nostru? 

— Mi-a spus că și Ripple face parte din ceată. Ce idee ai avut să-l inviti 
pe acest gras dizgraţios? 

— A fost ideea mamei, nu a mea. Dar nu m-am opus. Nu este atât de 
lipsit de valoare cum credeam. Este singurul, în afară de Cressy, Fimber 
și Challow, desigur, care a descoperit cine eram! Ar trebui să-mi arăţi cum 
deschizi tabacherea, Evy. M-am făcut ridicol făcând-o. 

— Oh! ce rușine! exclamă Evelyn. 

Își scoase tabachera din buzunar și o deschise. 

— Iată cum se face, spuse el. 

— Bravo, făcu Kit cu admiraţie. Și cu mâna stângă încă! 

— Haide, bătrâne, asta nu se face niciodată cu mâna dreaptă! protestă 
scandalizat Evelyn. 

Kit nu se putu stăpâni să nu râdă, înnodându-și un fular în jurul 
gâtului. 

— De ce oare îl detești atât de mult pe acest bătrân cumsecade? îl 
întrebă. Știu că-l considerăm stânjenitor, dar nu este rău. Și trebuie să 
admiţi că are un caracter frumos. 

— O ridicularizează pe mama, răspunse Evelyn prost dispus. 

— Nu foarte mult! Este cu burtă, de acord, dar toate uşile îi sunt 
deschise. Când știi asta și când te gândești la întinderea averii sale, care 
se pare că este uluitoare, este totuși extraordinar că mama a reușit să-l 
țină atașat de ea atâţia ani, reluă Kit cu bună dispoziție. Îti mărturisesc că 
prefer să-l văd mai degrabă pe el lângă mama decât pe acei intriganti care 
frecventează Mount Street. 


Capitolul 16 


Până la urmă, lady Denville nu se duse la căpătâiul fiului său risipitor 
înainte de micul dejun. Kit o convinsese să-și schimbe părerea, apreciind 
că-l va trezi probabil dintr-un somn profund datorat oboselii și de 
asemenea calităţilor unei băuturi al cărui secret îl avea doica Pinner. 

Kit se dusese la mama sa și o găsise îmbrăcată într-un vaporos capot. 
Impozanta domnişoară Rimpton o coafa în stil Titus. Făcu o reverență 
discretă, remarcându-i astfel fiului Denville dreptul de a asista la toaleta 
mamei sale, dar chipul sever exprima o clară dezaprobare. Dacă 
Înălțimea 

Sa îl primea cu amabilitate și afecţiune pe pretinsul lord, n-o privea 
decât pe ea, dar domnișoara Rimpton considera că nimeni n-ar fi trebuit 
acceptat să ridice ochii asupra ei, atâta timp cât nu trecuse prin mâinile 
sale pricepute. 

Spuse pe un ton sever: "O clipă, doamnă, vă rog!" și continuă să 
aranjeze agrafele în părul stăpânei sale cu o încetineală calculată, cu 
scopul evident de a-l pune pe Kit la locul său. 

Reuși asta perfect, deoarece când o clipă mai târziu se retrase după ce 
o rugase pe Înălțimea Sa să binevoiască s-o sune când va avea nevoie de 
ea, el exclamă: 

— Femeia asta mă terorizează, mamă! 

— Da, este îngrozitoare, recunoscu lady Denville. Dar în felul său, este 
un geniu! Oare ce dorești, dragul meu? Să nu-mi anunti încă o dată o 
catastrofă! 

— În nici un caz, răspunse ironic Kit. Nu ghicești? 

— Nu, băiat rău! Cum vrei asta? Nu vrei să spui? Oh! Evelyn? 

Kit încuviinţă şi ea sări din fotoliu. 

— Oh! mulțumesc, Dumnezeule! Unde este? Când a sosit? 

— În această noapte, după ce toţi ne culcasem deja. A deschis cu cheia 
lui Pinny. Voia să vină să te trezească, dar l-am împiedicat. 

— Haide, Kit! Ştii bine că aş fi fost foarte fericită să mă trezească. 

— Da, mamă dragă, dar știam și că dacă o făcea, mi-ar fi trebuit ore 
întregi pentru a-l duce să se culce. Și asta voiam să evit, deoarece nu este 
încă bine. Oh! nimic ce trebuie să te alarmeze! A avut un accident de 
trăsură, şi-a fracturat umărul și câteva coaste și ar fi avut și o comotie 
cerebrală destul de puternică. 

— Oh! sărmanul, bietul de el! exclamă lady Denville. Unde este? 
Spune-mi imediat, Kit! 

— Este la Pinny. L-am condus acolo în zori, pentru a-l ajuta să se 
dezbrace şi-ţi jur că este plină de atenţii faţă de el. 

— Da, da, desigur, dar trebuie să merg imediat să-l văd. O sun pe 
Rimpton, dragule. Mă vei scuza pe lângă mătușa ta... spune-i că mă doare 
capul și sunt încă în pat. Ah! da și prepelițele! Dawlish le-a comandat la 
Brighton, pentru că Bonamy le adoră, dar îi plac și lui Evelyn și poate ar 
dori să mănânce, chiar dacă nimic altceva nu-l tentează. 

Așa că, spune-i lui Dawlish să pună două și niște sparanghel într-un 
COȘ Și... 

Kit întrerupse acest val de cuvinte făcând-o să observe că sosirea lui 
Evelyn trebuia să rămână secretă, că a da asemenea instrucțiuni ar duce 
inevitabil la descoperirea secretului; că să-l facă pe Dawlish să creadă că 
prepelițele și sparanghelul erau destinate doamnei Pinner n-ar rezolva 
nimic și că aceasta din urmă îi dăduse ordin să nu-l trezească pe Evelyn 
sub nici un pretext. 

— Haide, ia loc mamă, îţi voi povesti ce i s-a întâmplat. Vei putea 
rămâne mai mult timp cu el dacă te vei duce să-l vezi după prânz. Îi vei 
povesti mătușii că trebuie să-i faci o vizită lui Pinny, care nu se simte bine 
și nimeni nu se va mira. De altfel, cum îl cunosc, Evelyn nu va vrea să 
primească pe nimeni înainte să se bărbierească. I l-am trimis pe Fimber, 
acum o oră, cu lucrurile sale și între Pinny și Fimber pentru a-l răsfăța și 
bombăni, poti să fii sigură că va fi bine ingrijit. 

— Va avea nevoie de mine să-l apăr, explică lady Denville râzând. 

Oricum, se răzgândi și Kit îi prezentă o versiune îndulcită a 
aventurilor fratelui său, cum îi ceruse acesta. 

Încrederea sa era bine plasată. În calitate de diplomat, domnul Fancot 
omise orice referire la Tunbridge Wells. Trecu abil peste împrejurările 
care-l făcuseră pe fratele său să scape de credinciosul său servitor. Lady 
Denville nu se gândi nici o clipă să se întrebe de ce alesese Evelyn să facă 
un asemenea înconjur pentru a se întoarce la Londra, în loc s-o ia pur și 
simplu pe drumul mare, atât de animată fu povestirea lui Kit asupra 
împrejurărilor accidentului. Reuși s-o distragă de la asta. 

Doar când Înălțimea Sa fu adusă în cel mai înalt grad de recunoștință 
faţă de doamna Askham, pentru îngrijirile pe care i le acordase lui Evelyn, 
Kit se aventură să facă aluzie la domnișoara Patience. 


224 GEORGETTE HEYER 


Lady Denville se gândise chiar o clipă să pună să fie condusă imediat 
la Woodland House. 

— Cum m-aș putea vreodată să mă achit față de ea și cum aș putea să 
aştept pentru a merge să-i mulțumesc? întrebă, cu lacrimi în ochi. Oh! 
trebuie să fie cel mai frumos suflet care există pe lume! Fără ea, Evelyn ar 
fi putut să moară! 

În timp ce-i împărtășea aceste păreri puţin exagerate, Kit nu rată s-o 
încurajeze și strecură câteva cuvinte destinate s-o facă pe mama sa să 
înțeleagă că va găsi în domnul Askham un bărbat cultivat și de familie 
respectabilă. Înălţimea Sa răspunse că era sigură că amândoi erau niște 
persoane excepționale. 

Nu fu deloc surprinsă să afle că Evelyn uitase să se asigure că avea tot 
ce-i trebuie în portvizit. "Este genul de ghinion care ti se întâmplă în cele 
mai nepotrivite clipe", se mulțumi să remarce. Nu se miră mai mult când 
i se spusese Evelyn și nu Denville. 

— Ştii bine, dragul meu, că mulţi oameni îi spun astfel. Cred că asta 
tine de caracterul său. Nu este ca tatăl tău, căruia nimeni n-ar fi îndrăznit 
vreodată să-i spună William. Oh! Kit, măcar dacă familia Askham ar fi 
putut să afle că era un Denville! Ne-ar fi trimis un mesaj și n-ar mai fi 
trebuit să te dai drept el. Nimeni n-ar fi putut pretinde ca Evelyn să asiste 
la o cină, când era în stare de inconștientă. Dumnezeule! Kit, am crezut 
că fac bine, dar uite unde am ajuns! În zadar încerc să mă conving, nu 
sunt sigură că până la urmă Cressy nu va remarca faptul că există o 
diferenţă între voi doi. Chiar dacă aș găsi un mijloc de a explica de ce 
trebuie pe neașteptate să poarte braţul în eșarfă. Așa că, în loc să-l salvez, 
probabil l-am pierdut. 

Făcându-și curaj, domnul Fancot declară: 

— Nu, mamă. 

Tocmai voiam să-ţi spun că Evelyn nu mai dorește s-o ia de soţie pe 
Cressy. De fapt... 

Mama sa îl întrerupse și-l întrebă cu o voce plină de teamă: 

— Cine este? 

— Este domnișoara Askham, mamă. Evelyn s-a îndrăgostit nebunește 
şi pe ea vrea s-o ia de soție. Îi las lui grija de a-ţi vorbi despre ea, dar se 
pare că... este o fată ireproșabilă. 

— Oh! nu, Kit! exclamă lady Denville pe un ton rugător. Nu acum, 
când i-a cerut deja mâna lui Cressy. Dragul meu, să nu-ti închipui că 
vreau Să-i reproșez ceva. Nimeni nu știe mai bine decât mine că este 
imposibil să găsesc cel mai mic defect unuia dintre voi. l-am deplâns 
deseori pe părinţii care n-au avut norocul să aibă copii ca voi. Dar este 
păcat că Evelyn se îndrăgostește atât de des — și întotdeauna de fete 
imposibile. 

— Da, mamă, recunoscu Kit, privind-o cu un zâmbet afectuos. Dar nu 
uita că nu există fată demnă de noi! 

— Spui prostii, spuse Înălțimea Sa cu multă demnitate. 

Domnul Fancot începu să râdă. 

— Cum poţi spune așa ceva? Serios, mamă, chiar am impresia că de 
data aceasta este ceva complet diferit de precedentele aventuri ale lui 
Eviyn. Cred că într-adevăr o iubește și vei avea aceeași impresie când îl vei 
auzi vorbind despre ea. După câte mi-a spus, domnișoara Askham este 
diferită de flirturile sale din trecut și mi se pare lipsită de toate calitățile 
pe care le aprecia el atât de mult până acum. Mi-a spus că nu este nici 
strălucitoare, nici nostimă, dar că doar ideea de a se putea plictisi 
vreodată cu ea i se pare absurdă. Gusturile mele personale sunt diferite, 
dar ascultându-l pe Evelyn, mi-a trecut prin minte că domnișoara Askham 
ar putea fi exact ce i s-ar potrivi. Nu voi spune mai mult despre asta. Vei 

judeca tu însăţi. Din punct de vedere monden, este altceva. Nu va fi o 
căsătorie echilibrată, deși mi s-a părut că înţeleg că Evelyn nu va roși nici 
din cauza domnișoarei Askham, nici a familiei sale. Nu sunt niște 
personalități, nici oameni bogaţi, dar par întru totul amabili. 

Lady Denville îl ascultase cu atenţie. Cu un aer sceptic, întrebă: 

— Crezi că ştiau cine era Evelyn și... şi au vrut să-l acapareze? 

— Nu, mamă. Mărturisesc că m-am gândit și eu la asta la început, dar 
în acest caz au avut o manieră foarte ciudată de a conduce afacerea. 
Doamna Askham nu și-a lăsat niciodată fiica singură cu Evelyn, din clipa 
în care acesta și-a revenit. Și se pare că domnul Askham nu este mai 
binevoitor acestei căsătorii decât va fi unchiul Henry. Evelyn i-a explicat 
totul. Și dacă nu i-a interzis să-i treacă pragul, i-a interzis s-o curteze pe 
domnișoara Askham cât timp afacerile sale vor fi atât de încurcate. 

— Ah! asta mă face să am o foarte bună părere despre el, spuse grăbită 
Înălțimea Sa. Nu mi-ar plăcea ca Evelyn să ia de sotie pe cineva de rang 
foarte modest, dar puţin îmi pasă de ce se va spune! Cât despre unchiul 
tău Henry, nu este treaba lui și-i voi spune de altfel, dacă va avea 
impertinența să facă obiecţii la o căsătorie care are aprobarea mea. 
Singurul lucru... 

Se întrerupse și ezită o clipă încruntată. Apoi îndreptă spre Kit o 
privire întrebătoare şi spuse cu prudență: 

— Dragul meu și dacă te-ai căsători tu cu Cressy? Când mă gândesc la 
situaţia neplăcută în care se află biata fată, nu mă pot împiedica să cred 
că ar trebui să-l ia de soț pe unul dintre voi doi. 

Adăugă repede, în timp ce Kit izbucnea într-un râs irezistibil: 

— Bineînţeles, nu vreau să te influenţez. Dar mi-am spus de mai multe 
ori că-mi păreți întru totul potriviti. 

— Şi noi ne-am spus același lucru, mamă, replică domnul Fancot. 

O vreau pe Cressy de soţie și cum și ea dorește asta, tocmai veneam 
să-ţi spun. 

— Așadar, Cressy știe? Oh! Reaua, nu mi-a spus! exclamă lady Denville, 
foarte bucuroasă. Este tânăra fată pe care aș fi ales-o pentru tine, dacă 
n-aş fi ales-o deja pentru Evelyn. Slavă Domnului, nu este prea târziu. 
Ştiam că va interveni ceva pentru a aranja totul. Oh! dragul meu Kit, sper 
atât de mult că vei fi fericit. 

Kit îi mulțumi, dar își permise să facă observaţia că felicitările erau 
puțin premature. Erau încă multe dificultăți de rezolvat. Lady Denville fu 
de acord. Dar, cu o bună dispoziție de neclintit, declară: 

— Sunt doar dificultăţi minore. Evident, vom fi obligaţi să-i spunem 
adevărul ladyei Stavely și nu sunt deloc șanse să-l primească bine. Am 
putea să nu-i spunem nimic, dar cred că ar fi o greșeală. 

— Şi eu cred la fel, mamă, răspunse Kit. 

— Ştiam că vei fi de părerea mea. Pentru că, dacă Evelyn a hotărât s-o 
ia de soţie pe domnișoara Askham, lady Stavely va fi nebună de furie să 
afle asta din ziare, în timp ce în mintea ei, el este incă logodnicul lui 
Cressy. Și evident, poate Stovely nu va fi foarte mulţumit, dar contez pe 
îngrozitoarea Albinia Gillfoot pentru a-l face să-și dea consimțământul la 
căsătoria voastră. 

— Da, mamă, este foarte posibil. Dar ne rămâne un obstacol și mai 
greu de trecut, murmură Kit. Când spui că pe unchiul Henry nu-l privește 
căsătoria lui Evelyn, oare nu uiţi împrejurările care l-au făcut să-i ceară 
mâna lui Cressy? 

Lady Denville îl privi consternată și păru o clipă descumpănită. Dar 
înainte de a avea Kit timp să-i ia mâna pentru a o consola, își revenise. 
Strânse mâna întinsă și spuse cu un zâmbet curajos: 

— Faci iar aluzie la datoriile mele? 

Dar, dragul meu, nici unul din voi doi n-ar trebui să le acorde nici 
măcar o clipă de gândire. Cum aș putea fi atât de îngrozitoare pentru a 
pune ceva atât de comun în balanță cu fericirea fiilor mei? De altfel, sunt 
ani de zile de când am datorii și m-am obișnuit perfect cu ele. Mă voi 
descurca. Bineînţeles că mă voi descurca! De altfel, întotdeauna m-am 
descurcat când totul părea pierdut. Lăsă mâna lui Kit. 

— Gata! Acum că am aranjat asta, trebuie să pleci pentru că probabil 
este deja ora zece și nu sunt încă îmbrăcată. 

Domnul Fancot, care nu era omul să pierdă vremea în discuţii inutile, 
renunță să-i amintească mamei sale importanța datoriilor și necesitatea 
de a fi plătite cât mai repede. Sărutând-o cu afecţiune, o lăsă apoi 
îngrijirilor domnișoarei Rimpton. 

Găsi pe familia Cliffe și pe Cressy adunaţi în sala pentru micul dejun. 
Avu ocazia să-și desfășoare tot talentul său de diplomat. Nimeni, nici 
măcar Cressy nu putu bănui că, în timp ce lua parte cu amabilitate la 
conversaţia generală prefăcându-se că-l interesează, mintea îi era în altă 
parte. Două probleme îl preocupau, dintre care cea mai urgentă era să 
găsească un mijloc de a se face primit de lordul Silverdale. La asta avea o 
soluţie. Dar cealaltă problemă părea de nerezolvat. 

Lady Denville nu întârzie să li se alăture, spuse bună ziua la toată 
lumea, își exprimă într-o manieră fermecătoare și atentă speranța că 
draga ei cumnată dormise bine și adăugă, luând loc la masă: 

— Dragă Cressy, tu şi cu mine va trebui să avem o mică discuţie în 
această după-amiază. 

Cum privirea strălucitoare care-i însoţi cuvintele era la fel de 
elocventă, pe cât de maliţioasă, Kit se grăbi să intervină pentru a întreba, 
cu cordialitatea unei gazde preocupată să organizeze cât mai bine timpul 
liber al invitaţilor, ce doreau să facă în acea dimineaţă. 

Astfel, distrase atenţia. Dar răspunsurile pe care le primi ar fi trebuit 
să-l decepţioneze dacă era cu adevărat preocupat să distreze pe toată 
lumea. Totuși, cum dorinţa sa adevărată era să-și rezerve o întrevedere 
particulară cu Cressy, fu dimpotrivă foarte mulțumit. Vărul său bombăni 
că nu știa, Cosmo, care se mulțumea perfect cu rutina unei zile obișnuite 
la ţară, declară că va scrie niște scrisori și va citi în așteptarea 
corespondenței, Cressy, căreia îi venea să râdă, păstră ochii plecaţi și nu 
spuse nimic. Cât despre doamna Cliffe, care își observa fiul cu îngrijorare, 
decretă că Ambrose putea spune ce voia, dar era convinsă că i se forma 
un furuncul la gât. 

Toate privirile se îndreptară involuntar spre Ambrose care roși, își 
fulgeră mama cu privirea și spuse pe un ton iritat că n-avea nimic. Adăugă 
că-l durea capul. 

— Bietul meu băiat, se înduioșă lady Denville. Cred că dacă te vei duce 
să te plimbi, îţi va trece repede. 

— Anabel, trebuie să te rog să nu-l încurajezi pe Ambrose să facă 
imprudente, interveni doamna Cliffe. Suflă vântul și sunt sigură că este 
un vânt din est, pentru că am niște reacţii nervoase pe care nu le sufăr 
decât la vântul din est. Ar fi foarte primejdios pentru Ambrose să scoată 
nasul afară, atâta timp cât nu se simte complet bine. Cu constituţia sa 
fragilă, ar putea contracta o boală care să-l facă să cadă la pat 
cincisprezece zile. 

— Serios? se miră lady Denville, privindu-și nepotul cu interesul 
respectuos pe care-l arăţi unui fenomen. Bietul băiat! Cât trebuie să fie de 
neplăcut să fii nevoit să rămâi închis când suflă vântul din est. Se 
întâmplă atât de des. 

— Haide, haide, să nu facem din tântar armăsar! interveni Cosmo cu 
răutate. Nu neg că are o constituție bolnăvicioasă, dar... 

— Ei bine, Cosmo, exclamă sora sa, cum poți să spui asemenea 
lucruri! Sunt sigură că nu este bolnav. Chiar dacă îl doare puţin capul. 

Îi adresă lui Ambrose un zâmbet încurajator, fără să-și dea câtuși de 
puțin seama că tocmai îi ofensase pe cei trei Cliffe: Ambrose, care, deși 
nu-i plăcea că se remarcase că avea un furuncul la gât, era totuși mândru 
de durerile sale de cap, datorită cărora era deseori obiectul unor atenții 
speciale; Cosmo, pentru că de ani de zile acceptase părerea soției sale 
după care Ambrose avea o constituţie fragilă, ceea ce explica trista sa lipsă 
de energie; în sfârșit, Emma, care considera ca pe o insultă că se putea 
insinua că singurul său fiu nu avea o sănătate delicată. 

— Trebuie să mărturisesc, spuse Cosmo, că Ambrose n-a fost niciodată 
atât de robust ca verii săi. 

— Sora ta nu poate înțelege ce este o constituţie delicată, dragul meu, 
remarcă Emma. Cred că gemenii n-au fost bolnavi niciodată în viața lor. 

— Într-adevăr, cred asta, spuse cu mândrie lady Denville. Întotdeauna 
au fost extraordinar de energici. 

Desigur, au avut ca toată lumea rujeolă și tuse convulsivă, dar nu-mi 
amintesc să fi fost cu adevărat bolnavi. Îmi amintesc chiar că atunci când 
au avut tuse convulsivă, unul dintre ei... tu ai fost dragul meu? s-a cățărat 
pe un coș pentru a lua un cuib de sturz. 

— Nu, era Kit, declară domnul Fancot. 

— Este adevărat, spuse mama sa făcându-i cu ochiul. 

— Dar este teribil! exclamă Emma. 

— Nu-i așa? A coborât de acolo transformat în negru și a făcut să cadă 
atâta funingine, încât s-a acoperit toată casa. N-am râs niciodată atât de 
mult! 


rupă gâtul? 

— Oh! nu să-și rupă gâtul, dar și-ar fi putut fractura un picior sau să 
rămână înțepenit în coș. Îmi amintesc că ne-am întrebat cum ne-am fi 
putut organiza în acel caz, pentru a-l scoate de acolo. Ce pierdere de timp 
era să-ţi faci griji referitor la gemeni! Cădeau neîncetat din copaci, în lac 
sau de pe ponei și nu li se întâmpla niciodată nimic grav, încheie senin 
lady Denville. 

O asemenea inconștientă o făcu să se înfioare pe doamna Cliffe, în 
timp ce Ambrose, presupunând greșit că vorbele ladyei Denville erau 
îndreptate impotriva lui și a indolenţei sale, se închise într-o îmbufnare 
ostentativă. 

Terminându-și micul dejun, compus din ceai și o tartină cu unt, lady 
Denville se ridică de la masă, scuzându-se: 

— Trebuie să vă părăsesc. Doica Pinner nu se simte foarte bine și n-ar 
fi drăguţ din partea mea să nu mă duc s-o văd și să-i duc ceva de mâncare. 

— Fructe, de exemplu, spuse Kit în grabă. 

Ea râse ușor și nu se putu stăpâni să spună cu politeţe: 

— Da, dragul meu, nu prepelite! 

— Prepeliţe! exclamă Cosmo, profund șocat. Prepelițe pentru bătrâna 
doică, Anabel? 

— Nu, Evelyn crede că aș face mai bine să-i duc fructe. 

— Aș fi crezut că putin griș și o supă de legume s-ar fi potrivit mai bine, 
spuse Emma. 

Asta stimulă verva incorigibilei sale cumnate. 

— Oh nu! în nici un caz! mai ales grișul pe care-l detestă! Dragă Emma, 
este foarte puţin politicos din partea mea să plec. Dar sunt sigură că mă 
înţelegi. 

Îi adresă un zâmbet fermecător fiului său nerăbdător. 

— Dragul meu, ti-i încredinţez pe invitați. 

Oh! și poate o sticlă de porto? Este mult mai reconfortant decât o 
supă, nu crezi? Fi bine, accepti? 

— Nu-ţi face griji, mamă, o întrerupse Kit deschizându-i ușa. Voi 
supraveghea totul. 

— Desigur, spuse lady Denville, deloc impresionată de privirea 
furioasă pe care i-o aruncă. Am încredere în tine. 

— Mă întreb uneori, spuse Cosmo pe un ton dezaprobator, dacă 
mama ta nu şi-a pierdut minţile. 

Fanteziile mamei sale îl scoteau uneori din sărite pe domnul Fancot, 
dar critica cea mai mică la adresa ei îl înfuria. 

— Adevărat, domnule? răspunse el cu o amabilitate studiată. Ei bine! 
sunt foarte fericit să vă pot liniști. 

Inteligența domnului Cliffe nu era excepțională, dar ar fi trebuit să fie 
un prostănac pentru a nu înţelege iritarea pe care o ascundea zâmbetul 
amabil al lui Kit. Roșind puţin, spuse: 

— Îmi închipui totuși că am dreptul, fără să fiu incorect, să fac niște 
critici asupra comportamentului surorii mele? 

— Adevărat, domnule? răspunse Kit din ce în ce mai amabil. 

Domnul Cliffe se ridică și se îndreptă spre ușă cu demnitate, făcând 
să se observe că nu dădea importanţă cuvintelor obraznice ale nepotului 
său care, ca atâţia alţi tineri preţioși, era gata să se înfurie imediat. Se 
retrase în liniște. 

Conștient de acuzaţia îndreptată împotriva lui, Kit își îndreptă atenţia 
asupra mătușii și o întrebă cu respect ce ar putea-o distra. Aceasta 
răspunse cu un aer ofensat că-și va petrece ziua punând felii de lămâie pe 
fruntea fiului său, dându-i pastile și, dacă durerea de cap persista, 
aplicându-i cataplasme pe picioare. Kit ascultă cu gravitate acest trist 
program și, cu o solicitudine care puse la grea încercare seriozitatea 

domnișoarei Stavely și-i aduse privirea furioasă a lui Ambrose, lăsă să se 
înțeleagă că uneori, un abces la cap putea avea efecte benefice. 
Considerând, după toate aparențele, că-și făcuse datoria, îi propuse 
domnișoarei Stavely o plimbare prin mica pădure. Evitând cu prudență 
să-l privească, domnișoara Stavely declară cu multă rezervă că ar fi foarte 
plăcut. Îi dovedi că era demnă să devină soția unui ambasador, 
stăpânindu-și dorinţa de a râde până când ieșiră din casă. Atunci o făcură 
din toată inima. 

Domnul Fancot fu primul care-și regăsi seriozitatea. 

— Totul este bine și frumos, Cressy, dar situația în care ne aflăm îţi jur 
că nu este de râs! Ai ghicit fără îndoială că nesuferitul meu frate geamăn 
a reapărut. 

— Oh da! răspunse Cressy. Încă din clipa în care nașa ti-a spus cu acea 
privire ironică: "Fără prepelite!" 

Domnul Fancot zâmbi, dar declară că nu reușea să înțeleagă cum 
nimeni nu fusese încă tentat s-o ucidă pe draga lui mamă. Domnișoara 
Stavely îi reproșă că spunea asemenea vorbe, dar redeveni serioasă când 
el îi povesti aventurile lui Evelyn. Totuși, râse din nou aflând cât fusese 
de ușurat nobilul său curtezan să afle că era liber de obligaţii. Întelese 
foarte repede dificultăţile pe care le-ar produce intrarea în scenă a unei 
noi logodnice, care cu siguranță nu-i va plăcea dificilului unchi Henry. 

— Oh, Dumnezeule! spuse dezolată. Ce păcat! Oare ce se poate face? 

— N-am nici cea mai mică idee. Încearcă să te gândești puţin, draga 
mea. În ce mă priveşte, înainte de orice trebuie să mă duc să recuperez 
broșa aceea blestemată. 

— Da, este de importanţă capitală. Nu-l cunosc personal pe lordul 
Silverdale, dar din câte am auzit spunându-se, fratele tău are dreptate. 
Este.... teribil de răutăcios. Tata mi-a spus într-o zi că este invitat 

pretutindeni la cină pentru a-l auzi povestind ultimele scandaluri. Și dacă 
Regentul l-a invitat... Kit, ai găsit un mijloc de a fi primit? 

— Nu, spuse Kit bine dispus. Dar cred că știu pe cineva care m-ar 
putea ajuta. 

— Sir Bonamy? exclamă Cressy, după ce se gândi o clipă. 

— Foarte exact, răspunse Kit. 

Adăugă cu mândrie: 

— Nu degeaba sunt fiul mamei mele. Am și eu uneori idei bune. 


Capitolul 17 


Prânzul, compus din carne rece, prăjituri, jeleu și fructe, era servit 
întotdeauna în sufrageria mică. Kit ar fi dorit să-l aștepte pe sir Bonamy 
până va ieși din cameră, în speranţa de a schimba câteva cuvinte cu el, 
înainte să se afle printre ceilalți invitați. Dar timpul trecu atât de repede, 
încât când orologiul de la grajd sună miezul zilei, nici domnul Fancot, 
nici domnișoara Stavely nu putură crede că se plimbau de mai mult de o 
oră. Se grăbiră să se întoarcă și găsiră toată lumea gata să prânzească, 
excepţie făcând bătrâna doamnă. Deși, mai târziu, în particular, domnul 
și doamna Cliffe căzură de acord considerând că tinerele fete moderne 
se bucurau de o libertate care n-ar fi fost acceptată pe vremea lor, nimeni 
nu făcu nici un comentariu asupra sosirii târzii a celor doi tineri. Lady 
Denville le făcu chiar favoarea să le zâmbească. 

Ambrose se lăsase convins de mama sa și mâncă puţin pentru a-și 
reface forțele. Bătrâna doamnă își trimisese camerista să anunţe că nu va 
apărea decât mai târziu în timpul zilei. 

— Nimic îngrijorător, îi spuse lady Denville lui Cressy. 

Camerista spune că n-a dormit bine și se simte puţin obosită. 

— Nu mă miră, spuse Bonamy, aranjându-și monoclul pentru a 
examina mai bine un pui crocant. S-a prefăcut prea mult aseară. 

Îşi privi gazda și scutură din cap cu un aer de reproș tandru. 

— N-ar fi trebuit s-o inviţi pe Maria Dersingham, frumoasa mea 
prietenă. 

— Îmi pare rău, Cressy. 

Dar Cressy, cu un antren pe care doamna Cliffe îl considera 
surprinzător din partea unei "fetite", o asigură pe lady Denville că, deși 
se agitase aflându-se în prezenţa fostei sale prietene vechi, devenită 
dușmancă, și asta poate o enervase puţin, bunica fusese încântată de 
seară. 

— Este exact, aprobă sir Bonamy. Notaţi că rezultatul luptei a rămas 
incert până în clipa în care au ajuns să vorbească de urechi de vițel. Ce 
memorie are bunica dumitale, dragă domnișoară Stavely. În acea clipă, a 
triumfat. 

Un râs puternic îi scutură corpul mare. 

— I-a spus brutal Mariei Dersingham câteva adevăruri care au lăsat-o 
complet descumpănită. Apropo, draga mea, sosul italienesc care s-a servit 
atunci era extraordinar. 

Lady Denville se făcu interpreta restului societăţii, întrebând: 

— Da, dar care este povestea urechilor de vițel, Bonamy? 

— Nu, nu, replică el încă râzând. Nu sunt bărbatul care să umble cu 
vorbe și nu voi spune nimic. Mi-ar plăcea puţin pateu, Denville și o 
bucăţică de jambon. 

Interpretându-i dorinţa în sens larg, Kit îi servi o bucată bună de 
pateu însoțită de șase felii de jambon. Doamna Cliffe, care nu încetase să 
se mire de apetitul său, o privi stupefiată pe cumnata sa spunându-i cu 

sinceritate lui sir Bonamy că, niște fructe și un biscuit — dacă murea 
într-adevăr de foame — ar fi trebuit să-i ajungă la acea oră. Adăugă că ea 
însăși trecea deseori peste prânz. 

— Da, da, dar tu n-ai de hrănit un trup atât de important ca al meu, 
remarcă sir Bonamy, pălind doar la ideea unei asemenea privări. 

— Dar dacă n-ai mânca atât de mult, n-ai avea de hrănit un trup atât 
de important, observă Înălțimea Sa. 

Fratele său, care nu aprecia acel schimb de cuvinte, îi aruncă o privire 
de gheaţă și schimbă subiectul conversatiei întrebându-și sora cum a 
găsit-o pe doica Pinner. 

— Nimic infecțios, sper? adăugă el. 

— Oh! nu, nu se simte foarte bine, atâta tot, răspunse lady Denville. 

— Infecţios! exclamă doamna Cliffe. Draga mea soră, cum poţi fi atât 
de sigură că nu are nimic? Ce imprudent din partea ta să te duci s-o vezi. 
N-ar fi trebuit. 

— Haide, Emma, sunt niște simple colici! Temerile doamnei Cliffe 
părură să se risipească, dar Kit observă brusc, nu fără îngrijorare, că 
mama sa deveni gânditoare. Tremura în sinea sa, deoarece după expresia 
sa, înţelesese că pregătea una dintre trăsnăile sale. Încercă să-i prindă 
privirea, dar ea se întoarse spre Cressy, care terminase de mâncat și 
aștepta cu răbdare cu mâinile așezate pe genunchi. 

— Draga mea copilă, fără îndoială dorești să te alături bunicii tale. Fără 
protocol, du-te imediat. Transmite-i prietenia mea și spune-i că sper s-o 
văd curând. Apoi vino să mă găsești în budoarul meu, dacă lady Stavely 
n-are cumva nevoie de tine, bineînţeles. 

Așteptă să iasă Cressy, pentru a i se adresa lui Kit. 

— Dragul meu, întrebându-mă dacă indispoziţia lui Pinny era de 
natură infecțioasă, unchiul tău mi-a amintit ceva ce cred că trebuie să-ţi 

spun... ca și lui Ambrose, poate. Nu voiam să vorbesc în faţa lui Cressy, 
nu pentru că mă tem s-o sperii, are prea mult bun-simt pentru asta, dar 
n-aş vrea să riște s-o agite pe lady Stavely. Fără îndoială, toate astea nu 
sunt decât zvonuri, dar aș vrea ca și unul și celălalt să evitaţi să mergeţi 
acum în sat. Deși, dacă ar exista cu adevărat o epidemie, este foarte sigur 
că unul dintre servitori se va îmbolnăvi şi va contamima toată casa. 
Totuși... 

Doamna Cliffe o întrerupse, cu vocea neliniștită. 

— Ce boală? Pentru Dumnezeu, Anabel, spune-mi imediat. 

— Nu-i nimic, Emma, replică Înălțimea Sa râzând. Sunt cancanuri 
de-ale lui Pinny. Pentru că unul sau doi săteni se plâng că-i doare-n gât, 
este convinsă că au scarlatină. Ce prostie! 

— Scarlatină! 

— Oh! draga mea Emma, chiar nu este cazul să te agiti, spuse lady 
Denville cu cea mai mare seriozitate. De fiecare dată când cineva are o 
rinită, Pinny îşi imaginează că respectivul va muri. Într-o zi, a pretins chiar 
Că în sat exista tifos... De altfel, dacă mă gândesc acum, avea dreptate. Dar 
asta este altceva și nu este cazul să te îngrijorezi. 

Spusese destul. Albă ca varul de emotie, pe deplin îngrozită, doamna 
Cliffe declară că nimic n-o va face să mai rămână o oră în plus într-o 
regiune atât de contaminată. Anabel o va putea considera temătoare și 
putin politicoasă, dar trebuia să înţeleagă că necesitatea de a-și pune la 
adăpost de pericol singurul fiu, trebuia să treacă înaintea oricărei 
consideraţii. 

Spre profunda admiraţie a lui Kit, lady Denville se mulțumi să-și roage 
cumnata să nu plece, fără însă s-o liniștească. Când Anabel făcu apel la 
Cosmo, acesta se arătă ezitant. lar Ambrose, pe care părinţii îl târâseră la 
Ravenhurst împotriva voinţei sale, și care și-ar fi dorit să fie în altă parte 

încă din clipa în care sosiseră aici, profită de prima ocazie să vină în 
ajutorul mamei sale; nu găsea aerul de la Ravenhurst foarte sănătos; nu 
voise să spună până acum, dar de mai multe zile nu se simţea foarte bine. 
Lăsă să se înţeleagă că un sejur de câteva săptămâni la Brighton i-ar fi cu 
siguranță mai prielnic. Această sugestie primi aprobarea mamei sale, dar 
se lovi de un veto categoric din partea lui Cosmo, îngrozit doar la ideea 
unui sejur într-o staţiune atât de scumpă. În cele din urmă, după o 
discuţie aprinsă, se hotărâră să meargă la Worthing, unde, din câte îi 
spusese bătrâna doamnă, erau multe pensiuni de familie excelente, care 
asigură un confort extraordinar, la preţuri foarte rezonabile. 

Dacă ar fi putut, Cosmo ar fi preferat să se întoarcă direct acasă, cu ai 
săi. Dar era imposibil. Își împrumutase cu amabilitate casa, pentru vară, 
unui văr îndepărtat, fără bani și împovărat de familie. Acesta fusese foarte 
mulțumit să accepte oferta în schimbul căreia trebuia să plătească doar 
salariile servitorilor lui Cosmo. 

Acesta din urmă acceptă împotriva voinţei sale, să plece chiar în acea 
zi la Worthing. Pentru a-l aduce aici, sensibila sa sotie trebui să-i spună că 
putea rămâne la Ravenhurst dacă-i făcea plăcere, cu riscul să se 
îmbolnăvească de scarlatină, dar că ea nu va consimţi niciodată să-și 
expună unicul fiu unui asemenea pericol. 

Nu se putea aștepta ca domnul Ambrose Cliffe, care ofta după 
plăcerile din Brighton, să fie entuziasmat la ideea de a-și petrece lunile de 
vară într-o mică staţiune frecventată mai ales de persoane în vârstă, care 
căutau liniștea. Dar cum nu sperase vreodată cu adevărat să-și convingă 
tatăl să meargă la Brighton, și ştia că Woorthing nu era prea departe, nu 
făcu obiecţii. 

În tot timpul discuţiei, punctată cu rugăminţi pe cât de fermecătoare, 
pe atât de false ale ladyei Denville, care pretindea să obţină ca familia 

Cliffe să nu plece de la Ravenhusst în ciuda zvonurilor, sir Bonamy 
continua cu cea mai mare indiferență să onoreze diferitele feluri de 
mâncare așezate pe masă. Doar când doamna Cliffe, ridicându-se să facă 
pregătirile de plecare, îi spuse adio, el părăsi fotoliul și se prefăcu că arată 
interes pentru neliniștitoarea poveste inventată de gazda sa. Aceasta, sub 
pretextul de a merge s-o ajute pe draga Emma să facă valiza, îi antrenă pe 
cei trei Cliffe afară din încăpere. Dar se intoarse imediat, pretinzând că-și 
uitase mica poșetă, pentru a-i mărturisi în mare grabă fiului său, ca și 
bărbatului curtenitor, că totul nu era decât o invenţie a ei, dar că simţea 
că trebuie să-i îndepărteze cu orice preț pe cei din familia Cliffe. 

— Desigur, frumoasa mea. Ştiam că pregătești una din farsele tale, 
spuse Bonamy afectuos. Aș fi pariat că nu vei putea suporta prezența 
fratelui tău mai mult de o săptămână. Ti-am spus că este plictisitor la 
culme. 

— Da, este adevărat. Dar nu asta este. L-am invitat pentru că am crezut 
că va ușura lucrurile pentru Kit, dar acum, când s-a întors Evelyn, 
dimpotrivă, le complică. N-am timp să-ţi explic de ce, dar se va ocupa Kit 
de asta. 

Fugi în urma doamnei Cliffe și sir Bonamy, lăsându-se să cadă din nou 
în fotoliu, trase spre el o cupă cu piersici și nectarine, pe care-l trie cu 
grijă, înainte de a-l informa pe Kit că n-avea nici o nevoie de explicaţii. 

— Prefer să te abţii băiete, nu vreau să ştiu absolut nimic, declară el, 
palpând cu delicateţe o piersică. 

— De acord, spuse Kit. Dar mi-ar plăcea să am o discuţie cu 
dumneavoastră. Vă cred în măsură să mă ajutati. 

Sir Bonamy îi aruncă o privire suspicioasă. 

— Nu cred, nu cred deloc, cel puţin dacă se referă la acea afacere 
ciudată pe care sunteţi pe cale s-o uneltiți. 

— N-are absolut nici o legătură, ripostă Kit pe un ton liniștitor. Este 
pur și simplu vorba de o problemă de protocol în legătură cu care sunt 
sigur că mă puteţi îndruma. 

— Oh! dacă nu este decât asta, răspunse sir Bonamy, vizibil ușurat, 
sunt foarte fericit să-ţi fac un serviciu, băiete. 

Luă cuțitul de fructe, adăugând cu o modestie dezarmantă: 

— Nu puteai bate la o ușă mai bună. 

— Evident, fu de acord Kit. Este o problemă mică, dar nu știu cum 
s-o rezolv. Dacă ati fi în locul meu, domnule, sau mai degrabă în cel al 
fratelui meu și ar trebui să faceţi o vizită cuiva care locuiește la "Pavilion", 
cum ați proceda? 

Sir Bonamy încetă să-și curețe piersica și ridică ochii spre Kit. 

— Cine? îl întrebă. 

— Unui oaspete al Regentului. 

— M-aș abtine, spuse sir Bonamy revenind la piersica sa. Evită să te 
amesteci în acel grup. De altfel, este foarte închis și sunt singurul din 
grupul Regentului care-l cunosc pe Denville; cu ce scop ar merge să-l 
caute pe un altul? 

— Este vorba despre o mică problemă pe care aș vrea s-o rezolv în 
locul său. 

— Dacă nu-i vorba decât de asta, te sfătuiesc să aștepți ca el să plece 
de la "Pavilion", spuse sir Bonamy, tăindu-și o nouă piersică. 

— Din nefericire, problema este destul de urgentă, domnule. 

— Ah! Adevărat? Oare fratele tău să fi făcut prostii? Sper că n-a jucat 
cărți cu oamenii aceia? 

— Nu, sunteţi mai în măsură decât mine s-o știți, răspunse Kit, puțin 
arțăgos. 

— Așa credeam și eu, dar cu aceşti tineri nu se ştie niciodată. 

N-are rost să te superi. Cui vrei să te adresezi la "Pavilion?" Trebuie 
să ştiu, pentru a te putea ajuta. 

— Lordului Silverdale. Din motive de afaceri, cum v-am spus. 

Sir Bonamy gustă încet un nou sfert de piersică. 

— În locul tău, Kit, l-aş sfătui pe Evelyn să nu facă afaceri cu Silverdale. 
Regentul are câţiva prieteni ciudati, printre care Silverdale. Acesta din 
urmă este îngrozitor de corupt, băiete. N-a avut niciodată nici o leţcaie și 
este cea mai otrăvită limbă pe care o cunosc. Într-o seară, îţi va distruge 
reputaţia mai mult decât mine într-un an! 

— Şi totuși, trebuie neapărat să-l văd. 

Sir Bonamy îl privi o clipă fără să clipească. 

— Ei bine! ascultă-mă, băiete. Dacă asta are de-a face cu acea broșă din 
rubine pe care a pierdut-o la joc mama ta, nu te mai ocupa de asta și 
spune-i fratelui tău să nu-i pese de ea. 

— Sunteţi la curent? 

— Da, desigur. Eram acolo! Am văzut-o pe mama ta punând-o în joc, 
la fel ca toată lumea. A fost stupid, deoarece în acea seară n-avea noroc, 
dar Evelyn n-are de ce să fie tulburat. Totul s-a desfășurat foarte deschis 
şi corect; iar oamenii glumeau și spuneau că o recunosc în asta: n-avea 
decât să-și joace bijuteriile după bani. Așa că uită asta, Kit şi spune-i lui 
Evelyn să se calmeze. 

— Nu se poate. Cred, ca și Evelyn, că broșa trebuie să fie răscumpărată. 

— Oh! nu te sfătuiesc, reluă sir Bonamy lăsând pe platou nectarina pe 
care tocmai o examinase. 

— Dar trebuie să înțelegeţi... 

— Nu, nu înţeleg. De altfel, consider că este un lucru bun că mama ta 
a pierdut-o. Nu-i venea bine. Mă întreb chiar cum, cu gustul său atât de 
sigur, i-a putut plăcea. Rubinele nu i se potrivesc. Orice altceva, dar nici 

rubine, nici granate. Nu încerca s-o recuperezi. Spune-i lui Evelyn să-i 
cumpere alta... din safire sau smaralde, care-i plac la fel de mult. 

— Probabil și mai mult, recunoscu Kit zâmbind. 

— Ei bine și ce? Haide, Kit, nu mai ești copil. Nu începe să răscolești 
cerul și pământul. Ar fi stupid. Poţi să fii sigur că Silverdale a vândut de 
mult broșa. 

— Sunt sigur că nu, răspunse Kit. 

— De unde ştii? Silverdale nu mai are un ban și broşa aceea valora 
mult. 

Kit șovăi înainte de a adăuga: 

— Cred că pot fi sincer cu dumneavoastră, domnule. Nu valora nimic. 
Nu era decât o copie a broșei veritabile! 

— Absurd, spuse sir Bonamy, pe un ton iritat. 

— Mi-ar plăcea foarte mult să fie absurd, domnule, dar mi-e teamă... 

— Dacă-ţi spun că este absurd, este absurd! Dumnezeule, băiete, 
dacă-l consideri pe Silverdale naiv, te înșeli. 

— Nu-mi pot închipui că a putut crede că mama ar fi pus broșa în joc 
dacă... 

— Nu, și sigur n-a făcut-o, îl întrerupse sir Bonamy. Ti-am spus că eram 
prezent. Dacă-ţi imaginezi că aș fi lăsat-o să pună în joc o imitație, ai mai 
puțină minte decât credeam... ba chiar n-ai deloc! Singurul sfat pe care 
til dau este să-i spui tânărului Denville să înceteze să facă din asta o 
dramă. 

Se uită furios la Kit, care-i sustinu privirea. 

— Însăși mama mi-a spus că vânduse acea broșă, domnule. De altfel, 
îmi amintesc că a adăugat că aţi fost de mai multe ori însărcinat să vindeti 
bijuteriile în locul ei. 

— Oricum, acea broșă n-am vândut-o. 

— Oare aţi vândut vreodată una singură dintre bijuteriile sale? 

— Kit, încep să mă satur. Te amesteci în ce nu te privește! izbucni sir 
Bonamy. Devii la fel de insuportabil ca fratele tău. Nu voi tolera asta! Doi 
puști nerușinaţi, pe care-i cunosc de când s-au născut... N-am înțeles 
niciodată cum vă putea găsi mama voastră atât de extraordinari! 

Izbucnind în râs, Kit remarcă: 

— Totul este foarte bine, domnule, dar nu ne putem opri aici. Ştiţi 
foarte bine că ne priveşte această întâmplare. 

Plictisit, sir Bonamy își luă tabacherea și-și administră o priză pentru 
a-și reveni. 

— Ascultă-mă, băiete. Nici unul din voi nu aveți dreptul să vă 
amestecați în asta! Nimeni nu știe ceva referitor la această afacere şi 
nimeni nu va ști niciodată nimic. Așa că, dacă te temi de un scandal... 

— Credeţi-mă, domnule, nu mă tem de așa ceva și Evelyn va gândi ca 
mine. 

— Dumnezeule, Kit, nu-i relata totul lui Evelyn, îl rugă sir Bonamy, 
foarte agitat. Este deja destul de enervant să te văd intervenind în 
treburile mele, fără să mai vină și acest tânăr agitat să bâzâie în jurul meu 
ca o viespe. V-am cunoscut mama cu mult înainte de nașterea voastră și 
în plus, dacă n-ar fi fost tatăl vostru, cine știe, v-aș fi putut fi eu! Notează 
că sunt încântat că nu este cazul. Din toți tinerii pretenţioşi, agitati și care 
se amestecă în toate, pe care i-am cunoscut, sunteţi cei mai răi. 

— Da, domnule, admise cu umilință Kit. Totuși nu ne puteţi cere s-o 
lăsăm pe mama să vă datoreze bani. 

Sir Bonamy îl măsură cu ochii săi mici, rotunzi și obrajii începură să i 
se îmbujoreze. 

— Ah! serios? Eşti un înfumurat, băiete. Curând îmi vei cere să-ţi fac 
socotelile! Ei bine! vei fi crunt decepţionat, pentru că n-am intenţia s-o 

fac. Și n-are rost să mergi să-ţi plictisești mama cu această problemă, 
pentru că nu este la curent, draga de ea. 

— Domnule, este imposibil să ne oprim aici! 

— Te înșeli. Îi poţi spune lui Evelyn că nu-l privește, deoarece s-a 
întâmplat înainte de moartea tatălui vostru. Și nu încerca să-mi plătești 
blestemata aia de broșă, nu voi accepta. Dumnezeule, băiete, ce 
importanță au pentru mine cinci sute de lire? 

— Dacă dumneavoastră sunteți și cel care a plătit colierul familiei 
Denville, domnule, mama vă datorează mii de lire. 

— Ei bine! tot n-are importanță. Credeam că știi. 

— Toată lumea știe că sunteti bogat precum Cresus, dar nu asta este 
problema. 

— Ba da, răspunse ursuz sir Bonomy. Nu aveţi dreptul să mă 
împiedicaţi să-mi cheltuiesc banii cum îmi place. 

— Domnule, trebuie să vă rog... 

— Taci, Kit. Devii obositor. N-ajungi la nimic, te previn. Nu este vina 
lui Evelyn dacă mama ta a făcut datorii. Nici eu n-am putut face mare 
lucru, pentru că n-a vrut să accepte nimic, numai în cazul în care a fost 
obligată, dar atunci a vrut să fie vorba de un împrumut și să-i stabilesc 
dobânda. 

— Pe care n-aţi cerut-o niciodată. 

— Nu, desigur. Dar mă întreb dacă n-ar fi fost mai chibzuit s-o fac, 
continuă el gânditor. Mama ta n-are nici cel mai mic simţ al afacerilor, dar 
are oroare să trebuiască să spună mulțumesc. 

Râse ușor. 

— Crede că este suficient să plătească dobânzile. Nu mi-a spus mai 
mult decât îi spunea tatălui tău și bănuiesc că împrumuta de la alții și nu 
de la mine. De fapt, sunt sigur de asta și mă simt neputincios, deoarece 

nu acceptă să-i dau bani și nu-i pot răscumpăra eu însumi poliţele fără să 
provoc comentarii neplăcute. Consideră mai simplu să împrumute de la 
străini, care apoi o persecută, decât să vină să mă caute. În zadar am 
încercat s-o conving. Tot ce găsește să-mi răspundă este că nu vrea să 
trăiască pe spinarea mea. Și când i-am spus că ar trebui să știe că nu există 
nimic ce n-aş face pentru ea, mi-a răspuns că știa, dar că asta făcea 
lucrurile şi mai dificile. Oftă. 

— Știu că nu vă face nici o plăcere, dar o ador. Am adorat-o 
întotdeauna și o voi adora mereu, dar îi este imposibil să înțeleagă asta. 

— Cred că înțeleg de ce nu vrea să trăiască pe spinarea 
dumneavoastră, domnule. Vă înșelați dacă vă gândiţi că-mi displace 
dragostea dumneavoastră pentru ea. Este adevărat, când eram copii, 
eram geloși. Dar în lumina a ceea ce tocmai am aflat, cum să nu fim 
profund recunoscători pentru dragostea pe care i-o purtaţi. Sir Bonamy 
luă un aer destul de mulțumit, dar în cele din urmă adăugă: 

— Vorbești pentru tine, băiete, evident nu pentru Evelyn, sau atunci 
nu-l cunoşti. ÎL cunosc cum mă cunosc pe mine însumi, răspunse Kit și 
vorbesc și în numele lui. N-am spus că va fi de acord. Nu va fi mai mult 
decât mine și nu va accepta. Dar în sfârșit, cum am putea asta, domnule? 
Tatălui meu îi revenea să plătească datoriile mamei. N-a făcut-o și Evelyn 
vă va spune că în același timp cu averea, a moștenit și obligaţiile sale. 

— Aș prefera să nu mi-o spună, răspunse sir Bonamy. Nu doresc să 
vină la rândul său să-mi împuieze capul. De altfel, ar fi inutil. Încă n-a 
intrat în posesia averii tatălui vostru și după câte pot înțelege, nu este gata 
să obțină de la Brumby ridicarea tutelei, înainte ca acesta să fie obligat 
s-o facă. Și mai adaug, Kit: în ziua când își va obține averea, va avea 
destule de făcut cu restul datoriilor mamei tale, fără să adauge ce i-am 
împrumutat eu. 


Capitolul 18 


Kit nu putu scoate mai mult de la sir Bonamy, care se îndrepta spre 
bibliotecă pentru a-și face siesta, foarte mulțumit că nu mai trebuia să 
împartă încăperea cu un bărbat atât de agitat cum era Cosmo. Kit nu 
încercă să-l rețină. ÎI revolta ideea că mama sa era atât de datoare unui 
bărbat care nu-i era nimic. Dar nu vedea cum să-l oblige pe sir Bonamy 
să se lase plătit. 

Familia Cliffe plecă în mai puţin de o oră după ce se ridicase de la 
masă. Şi, imediat după plecarea lor, Kit se duse la Pinner. Fimber, pe 
care-l trimisese să ducă niște sticle cu vin, tocmai se certa cu ea. 

Când Kit intră în salon, Fimber se înclină și-i spuse că-l va întâlni pe 
Înălțimea Sa în grădină. Adăugă, coborând vocea, conștient de ce-i va 
spune, că-l va găsi pe Înălțimea Sa putin agitat. 

— Dumnezeule! cum ar putea fi altfel? exclamă doica dispreţuitor. 
Du-te să i te alături, domnule Kit. Și dacă trebuie să se întoarcă la castel 
diseară, cum dorește doamna, mi-l poţi aduce înapoi, deși nu este chiar 
necesar. ÎI pot dezbrăca mai bine decât dumneata, sau Fimber. 

Kit se grăbi în grădina mică, aflată în spatele casei. Evelyn se plimba 
melancolic, de-a lungul cărărilor. Doica îi instalase un fotoliu la umbra 
unui măr. Pe pământ, peste un vraf de ziare și reviste, era o carte 
deschisă. 

— N-aș vrea să fiu în locul tău, dragă frate! spuse vesel Kit. În salon este 
o învălmășeală! 

Evelyn părea prost dispus, dar râse. 

— Oh! Nu-mi pasă. Doica se ceartă fără încetare în legătură cu mine 
cu Fimber, de când mi l-ai trimis. Mama a reușit să scape de familia Cliffe? 

— Te puteai îndoi? Tocmai le-am spus adio. 

— Mama este extraordinară. Cum a reușit? 

— Spunându-le că era epidemie de scarlatină în sat. Când a început să 
vorbească de boală, m-am temut o clipă să nu aleagă variola, ceea ce ar fi 
fost cam mult. Dacă vii în noaptea asta, te voi lua din camera copiilor, 
pentru a fi sigur că drumul este liber. 

— Perfect. Cred că mâine voi merge la Tunbridge Wells. Măcar 
problema asta pot s-o rezolv. Și dacă rămân mai mult timp închis aici, voi 
înnebuni! 

— Înţeleg, răspunse Kit. Cu toate acestea, nu se pune problema să te 
duci la Tunbridge Wells. 

— Oh! să nu începi să mă plictisești cu umărul meu! 

— Nu vorbesc despre umăr. Dar nu te poți mișca până când nu voi 
dispărea eu. Cum vrei să mergi acolo? Challow nu poate să te conducă, 
s-ar putea să fii recunoscut. Iar Challow nu poate scoate cabrioleta fără să 
fie văzut. 

— Dar tu-i poţi da ordin s-o scoată și să te conducă aici. Ei bine, dragul 
meu frate, vei rămâne închis aici în locul meu, continuă Evelyn cu un 
zâmbet malitios, iar eu voi putea merge la Tunbridge Wells. 

— Părăsindu-mi invitaţii? Aș face-o dacă ar fi o urgență, dar cum nu 
este cazul... nu! 

Evelyn oftă. 

— Cu siguranţă, ai dreptate. Dar va trebui totuși să-i părăsești dacă te 
duci la Brighton în locul meu! 

— Nu merg acolo. Tocmai despre asta am venit să-ţi vorbesc, spuse 
Kit. Ia loc. 

Trase fotoliul lui Evelyn lângă o bancă pe care se așeză. 

— Ce-ti voi spune, nu-ți va plăcea, dar trebuie să știi. 

Scoase din buzunar teancul de bancnote pe care i-l dăduse Evelyn și 
i-l întinse. 

— Iată-ţi banii. Nu vom avea nevoie de ei. Broșa nu era o copie și cred 
că asta este situaţia și altor bijuterii. Chiar și a colierului pe care ai pus-o 
pe mama să-l vândă. 

Evelyn se încruntă și roși ușor. 

— Ce naiba vrei să spui? Ea însăși m-a asigurat că a vândut broșa după 
ce a pus să fie copiată. 

— Da, asta mi-a spus și mie. Dar a adăugat, și presupun că nu știi, că 
i-a cerut de mai multe ori lui Ripple să se ocupe de acest gen de treabă. 

— Într-adevăr, nu ştiam. 

— Pe scurt, Ripple n-a vândut niciodată nimic. l-a dat valoarea acelei 
broșe și i-a înapoiat-o pretinzând că era o imitatie. 

Evelyn se încordă, cu mâna crispată pe teancul de bancnote de i se 
albiră falangele. Ochii îi străluciră o clipă. Îi cobori spre pumnul închis și 
desfăcu degetele. 

— În aceste condiţii, de ce nu i-ai dat astea? 

Kit ridică din umeri, schiţând un zâmbet. 

— Poate vei reuși tu. Eu n-am putut! 

— Kester, n-are dreptul! 

— Nu! 

— Este intolerabil, spuse Evelyn, cu o voce gâtuită. Cât îi datorează 
mama? 

— Nu știu nimic. N-a vrut să-mi spună. 

— Mie îmi va spune! 

— Nici tie, nici nimănui. Cred că ar fi mai bine să ştii exact ce ne-am 
spus. 

Cu faţa crispată, Evelyn făcu un gest de aprobare. Când Kit își încheie 
povestea, era încă încruntat, dar privirea i se imblânzise. Nu vorbi imediat 
şi când o făcu, avea un zâmbet trist: 

— Tata mi-a lăsat moștenire ceva despre care am uitat să vorbim 
aseară: "umilința". Nu voi scăpa de ea decât când îi voi plăti lui Ripple. 

— N-ai mijloace s-o faci, dragă frate. 

— Nu încă, dar mai târziu.... când voi avea treizeci de ani, poate 
înainte. Trebuie să-i vorbesc. 

— Bineînţeles. Dar m-a rugat să-ți spun că asta nu te privește, faptele 
petrecându-se când trăia tata și a adăugat, îi spuse Kit cu un zâmbet 
ironic, că nu dorește să vii să bâzâi în jurul lui ca o viespe. 

Evelyn râse, dar cu o urmă de necaz. 

— De ce aș face un asemenea lucru? 

— Ştie că nu-l placi. Și chiar a adăugat că dacă n-ai reușit tu să-l scoţi 
din sărite în timpul atâtor ani, eu am și mai puţine șanse să reușesc. 

— La urma urmei, nu este atât de stupid. Poate am încercat uneori 
să-l sâcâi, dar nu pot spune că-mi displace. Sau mai degrabă, nu mi-ar fi 
displăcut dacă nu s-ar fi învârtit fără încetare în jurul mamei, numind-o 
"frumoasa mea" și vorbind despre dragostea lui, în timp ce ea știe foarte 
bine că întreţine amante. Dar nu l-aș fi crezut niciodată capabil de un 

asemenea lucru. Mărturisesc, am crezut că toate astea nu erau decât 
vorbe; că pretindea că simte pentru mama o pasiune trainică, pentru că 
era măgulitor pentru el să-i fie curtezan. 

— Și eu am crezut la fel, recunoscu Kit. Dar acum, mă gândesc că, în 
felul său, este foarte atașat de ea. Are un caracter plăcut și este evident 
generos, deși el spune că nu i-a împrumutat decât câteva mii de lire. 

— Trebuie să-l văd, reluă Evelyn. Îi sunt îndatorat și chiar dacă asta îmi 
displace, ce a făcut mă impresionează și trebuie să-i spun, precizând că 
mă consider legat de datoriile mamei, în locul tatălui meu. 

— Vei face cum crezi, spuse Kit pe un ton înțelegător. Va trebui să 
discutăm și cu mama despre locul unde vei vrea să te retragi până la 
plecarea mea. Nu poţi să rămâi sechestrat aici și cât timp lady Stavely va 
fi la Ravenhurst, nu poţi merge nici la Londra, nici la Brighton. 

— Ce păcat că în locul umărului nu mi-am rupt gâtul, remarcă Evelyn. 
Asta ar fi rezolvat toate problemele. 

— Ai făcut și glume mai nostime, spuse Kit. Poate îţi imaginezi că mă 
amuz. 

— Foarte bine, foarte bine, nu te supăra, replică Evelyn pe un ton 
pocăit. De fapt, sunt descurajat. 

— Nu mă miră. Desigur, suntem într-o situaţie dificilă, dar ne vom 
descurca. Întotdeauna ne-am descurcat. 

Evelyn îi zâmbi. 

— Este adevărat. Să nu mai vorbim despre mine. Voi merge în 
Leicesterhire. Să vorbim mai degrabă despre tine. Înţeleg că nu poți 
anunţa imediat logodna ta cu Cressy, dar consider că trebuie să mergi 
să-l întâlneşti pe Stavely înainte de a pleca la Viena și să-i obţii 
consimțământul. M-am gândit și cred că ar trebui să te însoțesc în Mount 
Street. 

— Nu sunt sigur de asta, dar sunt și eu de părere că trebuie să mă duc 
să-l întâlnesc pe Stavely cât mai curând posibil. Treburile mele sunt mai 
simple decât ale tale și nu este necesar să vorbim despre ele. 

— Ale mele nu pot face nici măcar obiectul unei discuţii, răspunse 
Evelyn. Am avut tot timpul să mă gândesc la asta; cazul meu n-are soluţie. 
Asta mi-ai spus aseară, nu-i așa? 

— Nici n-am spus-o, nici n-am gândit-o! 

— Ai spus totuși că unchiul se va opune căsătoriei mele cu Patience 
Askham, ceea ce este același lucru. Am vrut să mă conving de contrariul, 
dar n-am reușit. Oare cum i-aș putea cere Patiencei să mă aștepte șase ani? 
Chiar dacă aș fi sigur că mă iubește? N-am încercat să-i plac și după cum 
merg lucrurile... Nu, chiar dacă tatăl său mi-ar permite să mă 
destăinuiesc, trebuie să mă abtin. 

— Nu este totul pierdut, prostule! Voi încerca să-l văd pe unchiul 
înainte de a pleca din Anglia. Încă nu știu exact ce-i voi spune, dar poți 
să fii sigur că-ţi voi da rolul frumos. 

— Prezentat astfel, va deveni imediat atent, îl întrerupse Evelyn, 
râzând fără să vrea. 

— În nici un caz! Îi voi spune că te-ai sacrificat pentru mine și asta o 
va crede. Mă gândesc că ar fi de preferat să nu vorbesc despre 
domnișoara Askham. Evident, va trebui să aștepți un anumit timp, dar nu 
prea mult, dacă te hotărăști să renunti la ceea ce numește el nebuniile 
tale extravagante. Petrece-ţi timpul aici, iubite frate. Interesează-te mai 
mult de domeniu. Ar trebui chiar să te prefaci că te interesează atât de 
mult, încât nu va dori decât să ţi-l dea în administrare. Propune 
îmbunătăţiri, cere tot felul de informaţii, într-un cuvânt, fă-te 
insuportabil... și toate astea cu un aer de tristă detaşare. Pariez pe zece la 
unu Că va fi foarte fericit să-și dea acordul la logodna ta. 

Vorbise pe un ton vesel care-l distrase pe Evelyn și-i ridicase moralul. 
Dar nu era atât de convins de ceea ce spunea. Cunoștea caracterul 
inflexibil al unchiului său și se îndoia că-l poate convinge atât de ușor. Nu 
spera mai mult să-l vadă privind favorabil căsătoria lui Evelyn cu cineva 
pe care trebuia să-l considere dintr-un mediu nepotrivit. Cunoscându-și 
fratele geamăn, nu credea nici că acesta se va ţine mult de sfaturile pe 
care tocmai i le dăduse. Prea impulsiv, prea capricios pentru a putea 
suporta mult timp o situaţie de acest gen, va cădea repede într-un acces 
de melancolie și se va întoarce la viaţa sa desfrânată. 

Așa că, atunci când își părăsi fratele, Kit era foarte îngrijorat. Mergând 
pe drumul spre castel, căuta să rezolve probleme care păreau fără soluţii 
și în cele din urmă se simţi aproape la fel de deprimat ca Evelyn. Norton 
îl anunţă că domnișoara Stavely plecase cu trăsura cu bătrâna doamnă, 
ceea ce nu-l remontă deloc. Pentru a-l distra, majordomul îi aduse ziarele 
care tocmai sosiseră cu corespondenţa. 

Nu erau scrisori pentru Evelyn, dar erau mai multe pentru lady 
Denville, din care una de la lordul Stavely, care-i adresase alta fiicei sale. 

După ce o citise pe a sa, Cressy se dusese în budoarul ladyei Denville 
şi-i spusese: 

— Nașă, am vești bune de la tata. Albinia a născut marti un fiu. Tata 
este încântat. Scrisoarea sa este foarte scurtă. Se mulțumește să-mi spună 
că este un copil frumos. 

Se întrerupse, observând că lady Denville plângea și îngenunche 
lângă fotoliul său. 

— Ce este, nașă? Ce s-a întâmplat? 

Făcând un imens efort pentru a-și reveni, lady Denville răspunse, 
zâmbind cu curaj: 

— Nu este nimic, draga mea copilă. Ce spuneai? 

Tatăl tău are un fiu? Dar este încântător! Presupun cel mai puţin că 
asta trebuie să spun, deși după părerea mea, i-ar fi putut ajunge fiica sa. 
De parcă n-ar fi avut fraţi care să-l moștenească și nu-mi pot imagina că 
un fiu de la Albinia Gillifoot poate fi altfel decât odios! 

Cressy nu-și putu stăpâni un râs ușor înainte de a adăuga: 

— N-are importanţă! Spune-mi, ce te-a necăjit? 

Privirea îi căzu asupra unei foi de hârtie așezată pe masă și acoperită 
de un scris des. 

— Oare ai primit vești proaste? Sper că n-ai pierdut o ființă dragă? O 
soră sau un frate? 

— Oh nu! nimic asemănător! o linişti lady Denville. Este mai rău. 
Firește, aș fi dezolată să aflu de moartea unuia dintre ei, dar n-aș vărsa nici 
o lacrimă, pentru că nu-i văd practic niciodată, în afară de Baverstock și 
Amelia, care nu-mi plac deloc. La drept vorbind, vizita mea la Evelyn, de 
dimineață, m-a deprimat foarte mult. Exact în clipa în care eram atât de 
fericită pentru Kit. Dragă Cressy, sunt chiar nebună de fericire. Ești exact 
soţia care-i trebuie. Este o săptămână de când mă gândesc la asta. 

Eliberându-se din îmbrăţișarea parfumată a ladyei Denville, Cressy 
roși şi răspunse râzând: 

— Mulţumesc. Sper să ai dreptate. Este făcut pentru mine. Dar de ce 
te-a deprimat vizita la Evelyn? Te temi oare ca vătămarea să nu fie mai 
serioasă decât crede Kit? 

— Oh nu! nu cred. Este adevărat că pare obosit, bietul micut. Dar 
nu-i nimic. Cressy, Kit ti-a vorbit despre domnișoara Askham? 

— Desigur. Dacă înțeleg bine, este foarte frumoasă și... foarte 
încântătoare! 

— Da, poate, spuse lady Denville cu un aer suspicios. Dar se numește 
"Patience". 

— Ce frumos! răspunse Cressy pe un ton încurajator. Te face să te 
gândești la protestanți. Este un nume atât de original. 

— Crezi? 

Lady Denville părea tot mai şovăitoare. 

— Dar mi-e atât de teamă să nu fie într-adevăr din categoria 
protestanților, Cressy. Și nu reușesc să mă conving că i s-ar putea potrivi 
lui Evelyn. Știi, draga mea, acum ţi-o pot spune, toate tinerele fete de care 
s-a îndrăgostit până acum, erau foarte... strălucitoare. 

Cressy zâmbi: 

— Dar a încetat foarte repede să le iubească, nu-i așa nașă? Strălucitor 
cum este el însuși, poate i s-ar potrivi mai mult o fată mai blândă. Deseori 
este așa. 

— Da, asta mi-a spus și Kit. Crede că, de data aceasta, este vorba de o 
pasiune durabilă și, bineînţeles, îl cunoaște pe Evelyn mai bine decât 
oricine. Dar dacă are nevoie de o fată mai blândă, nu pot să înţeleg de ce 
nu s-a îndrăgostit de tine, draga mea. Chiar este atât de capricios? Nu că 
aş regreta că te vei căsători cu Kit, deoarece, orice al pretinde el, Evelyn 
nu este favoritul meu. Îi iubesc la fel de mult pe amândoi. Evelyn îmi este 
pur și simplu mai apropiat, pentru că am locuit mereu împreună. Dar se 
poate avea mai multă încredere în Kit și este atât de liniștitor. Cred, 
adăugă lady Denville gânditoare, că va fi un soț fermecător. 

— Şi eu cred asta, afirmă Cressy amuzată. 

Luă una din mâinile nașei sale și îndrăzni să adauge: 

— Şi am de asemenea impresia că domnișoara Askham va fi o soţie 
fermecătoare. 

— Nu, replică ferm Înălțimea Sa. Nu fermecătoare, Cressy. Poate o 
soţie bună — de fapt sunt sigură de asta — și asta mă deprimă în cea mai 
mare măsură, pentru că am impresia că este o fată atât de insipidă! 

Cressy îi bătu ușor mâna. 

— Nu, sunt convinsă că nu este cazul. Este fără îndoială timidă, atâta 
tot. 

— Ei haide! a fost crescută după cele mai severe principii, mama este 
plină de demnitate și Evelyn susține că sunt la fel de buni, pe cât de pioși! 
Mi-a spus chiar că Patience este un înger! Înţelegi, draga mea, totul este.... 
admirabil, dar oamenii pioși mă plictisesc și este peste puterile mele să 
trăiesc cu un înger. 

— Dar vei fi obligată să locuiești cu ei? 

— Nu, n-am această intenţie. l-am spus-o deja lui Evelyn când te-a 
cerut în căsătorie. Este de evitat asta. Numai că, atunci când m-am gândit 
să trăiesc singură... am fost cuprinsă de panică. Voi avea mijloacele? Voi 
fi obligată să-mi cumpăr o casă, pentru că am impresia că nu voi putea 
închiria una. Și nu vreau să trăiesc într-un cartier burghez sau foarte 
îndepărtat de genul Upper Grosvenor Place, cum a trebuit să facă 
sărmana Augusta Sandhayes când soţul său, ruinat la bursă, i-a spus că 
trebuia să se restrângă. Fără a mai vorbi de salariile servitorilor, de trăsuri 
şi de toate lucrurile de care nu m-am preocupat niciodată... Și când mă 
gândesc că atunci când nu mă ocupam de ele, n-am încetat niciodată să 
fac datorii, mă întreb ce se va întâmpla când va trebui să mă preocupe, 
încheie cu lacrimi în ochi. 

La asta nu era nimic de răspuns. Gânditoare, Cressy tăcea. Ce tocmai 
îi spusese lady Denville era adevărat. Nu se gândise niciodată la asta. Dar 
o cunoștea destul de bine pentru a-și da seama că veniturile necesare 
pentru a-și menţine modul de viață cu care era obișnuită depășeau cu 
mult o avere frumoasă. Simţul realității îi spunea că se va aștepta zadarnic 
din partea ladyei Denville să se restrângă. Era absolut incapabilă de asta. 

Ca și când i-ar fi citit lui Cressy gândurile, lady Denville adăugă: 

— N-are rost să fiu îndemnată la economie. Nu sunt în stare. De fiecare 
dată când am încercat, asta m-a dus la cheltuieli suplimentare. Cumnata 
mea Denville, foarte nesuferită și zgârcită mai ales, ceea ce-i mai rău decât 
să fii cheltuitoare — punea de altfel pe toată lumea în încurcătură neavând 
decât un singur lacheu și dând niște cine detestabile! — își petrecea 
timpul aruncându-mi vorbe sarcastice și explicându-mi cum ar trebui să 
fac economii. Atunci am înţeles că nu voi reuși niciodată. Trebuie să 
recunosc că am fost foarte ușurată când a murit, pentru că de fiecare dată 
când mă vedea, mă întreba de prețul rochiei mele și-mi explica mereu că 
aș fi putut-o avea la jumătate. Știu că se poate, dar n-aș face-o pentru 
nimic în lume. Înţelegi, Cressy, de la prima mea ieşire în lume, am avut 
mereu reputaţia de a fi cea mai elegantă femeie din Londra. Când 
mergeam la bal, toată lumea privea ce purtam și cum eram coafată și... 
mă imita. Eu făceam moda și o fac încă și acum. Cum m-aș putea resemna 
să ies îmbrăcată oricum? Asta nu pentru că sunt vanitoasă... cel puțin nu 
cred să fiu, dar... în sfârșit, nu este ușor să-ţi explic. Fără îndoială n-ai să 
înţelegi, deși și tu ești foarte bine îmbrăcată, draga mea. 

— Ba da, înțeleg, răspunse Cressy. Și trebuie să-ţi spun că dacă ai fi cu 
o iotă mai puţin... adorabilă de văzut, n-aş putea să suport, nu mai mult 
decât Evelyn și decât Kit. Nașă, n-ar trebui să trăiești singură. Chiar dacă 
ai avea mijloacele de a o face, nu vei fi fericită. Gândește-te cât de 
neplăcut va fi să nu mai ai pe cineva care să se ocupe de toate și care să 
te însoţească în lume. 

— Oh! cât despre asta, nu va fi nici o problemă, spuse cu candoare 
lady Denville. Voi continua să fiu foarte admirată. 

— Şi cine îţi va primi invitaţii? observă Cressy. 

— Nimeni, este adevărat, recunoscu lady Denville. Asta este cel mai 
supărător când ești văduvă. Dar din toate celelalte puncte de vedere, 

găsesc asta plăcut. De fapt, este mult mai plăcut decât să fii căsătorită. 
Oricum, pentru mine, dar evident nu pentru tine, se grăbi să adauge cu 
un zâmbet irezistibil, care de altfel se șterse aproape imediat. 

Păru brusc copleșită și ușor îmbătrânită. 

— Uitasem. Dar n-are importanță... adăugă. 

Două lacrimi i se rostogoliră pe obraji. Spuse, cu tristețe: 

— Am fost o mamă atât de rea și totuși i-am iubit foarte mult. 

Cressy izbucni în râs. 

— Oh! iartă-mă nașă, dar este ridicol! Ştii bine că ei te adoră. 

Lady Denville își șterse cu delicateţe lacrimile. 

— Da, o ştiu şi chiar mă întreb de ce. Desigur, nu cred că am irosit viața 
lui Kit. dar când l-am văzut pe Evelyn de dimineaţă, am înţeles ce mamă 
lamentabilă am fost. 

— N-a putut spune un asemenea lucru! 

— Oh nu! bineînţeles, dragul de el. Dar mi-a cerut să-l iert că a lipsit 
inima, pentru că, fără datoriile mele blestemate, s-ar fi putut căsători cu 
Patience chiar mâine. L-am rugat să nu mai ţină cont de ele. Asta l-a făcut 
să râdă, dar a fost obligat să recunoască faptul că este forțat să se 
gândească și că nu se va putea căsători cu Patience înainte de a trece ani 
întregi, adică practic niciodată. Pentru că știi foarte bine că unchiul 
Brumby va refuza să-i dea aprobarea. Și a încercat să glumească, spunând 
că nu era deloc vina mea, ci a sa, dacă i-a dat tatălui său impresia că nu 
era serios — ceea ce m-a tulburat. Când a înţeles cât de nenorocită eram, 
m-a încurajat în maniera sa adorabilă. Mi-a spus că eram amândoi prea 
demoralizați pe moment și că, în realitate, lucrurile nu erau atât de grave. 
A adăugat că dacă nu era în măsură să-mi plătească imediat datoriile, va 
putea cere un răgaz creditorilor și că nu aveam nici un motiv să-mi fac 

nici cea mai mică grijă. Vei spune că am fost o proastă să-l cred, dar când 
Evelyn începe să mă consoleze, este atât de drăguţ și atât de convingător, 
încât nu mă pot împiedica să mă simt liniștită. Așa că m-am gândit că 
poate avea dreptate și m-am întors înseninată. Și apoi, a sosit 
corespondența și am primit această scrisoare îngrozitoare. 

Suspină și-și tamponă din nou ochii. 

— Domnul... n-are importanță numele, nu-l cunoști, dar mi-a 
împrumutat o sumă importantă acum niște ani, într-un moment când 
eram în primejdie să mă prăbușesc. Credeam că-i voi putea plăti cu 
ușurință în clipa în care îmi voi încasa pensia, dar n-a fost posibil. Totuși 
i-am plătit dobânzile și am invitat-o pe fiica sa la una din recepțiile mele. 
Am luat-o chiar de două ori să se plimbe cu trăsura în parc. Am 
prezentat-o de asemenea multor oameni. Ce puteam face mai mult? Și 
iată că mi-a scris că, indiferent de simpatia pe care o simte pentru mine, 
este obligat, spre marele său regret, să-mi ceară să-i plătesc datoria. Și 
ceea ce găsesc mai uimitor decât orice și întru totul nepoliticos, este că 
nu și-a francat scrisoarea, obligându-mă să plătesc doi șilingi! Sau cel 
putin a făcut-o altcineva în locul meu! Norton probabil, dar este același 
lucru, sub rezerva că bietul Evelyn va trebui să-i înapoieze până la urmă. 

Stăpânindu-și încă o dată dorinţa de a râde, Cressy replică grav: 

— Ce lipsă de delicateţe, nașă! 

— Nu-i așa? Și totuși, în general, este binecrescut. 

Oftă. 

— Voi fi obligată să plătesc, dar Evelyn nu trebuie să afle nimic. Nici 
Kit, ţine minte, Cressy. Îti cer să nu le spui. 

— Foarte bine, nașă. Totuși, ești în măsură s-o faci? întrebă Cressy cu 
neîncredere. 

— Da, replică lady Denville. Datoriile mele sunt datoriile mele! 

Se ridică, luă faimoasa scrisoare și se duse s-o pună într-unul din 
sertarele biroului său. Adăugă, cu un nod în gât: 

— M-am hotărât. Trebuia s-o fac de la moartea lui Denville, dar nu 
m-am putut decide. Acum sunt în stare de asta și o voi face, deoarece 
chiar dacă am fost o mamă rea, nu este nimic cu ce să nu mă pot resemna 
pentru dragii mei copii. Dar Cressy, să nu-i spui lui Kit că am plâns. 

Cressy se ridică. 

— Nu-i voi spune nimic, dacă asta dorești, nașă. Dar n-ai vrea să-mi 
explici cum intenţionezi să-ți plătești datoriile?.... și de ce te întristează în 
asemenea măsură? 

— Ei bine! la drept vorbind, numai ideea de a trăi în străinătate cu o 
doamnă de companie "model", mă descurajează complet... Dar îmi 
imaginez că mă voi obişnui până la urmă, răspunse lady Denville, cu un 
zâmbet curajos. 

— Să te duci să trăieşti în străinătate cu o... dar de ce? întrebă Cressy 
în culmea uimirii. 

— Asta va pretinde Henry. O știu. Deja, când gemenii erau încă 
bebeluşi, Louisa, sora sa și cu el l-au convins pe Denville că era singurul 
lucru de făcut, deoarece... Oh! erau mai multe motive, dar este mult timp 
de atunci și planul n-a putut fi realizat pentru că situația pe continent 
devenise tulbure, din cauza lui Napoleon. Acesta este motivul pentru 
care nu l-am detestat la fel de mult ca ceilalți. Dar acum, războiul s-a 
terminat și oamenii care sunt ruinaţi, ca sărmanul Brummel, se duc să 
trăiască acolo, în locuri oribile, unde viaţa este ieftină şi nu există nici 
recepții, nici jocuri, nici curse, nici nimeni cunoscut! 

Cressy exclamă, pe un ton indignat: 

— Cu siguranță, lordul Brumby nu va fi atât de nemilos! 

— Ba da, răspunase Înălțimea Sa. 

Asta va fi, sau anexa castelului rezervată bătrânei văduve! Şi fără 
îndoială, nu va vrea această ultimă soluţie, pentru că se va gândi că 
Brighton este prea aproape de aici și că, după ce-mi va plăti datoriile, nu 
mă va putea împiedica să mă întorc la Londra. 

— În tot cazul, reluă Cressy ai cărei ochi aruncau fulgere, este absolut 
sigur că Evelyn și Kit nu vor accepta această soluţie. 

— Este adevărat, răspunse lady Denville, dacă află asta, se vor opune 
şi-mi va face plăcere. Dar le voi spune că doresc să petrec un anumit timp 
în străinătate, după căsătoria lui Evelyn. Și poate chiar voi putea să vin să 
vă văd, pe Kit și pe tine la Viena, ceea ce mă va face nebună de fericire. 

După o clipă, Cressy spuse încet: 

— Cred că este o solutie foarte nepotrivită. În nici un caz nu trebuie 
să faci asta, nașă. Te vei plictisi de moarte cu doamna de companie 
"model!" 

— Sunt sigură, oftă lady Denville. Iar dacă aceasta va trebui să fie sora 
mea Harriet, va fi şi mai rău! 

— Oh! nu va merge deloc, răspunse Cressy. 

Îi aruncă o privire și râse ușor. 

— Nu este posibil să trăieşti lângă o femeie, oricare ar fi ea. 
Gândește-te că ai trăit înconjurată mereu de bărbaţi! Ştiu din experiență 
că este greu să te obișnuiești cu o companie feminină, când nu ești 
obișnuită. De aceea m-am resemnat să mă căsătoresc cu Evelyn, deși nu 
sunt îndrăgostită de el. 

— Da, dar... 

Lady Denville se întrerupse brusc și Cressy o văzu luând un aer 
viclean. Brusc, izbucni în râs, se întoarse și o sărută impulsiv pe Cressy. 

— Draga mea, mi-ai dat o idee. Este absurd și nu știu deloc dacă... sau 
chiar dacă... Trebuie să mă mai gândesc la asta. 

Du-te, draga mea copilă, și nu spune nimic nimănui despre ce am 
vorbit. 

— Îţi promit, nașă. Mă voi duce să fac o plimbare cu bunica, în trăsură. 
Scrisoarea tatei a avut un efect minunat asupra ei! Este "în al nouălea cer" 
și presupun pe punctul de a o ierta pe Albinia că s-a căsătorit cu tata. Și 
dacă i se menţine buna dispoziţie, cred că va fi clipa potrivită pentru a-i 
dezvălui că Evelyn nu este Evelyn, ci Kit. 


Capitolul 19 


Sir Bonamy își termină siesta, căscă și oftă. O priză de tutun îl trezi pe 
deplin. Luă "Morning Post" pe care Norton îl pusese pe o masă alături de 
el şi-l răsfoi morocănos. Doar rubrica mondenă îl interesa. Dar, în luna 
iulie, Londra era pustie și în consecință, informaţiile foarte rare. Cea mai 
mare parte a cronicii era consacrată noutăţilor din Brighton. Și sir 
Bonamy citi acolo, nu fără nostalgie, că Alteța Sa Prinţul Regent dăduse 
la "Pavilion" o cină urmată de o serată muzicală strălucită. Nu se putea 
spune că sir Bonamy împărtășea gusturile ilustrului său prieten în 
plăcerea pentru muzică, dar i-ar fi plăcut să asiste la acea cină la care cu 
siguranță ar fi fost invitat. Citi de asemenea că Alteţea Sa Regală, ducele 
de York, era așteptat la "Pavilion", pentru sfârșitul săptămânii. Nostalgia 
îi fu în asemenea măsură stimulată, încât decise că în acel sfârșit de 
săptămână îl va vedea acolo și pe sir Bonamy Ripple. 

Acceptase fără să ezite invitaţia ladyei Denville, care-l măgulise. 
Mereu dispus să facă tot ce-și dorea ea, se bucurase la perspectiva unor 
plăcute ocazii de a fi singur cu fermecătoarea sa gazdă; știa că bucătarul 

nu era egalat decât de al său și își imaginase vag că restul adunării se va 
compune din oameni plăcuţi cu care să joace cărți pe sumele ridicate 
obișnuite. Desigur, atașamentul său faţă de lady Denville era atât de 
mare, încât nu i-ar fi refuzat invitaţia chiar dacă ar fi putut prevedea că nu 
va avea nimic în comun cu ceilalţi invitați. 

Sir Bonamy nu era bucolic și nu petrecea la țară decât câteva 
săptămâni iarna, în locuinţele nobile în care nu întâlnea decât oameni de 
condiţia sa, unde se bucura de plăceri potrivite unui bătrân dandi gras, 
cum era el. Cele câteva zile petrecute la Ravenhurst îi fuseseră de-ajuns 
pentru a-l face să regrete deliciile de la Brighton. Nu avusese decât ocazii 
rare de a sta de vorbă cu lady Denville. ÎI plictisea să joace cărți cu 
parteneri mediocri, pentru mize derizorii. Gemenii Fancot erau în stare 
de orice și doar ideea de a fi amestecat în ceea ce promitea să devină un 
scandal de proporții, îl făcea să se înfioare; să se compromită în acea 
înșelătorie, îl făcea să nu se simtă bine. 

Lăsase "Morning Post" și se întreba ce pretext ar putea invoca faţă de 
lady Denville pentru a-și explica plecarea prematură, când aceasta 
deschise încet ușa. Imediat ce văzu că nu mai dormea, îi zâmbi. 

— Ah! aici ești, dragă Bonamy; hai să facem câţiva pași împreună. Cred 
că de când ai sosit, n-am fost nici cinci minute singuri. 

În timp ce el se ridică greu din fotoliu, lady Denville străbătu 
încăperea cu pași graţioși. Părea atât de tânără, încât sir Bonamy exclamă: 

— Pe cuvântul meu, Anabel, n-ai îmbătrânit nici măcar cu o zi de prima 
dată când ne-am întâlnit! Ea râse, dar răspunse sceptic: 

— Spui mereu lucruri atât de încântătoare, Bonamy! Din păcate, nu 
sunt decât prostii! 

— În nici un caz, frumoasa mea, o asigură el sărutându-i mâna, n-ai 
îmbătrânit nici măcar cu o oră... 

— Oh! dimpotrivă, cu ani, oftă lady Denville. Nu voi îndrăzni să-i 
număr. Vrei să vii cu mine în grădină? Cressy a ieșit cu bunica sa și în 
sfârșit sunt liberă să fac ce-mi place. Spune-mi, dragul meu, nu găsești că 
fratele meu, Cosmo, a devenit la fel de sentenţios pe cât de plictisitor? 
Oare cum să-ţi mulţumesc că ai avut atâta răbdare cu el? Nu știu ce m-aş 
fi făcut fără tine. 

— Te rog, răspunse sir Bonomy cu un zâmbet afectuos. Am fost 
întotdeauna fericit să-ți fac un serviciu. Cât despre Cosmo... Ei bine, 
mulțumesc că m-ai scăpat de el! 

Râse. 

— Scarlatină! Ti-o reproșez puţin, reao! Am crezut că exagerezi, dar 
Slavă Domnului, Cosmo este cel mai mare prost pe care-l cunosc, în 
ciuda a tot binele pe care-l gândește despre el. 

Îi oferi braţul şi-i mângâie mâna. 

— Dacă te cunoştea atât de bine ca mine, frumoaso, n-ar fi avut efect. 

— Din fericire, nu este cazul. Cred că nimeni nu mă cunoaște atât de 
bine ca tine. 

Asta îi făcu asemenea plăcere, încât oftă de mulţumire și-i strânse 
braţul cu căldură, fața fiindu-i colorată de emoție. Ajunși afară, lady 
Denville se eliberă pentru a-și deschide umbrela de soare. Apoi îl luă de 
braţ și se îndreptară cu pași lenți spre peron. 

— Este minunat, spuse ea. Am avut atâtea necazuri, încât era gata 
să-mi pierd curajul, dar ce alinare să pot discuta cu tine, prietenul meu 
foarte drag. 

— În ce mă priveşte, este suficient să te văd pentru a fi alinat, frumoasa 
mea, răspunse el galant, nu fără să-i arunce totuși o privire oarecum 
suspicioasă. 

— Dragă Bonamy! continuă lady Denville. 

Și când te gândești că te-am invitat cu niște oameni atât de plictisitori! 
Ştiam că te vei tine de cuvânt! Și este cu atât mai necuviincios din partea 
mea să abuzez de amabilitatea ta, așa că-ţi cer cu umilinţă iertare. 

— În nici un caz, sunt foarte fericit că ţi-am putut face un serviciu, 
răspunse sir Bonamy încântat. 

— Îmi închipui că ești grăbit să te întorci la Brighton? Te înțeleg și aș 
vrea atât de mult să pot merge și eu. Nu-mi place la ţară, în afară de cazul 
în care nu este decât pentru câteva zile. 

— Haide, haide, Anabel, vei veni la Brighton! Tu însăţi mi-ai spus că 
Evelyn a închiriat aceeași casă ca anul trecut. 

— Ştiu, ce risipă! Dar Evelyn nu va putea merge acolo până când nu-i 
va fi vindecat umărul. Ştii că a avut un accident şi că din acest motiv Kit a 
trebuit să-i ia locul. Așa că s-a gândit să meargă în Leicestershire, la Crome 
Lodge. Îți poti închipui ce vesel va fi pentru el, în acest sezon, biata mea 
comoară! Trebuie neapărat să-l însoțesc. În plus, are un moral foarte 
prost pentru că... dar nu te voi plictisi cu necazurile mele. 

— Tu nu mă plictisești niciodată. Nu există nimic ce n-aş face pentru 
tine, Anabel, dar cred că lui Evelyn nu i-ar plăcea prea mult să mă amestec 
în treburile sale. 

Prefer să nu-mi explici dificultăţile în care se află. Ştii că nu mă are la 
inimă și ar fi furios dacă ar ști că mi-ai vorbit despre ele, declară sir 
Bonamy cu fermitate. 

— Cred că nici chiar tu n-ai reuși să lămurești situaţia. 

— Sunt sigur. Lasă-l pe Kit să se ocupe, frumoasa mea. Este destul de 
inteligent pentru asta. De altfel, adăugă într-un elan irezistibil de 
sinceritate, am fost surprins să constat cât s-a maturizat. Am crezut 
întotdeauna că între fiii tăi nu este nici o diferenţă. Dar acum mi se pare 
că cel mai capabil dintre ei este Kit. 

Înălțimea Sa era pe punctul să-i ia apărarea fiului mai mare, dar își 
mușcă limba și răspunse cu umilință că, dintre cei doi, Kit fusese 
întotdeauna cel pe care se putuse baza. 

Între timp, traversaseră peluza. La umbra unui cedru înalt se afla o 
bancă, pe care lady Denville propuse să se așeze. Sir Bonamy primi 
sugestia cu ușurare. Începuse să fie foarte cald și gulerul apretat îl 
neliniștea. Se prăbuși pe bancă alături de Înălțimea Sa, ştergându-și 
fruntea. Lady Denville, care părea mereu la fel de proaspătă, își închise 
umbrela observând că nimic nu este mai epuizant decât să mergi pe o 
atmosferă atât de apăsătoare. Și se închise într-o tăcere profundă, privind 
drept în faţa ei cu o expresie atât de melancolică, încât sir Bonamy începu 
să-și pună întrebări. După un timp își puse una din mâinile dolofane 
peste ale ei și-i spuse: 

— Haide, frumoasa mea. Nu demoraliza astfel. Fii sigură că va aranja 
Kit totul. 

Lady Denville tresări ușor și-l privi zâmbind. 

— Nu mă gândeam la asta. Îmi.... aminteam. Oare te gândești uneori 
la anii trecuţi, Bonamy? Este puţin deprimant.... atât de mult timp! Atâtea 
greșeli! Atâta tristeţe! Îti aminteşti când ne-am întâlnit prima dată? 

— Ca și când a fost ieri şi-mi voi aminti până în ultima mea clipă. Erai 
îmbrăcată în alb, frumoasa mea, cu minunatul tău păr de aur ușor pudrat 
și cu ochii asemenea safirelor! M-am îndrăgostit de tine din clipa în care 
te-am văzut! Mi-am jurat că-ţi voi obţine mâna, sau voi rămâne celibatar. 
Mi-am ţinut cuvântul. Și mai mult, n-am fost niciodată tentat să nu mi-l 
țin. Cine te-a iubit, frumoaso, nu mai poate avea nici cel mai mic 
sentiment pentru o altă femeie, declară sir Bonamy, uitând exact la timp 
numeroasele femei ușoare pe care le întreținuse de atunci cu mare 
cheltuială. 

Lady Denville, care își aminti de o misterioasă "necunoscută" și de cel 
putin trei intrigante care beneficiaseră de bunăvoința lui sir Bonamy își 
stăpâni un râs ușor și spuse cu nostalgie: 

— Şi tata m-a măritat cu Denville! Am dansat împreună, nu-i așa? Iar a 
doua zi mi-ai trimis un buchet e trandafiri albi și galbeni. Erau atât de 
mulți, încât nu i-am putut număra. Aceasta ar trebui să fie o amintire 
frumoasă, dar mă face să plâng, Ceea ce de altfel nu vreau să fac, adăugă 
cu o privire veselă, deoarece nimic nu este mai plictisitor decât femeile 
care se transformă în stropitoare, ceea ce n-a fost niciodată cazul meu, 
nu-i aşa? 

— Niciodată, protestă el, ducându-i mâna la buze. 

— Ei bine! să sperăm că se va ţine cont de asta la judecata de apoi. De 
altfel, cred că n-am fost fericită în viaţă. Mortii nu trebuie vorbiti de rău 
şi-mi dau seama perfect că sărmanul Denville a suferit la fel de mult ca 
mine... sau aproape la fel de mult. Nu eram făcuți unul pentru altul și 
n-ar fi trebuit să ne căsătorim niciodată... Uneori mă întreb de ce și-a 
închipuit că era îndrăgostit de mine. Totul ne despărțea... era atât de 
rece, atât de distant! Și acum mă înfior, doar gândindu-mă. 

— Ah! biata mea frumoasă, spuse sir Bonamy, foarte emoţionat, cât de 
fericiți am fi fost dacă te-ai fi căsătorit cu mine! 

Lady Denville îl privi cu un aer amuzat. 

— Eu, poate, dar tu m-ai fi găsit, cu siguranță, la fel de insuportabilă 
ca Denville! Gândește-te la lipsa mea de organizare, la cheltuielile, la 
plăcerea de a juca și de asemenea, la datoriile mele! 

Sir Bonamy pocni degetele în aer. 

— Fleacuri! Datoriile tale? Pfl...Praf! Permite-mi să le plătesc. Ti-am 
spus de sute de ori că toate astea nu contează pentru mine, frumoaso. 
N-aș vrea să fac pe grozavul ca un nou îmbogăţit, ceea ce de altfel nu sunt: 

averea mea îmi vine de la părinți și aș fi incapabil să spun la cât se ridică. 
Chiar tu, atât de risipitoare, n-ai reuși să cheltuiești jumătate. 

— Dumnezeule, Bonamy, cât trebuie să fii de bogat! exclamă ea. 

— Este adevărat, spuse acesta cu simplitate. Cred că sunt cel mai bogat 
om din regat, un adevărat Cresus. Și la ce-mi folosește? Preferam să am 
strictul necesar. N-am pe nimeni pe care să răsfăț și averea mea nu mi-a 
putut da singurul lucru pe care-l doream! Poate-mi vei spune că este fără 
importanţă... fără nici o importanță... Lady Denville se abţinu să 
răspundă, știind perfect în ce atmosferă de lux trăia el. În afară de casa 
mare din Grosvenor Square, avea reședințe la Brighton, Newmarket, 
York și Bath. Știa că juca sume extraordinare fie la Watier, fie la Oatlands, 
reședința prietenul său, foarte risipitorul duce de York. Stăpânindu-și 
dorinţa de a râde, reuși să spună scuturând din cap: 

— Într-adevăr! Cât este de trist, bietul meu prieten! Ce goală este viața 
ta! Și solitară! 

— Ah! este foarte adevărat! recunoscu sir Bonamy, frapat de adevărul 
acestei observații. Îi luă din nou mâna și o strânse în ale sale, fierbinţi și 
umede și spuse pe un ton foarte serios: 

— Singurul lucru pe care am vrut să-l fac mereu cu averea mea, a fost 
să ţi-o ofer, draga mea. N-ai decât să ceri și va fi întotdeauna la dispoziția 
ta. Permite-mi să-ți plătesc datoriile. Permite-mi... 

Lady Denville ridică spre el ochii strălucitori: 

— Bonamy, să fie oare... să fie aceasta, după atâţia ani, o cerere în 
căsătorie? Urmă o clipă de tăcere stupefiată. Ochii rotunzi ai lui Bonamy 
se aţintiră în ai săi. Nu fuseseră niciodată prea expresivi, dar acum erau 
complet goi și obrajii săi căzuţi își pierduseră orice culoare. Acum 
douăzeci și şase de ani fusese unul din pretendenţii săi. După ce se 
căsătorise, îi fusese fidel şi devotat "admirator", iar acești ani trecuseră 

foarte plăcut. Desigur, era singura femeie pe care și-o dorise de soție, dar 
în ciuda decepţiei suferite când răposatul lord Baverstock îl preferase pe 
contele Denville, inimii sale rănite nu-i trebui mult să se vindece așa încât 
nu numai să aprecieze avantajele de celibatar, ci de asemenea se cedeze 
avansurilor unei tinere persoane pe cât de fermecătoare, pe atât de 
lacomă. Dar, în ciuda acestor legături libere și a tuturor celor care 
urmară, îi rămăsese ataşat contesei de Denville. Aceasta îi adusese 
consideraţia contemporanilor mai puţin fericiţi și, treptat, reputaţia unui 
bărbat care, având inima frântă, n-o va mai oferi niciodată nimănui. 

O asemenea stare de lucruri convenea naturii sale indolente și 
senzuale. Crease imaginea unei persoane celibatare, opulente, 
bucurându-se de tot luxul pe care i-l permitea averea sa și devenise foarte 
repede un intim al prinţului de Wales și al fratelui său, ducele de York, 
care era practic la fel de risipitor ca el. Nu întârziase să înceteze să lupte 
împotriva tendinței sale de îngrășare. Înaltele calităţi ale originii sale, 
manierele politicoase, ospitalitatea generoasă, geniul croitorului său și 
prietenia celei mai bine văzute mari doamne din ţară, făcuseră din el unul 
din bărbaţii pe care gazdele sale şi-i disputau și erau mândre să-i 
primească. Cum era în general cunoscut că prima dragoste va dura 
mereu, nu se mai întrebase niciodată despre sentimentele sale. Iar dacă 
cineva ar fi îndrăznit să insinueze că pasiunea vieţii sale se transformase 
încet dar sigur în prietenie tandră, ar fi fost foarte ofensat. Dar acum, în 
timp ce contempla chipul frumos al ladyei Denville, toate avantajele 
vieţii sale fără constrângeri căpătau un relief special. 

Râsul plăcut al ladyei Denville îl scoase din visare. Aceasta îi spuse pe 
un ton de reproș afectuos. 

— Oh Bonamy! Ce om ești! Nu faci decât să vorbeşti, atâta tot! Nu-ţi 
dorești câtuși de puţin să te căsătorești, nu-i așa? 

Cu un efort asupra lui însuși, el declară cu curaj: 

— Dar este cea mai dragă dorință a mea! 

— Ei bine, nu pare. Mărturisește acum, sunt ani de zile de când joci 
teatru!... Sir Bonamy respinse cu vehemenţă această acuzaţie, făcută 
totuși pe un ton vesel. 

— Nu, nu este adevărat! Cum poţi să spui un asemenea lucru, Anabel? 
N-am rămas oare celibatar din dragoste pentru tine? 

Cu un zâmbet provocator, lady Denville reluă: 

— Da, asta spui, dar ești sigur că nu este mai degrabă din dragoste 
pentru tine însuţi, incorigibil bun vorbitor? 

Bărbatul fu atât de indignat să-i pună la îndoială fidelitatea, încât 
culorile îi reveniră și-i aruncă o privire plină de reproș. 

— Nu, vreau să spun da, sunt sigur! Pe cuvântul meu, Anabel! Am fost 
oare atașat vreodată de altcineva în afară de tine? Am fost vreodată? 

— Deseori! răspunse lady Denville, prietenește. Mai întâi, a existat 
acea încântătoare creatură cu bucle negre și ochi strălucitori, care se 
plimba prin parc într-un cupeu mic tras de doi cai negri ca smoala. Și 
apoi, a existat acea femeie languroasă, aceea cu părul ca inul, care era cu 
siguranță bolnavă de plămâni. Şi după ea... 

— Ajunge! o întrerupse sir Bonamy, stupefiat de exactitatea tuturor 
acestor amintiri. Asta este viața de celibatar! Dumnezeule, Anabel! Ar 
trebui să ştii că aceste mici aventuri nu înseamnă nimic. Însuşi tatăl tău! 
Dar să nu mai vorbim despre asta. 

Lady Denville nu mai râdea. Întoarse capul și spuse în șoaptă: 

— Şi Denville. Asta nu înseamnă nimic? Totuși, mi se pare că este atât 
de important. Ce proastă am fost. 

— Anabel, declară sir Bonamy, făcând un mare efort să se stăpânească, 
nu mi-am permis niciodată să-l judec pe Denville și nu voi începe acum. 

Dar dacă te-ai fi căsătorit cu mine, cea mai strălucitoare ființă n-ar fi reușit 
să mă seducă. 

— Dar este prea târziu, spuse ea cu tristețe. Ti-am descurajat 
dragostea, bietul meu Bonamy. Ți se citește asta pe faţă și nu pot să mă 
mir. 

— În nici un caz! M-ai înțeles greșit. Ajunsesem să cred că situația mea 
era fără speranță. Ti se poate părea surprinzător că am fost descumpănit? 
Era să mi se oprească inima! Ar fi posibil, m-am întrebat, ca cea mai 
scumpă dorință a mea să se mai poată realiza? După o clipă de bucurie, 
am căzut de sus și mi-am dat seama că era absurd să cred că la vârsta mea 
ar fi posibil să obtin ce mi se refuzase când eram tânăr și se pare un bărbat 
nu prea urât? 

— Este adevărat. Încă din acea perioadă erai foarte distins, deși mult 
mai târziu ai devenit unul dintre arbitrii eleganței. 

— He! He! spuse el, vizibil măgulit. Mi-a plăcut întotdeauna să port ce 
era mai bun, dar o știi, bunul gust se dezvoltă cu vârsta. Acum sunt 
bătrân, frumoaso, prea bătrân pentru tine! Ce păcat! 

— Fi aș! Ai cincizeci și trei de ani, cu zece ani mai mult decât mine. 
Este o vârstă frumoasă. 

— Dar în aceşti ultimi ani am devenit cam solid. Nu mai călăresc și 
obosesc repede. Mă sufoc de asemenea ușor și aș putea muri în orice 
clipă, deoarece am palpitaţii. 

— Da, mănânci prea mult, recunoscu lady Denville. 

Bietul meu Bonamy, a venit timpul să mă ocup de tine. Ani de zile 
m-am gândit că ai probabil o constituţie de fier pentru a putea să reziști 
la toate aceste excese. De altfel, trebuie să fie adevărat. N-ai nici măcar 
gută, în timp ce Denville avea și totuși bei de două sau trei ori mai mult 
decât el. 

— Nu, nu, protestă slab sir Bonamy, nu de trei ori mai mult, Anabel. 
Recunosc că mănânc mai mult decât o făcea el, dar era slab. Eu sunt mai 
solid și trebuie să mănânc în consecință, pentru a-mi păstra forțele. 

— Desigur, spuse Înălțimea Sa cu un zâmbet angelic. Dar nu cu riscul 
de a avea un atac de apoplexie. Fascinat parcă, bărbatul o privea speriat 
înainte de a-și juca ultimul atu: 

— Evelyn! bâigui el. ÎL uiţi pe Evelyn, frumoaso. Da, și Kit, de 
asemenea, deși acesta nu pare să aibă atât de multă aversiune pentru 
mine. Dar știi bine că Evelyn n-ar suporta. Știu că-l adori și n-aș vrea să 
creez o prăpastie între voi. Deloc impresionată de nobilul spirit de 
sacrificiu, lady Denville replică: 

— Nici un pericol. De altfel, el se va căsători. 

— Ce? exclamă sir Bonamy, gândurile sale fiind în altă parte. Dar fata 
este îndrăgostită nebunește de Kit! Este evident! 

— Nu-i așa? Este atât de adorabilă. Draga de Cressy! Pare făcută pentru 
Kit. Evelyn pretinde că tocmai s-a îndrăgostit de o tânără fată de un cu 
totul alt gen. Mi-e teamă să nu fie genul bigot! Este fiica unui simplu 
proprietar de pământ... extrem de decent, dar îţi poți imagina ce va crede 
Brumby.... una dintre acele fiinţe șterse și sfinte, crescute în respectul 
celor mai stricte principii. 

— Nu se poate! exclamă sir Bonamy, pe care această veste îl ului. 

— Totuşi, ăsta este adevărul, confirmă ea, cu lacrimi în ochi. Evelyn 
crede că o voi adora, dar am trista impresie că nu va fi deloc așa, Bonamy. 
Şi mai rău încă, mă tem de asemenea să nu mă aibă la inimă. 

— Este de temut, într-adevăr, replică sir Bonamy. Dacă este bigotă, cu 
siguranţă nu vă veţi înţelege. 

— Iată! Ştiam că mă vei înţelege. Evelyn vrea să continuu să locuiesc 
în Hill Street, dar asta n-aș fi făcut-o cu nici un preţ, chiar dacă se 

căsătorea cu Cressy. Eram pe deplin hotărâtă să mă retrag și să trăiesc așa 
cum trebuie să facă o văduvă. Și apoi ai sosit tu, dragă prietene și asta 
doar pentru că ţi-o cerusem, în timp ce n-aveai nici cea mai mică dorință 
să pleci din Brighton, știu asta. În acea clipă, mi-am dat seama brusc că 
atașamentul tău pentru mine nu slăbise, că n-ai primit niciodată, nici 
măcar n-ai cerut, nici cea mai mică recompensă pentru toată bunăvoința 
ta şi pentru generozitate. 

— Oh! înțeleg... exclamă bărbatul. Nătângul acela de Kit ti-a povestit 
că n-am pus să-ţi fie copiată broșa. Scoate-ţi din cap această idee, 
frumoaso. Vrei să te sacrifici pentru fiul tău, dar n-am să te las s-o faci. 

Lady Denville îl întrerupse și-l privi cu atentie. 

— N-ai... Vrei să spui că am pierdut la joc broșa veritabilă? Și mi-ai dat 
cinci sute de lire spunându-mi.... Bonamy, ai vândut măcar una din 
bijuteriile mele? Kit nu mi-a spus nimic. Mi-ai vândut bijuteriile, da sau 
nu? 

— Bineînţeles că nu, răspunse el destul de descumpănit. Credeai 
într-adevăr că te voi lăsa să-ţi vinzi bijuteriile și să le înlocuiești cu obiecte 
din sticlă? Pentru mine, nu era decât un fleac, Anabel. În cazul în care Kit 
nu ti-a spus nimic, fă-mi plăcerea și uită asta. 

— Oh! Bonamy! exclamă lady Denville întinzându-i brusc mâinile. Ce 
bun ești! Mult, mult prea bun! 

Într-un elan, acesta o prinse în braţe și fără să-și dea seama cum, se 
trezi strângând la pieptul său mare, un nor de parfum. Lady Denville, ale 
cărei forme delicate se adaptau cu greu staturii masive a celui din fața sa, 
îl privi atât de încântător, încât Bonamy își pierdu capul. Strângând-o și 
mai tare, puse stăpânire pe buzele sale. Totuși, simţea în mod confuz că 
va regreta că ceda tentatiei. Avea presentimentul că toate plăcerile din 
viața sa trândavă erau compromise. Până atunci nu mersese dincolo de 

un Sărut cast pe mână sau, în rare ocazii, pe obrazul Anabelei. De data 
aceasta, cedase. 

Reveni pe pământ când ea se eliberă cu gentileţe și spuse: 

— Cât este de plăcut să ne gândim că nici unul dintre noi nu riscă să 
îmbătrânească singur. Întotdeauna mi s-a părut o perspectivă atât de 
deprimantă. 

Sir Bonamy nu păru să-și găsească acele reflecţii foarte consolatoare, 
dar replică eroic: 

— Ai făcut din mine cel mai fericit bărbat din lume, frumoaso. Lady 
Denville izbucni într-un râs nestăpânit, pe care îl moșteniseră și fiii săi. 

— În nici un caz. Te-am uluit! Dar te voi face fericit, îţi jur. Ne plac 
aceleași lucruri și ne cunoaștem atât de bine. Firește, la început ti se va 
părea puţin ciudat, pentru că te-ai obișnuit foarte mult cu viața de 
celibatar. Ca să fim drepți, nu mă gândeam să mă recăsătoresc. Mi se 
părea minunat să fiu văduvă. Dar sunt convinsă că este cea mai bună 
soluţie pentru toți și în special pentru Evelyn. 

— Să sperăm că va fi și el de această părere, remarcă sir Bonamy cu un 
aer întunecat. 

— N-are nici o importanță dacă nu este, continuă lady Denville, pentru 
că este un lucru limpede. De altfel, sunt sigură că nu-l va preocupa prea 
mult, acum când nu se gândește decât la angelica sa Patience. Oricum, 
n-are de ales, bietul de el, din cauza datoriilor mele nenorocite pe care 
vrea neapărat să le plătească el însuși. Evident, m-a pus să jur că nu voi 
împrumuta vreodată bani de la tine, dar nu te va putea impiedica să-mi 
plătești datoriile dacă voi fi soția ta, nu-i așa? 

— Să încerce numai, declară sir Bonamy dându-și seama, fără 
resentiment, de scopul adevărat și puţin măgulitor pentru el, pe care-l 
urmărea lady Denville. 

Dar privindu-și viitoarea soţie cu un cinism resemnat, adăugă: 

— Ar fi trebuit să bănuiesc că această tânără pramatie se află la baza a 
toate acestea. 

— Este adevărat, dar ce noroc, Bonamy, că problemele mele s-au 
agravat atât de mult, încât să mă gândesc la căsătoria noastră. Fără această 
dramă, poate n-aș fi gândit niciodată, nici n-aș fi reflectat la avantajul de 
a-ți fi soţie. Acum, este foarte plăcut să fiu văduvă, dar îmi imaginez clipa 
în care voi începe să mă ridez, în care va trebui să-mi ascund gâtul care 
va semăna cu al unui pui jumulit și când nu voi mai avea admiratori. Și 
apoi, m-am gândit la tine, bietul meu Bonamy, și mi s-a strâns inima. Eu 
îi am pe copiii mei dragi și poate îmi voi adora nepoții... deși mi se pare 
destul de puţin probabil, iar perspectiva de a fi bunică mă deprimă... dar 
tu, cum vei continua, sărmane, când prietenii te vor părăsi? 

— Ce? exclamă sir Bonamy șocat. 

— Sau vor muri? continuă neîndurătoare Înălțimea Sa. Și te vei afla 
complet singur, fără nimeni care să se preocupe de ce ti se întâmplă... cu 
excepţia îngrozitorului tău văr care, după toate probabilitățile, nu se va 
gândi decât să-ţi grăbească sfârșitul. 

Și toată viața îți va fi distrusă! Dragă Bonamy, simpla idee mă 
consternează! 

— Este adevărat, răspunse el foarte emoţionat, este foarte adevărat! 

Lady Denville îi adresă un zâmbet seducător. 

— Vezi așadar, că va fi mult mai bine pentru amândoi. 

— Da, răspunse sir Bonamy, îngrozit de tabloul sfârșitului vieții sale, 
pe care tocmai i-l zugrăvise. Da, de sute de ori, da! 


Capitolul 20 


Lui Cressy nu-i fură necesare mai mult de câteva minute pentru a-și 
da seama că trăsura descoperită în care-și însoțea bunica, nu era locul 
ideal pentru a schimba confidente. Bătrâna doamnă, ignorând admirabil 
existenţa vizitiului și a lacheului cocoțat pe capră, începu să vorbească 
foarte liber despre nașterea, acasă la fiul său, a unui moștenitor al titlului, 
criticând în același timp cu tot disprețul unei mame care, fără să facă 
foamea, dăduse naștere la șase copii, aceste femei tinere și fragile, care nu 
puteau naște fără complicaţii. Găsea asta absurd. 

Își exprimă cu înflăcărare speranţa ca tânărul Stavely să nu-i semene 
mamei lui. Totuşi, era evident că Albinia, în ciuda nașterii dificile, 
crescuse în apropierea sa. Bătrâna doamnă fusese cea care alesese prima 
soție a fiului său și deși proclamase întotdeauna că era un model de 
virtute și de farmec, nu-i putuse ierta în taina inimii sale, că nu-i dăruise 
un moștenitor. Albinia, cu care lordul Stavely se căsătorise fără avizul 
nimănui, tocmai adusese pe lume un băiat sănătos, de aproape patru 
kilograme — dacă era să creadă scrisoarea încântată scrisă în grabă de 

fericitul tată! Și această performanțe, în ciuda epuizării ulterioare a 
mamei, o făcuse să crească în mod considerabil în stima bătrânei 
doamne. Nu destul totuși, pentru a o pune la adăpost de orice critică. 
Obligaţia absolută a unei mame de a-și alăpta copiii era una din marile 
idei fixe ale ladyei Stavely. Descoperise, odinioară, că doica angajată 
pentru al doilea fiu al său — din nefericire decedat — era alcoolică. Așa că 
o informă pe Cressy, în termeni energici, că-i scrisese deja Albiniei pentru 
a-i recomanda să bea bere cu ghimber. 

Cressy suportă acest discurs cu relativă răbdare. Dar când bătrâna 
doamnă încetă să vorbească despre hrana care i se potrivea onorabilului 
Edward John Francis Stavely, pentru a preciza că intrarea în scenă a 
tânărului personaj o va obliga să părăsească Mount Street și să se 
instaleze în altă parte, puse mâna pe genunchiul bunicii și-i atrase atenţia 
asupra prezenţei vizitiului și a valetului în livrea. 

Bătrâna doamnă păru să înțeleagă. Bombăni: 

— La naiba cu trăsurile astea descoperite. Nu le-am putut suferi 
niciodată. Vizitiu! Întoarce-te la Ravenhurst. Vreau să-ţi vorbesc, Cressy, 
adăugă cu severitate. Este timpul să spui ce ai pe suflet. Ne vom întoarce, 
vei veni în camera mea și vom avea o explicaţie înainte să-mi fac siesta. 

— Da, bunico, bineînțeles, răspunse Cressy politicos. 

Bătrâna doamnă îi aruncă o privire pătrunzătoare, dar se abţinu de la 
orice comentariu. Își petrecu restul plimbării elaborând planuri 
minunate pentru viitorul următorului lord Stavely și Cressy o încurajă cu 
energie. Dar deși aceasta mizase pe foarte buna sa dispoziţie, după ce-și 
scoase pălăria cu pene negre și se instală în fotoliul larg și adânc pe care 
gazda avusese grijă să-l aducă în camera sa, îi ordonă ursuză lui Cressy să 
dea fără înconjur cărţile pe faţă. 

— Şi fără smiorcăieli, te rog, fata mea! Detest asta, adăugă tăios. 

— Bunico, asta este întru totul nedrept, răspunse Cressy ofensată. Am 
foarte multe defecte, dar nu sunt o smiorcăită. 

— Asta este adevărat, recunoscu bătrâna doamnă, pe care un răspuns 
hotărât o calma întotdeauna. Vino lângă mine, copila mea. 

Cressy se supuse și se așeză la picioarele sale, încrucișându-și brațele 
cu o liniște pe care o dezminţea privirea strălucitoare pe care o ridică 
asupra redutabilei sale bunici. 

— Da, bunico, spuse pe un ton inocent. 

— Nerușinată mică, spuse aceasta, care nu se lăsă păcălită. 

Atenută totuși asprimea observaţiei, ciupind-o pe Cressy de obraz. 

— Ascultă-mă, copila mea. Nașterea pruncului Albiniei te va pune 
într-o situaţie echivocă. Așa că, dacă-mi vei da crezare, vei înceta să 
tergiversezi și vei accepta să te căsătorești cu Denville. Ti-am promis că nu 
voi face presiuni asupra ta și mă ţin de cuvânt. Dar o cunosc pe Albinia 
şi-ţi afirm că, dacă era greu de trăit cu ea înainte de a naște, îţi va fi și mai 
greu acum, când se înfoaie de mândrie. Nu va înceta până nu va scăpa de 
tine, îţi garantez asta. Cât despre tatăl tău, te iubește mult, dar nu-ţi va lua 
partea. Este slab... ca toți fiii mei! Seamănă, din păcate, cu tatăl lor! 
Întotdeauna lași! 

— Dar n-aș vrea ca tata să-mi ia partea, bunico. Sau, mai exact, găsesc 
că n-ar fi corect să i-o cer. 

— De altfel, n-ar folosi la nimic. Albinia este o scorpie, sau mă înșel 
foarte mult! 

— ... Dar bineînţeles, nu te înșeli niciodată, spuse Cressy râzând. 

Ochii aprigi ai bătrânei doamne străluciră, dar se mulţumi să spună: 

— Fără impertinente, domnişoară! Este adevărat că nu mă înșel des. 
Nu ajungi atât de bătrână ca mine fără să fii mai șireată, cum se spune. 

Ochii îi deveniră mai blânzi privind-o pe Cressy. 

— De altfel, n-are importanţă! Te iubesc mai mult decât pe oricine, 
copila mea și aș vrea să te văd căsătorită și fericită. Ti-am spus încă de la 
început că nu dau importanță rangului și averii lui Denville și mai mult, 
nu-mi voi face griji dacă a fost într-adevăr un tânăr zăpăcit, cum pretinde 
Brumby. Desigur, este o partidă de prim rang, după care aleargă toate 
mamele îndată ce ies în lume. Dar am trăit destul pentru a ști că nu este 
totul să te căsătorești cu o partidă bună și nu-ţi voi face reproșuri, Cressy, 
dacă ai prefera pe cineva cu o poziție mai puţin înaltă... cu condiţia, 
desigur, să fie de asemenea de familie bună, ca tine și să fie de calitate. 

— Îţi place mult bunico, nu-i așa? 

— Da, îmi place mult, dar asta n-are importanță. Este un bărbat foarte 
corect, care știe ce vrea, care nu se teme să privească oamenii în față și să 
răspundă cu aceeași monedă, replică bătrâna doamnă, râzând ușor. Nu-i 
lipsește îndrăzneala, păstrând totuși un aer binevoitor. Dar ce aș vrea să 
ştiu, fetiţo, este dacă îţi place și tie. 

— Oh da! răspunse Cressy. Cred că place tuturor. Este atât de 
fermecător. 

— Bănuiam, continuă bătrâna doamnă cu ironie. 

— Da, îl iubesc mult. Dar nu-l cunosc încă suficient, adăugă gânditoare 
Cressy. 

— Ce aud? reluă bătrâna doamnă încruntându-se. Cât timp vă mai 
trebuie pentru a-l cunoaște suficient, domnişoară? 

— Mult, bunico. Dar oricum, nu-l voi lua de soţ niciodată. 

— Pe legea mea, exclamă bătrâna doamnă, cu ochii ieșiți din orbite. 
Ţi-ai pierdut mintile, fata mea? Sau nu ești decât o cochetă mică și banală? 
Este mai mult de o săptămână de când sunteți nedespărțiţi, distrându-vă 
impreună, ceea ce mă încântă. Îţi aminteşti că la început nu eram 
favorabilă acestei căsătorii și ştiu perfect că și tu ezitai, Cressy. De aceea 

te-am adus aici. Ti-aș fi recunoscătoare să-mi spui de ce, după ce ai 
declarat că erai gata să accepti ţi-ai schimbat brusc părerea. Ce soț mai 
bun îţi trebuie, gâsculiţo? Este și băiatul frumos la care se poate visa, are 
maniere excelente, o dezinvoltură pe care mulţi bărbaţi mai în vârstă i-ar 
putea-o invidia, o inteligență remarcabilă și un zâmbet căruia i-aș fi fost 
incapabilă să-i rezist în tinereţe! Iar domnișoara face pe dificila! Mi-ai spus 
că te resemnasei să faci o căsătorie de convenienţă, dar dacă încă n-ai 
înţeles că este îndrăgostit nebunește de tine, nu ești decât o proastă și în 
acest caz îmi iau mâinile! 

Împărţită între remușcări și dorința de a râde, Cressy îi luă o mână în 
ale sale şi o duse la obraz. 

— Nu sunt o proastă, bunico, spuse ea, străduindu-se să rămână 
serioasă. Și de altfel, ţi-am spus adevărul. Am crezut într-adevăr că era mai 
bine să mă căsătoresc, decât să rămân la Mount Street. Dar Denville nu 
s-a prefăcut niciodată că mă iubește. Așa că n-a fost și nu va fi vreodată 
nebun după mine. Ceea ce mă încântă, bunico dragă, deoarece în ce mă 
priveşte, sunt îndrăgostită nebunește de fratele său și el este bărbatul cu 
care mă voi căsători, indiferent ce veţi spune tu, tata sau oricine. 

Mâna uscăţivă a bătrânei doamne se strânse ca o menghină peste cea 
a lui Cressy. 

— Ce? exclamă ea, fratele lui Denville? 

Cressy o privi cu îndrăzneală. 

— Fratele său geamăn, bunico. Nu l-ai văzut niciodată pe Denville. Kit 
îi seamănă atât de mult, încât, la început, nici eu nu mi-am dat seama de 
nimic. Dar nu sunt comparabili. Am simţit diferenţa când a venit să te 
vadă la Mount Street, în locul fratelui său. Și pentru că mi-a plăcut, am 
acceptat să vin aici cu tine. 

Duse la buze mâna deformată a bunicii și o sărută. 


282 GEORGETTE HEYER 


— Vei constata singură cât sunt de diferiţi, pentru că ești inteligentă și 
perspicace. Oh! nu-ţi pot spune cât sunt de fericită că ai o părere atât de 
bună despre Kit! 

— Lasă-mă în pace! o întrerupse tăios bătrâna doamnă, retrgându-și 
brusc mâna. Nerușinatul! continuă ea, cu maxilarele tremurând. Așadar, 
și-a bătut joc de mine... ce obrăznicie! Nu mi-aş fi putut imagina vreodată 
o asemenea înșelătorie! 

—Îti împărtășește părerea, bunico, spuse Cressy cu un zâmbet tandru. 
Nu s-a pretat la asta decât împotriva voinţei sale și n-ar fi continuat dacă 
nu i-ai fi cerut ladyei Denville să venim la Ravenhurst. Mi-ar plăcea să-ţi 
pot explica împrejurările... legăturile care-i unesc pe cei doi fraţi. Dar 
cred că atunci când n-ai un frate geamăn, este greu de înțeles... forța 
acestor legături. 

— Ce înţeleg fără nici o greutate, este că este vorba de un viclean care 
ştie cum să procedeze pentru a te face să-ţi pierzi capul, gâsculiţo! replică 
bătrâna doamnă, deloc domolită. 

— N-a încercat încă, dar sunt sigură că va reuși, recunoscu Cressy, fără 
să se emoţioneze. 

Nu știu mai mult decât tine, bunico, despre ce înseamnă să ai un frate 
geamăn, dar se pare că atunci când sunt atât de uniţi ca Evelyn și Kit, 
fiecare dintre ei simte intuitiv nenorocirile care i se întâmplă celuilalt. Și 
nici unul dintre ei nu ezită atunci să-i sară celuilalt în ajutor, împotriva 
tuturor. 

— Ah! serios? rânji bătrâna doamnă. Atunci, fata mea, poate-mi vei 
putea explica ce i s-a întâmplat lui Denville și cine l-a obligat pe fratele 
său să se dedea la această înșelătorie oribilă. 

— Desigur! răspunse Cressy grăbită. 

Râse ușor. 

— Este o poveste extraordinară, dar n-am auzit niciodată ceva atât de 
romantic. Trebuie să fii un Fancot pentru a te lansa într-o aventură atât 
de nebunească și trebuie să fii Kit pentru a te descurca atât de bine. După 
cum spuneai, nu este lipsit de îndrăzneală. 

— Nu încerca să mă duci cu vorba! ordonă bătrâna doamnă. Ceea 
ce-ţi cer, este să-mi spui totul. 

Și Cressy exact asta făcu. Așezată la picioarele bunicii, își îndulci cât 
putu povestea, dar esentialul corespundea adevărului și bătrâna doamnă 
asculta în tăcere. Înfăţișarea îi rămase severă. Totuși, de mai multe ori 
păru chinuită de un tic care-i contracta curios fața. Și când Cressy, care 
ştia că-i plăceau întâmplările mai picante, începu să povestească 
întâlnirea sa cu doamna Alperton, avu un fel de criză de sufocare pe care 
o califică "de astm", fulgerându-și nepoata cu privirea. Dar când povestea 
se termină, declară că nu auzise niciodată nimic atât de scandalos, 
adăugând în cele din urmă: 

— Observ că această gâscă frumoasă căreia îţi place să-i spui "draga 
mea nașă” nu joacă nici un rol în toate astea! Dacă încerci să mă înșeli, 
renunţă imediat, Cressy. 

Nu sunt proastă și n-am fost niciodată. Așa că să nu-mi spui că nu ea 
este la originea acestor lucruri. 

— Bineînţeles că ea este! răspunse Cressy cu cel mai inocent aer al său. 
Ea i-a propus lui Kit să-l înlocuiască pe Evelyn, dar numai pentru o seară, 
cu scopul de a salva aparențele. Nu ţi-am spus? 

— Într-adevăr, mi-ai spus, reluă bătrâna doamnă batjocoritor. Dar ce 
nu mi-ai precizat, este de ce este atât de important pentru Denville să 
obţină anularea tutelei. 

— Dar nu-i deloc de mirare, bunico! Gândeşte-te cât trebuie să fie de 
enervant pentru el! 

— Nu-mi spune baliverne, fata mea! continuă bătrâna doamnă pe un 
ton tăios. Veniturile sale se ridică la șaisprezece mii de lire pe an. Și însuși 
Henry Brumby mi-a spus că toate datoriile sale au fost plătite la 
moștenirea tatălui său.... Este vorba despre datoriile mamei lui, nu-i așa? 
Nu-ţi da osteneala să negi. Toată lumea știe că ea este mereu în situații 
critice de mai mult de doisprezece ani. Fără îndoială, are intenţia să i le 
plătească? Nu-l condamn, dar nu voi înţelege niciodată ce a putut face 
această cheltuitoare puţin nebună, pentru ca fiii ei s-o iubească în 
asemenea măsură. 

Degetele sale deformate se agitau în cutele mătăsoase ale rochiei. În 
timp ce Cressy rămase impasibilă, își îndreptă asupra ei privirea 
pătrunzătoare. 

— Bine v-aţi potrivit toţi trei, spuse cu o voce șfichiuitoare. Să mă 
înţelegi bine, domnişoară. Nu vreau ca numele nostru să fie amestecat 
într-un scandal. Dumnezeule, acum probabil toată lumea știe că ești pe 
punctul să te logodești cu Denville. Ce crezi că va spune tatăl tău când va 
afla adevărul? 

— Va aștepta decizia ta, bunico, răspunse calm Cressy. O ştii la fel de 
bine ca mine. Sper că-mi va fi favorabilă... şi-i va fi favorabilă și lui Kit, 
pentru că vă iubesc pe amândoi și n-aș vrea să mă căsătoresc fără 
consimțământul tău; asta mi-ar umbri fericirea. 

Înăltă capul și o privi pe bătrâna doamnă drept în ochi. 

— Dar în mai puţin de un an voi fi majoră și nici tu, nici tata nu veţi 
mai fi în măsură să mă împiedicaţi să mă căsătoresc cu Kit. 

— Dacă aș fi îndrăznit să-i vorbesc astfel bunicii, spuse bătrâna 
doamnă după câteva clipe de tăcere apăsătoare, aș fi fost biciuită cum se 
cuvine și închisă în camera mea, cu pâine uscată și apă, timp de o 
săptămână. 

Chipul lui Cressy se lumină. 

— Adevărat, bunico? Trebuie să cred că părinţii tăi n-aveau frică de 
nimic. 

— Mică nerușinată! exclamă bătrâna doamnă, ascunzându-şi un 
zâmbet cu mâna. Să nu crezi că-mi vei veni de hac prin impertinenta ta! 
Sună! Sunt la capătul răbdării și epuizată. Priveşte cât este ceasul, este o 
jumătate de oră de când ar trebui să mă odihnesc. În mai putin de o oră 
va trebui să mă pregătesc pentru cină și nu voi putea să închid ochii din 
cauza ta, fată ingrată și denaturată. Pleacă! Și să nu crezi că m-ai câștigat 
pentru cauza ta. Nu-i nimic adevărat! 

Retrăgându-se în vârful picioarelor, Cressy mulţumi lui Dumnezeu și 
se grăbi în căutarea domnului Fancot. 

Deși reușise s-o ascundă perfect, nu-i dezvăluise fără teamă bătrânei 
doamne înșelătoria căreia îi fusese victimă. Rezultatul mărturisirii sale 
fusese mai mulţumitor decât sperase. Evident, nu se așteptase ca tiranica 
bunică să-şi dea fără dificultate binecuvântarea la idila lor. Se temea ca 
bătrâna doamnă să nu fie într-o criză de furie și să nu hotărască să plece 
imediat cu ea la Worthing. Desigur, avea motive să fie foarte 
nemulțumită. Dar Cressy, care o cunoștea, înţelese că nu se gândise nici 
o clipă să ia decizii extreme. Era și mai semnificativ — spre mare ușurare 
a lui Cressy — că n-o rugase pe lady Denville să vină imediat să se explice. 
Se mulțumise să-i reproșeze nepoatei sale, nu atât că se pretase la această 
mașinaţie, cât că o făcuse să piardă o jumătate de oră de somn. Se 
plânsese pe tonul trist al unei femei bătrâne contrariate și nu pe cel 
care-i era obișnuit, de despot ofensat. 

"Bunica, își spuse în cele din urmă Cressy, își rezervă timp de 
gândire!" Și doar acest fapt îi permitea să spere. Bătălia nu era câtuși de 
puțin câștigată; bunica ar mai putea să se arate dificilă. Dar, fără nici o 

îndoială, anumite aspecte ale întâmplării o amuzaseră și era vizibil că se 
atașase puternic de domnul Christopher Fancot. Pentru Cressy, totul 
depindea acum de modul în care tânărul bărbat va reuși să-i scoată pe 
amândoi dintr-o situaţie care putea provoca bârfe nesfârșite în societatea 
bună. 

În cele din urmă îl găsi în bibliotecă, dar nu era singur. În clipa în 
care-l strigă, îl zări pe sir Bonamy și dădu înapoi, scuzându-se. 

În picioare, cu coatele rezemate de spătarul unui fotoliu, Kit stătea în 
faţa lui sir Bonamy, care era așezat pe o canapea, cu mâinile pe genunchi, 
având imprimată pe faţă resemnarea. Kit întoarse capul repede și spuse 
pe un ton neobișnuit: 

— Nu pleca, rămâi Cressy. Sir Bonamy știe adevărul despre noi și cred 
că nu va avea nici o obiecţie dacă îţi voi împărtăși vestea neașteptată pe 
care tocmai a anunțat-o. 

— Nu, confirmă sir Bonamy, făcând un efort pentru a se ridica. Nu văd 
de ce m-aș opune. Pariez că tot comitatul va ști înainte să avem timp să 
ne întoarcem. 

— Vă rog, rămâneți așezat, domnule, spuse Cressy punându-i mâna pe 
braţ. Despre ce este vorba? Nu mă face să aştept cu nerăbdare, Kit. 
Ghicesc că este vorba de o veste bună. 

Cu un aer grav, domnul Fancot răspunse: 

— Sir Bonamy tocmai mi-a spus că mama a acceptat să-i fie soție. 

— Nu se poate! exclamă Cressy. Este adevărat? Oh! dragă domnule, 
permiteți-mi să fiu prima care vă felicită. 

— Mulţumesc mult. Nu mai ştiu foarte bine ce-i cu mine, dar nu 
trebuie să vă spun că sunt cel mai fericit dintre bărbaţi. Asta se înțelege, 
încheie sir Bonamy cu un aer morocănos. 

— Probabil aveți impresia că trăiţi un basm! 

— Exact! N-aș fi crezut niciodată că mi se va putea întâmpla un 
asemenea lucru. Vreau să spun, adăugă grăbit, că este un lucru pe care 
nu-l mai speram! 

Kit avea un aer extrem de sever, dar Cressy fu repede liniștită 
constatând că aspectul abătut al fericitului ales îi trezise simţul umorului. 
Expresia i se imblânzi și-i venea vizibil să râdă, dar reuși totuși să spună 
cu o seriozitate imperturbabilă: 

— Probabil vă vine greu să credeţi în fericirea dumneavoastră, 
domnule. 

— Da, este adevărat, mărturisi sir Bonamy. La vârsta mea, îţi trebuie 
puțin timp să te obișnuiești cu un asemenea lucru. Da, iar apoi nu pot să 
mă împiedic să mă întreb dacă mama ta va fi fericită cu mine. Spune-mi, 
Kit. Crezi că ar putea să regrete? 

— Nu, răspunse Kit. Sunt foarte tentat să cred că nu veţi regreta nici 
unul, nici altul. 

— Iată ceva foarte amabil, Kit, într-adevăr foarte amabil! exclamă sir 
Bonamy, vizibil stupefiat. Bineînţeles, eu nu regret nimic, dar n-aș fi 
crezut vreodată că-mi vei putea spune un astfel de lucru. Mă aşteptam 
mai degrabă s-o iei în nume de rău. 

— Nu i-aș fi dorit un soț mai afectuos și mai înțelegător, răspunse Kit, 
cu un zâmbet. O veţi răsfăța într-o manieră îngrozitoare! 

— Foarte sigur. Dar îţi doreai să se recăsătorească? 

— Da, dar nu cu oricine, ci cu cineva care s-o iubească și să fie în stare 
să se ocupe de ea. Ceea ce nu doream deloc, era să meargă să se 
stabilească singură..... și să încurce din nou lucrurile în mod complicat. 

— Este adevărat! exclamă din nou sir Bonamy. Nu m-am gândit la asta, 
dar ai întru totul dreptate, băiete. Oricum, iată o grijă de care mă va scuti. 

— Nu veţi mai avea nici o grijă, îl asigură Cressy. Mă veţi considera 

obraznică, dar vreau să vă spun că niciodată un cavaler n-a meritat mai 
mult să obţină favorurile obiectului gândurilor sale. 

— Nu, nu, protestă sir Bonamy, foarte tulburat, în nici un caz. Este 
foarte amabil din partea dumitale, dar nu sunt deloc așa. De altfel, sunt 
baronet și nu cavaler. 

— În ochii mei, reluă Cressy, evitând să-l privească pe Kit, aţi fost 
întotdeauna un cavaler din Evul Mediu! 

— Vrei să spui, unul dintre acei bărbaţi de treabă care galopau 
pretutindeni în căutare de balauri? Cine ţi-a dat această idee nebunească, 
draga mea copilă? Și mai mult, închis într-o armură! Oricum, te asigur că 
nu este genul meu. 

— M-ati înţeles greșit. Nu mă gândeam la balauri, ci la fidelitatea 
dumneavoastră neclintită fată de nașa. Sunteţi de ani e zile admiratorul 
său. 

— Baronetul său, corectă Kit, fără să râdă. 

— M-am gândit deseori la singurătatea dumneavoastră, continuă 
Cressy, prefăcându-se că nu auzise. Complet singur în acea casă mare și, 
îmi închipui, fără să așteptați nimic de la viitor. 

— Foarte exact! Numai că te obișnuiești până la urmă, bineînțeles, și 
nu trăiesc tocmai Singur. 

— Desigur, aveţi servitori, dar contează atât de puţin. 

Sir Bonamy, care nu se putea dispensa de un personal foarte 
numeros, indispensabil confortului său — dintre care trei bucătari — nu 
era deloc de această părere, dar se abţinu s-o spună. 

— Acum, va fi cu totul altfel! 

— Dumneata ai spus-o, recunoscu el cu un oftat profund. 

— Şi cât de invidiat veţi fi, continuă Cressy, grăbindu-se să schimbe 
subiectul conversatiei. Tuturor pretendenţilor nașei le va veni să vă 

distrugă. Îmi vine să râd gândindu-mă la mina pe care o vor face unii 
dintre ei când vor afla vestea. 

Era vizibil că sir Bonamy nu se gândise încă la acest aspect al 
lucrurilor. Reflectă umflându-și obrajii cum avea obiceiul să facă de 
fiecare dată când un gând plăcut îi venea în minte. 

— Da, este adevărat, spuse. Vor fi furioși! Femeia cea mai frumoasă, 
cea mai apreciată din toată înalta societate "m-a ales pe mine!" Este un 
triumf! 

Dar prin minte îi trecu un gând mai putin plăcut. Adăugă posomorât: 

— Da, dar vor fi și alţii care poate ar vrea să mă omoare. Tânărul 
Denville. ÎI uitasem. Kit, simpla idee că această căsătorie l-ar putea 
îndepărta de mama ta m-ar face să renunţ la ea. 

— Nu vă neliniștiţi pentru asta, domnule. Nu vă pot promite că Evelyn 
va fi încântat, dar să nu vă temeti, nu va avea încotro și în nici un caz nu 
se va îndepărta vreodată de mama. De asta pot să vă asigur. 

— Să acceptăm prevestirea, spuse sir Bonamy, resemnându-se cu 
soarta sa. 

Se ridică greu. 

— Este timpul să mă duc să mă schimb pentru cină. 

— Nu trebuie să vă schimbaţi în seara aceasta, domnule, acum o oră a 
sosit generalul Oakenshaw pentru a prezenta omagiile sale mamei și l-a 
reținut la cină. 

— Nu se poate! Credeam că această bătrână "lăcustă” a trecut de mult 
pe lumea cealaltă! Nu-mi voi pune ţinuta de seară, dar trebuie să-mi 
schimb haina și cred că mă voi odihni înainte de cină pentru a mă 
remonta puţin. 

— Poate un mic întăritor? propuse Kit. 

— Nu, n-am nevoie de un întăritor. 


290 GEORGETTE HEYER 


Dar am avut foarte multe emoţii astăzi și nu sunt obişnuit. Sunt cam 
obosit și cu puţin somn, îmi voi reveni. 

— Cum doriţi, domnule, răspunse Kit, deschizându-i ușa. 

După ce o închise din nou, se întoarse și o văzu pe Cressy prăbușită 
într-un fotoliu, pradă unui râs nebun, imposibil de stăpânit. Ea reuși să 
spună: 

— Oh! Kit! Oh! Kit! Am crezut că mor. Bietul sir Bonamy! 

— Tu şi cavalerii tăi! răspunse el. 

Asta o făcu să râdă din nou 

— Nu, baroneţi! gemu ea. Era gata să izbucnesc în râs! Încetează! Nu 
mai pot. 

Își şterse ochii. 

— Dar cred că vor fi fericiţi. Tu nu? Totuși, cred că s-a obișnuit cu 
ideea! 

— Este foarte posibil, numai să nu-și schimbe părerea. Dar mi-ar 
plăcea să aflu, draga mea, dacă ideea asta stranie vine de la mama sau de 
la tine. Haide, spune-mi totul. 

— Cum poţi să crezi că aș fi îndrăznit s-o sfătuiesc pe nașa să se 
căsătorească fie cu sir Bonamy, fie cu oricine altcineva? 

— Nu cred, dar te bănuiesc foarte tare că i-ai dat această idee. 

Cressy încetă să râdă. 

— Nu este întru totul adevărat. Dar recunosc totuși că am spus un 
lucru care a putut-o face să se gândească la ea și că în sinea mea, speram 
puţin! Te-ai supărat? 

— Nu ştiu. Nu, bineînţeles, dar Cressy, crezi că Evelyn va aproba ca 
mama să se recăsătorească? 

— Desigur. Și ea va avea de câștigat. Nu-ţi pot povesti conversaţia 
noastră, pentru că era confidențială. Dar pot să-ţi spun că mama ta era 

disperată și se gândea să facă un sacrificiu teribil pentru Evelyn. Dar când 
am părăsit-o, își regăsise privirea malițioasă. Kit, cred într-adevăr că va fi 
fericită. ÎL place mult pe sir Bonamy și s-a înţeles întotdeauna foarte bine 
cu el. Și, mai ales, nu trebuie cu nici un preţ să trăiască singură. Singur ai 
spus-o. Tu te gândeai la extravaganţele sale, dar eu cred că ar fi mai ales 
îngrozitor de nefericită. 

— Da, ai dreptate. Nu găsești totuși că Ripple n-avea un aer radios? 
Cressy începu să râdă din nou. 

— Nu, nu tocmai. Ce vrei, era întru totul multumit de soarta sa până 
acum și brusc, își dă seama că nu vrea să și-o schimbe. Evident, pentru el 
este un mare șoc, dar se va obișnui foarte repede, deoarece o adoră, știi 
asta. Va fi foarte mândru să-i fie soţ și va fi foarte mulțumit să cheltuiască 
sume enorme pentru ea! Cerule! privește cât este ceasul. Trebuie să plec, 
altfel voi întârzia la cină! Kit, cine este acest general pe care l-a invitat 
nașa? Îmi pare rău că a făcut-o, deoarece mai este un lucru pe care nu ți 
l-am spus. l-am mărturisit bunicii că nu ești Evelyn. 

— Dumnezeule! N-ai pierdut timpul. Credeam că se hotărâse să mă 
ocup eu de asta. Cressy înălță capul. 

— Crede-mă Kit, n-ai fi izbutit. Kit se strâmbă. 

— Trebuie să înţeleg că demersul tău a fost încununat de succes? 

— Nu știu foarte bine, și trebuie să recunosc că nimic nu putea să fie 
mai supărător decât acest general, spuse ea cu seriozitate. Bunica va fi 
foarte furioasă că trebuie să tacă toată seara. Acum, știe deja ce 
intenţionează să-ți spună. Slavă Domnului, te place mult și sunt convinsă 
că dacă găsești modalitatea de a ne scoate din această încurcătură, fără ca 
nimeni să afle ce s-a întâmplat exact, va fi tentată să se îmbuneze. Trebuie 
să mărturisesc că mi se pare dificil și m-am întrebat dacă ai deja o idee în 
legătură cu acest subiect. 

— Sincer, dragostea mea, nu. 

— Ah! spuse Cressy, puţin decepționată. Recunosc că, personal, n-am 
nici una, dar îmi spuneam că poate tu vei găsi mijlocul de a aranja 
lucrurile cu eleganță. 

— Înţeleg, răspunse Kit, privind-o cu amuzament. Cressy, draga mea, 
dacă ai nutrit speranţa să devii soţia unui diplomat strălucit, poate va 
trebui să renunti la ideea aceasta, deoarece trebuie să mărturisesc că nici 
eu nu ştiu ce să fac. 

Tânăra fată nu se putu stăpâni să nu râdă. 

— Oh! Kit, eşti teribil! Cum poţi crede oare că sunt atât de proastă 
încât să-mi fac iluzii? Sunt absolut sigură că vei găsi ceva. 

După ce-i mulțumi cum se cuvenea pentru această emoţionantă 
dovadă de încredere, Kit îi spuse lui Cressy, cuibărită încă în brațele sale: 

— Bineînţeles! În definitiv, îmi mai rămân încă douăzeci de minute 
pentru a reflecta, înainte de cină... Și în ce-l priveşte pe Evelyn, căruia 
trebuie să-i anunţ viitoarea căsătorie a mamei... și să-l fac s-o accepte, 
măcar în aparență, îmi vor rămâne douăzeci de secunde în care să mă 
pregătesc pentru asta! 

Domnișoara Stavely, cu râsul pe buze și privirea debordând de 
adoraţie, răspunse: 

— Este mai mult decât îţi trebuie... dragul meu! 


Capitolul 21 


În acea seară, cina la Ravenhurst nu fu unul din marile succese ale 
ladyei Denville, dar cum nimeni important nu trebuia să afle asta, fu la fel 
de fermecătoare ca de obicei. Totuși, fiul său părea preocupat. 
Domnișoara Stavely tremura. Bătrâna doamnă, prea vicleană pentru a se 
demasca în faţa unui străin dezagreabil așezat alături, își stăpânea cu greu 
furia ușor de înţeles care se manifesta prin observaţii neplăcute ca 
răspuns tuturor celor care aveau ghinionul să i se adreseze. Generalul 
Oakenshaw era indignat să constate că vechiul său rival — pe care 
obișnuise să-l califice rând pe rând greoi, gras și dizgratios, figură care 
cere palme, demnă de dispreţ — nu era tratat doar ca oaspete de onoare 
la Ravenhurst, ci părea să fie și foarte intim cu gazda sa. 

De fapt, singurul care se amuză fu sir Bonamy Ripple. 

Coborâse la cină fără nici un elan. Contrar a ce sperase, fusese 
incapabil să închidă ochii. Se ridicase în picioare îngrozitor de deprimat 
şi se aștepta la o despărţire. Dar când pătrunse în salonul în care erau 
reuniți ceilalți invitaţi, se simţi brusc revenind la viață. Lady Denville, 


294 GEORGETTE HEYER 


încântătoare în rochia sa din satin auriu, se apropie de el cu un zâmbet 
irezistibil şi-i murmură întinzându-i mâinile: 

— Dragul meu Bonamy! 

— Anabel! șopti el. Eşti încântătoare, frumoasa mea, încântătoare! 

— Adevărat? Îmi pare foarte bine, deoarece ţie vreau să-ţi plac! 

Complimentul îl emoţionă atât de mult, încât nu-și găsi cuvintele și 
trebui să se mulţumească să se încline pentru a-i săruta mâinile, făcând 
să trosnească în mod îngrijorător corsetul. Îndreptându-se, îl observă pe 
generalul Oakenshaw și constată cu mare satisfacţie că această persoană 
distinsă îl vedea apropiindu-se cu evidentă repulsie. Încă din acea clipă, 
fu sigur că va petrece o seară plăcută. Aranjându-și monoclul, exclamă: 

— Pe legea mea! Dar acesta este Oakenshaw! 

Apoi, lăsându-și monoclul să cadă, se grăbi cu mâinile întinse, 
spunând cu un aer îndurerat, care nu păcăli pe nimeni: 

— Dragă domnule! Trebuie să mă ierţi că nu te-am recunoscut 
imediat. Ce vrei, când înaintezi în vârstă îţi slăbeşte memoria. Oare de câţi 
ani n-am avut plăcerea să-ţi strâng mâna? Ah! ar fi mai bine să nu insist, 
nu-i aşa? 

— Memoria mea a rămas excelentă, replică generalul. Te-am 
recunoscut încă de când ai intrat. Constat că ești încă la fel de gras ca 
odinioară. 

— Ba nu, dragul meu prieten, ba nu, continuă sir Bonamy, la fel de 
jovial, este foarte amabil din partea dumitale să-mi spui asta, dar în 
realitate sunt mult mai gras. Dar dumneata nu te-ai schimbat deloc. 
Acum, când te văd mai de aproape, constat că ești tot acel... oare cum erai 
poreclit? Portmantou? 

Nu, ce spun eu? Nu așa. "Lăcustă?" Desigur, cum am putut să uit? 
"Lăcustă!" 

Acest schimb de ostilități, care-i readuse buna dispoziţie lui sir 
Bonamy, nu făcu plăcere nimănui, cu excepţia poate bătrânei doamne. 
Aceasta râse ușor printre dinţi, fără să se poată ști dacă într-adevăr se 
amuza, sau dacă dorea mai ales să-și descarce proasta dispoziţie pe seama 
primului venit. 

După terminarea cinei, lady Denville care, în ciuda tuturor greutăților 
condusese conversaţia cu strălucirea sa obișnuită, simti că era de preferat 
ca fidelul și bătrânul său admirator, să pornească fără întârziere la drum. 
ÎI rugă în şoaptă pe Norton să aducă ceaiul imediat la ora opt şi jumătate. 
Cum Cressy nu-i putuse spune că bătrâna doamnă știa tot, nu era deloc 
pregătită să sufere atacul pe care aceasta îl declanșă îndată ce se închise 
ușa. Nu încercă să se apere. Se mulțumi să-și plece capul frumos cu 
umilință sub furtună și spuse cu blândeţe: 

— Ştiu, ştiu, dar nu bănuiam că totul va lua asemenea proporții. Este 
vina mea. Adresaţi-mi câte reproșuri vreţi, doamnă, dar vă rog, nu 
aruncaţi responsabilitatea asupra bietului meu Kit. 

Se întâmplă ca acest comportament plin de umilință să dea rezultate. 
Cressy, care se pregătea să-i vină în ajutor, își dădu imediat seama de asta. 
Bătrâna doamnă îi răspunse pe un ton arțăgos: 

— Pentru Dumnezeu, să nu începi să plângi, Anabel. Ești o proastă și 
așa ai fost întotdeauna, punct. Cât despre faimosul tău Kit, lasă-l să se 
apere singur, este în stare și este destul de obraznic pentru asta. 

Cressy trase concluzia că șansele acestuia nu erau definitiv pierdute. 
În timpul cinei, făcuse tot posibilul pentru a întreține o conversaţie cu 
generalul, ceea ce n-o împiedicase să surprindă un scurt dar violent 
schimb de cuvinte între bunica sa și domnul Fancot. 

— Am ceva să-ţi spun, tinere, declarase bătrâna doamnă, cu o voce 
care, deși stăpânită, nu era mai puţin intimidantă. 

— Stiu, doamnă, răspunse Kit și aș dori să vă pot spune doar 
"iertaţi-mă", dar nu voi reuşi asta. 

— Îmi imaginez, continuase ea privindu-l în ochi, că te gândești că va 
fi suficient doar să-mi zâmbești pentru a te face iertat. 

— În nici un caz, doamnă, răspunse Kit cu un aer surprins. 

— Și aşa este potrivit! Poate acum vei avea îndrăzneala să-mi spui că-ţi 
regreti comportarea? 

— Oh, nu! doamnă. Sunteţi mult prea experimentată pentru a crede 
asta, dacă v-aș spune. Cum aș putea să regret? 

— Ce impertinenţă! Încă puţin și te voi pălmui, domnule. 

Dialogul se limitase la atât. Nimic din privirea iritată pe care bătrâna 
doamnă i-o aruncase domnului Fancot nu putea să-l facă să presupună 
că resentimentele sale se atenuară. Dar când pătrunse mai târziu în 
salonul mare, se putea vedea că acea privire se imblânzise când se aţintise 
asupra siluetei elegante a păcătosului. 

Generalul nu manifestă nici o dorinţă de a-și prelungi vizita. Invocând 
cei douăzeci și patru de kilometri pe care-i mai avea de făcut, își luă 
rămas-bun imediat după ce-și bău ceașca de ceai. Kit îl însoţi la trăsură și 
se duse să-i ceară lui Norton să i-l trimită pe Fimber, când îl zări pe fidelul 
și implacabilul servitor, care părea că-l așteaptă pe treptele scării. 

— Tocmai aveam nevoie de tine, îi mărturisi Kit în șoaptă. Trebuie 
să-i vorbesc urgent fratelui meu. I-am cerut să vină la ora zece, dar cina 
s-a terminat deja și drumul va fi liber în câteva minute. Du-te să-l iei și 
adu-l în camera mea. 

— Tocmai venisem să vă spun, domnule Christopher, că Înălțimea Sa 
este deja în camera dumneavoastră. Sau mai degrabă în a sa. 

Mulțumit că pusese lucrurile la punct, Fimber continuă pe un ton 
confidential: 

— .... ceea ce consider extrem de imprudent din partea sa. De altfel, 
i-am spus, dar îl cunoaşteţi. Trebuie să recunoașteţi că doamna Pinner 
l-a înnebunit. ÎL tratează ca pe un copil și-l ceartă cum nici eu n-aş 
îndrăzni s-o fac! 

— Iată o surpriză! exclamă Kit. Anunţă-mă când Norton va lua ceaiul, 
bătrâne! 

Își găsi fratele răsfoind cu un aer morocănos ultimul număr din 
"Gentleman's magazin”. Înălță capul și zâmbi. 

— Nu mă certa, Kester. S-a ocupat deja Fimber de asta. Ce scenă mi-a 
făcut! Dar când Pinny a ajuns până la a-mi aduce un pahar cu lapte cald 
şi a mă înveli în pat la ora opt, nu-mi mai rămâne decât să evadez. 

Se ridică și începu să se plimbe. 

— N-am încetat să mă gândesc, Kester. Nu este nimic de făcut. 

— Te înșeli, răspunse Kit. S-a întâmplat ceva care a schimbat complet 
situaţia. Spune-mi, Evelyn! Dacă nu s-ar mai pune problema datoriilor 
adoratei noastre mame, şi dacă ai fi așadar liber să te căsătoreşti cu 
domnișoara Askham, ai fi gata să suporţi tutela cât timp va trebui pentru 
a-l convinge pe unchiul că te-ai schimbat? 

— Da, aşa cred, dar cum totuși problema se pune... 

— Nu, dragă frate, îl întrerupse Kit. 

— Ah! Adevărat? reluă Evelyn prin ochii căruia trecu o licărire de 
mânie. Ti-am spus deja, Kester, că în nici un caz nu-ţi voi permite să-ţi 
asumi responsabilităţi care sunt ale mele și numai ale mele! 

— Calm, Evelyn. Nu intentionez să mi le asum, dar ascultă-mă. Am 
să-ţi aduc la cunoștință o veste care nu-ţi va face nici o plăcere, dar cu care 
va trebui totuși să te obișnuiești. 

Mama se va căsători cu Ripple. 

— Ce? tună Evelyn. Nu se poate! 

— Ti-ar fi fost și mai greu să crezi, dacă ai fi fost acolo când m-a anunţat 
el. Oh, Evy, cât mi-ar fi plăcut să fii acolo! Era la fel de sumbru ca un 
condamnat la moarte. După părerea mea, mama este cea care l-a cerut în 
căsătorie și nu invers. 

— Oh! Dumnezeule, spuse Evelyn tremurând. Cum a putut face așa 
ceva? Și cum poți tu să crezi că o voi lăsa să se sacrifice astfel? Ar fi demn 
de dispreț, drept cine mă iei? Dacă asta crezi, spune-mi-o direct, nu mă 
menaja. 

— Asta voi face, dacă vei continua s dramatizezi. Pentru Dumnezeu, 
dragă frate, stăpânește-te! Nici mie nu mi-a plăcut ideea, dar nu este 
exclus să fie o reușită. N-am trăit lângă mama atât de mult timp ca tine, 
dar totuși suficient pentru a-mi da seama că nu este mai capabilă să 
trăiască singură, decât un nou-născut. Știu că-ți imaginezi că va putea să 
continue să locuiască împreună cu tine, dar te înșeli. Atunci, cum crezi că 
va reuși să trăiască singură? 

— Ştiu, dar... 

— Ei bine, gândește-te la viaţa pe care o va duce dacă se va căsători cu 
Ripple. 

Se priviră îndelung, Kit rupse tăcerea. 

— L-am considerat întotdeauna ca pe un om gras și dizgraţios, nu-i 
așa? Este adevărat, dar nu uita ce prieten credincios a fost pentru mama. 
Nu mai este îndrăgostit, dar Cressy are dreptate când spune că are pentru 
ea o nesfârșită tandrete. Va face orice pentru ea. Și cu cât mai mult va 
cheltui mama, cu atât va fi mai fericit. În plus, se va ocupa de toate mai 
bine decât am putea-o face tu sau eu. 

Se lăsă o lungă tăcere. 

— Dacă aș fi sigur că va fi fericită!.... Dar nu, Kester, nu. Face asta 
pentru mine, numai pentru mine. 

— Cred că da, răspunse imperturbabil Kit. Dar dacă îţi închipui că se 
sacrifică, te înșeli întru totul. Ripple este cel care se sacrifică. Mama este 
în al nouălea cer. Ţi-o spun serios, Evy. Dacă-i pui bețe în roate, îi vei face 
un deserviciu. 

— Ştii bine că n-aş vrea. 

Se întrerupse, auzind ușa deschizându-se, și spuse cu nerăbdare. 

— Da, ce este? 

— Tava cu ceai a fost luată, domnule, spuse Fimber, adresându-se în 
mod fățiș lui Kit. Mi-am permis să-i spun lui Norton să ducă lichiorurile 
în bibliotecă, precizând că astea erau dispoziţiile dumneavoastră, 
domnule Christopher. Așa că nu va mai avea motiv să revină în salon în 
această seară. Poate ar trebui să adaug că lady Stavely nu s-a retras încă și 
că joacă pichet cu sir Bonamy. Sunt gata să-l însoțesc pe Înălținmea Sa la 
doamna Pinner când va dori. 

— Şi iată genul de lucruri pe care trebuie să-l suport, spuse Evelyn cu 
amărăciune, când Fimber se retrase. Și acum, Kester? 

— Acum? Te vei prezenta la lady Stavely și Dumnezeu să te păzească! 
Apoi îl vei felicita pe bietul și bătrânul Ripple și în cele din urmă te vei 
strădui să găsești un mijloc de a ieși din acest impas, fără să alertezi toată 
înalta societate. 

— Este imposibil! 

— Nimic nu este imposibil, ripostă Kit cu fermitate. De asta depinde 
fericirea mea. 

— Atunci, găsește tu mijlocul, îl sfătui Evelyn. Nu uita mai ales că 
geamănul "inteligent" ești tu, Kester. Cum este bătrâna doamnă? Cum 
trebuie s-o tratez? 

— Cu îndrăzneală. Este o diavoliță. 

— Dumnezeule! cât regret că m-am întors, spuse Evelyn. 

Atâta-ţi trebuie dacă mă abandonezi. Tremur doar la ideea asta. 

— Curaj, frate, spuse Kit deschizând ușa salonului mare. 

Intrară împreună și se opriră în prag. Bătrâna doamnă, care tocmai 
aduna cărțile pe care le împărțise sir Bonamy, le lăsă și-i privi pe gemeni 
cu stupoare. Nu spuse nimic, dar din licărirea care-i trecu prin privire, 
nepoata sa înţelese că aprecia la justa sa valoare spectacolul pe care-l 
ofereau în mod inconștient gemenii Fancot. 

Luaţi separat, erau doi tineri frumoși. Dar, văzuţi împreună, lumina 
lumânărilor se reflecta în părul lor arămiu și ofereau o imagine atât de 
impresionantă, încât bătrâna doamnă, ca atâţia altii înaintea ei, își spuse 
că nu văzuse niciodată bărbaţi mai frumoși. 

— Evelyn, dragul meu! exclamă lady Denville ridicându-se și alergând 
spre el, cu mâinile întinse și cu graţia sa obișnuită. 

Acesta luă una din ele cu mâna sa stângă și o duse la buze, 
murmurând cu malițiozitate: 

— Doamne, cât ești de frumoasă în seara asta, mamă dragă. Bogat 
împodobită. 

Lady Denville râse ușor și vru să-l însoțească, dar el o îndepărtă cu 
amabilitate și străbătu singur salonul în direcţia bătrânei doamne. Se 
înclină și cu un zâmbet la fel de dezarmant ca al lui Kit, spuse: 

— Vă datorez multe scuze, lady Stavely. Dar chiar nu este vina mea. 

Ea nu-și putu reţine un zâmbet ușor și-i întinse mâna. 

— Așadar, dumneata ești Evelyn, îi răspunse. Ai face mai bine să te duci 
să te scuzi faţă de nepoata mea, tinere. 

— Bineînţeles, recunoscu Evelyn cu aceeași expresie malițioasă ca a 
mamei sale. 

Se întoarse spre Cressy și-i întinse mâna. 

— Îţi prezint scuzele mele, Cressy... dar ce uşurare pentru dumneata! 

Tânăra fată se ridică la rândul său și-i întinse mâna pe care Evelyn o 
duse la buze, înainte de a o săruta pe obraz, spunând: 

— Îţi doresc toată fericirea posibilă, draga mea. 

— Mulţumesc. Pot să-ţi urez același lucru? murmură Cressy. 

Cu un zâmbet, el o făcu să înțeleagă că sesizase aluzia, dar se mulțumi 
să răspundă: 

— Sunt într-adevăr foarte fericit că-mi vei deveni soră. 

Întoarse capul. 

— Kester! 

Kit înaintă, privind-o pe Cressy cu afecțiune. Evelyn reluă: 

— Dacă mai am încă niște drepturi asupra acestei mâini, pot s-o trec 
fratelui meu, domnișoară Stavely? Este mult mai demn decât mine de 
ea... dar nu-ti spun nimic nou. 

— Mulţumesc, dragă frate, ajunge, declară Kit strângând cu putere 
mâna care i se oferise. 

Atunci, Evelyn se întoarse spre sir Bonamy. ÎL privi cu un zâmbet 
încremenit. 

— Am aflat de la Kit, domnule, că trebuie să vă adresez felicitări. 

Sir Bonamy, care-l observa cu prudenta cuiva care se află în faţa unei 
cobre, răspunse: 

— Da, da. Mulţumesc mult, Denville. Asta înseamnă că n-ai nimic de 
obiectat? 

— Ce? exclamă bătrâna doamnă. 

Își îndreptă brusc privirea de la sir Bonamy la lady Denville. 

— Ah! deci asta era! Pe legea mea! 

— Da, doamnă, confirmă lady Denville, strălucind. Sir Bonamy mi-a 
făcut onoarea să mă ceară în căsătorie și am acceptat. 

— Ah! adevărat? 

Ei bine, trase concluzia bătrâna doamnă pe un ton tăios, este singurul 
lucru rezonabil pe care l-ai făcut de când te cunosc, Anabel. 

Fără să dea atenţie la ce spunea ea, sir Bonamy profită de ocazie să-i 
spună în șoaptă lui Evelyn: 

— Desigur, trebuia ca tu să fii de acord, Denville. Evident, este cea mai 
dragă dorință a mea, dar n-aş vrea ca cererea mea să fie primită rău de 
tine. Dacă este așa, spune-mi-o, căci pentru nimic în lume n-aș vrea să 
devin un obstacol între mama ta și tine. 

Privirile gemenilor se întâlniră peste corpul său. Evelyn nu putea 
rezista tentaţiei de a glumi, mai mult decât Kit. Își scoase tabachera și 
deschizând-o cu o lovitură a unghiei, i-o prezentă lui sir Bonamy 
spunând: 

— Apropo de primit, pot să vă ofer o priză, domnule? 

— Nu asta voiam să spun, dar mulțumesc, băiete. Sunt deseori 
întrebat despre compoziţia amestecului tău... puţin din bătrânul Havre, 
îmi imaginez, și o urmă nu mai mult din priza franceză, la care se adaugă, 
bineînţeles... 

— Exact, domnule. Și în seara aceasta nu-l veţi găsi prea uscat! 

Scuturat de un hohot de râs, sir Bonamy se servi. 

— Ah! asta l-a dat de gol pe Kit! Ti-a povestit? În plus, n-are nici 
îndemânarea ta de a deschide tabacherele. 

— Nu i se va mai întâmpla niciodată, spuse Evelyn, deoarece este 
fumător de țigarete. 

— Nu se poate! se miră sir Bonamy, profund șocat. 

În acea clipă, bătrâna doamnă îi întrerupse enervată: 

— Ascultaţi-mă, vă rog, ordonă ea bătând autoritar cu bastonul în 
podea. Totul este foarte drăguţ, dar dacă vă gândiţi și unii și alții că voi fi 
de acord cu această poveste absurdă, vă înșelaţi amarnic. 

— Dar, bunico, interveni Cressy, lăsând mâna lui Kit și mergând să se 
așeze lângă bătrâna doamnă, mi-ai spus nu numai o dată că-ţi place mult 
Kit. Chiar astăzi mi-ai declarat că este "cum trebuie" și încă puţin și mi-ai 
fi făcut o scenă pentru că păream că ezit să-l accept de soț. Mi-ai spus că 
nu eram decât o proastă. 

— Taci, fata mea. Ştii că familia Stavely n-a fost niciodată amestecată în 
vreun scandal și nu eu sunt cea care te va ajuta să creezi unul. 

Lady Denville se crezu datoare să intervină. 

— Desigur, este puţin supărător, dar sunt sigură că va fi repede uitat. 

— Această observaţie, tună bătrâna doamnă, nu putea fi făcută decât 
de o persoană atât de proastă ca tine, Anabel! 

Obrajii lui Evelyn se colorară, dar înainte de a putea răspunde, sir 
Bonamy interveni: 

— Totuși, este exact, declară el aţintindu-și asupra bătrânei doamne 
ochii mici și rotunzi. N-am auzit niciodată vorbindu-se despre un scandal 
care n-a fost repede eclipsat de un altul. În plus, continuă el agitându-și 
degetul arătător în direcţia ladyei Stavely, să nu uitaţi că fără anunţul 
acela stupid din "Morning Post", nimeni, cel puţin dintre oamenii care 
contează, n-ar fi știut nimic despre această problemă. 

— Este adevărat, interveni Evelyn. Și cine este răspunzător de asta? Cu 
siguranţă, nu tu, mamă! 

— Nu, evident, răspunse lady Denville cu indignare. Poate sunt 
proastă, dar n-am fost niciodată prinsă în flagrant delict de vulgaritate. 

— Nimeni n-a spus asta vreodată, replică bătrâna doamnă, iritată și 
puțin descumpănită pentru prima dată în viața sa. Ştim toţi că este 
Albinia. N-avem dovezi, dar este limpede ca apa de izvor. Cu siguranță, 
ea este. I-am scris pentru a i-o spune și n-a avut curajul să-mi răspundă. 
Iar dacă-și imaginează că, deoarece i-a dăruit un moștenitor lui Stavely, 

nu va mai auzi vorbindu-se despre această treabă, se înșală amarnic. Dar, 
continuă bătrâna doamnă străduindu-se cu curaj să-și recapete avantajul, 
vă voi fi recunoscătoare să vă amintiţi că practic toţi membrii familiei cred 
că pe dumneata, Denville, te-am întâlnit la fiul meu și că dumneata i-ai 
cerut mâna lui Cressy. 

— Ce importanţă are? întrebă sir Bonamy care o agasase extraordinar 
pe bătrâna doamnă, aţintindu-și asupra ei ochii mici, fără expresie. Nu 
mi-i imaginez ducându-se să povestească peste tot că au fost înșelaţi. Vor 
face ce le veţi spune dumneavoastră să facă, doamnă. 

— Nu toţi, replică bătrâna doamnă, în mod destul de neașteptat. 
Stavely a considerat potrivit să invite absolut toată familia și erau acolo 
câțiva oameni tineri pe care nu i-am văzut niciodată și pe care sper să nici 
nu-i mai văd vreodată. 

— Cât este de adevărat! exclamă lady Denville. Vă gândiţi la tânărul 
acela insuportabil care l-a hărțuit pe Kit pentru a-i vinde un cal pe care 
ştiu că bietul Evelyn nu-l voia cu nici un pret. 

— Lucton! exclamă Evelyn. Kester, doar nu l-ai cumpărat? 

Kit, care se așezase puţin mai departe de grup, replică scurt: 

— N-am putut face altfel. 

— Prostule! declară Evelyn. Este o mârțoagă oribilă! De ce nu te-ai 
consultat cu Challow? 

Kit nu răspunse. Adâncit în gândurile sale, nu luă deloc parte la 
discuţia animată care urmă. Se mulțumi să intervină o dată sau de două 
ori, încetând să-și contemple mâinile, pentru a arunca o privire asupra 
unuia sau altuia dintre interlocutori. 

Recunoscând, împotriva voinţei sale, că ar fi fost mulțumită să-și vadă 
nepoata căsătorită cu Kit, bătrâna doamnă îi declară lui Cressy că 
indiferența totală de care dădea dovadă faţă de opinia publică, nu putea 

fi decât o manifestare de orgoliu pe care n-o aproba. Lady Denville credea 
că adevărul trebuia neapărat ascuns, fără să precizeze de altfel, cum. 
Evelyn, care înțelegea că asta nu ar putea decât să aducă prejudicii grave 
carierei fratelui său o susținu pe bătrâna doamnă și-l puse într-o situaţie 
delicată pe sir Bonamy, întrebându-l, dacă el, ca desăvârșit om de lume, 
era sincer când afirma că oamenii nu vor vedea în această treabă decât o 
simplă şi foarte bună farsă. 

— N-ar fi prima, observă Cressy. Oare oamenii vor fi într-adevăr atât de 
scandalizaţi? 

— Bineînţeles, îi răspunse Evelyn pe un ton dur. Haide, Cressy, te 
credeam mai inteligentă! Evident, noi am mai făcut farse. Dar nu era 
decât pentru a ne amuza. Asta este cu totul altceva. 

— Exact asta spunea Kit! exclamă lady Denville, cu un aer vinovat. 
N-ar fi trebuit niciodată să-i cer s-o facă. Totul este din vina mea. Dar eram 
atât de convinsă că tu ai fi făcut același lucru! 

Chipul lui Evelyn își schimbă imediat expresia, trădând astfel 
diferenţa care exista între dispoziţia sa inconstantă și temperamentul mai 
stabil al lui Kit. Din îngrijorat și preocupat, deveni indiferent și vesel. 
Declară, râzând: 

— Ai dreptate, mamă dragă. Aș fi făcut-o fără să ezit. 

Îi aruncă bătrânei doamne o privire provocatoare. 

— Nu-i puteţi reproşa fratelui meu că mi-a venit în ajutor, doamnă! 
Întrucât i-ati reproşa că respiră. Nu putea face altfel şi eu n-aş fi putut face 
mai mult. Dar așa cum îl cunosc, mi-a luat locul fără tragere de inimă, în 
timp ce eu aș fi făcut-o fără nici un scrupul. Nu știu dacă m-aș fi descurcat 
la fel de bine, dar mi-ar fi făcut mare plăcere, ceea ce, sunt sigur, n-a fost 
cazul la el. 

— Nu mă miră deloc, replică bătrâna doamnă. 

Brumby, unchiul dumitale, mi-a spus că fratele valorează de zece ori 
mai mult decât dumneata, tinere! 

— Oricine v-ar fi putut-o spune, doamnă, replică Evelyn bine dispus. 
De fapt, nu cunosc decât două persoane care ar susține contrariul: însuși 
Kester și mama, care ne consideră pe amândoi perfecţi. Ceea ce evident 
nu este cazul, dar puteţi crede, lady Stavely, că nici el, nici eu, nu ne-am 
fi angajat în această înșelătorie dacă am fi putut bănui că va ieși într-o zi 
la lumină și că vom fi obligați s-o prelungim. Fratele meu s-a prezentat în 
acea seară la dumneavoastră, convins că uitasem invitaţia, sau că 
avusesem un accident, dar că voi apărea totuși dintr-o clipă în alta. V-a 
povestit întâmplarea. Dar ce aș vrea să înțelegeţi doamnă, este că la 
început n-a dorit altceva decât să salveze aparențele, pentru mine. 

— Şi de asemenea pentru mine, interveni Cressy. S-a gândit la asta, ca 
și nașa, de altfel. Și, orice s-ar întâmpla, le voi fi mereu recunoscătoare că 
în acea seară n-am fost singură. 

— Nobil sentiment! declară bătrâna doamnă. 

Adăugă, pe tonul tânguitor al unei bătrâne femei extenuate: 

— Am ascultat destul. Găsiţi un mijloc de a ieși din acest impas fără ca 
tot orașul să se distreze și Cressy se va putea căsători cu fratele dumitale, 
cu binecuvântarea mea. Este ultimul meu cuvânt. 

— Dacă este așa, trebuie să găsim neapărat o soluţie, declară Evelyn. 
Dar singura care-mi vine în minte este ca să continue să se dea drept 
mine. Bătrâna doamnă îi aruncă o privire dispreţuitoare. Cressy izbucni 
în râs, iar Bonamy nu spuse nimic. Dar lady Denville declară, foarte 
serioasă: 

— Nu, dragul meu, asta nu se poate. Gândește-te ce greutăţi ai avea să 
treci drept Kit la Viena, când nu cunoști pe nimeni și nu știi nimic despre 
afacerile străine. 

— Pentru Dumnezeu! încetează să spui asemenea nerozii, bombăni 
exasperată bătrâna doamnă. Cât despre dumneata, Denville, dacă într-o 
asemenea situaţie nu ești în stare decât să faci glume proaste... 

— În nici un caz, reluă Evelyn, incorigibil. Kester ar putea juca rolul 
meu fără dificultate, dar ce spune mama nu este o prostie. A pus degetul 
pe punctul slab al propunerii mele. N-am avut niciodată talent la politică. 

— Nici eu pentru a administra un domeniu, interveni Kit ridicându-se. 

Înaintă și se adresă bătrânei doamne: 

— Pot să fac o propunere, doamnă? Știu că trebuie să fiți obosită, dar... 
cred că poate exista un mijloc de a ieși din impas. 

— Ah! oftă Cressy, ridicând spre el o privire strălucind de încredere. 
Ştiam că vei găsi.... O ştiam, dragostea mea. 


Capitolul 22 


— Ei bine! să sperăm, declară bătrâna doamnă, pe un ton iritat. 

— Dar este sigur, spuse Evelyn, șocat de lipsa de încredere în 
ingeniozitatea fratelui său geamăn. Dă-i drumul, Kester. Explică-te! 

Kit nu se putu stăpâni să nu râdă și spuse, roșind puţin: 

— De acord, dar planul pe care-l am în minte este destul de îndrăzneţ. 
Cred că rezolvă toate dificultățile, dar poate am uitat câteva: sunt atât de 
multe. Aruncă o privire în jur. 

— Ei bine! Mi se pare că cel mai urgent este să i se redea lui Evelyn 
adevărata identitate. Aici, nu se poate. Trebuie să se întoarcă la Hill Street. 
Brigg nu-și va da seama de nimic, este mult prea miop. 

— Şi umărul meu rupt? interveni Evelyn. 

— Vei spune că ai avut un accident întorcându-te la Londra, ceea ce va 
explica de ce vei sosi în trăsură de poștă. 

— O clipă, Kester, spuse Evelyn. Ce s-ar presupune să fac la Londra, 
atâta timp cât lumea știe că am invitaţi aici. 

Nici chiar unchiul nu m-ar crede atât de capricios. 

— Mergi la Londra pentru a mă întâlni pe mine acolo, dragul meu 
frate geamăn. Mâine îl voi trimite pe Challow să ia corespondenţa de la 
poștă şi-mi va aduce o scrisoare de la mine. Mama va fi entuziasmată, iar 
eu, imitând impulsivitatea ta binecunoscută, Evy, voi pleca imediat la 
Londra în cabrioleta ta. ÎI voi lua pe Challow cu mine și-l voi lăsa la Pinny, 
unde îi vei lua locul... și să sperăm că vom ajunge la East Grinstead fără 
să te recunoască nimeni. 

— Îmi voi trage pălăria pe ochi şi-mi voi pune un fular, promise 
Evelyn. Dar de ce East Grinstead? 

— Nu te-ai oprit niciodată acolo pentru a schimba caii, nu-i așa? 

— Nu, bineînţeles. Este prea aproape de aici. 

— Asta face ca acolo să nu fii cunoscut ca la alte treceri. Am intenţia să 
las cabrioleta într-un han și să continuu drumul într-o trăsură de închiriat. 
Când vom ajunge la Londra, mă vei lăsa undeva și vei sosi singur la Hill 
Street.... unde, puţin mai târziu, voi veni și eu... în cupeu, dacă nu 
hotărâm pentru vreun motiv secret să sosesc în diligență. 

— Şi apoi? întrebă Cressy. 

— Voi merge să-l văd pe tatăl tău și-i voi mărturisi adevărul. Dacă voi 
reuși să-l conving, să-mi ierte înșelătoria și să-și dea consimțământul la 
căsătoria noastră, cred că asta ar putea părea o frumoasă poveste de 
dragoste. Altfel... Se întrerupse și reluă după o clipă: 

— ..... Nu ştiu, Cressy şi nu vreau nici măcar să mă gândesc la asta. 

— Oh! n-are importanță, declară bătrâna doamnă care-l asculta cu 
atenție. Își va da consimțământul dacă știe că eu sunt de acord. 

— Pot să-i spun asta, doamnă? 

— Am spus că te vei putea căsători cu Cressy dacă găsești un mijloc de 
a ieşi din impas fără a dezlănţui cronica mondenă, și sunt o femeie de 
cuvânt. Cum crezi că vei reuși asta? 

Kit zâmbi. 

— Nu ştiu, doamnă. Nu cred să fiu în stare. 

— Nimeni n-ar fi în stare, băiete, interveni sir Bonamy. Vor exista 
cancanuri, este inevitabil. 

— Nu, domnule. Singurul lucru de făcut este să inventez o poveste 
care să-i facă să vorbească pe guralivii veseli fără a ne aduce nici un 
prejudiciu. 

— Încă o invenţie de-a dumitale, spuse bătrâna doamnă privindu-l cu 
o notă de respect. Mă aşteptam la asta! 

— Ultima, vă promit, doamnă. Și numai dacă sunteţi de acord. 

— Eşti la fel de insolent ca fratele dumitale, bombăni ea. Explică-te. 

— Iată, doamnă. Nimeni dintre dumneavoastră nu știa, dar este mult 
timp de când o iubesc pe Cressy. Am întâlnit-o ultima dată când am venit 
în Anglia și m-am îndrăgostit imediat de ea. Dar a trebuit să-mi ascund 
pasiunea. 

— De ce? întrebă Cressy, destul de surprinsă. 

— Stiam că n-aveam nici o șansă. Tatăl tău nu ne-ar fi dat 
consimțământul, iar eu ştiam că nu eram în măsură să-ți ofer modul de 
viață cu care erai obișnuită. 

— Ce modest ești! spuse Evelyn. 

— Lasă-l pe acest tânăr să continue, îl întrerupse bătrâna doamnă. Se 
va spune că Stavely nu-l găsea destul de bogat. Mă ocup eu de asta. 
Continuă. 

— Mulţumesc mult, doamnă. Așa că, am preferat să dispar fără să mă 
gândesc o clipă că pasiunea mea era împărtășită și că am făcut-o pe 
Cressy să-și piardă speranța. 

— Oh nu! Kit, îl imploră Cressy. Să nu-mi spui că eram atât de proastă 
încât să nu-ti dau nici o speranţă. 

— Nu! o asigură el. Erai mult prea rezervată pentru asta. Şi mult prea 
mândră pentru a lăsa pe cineva să-ţi ghicească secretul. Mă alungai cu 
hotărâre din mintea ta. 

— În nici un caz. M-am întrebat dacă Evelyn nu mi-ar plăcea la fel de 
mult. La urma urmei, semănaţi perfect. 

— Într-adevăr, ideea este minunată, spuse Kit. Acum ajungem la 
punctul în care suntem inatacabili. Între timp, nașul meau a murit, 
Jăsându-mi toată averea sa. Mi-am construit toată povestea plecând de la 
asta, pentru că se întâmplă să fie adevărat! Bineînțeles, asta a schimbat 
faţa lucrurilor. M-am întors în Anglia plin de speranță și am aflat că erai 
pe punctul să te logodești cu Evelyn. Ne-am întâlnit, nu ne-am mai putut 
stăpâni sentimentele și, din două una: sau Evelyn ne-a surprins 
schimbând un sărut tandru, sau i-am mărturisit povestea noastră 
emoţionantă... cum vei dori, Evelyn. Într-un acces de nobleţe sufletească, 
mi-a cedat cu demnitate locul său. 

— De acord, dar cu condiţia să fie bine înţeles că, în ce mă privește eram 
prea mândru pentru a mi se putea descifra sentimentele adevărate, stipulă 
Evelyn. Nu doresc, nici măcar pentru tine, să joc rolul unui bărbat cu inima 
frântă. Sir Bonamy, care ascultase totul cu cel mai viu interes, declară: 

— Nu bănuiam că ai un asemenea talent, Kit. Sunt sigur că ai fi capabil 
să scrii o carte, o piesă de teatru, sau ceva analog, Puțin uimit, observă 
cum Cressy era pradă unuia din irezistibilele sale accese de râs. 

— Trebuie să spun că nu văd ce este de râs în asta. După părerea mea, 
povestea este într-adevăr emoţionantă, băiete. La urma urmei, Anabel, 
încep să cred că va ajunge departe! 

— Sunt sigură de asta, răspunse lady Denville cu mândrie. Ti-am spus 
întotdeauna că dintre fraţi, Kit este cel care ştie să facă orice. 

Aceste cuvinte măgulitoare îl făcură pe Kit să zâmbească. 

Adresându-se bătrânei doamne, o întrebă: 

— Ce credeţi, doamnă? Aceasta părea că se gândea la altceva și nu 
răspunse. După un timp, spuse brusc: 

— Îi voi scrie lui Stavely. Este de preferat să nu ne asumăm nici un risc. 
Îi vei da scrisoarea mea și vei avea grijă s-o citească. N-am auzit în viața mea 
o poveste mai dezgustătoare, mai stupidă ca a dumitale, dar presupun că 
dacă-ți spun că n-o accept, vei inventa alta și mai aberantă! Cressy, dă-mi 
braţul. Mă duc să mă culc, sunt moartă de oboseală. Ură noapte bună 
tuturor și se retrase, sprijinindu-se cu greutate de braţul lui Cressy. 

— Kester, dacă ai într-adevăr intenţia să răspândești această poveste, 
trebuie s-o pui mai întâi la punct. Nici tu, nici eu n-o putem povesti în 
acest fel. Toată lumea va spune că este vorba de o nouă înșelătorie. 

— Oh! dar ne vom feri s-o răspândim, răspunse Kit. Ar fi fost ultimul 
lucru de făcut, chiar dacă era adevărat. N-are rost s-o aranjăm mai mult. 
Va fi suficient să povestim esentialul lui Fimber și lui Challow și să-i lăsăm 
liberi s-o răspândească în felul lor. Dacă Challow petrece o jumătate de 
oră în mijlocul camarazilor săi de la "Lacheul zburător”, pariez că, în 
aceeași zi, o duzină de versiuni diferite vor circula prin Londra. 
Amintește-ţi de nenumăratele dăţi când Challow ne delecta cu cancanuri 
de același gen. Dacă Stavely își dă consimțământul, va fi foarte mulţumit 
s-o ia de bună. Iar mamei nu va trebui să-i spun cum s-o prezinte. 

— Într-adevăr, nu, declară lady Denville. Știu deja care-mi va fi 
versiunea, dacă cineva va îndrăzni să mă întrebe când va apărea anunţul 
de logodnă! 

— În ce mă priveşte, spuse sir Bonamy, mă voi mulțumi să spun că am 
oroare de bârfe. 

— Este exact ce trebuie răspuns, domnule, spuse Kit zâmbind. Să fie 
reduși la tăcere! 

— Da, dar nu crezi că oamenii ar putea s-o interpreteze greșit? reluă 
lady Denville. N-ai putea să lași doar să se înțeleagă că este vorba de o 
emoţionantă poveste de dragoste? 

— Da, poate, admise sir Bonamy după ce se gândi îndelung. 

— Ce crezi că va trebui să spună Evelyn, Kit? întrebă lady Denville cu 
îngrijorare. 

— Absolut nimic, replică acesta. 

— Ce noroc! exclamă fratele lui geamăn. 

— Tot ce trebuie să facă Evelyn, continuă Kit, răspunzând astfel 
întrebării mute pe care o citise în ochii mamei sale, este să se comporte 
exact cum ar fi făcut-o dacă povestea era adevărată. Să adopte o atitudine 
de politeţe distantă și glacială, o privire disprețuitoare.... ÎI ştii când îşi dă 
aere, mamă. 

— Şi tu, poznașule, ce intenţionezi să le răspunzi indiscreţilor? întrebă 
Evelyn. 

— Dacă Înălțimii Voastre îi place... și de asemenea dacă nu-i place, 
răspunse Kit, eu nu voi fi obligat să răspund ceva, pentru că înainte ca 
vestea să fie cunoscută, mă voi întoarce la Viena. Haide, nu te supăra. 
Înainte de a pleca, voi spune povestea mea persoanei pentru care a fost 
special inventată. Și, Evy, dacă-ţi închipui că..... 

Se întrerupse auzind ușa deschizându-se și se întoarse repede. 

Dar nu era decât Cressy, care venea să-i spună noapte bună și că o 
lăsase pe bătrâna doamnă pe deplin mulțumită. 

— I-am spus că sunt sigură că vei face o carieră strălucită. Mi-a răspuns 
că era convinsă de asta şi a izbucnit într-un asemenea hohot de râs, încât 
am crezut că va muri. Kit, doar un Fancot putea inventa o asemenea 
poveste... Haide, să lăsăm râsul. Când te voi vedea? îl întrebă, ridicând 
ochii spre el. 

— Mâine, draga mea, îi răspunse el cu un zâmbet tandru. 

— Da, dar după aceea? 

— Imediat ce voi putea. Va trebui să discut cu tatăl tău. Măcar dacă am 
putea s-o convingem pe îngrozitoarea Albinia să facă o scurtă călătorie în 
străinătate!... Dar nu ne putem baza pe asta. Sunt sigur că Stewart mă va 
lăsa să mă întorc în luna august. Cressy răspunse, zâmbind cu curaj: 

— Atunci, nu va fi mult timp. Noi vom pleca la Worthing foarte repede. 
Presupun că nu va fi posibil.... nu, evident! Kit scutură din cap. 

— Mai am o sarcină de îndeplinit, pe care n-o voi întârzia prea mult. 

— Cressy, micuţo mă vei ierta că plec? interveni lady Denville. Tocmai 
mi-am amintit că am ceva foarte important să-i spun lui Evelyn înainte să 
se întoarcă la Pinny. 

Evelyn înţelese imediat că nu era vorba decât să-l lase pe Kit între 
patru ochi cu viitoarea logodnică. Sir Bonamy, care înțelegea mai greu, 
se puse totuși în mișcare până la urmă. 

— Ah! spuse el ridicându-se cu greu, da, frumoasa mea, desigur. Îţi 
urez noapte bună, dragă domnișoară Stavely! Ziua a fost obositoare, 
nu-i aşa? A dracului de obositoare! 

— Este adevărat, spuse Kit, cuprins de panică. Evelyn, așteaptă-mă. 

— Desigur! N-am oră fixă! Nu ezita să mă trezești dacă am adormit, 
răspunse fratele său făcându-și retragerea strategică în urma lui sir 
Bonamy și închizând ușa după el. Totuși, Kit nu întârzie să i se alăture. 

— Evy, îi spuse acesta, mi-am frământat mintea pentru a găsi un mijloc 
de a aranja treburile tale dar n-am reușit. Singura soluţie posibilă este să 
mă căsătoresc cu Cressy înainte ca unchiul să afle de existența 
domnișoarei Askham. 

— Eram sigur că mă vei înjunghia pe la spate, spuse cu tristeţe Evelyn. 
Mai întâi ai încercat să treci drept eu, apoi mi-ai furat logodnica... 

Gândește-te la umărul meu, gândește-te că sunt capul familiei, brută. 

— Vrei să fii serios? întrebă Kit, enervat. 

— Jur să fiu, cu condiţia să nu spui prostii. Până acum nu i-am făcut 
câtuși de puţin curte Patiencei. 

— Stiu, dar te cunosc, dragă frate. Curând te vei duce cu mama la 
Brighton și-i vei face sigur o vizită familiei Askham care nu locuiește 
departe de acolo. 

— Nu, Kester, n-o voi face. Acestea fiind spuse, să vorbim puţin despre 
treburile tale. Am impresia că ar fi trebuit să fii înapoi la Viena de câteva 
zile, nu-i aşa? 

— Este adevărat, recunoscu Kit. Dar nu cred că Stewart va face o 
dramă din asta. Pentru a-mi justifica cererea de concediu, i-am spus că a 
murit nașul și, încă puţin, mi-ar fi dat ordin să-mi prelungesc absența 
dacă nu reușeam să-mi rezolv treburile la timp. Dar ce era gata să-ți spun 
când a intrat Cressy, este că îndată ce voi rezolva totul cu Stavely, 
intentionez să merg să-l văd pe unchiul, pentru a-i povesti întâmplarea 
mea înduioșătoare. Asta ar trebui să aranjeze lucrurile. 

— Să aranjeze? Cred că mai degrabă te vei certa cu el! 

— În nici un caz, continuă vesel Kit. Nu pentru că voi credeeți că nu 
este posibil un dialog cu el. Te înșeli. Lasă-mă s-o fac. Dar, mai ales, să nu 
uiţi rolul pe care s-a presupus că-l joci în acest roman. Poate ar fi mai bine 
să ţi-l scriu? 

— Poate, într-adevăr, recunoscu Evelyn. Nu răspund de nimic când nu 
ești lângă mine. Dar ascultă! Vine cineva... și nu este Fimber. 

Se ridică în clipa când se bătea la ușă, gata să se strecoare în spatele 
perdelelor patului. Kit se duse să deschidă și se află în faţa lui sir Bonamy, 
înfășurat într-un superb halat de casă, cu bonetă de noapte și trupul 
eliberat de orice constrângere. 

— Ah! dumneavoastră sunteţi, domnule, spuse Kit. Intraţi! Ceva nu 
este în ordine? 

— Nu, totul este în regulă, replică sir Bonamy. Dar... 

Se întrerupse, observându-l pe Evelyn. 

— Credeam că ești singur, îi spuse lui Kit. Dar n-are importanță! Nu 
este grav. Evelyn, rămase aproape mut la înfățișarea monstruoasă a lui sir 
Bonamy "în ţinută de interior”. 

— Nu vă alungă prezenţa mea, domnule. Sau preferaţi să ies? 

— Nu, nu este nici un secret. 

Ce voiam să spun este fără importanţă. Este vorba de unul dintre 
acele mici lucruri mici la care te gândești noaptea. Mi-ar plăcea să-ţi 
vorbesc, Kit, înainte să pleci la Viena. Tu ești foarte prietenos... foarte 
prietenos și foarte amabil, și ai multă influență asupra mamei tale. Dacă 
ai binevoi să-i strecori o vorbă la ureche, ti-aş fi foarte recunoscător. 
Notează, nu vreau să spun că nu sunt fericit să-mi fie soţie. Dimpotrivă, 
sunt încântat din multe puncte de vedere, cu excepţia aceluia că are 
intenţia să mă hrănească doar cu biscuiţi și apă gazoasă. 

— Oare într-adevăr asta îi va fi intenţia? întrebă Evelyn care-și stăpânea 
cu greu dorinţa de a râde. 

— Bineînţeles că nu! spuse Kit. 

— Nu sunt sigur, continuă sir Bonamy. Amintește-ţi ce mi-a spus... 

— Nu-mi amintesc, domnule, dar dacă a spus asta, cu siguranță a 
glumit. 

— Cu femeile, nu se ştie niciodată. De altfel, reușesc întotdeauna să-și 
atingă scopurile. Întreabă-l pe Evelyn, dacă nu mă crezi. Cred că tu nu ești 
deloc amator de femei? 

— Exact, domnule, recunoscu Kit. Dar nu vă cred mai puţin pentru 
asta, și cu siguranță îi voi vorbi mamei. 

Foarte emoţionat, sir Bonamy îi strânse mâna și-i mulțumi cu 
efuziune, asigurându-l că acum putea merge în patul său, fără teama de 
a avea vreun coșmar îngrozitor. leşea din camera sa exact în clipa în care 
lady Denville era gata să intre, asemenea unei ondine, într-un neglijeu 
din material verde deschis. Făcu o săritură înapoi, exclamând: 

— Dumnezeule! Bonamy. 

Depășindu-și tulburarea, acesta spuse cu curaj: 

— Da, și fără corset. Știu că nu-ți place. Nu mi-ai ascuns asta! 

Revenindu-și, lady Denville se îndreptă spre el, îi puse mâna delicată 
pe braţ şi răspunse: 

— Dragule, probabil te-ai înșelat. Cum aș fi putut spune un asemenea 
lucru? 

— Nu m-am înșelat, afirmă sir Bonamy. M-ai rugat să renunţ la el. 

— Probabil îmi pierdusem minţile, răspunse Înălțimea Sa. 

— Şi mi-ai spus chiar, continuă sir Bonomy, cu o licărire de speranță 
în ochi, că mi se aude corsetul trosnind. 

— De asta îmi amintesc, într-adevăr, recunoscu lady Denville. Dar nu 
te mai gândi la așa ceva, dragul meu prieten. Să nu renunti niciodată la 
corset, ţi-o cer. M-am obișnuit pe deplin cu el. 

— Oh! frumoasa mea, declară sir Bonamy, a cărei față se lumină. 
Aveam o greutate pe inimă. Tocmai mi-ai luat-o. Sunt cel mai fericit dintre 
bărbaţi. Dumnezeu să te binecuvânteze, încântătoarea mea! 

Lady Denville, ieşind fără prea mari prejudicii din îmbrățișarea sa 
copleșitoare, îl duse cu amabilitate în camera lui și alergă să-și întâlnească 
fiii. Pătrunzând la ei, declară: 

— Sărmanul Bonamy! Când mă gândesc că nu mi-am dat seama că 
avea atât de multă nevoie de mine! 

— Cred că nici el nu este absolut conștient de asta, mamă, spuse Kit. 

— Nu, nu încă, dar va fi, v-o jur. Desigur, șocul a fost destul de dur, 
dar deja începe să fie mai puţin deprimat. 

Agăţaţi de coloanele patului, cei doi fii nu se puteau opri din râs. 

— Băieți răi, le spuse mama lor, vă interzic să vă bateti joc de el. 

— Promite-mi cel puţin că-i declari că nu intenţionezi să-l hrănești cu 
biscuiţi și apă gazoasă, reuși să spună Kit. 

Ea fu cea care începu să râdă acum. 

— Oh! bietul odor. Ca şi când aș fi în stare de o asemenea cruzime! 
Dar asta cred că l-ar ucide. Spune-i că nu voi interveni în nici un fel. 
Firește, intenţionez s-o fac, dar cum nu va observa, nu trebuie să ai 
scrupule, dragul meu. Asta îl făcu pe Evelyn să înceapă să râdă. Dar 
redeveni brusc serios și spuse cu vehemență: 

— Nu-l lua de soţ, mamă, nu te căsători cu el! Ar trebui să întelegi că 
asta nu se poate. Lady Denville răspunse cu cea mai mare seriozitate: 

— Este exact ce mi-am spus și eu, chiar în clipa în care tocmai mă 
hotărâsem s-o fac. 

Dar, dragul meu, imaginează-ţi că, gândindu-mă mai bine, cred tot 
mai mult că voi fi fericită cu Bonamy. Asta am venit să-ţi spun, pentru că 
ştiu că această căsătorie nu-ţi place și că, de când s-a hotărât, n-am găsit 
modul de a schimba două vorbe cu tine. Și în plus, m-am gândit că nu 
voi fi niciodată o bătrână doamnă văduvă. Nu poți ști cât de ușurată am 
fost! Îi luă capul în mâini şi-l sărută. 

— Şi acum, cere-i lui Fimber să te conducă înapoi la Pinny, dragul 
meu, și nu-ți mai face griji. Totul s-a aranjat. Kit ne-a venit în ajutor la 
timp... exact la timp. 

Vocea i se frânse și se întoarse repede pentru a-și săruta cel de-al 
doilea fiu, cu entuziasm. 

— Oh! dragul meu, spuse ea. Mulţumesc! 


PENTRU DRAGOSTEA LUI CRESSY 319 


Nu voi mai adăuga o vorbă în plus, pentru că voi începe să plâng și 
când plâng sunt oribilă. Bună seara, comorile mele. 

Gemenii se priviră. 

— Te vei obişnui, afirmă Kit cu un zâmbet ușor. Este adevărat că va fi 
fericită cu el. 

— O cred până la urmă, răspunse Evelyn. 

Ridică ochii spre Kit și zâmbi la rândul său. 

— N-aș vrea să-ţi sporesc stânjeneala, Kester, reluând la rândul meu 
tot ce tocmai a spus scumpa noastră mamă..... sau, din fericire, n-a spus. 

— Slavă Domnului! spuse Kit. 

— Da. Sper că noi nu ne vom spune niciodată lucruri de acest fel. 

— De ce naiba ar trebui s-o facem? 

— N-am nici cea mai mică idee. Trage de cordonul soneriei, Kester. Mă 
duc să mă culc. Cum spunea viitorul nostru tată vitreg, ziua a fost 
obositoare! 

— A dracului de obositoare! răspunse ca un ecou fratele său geamăn. 


Sfârşit 


